text:
John 1
1 မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ၊မီး ၼုၵ်ႈၵပၢတ်ႈ ၸဝ်ႈ ဢေႃႈ။ ၼုၵ်ႈၵပၢတ်ႈ ၸဝ်ႈ ၼၼ်ႉ၊မီး လူၺ်ႈ ၵၼ် တင်း ၽြႃးပဵၼ်ၸဝ်ႈ လႄႈ ၼုၵ်ႈၵပၢတ်ႈ ၸဝ်ႈ ၼၼ်ႉ၊ပဵၼ် ၽြႃးပဵၼ်ၸဝ်ႈ ဢေႃႈ။- 2 မၼ်းၸဝ်ႈ ၼၼ်ႉ၊မီး ယူႇ ၸဵမ်မိူဝ်ႈ ႁူဝ်ပိုင်း ႁူမ်ႈ လူၺ်ႈ ၵၼ် တင်း ၽြႃးပဵၼ်ၸဝ်ႈ လႄႈ၊- 3 ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ၶိူင်ႈပိူင် ၵႃႈမီး တင်းသဵင်ႈတင်းလူင် ဢေႃႈ။ ၶိူင်ႈပိူင် ဢၼ် ၵၢင်းလွတ်ႈ သေ တၢင်း ဢၼ် မၼ်းၸဝ်ႈ ၽၢၼ်ႇသၢင်း ႁဵတ်း ပဵၼ် ၼၼ်ႉ၊ဢမ်ႇ မီး သေ ၸိူဝ်ႉ သေ မဵဝ်း ဢေႃႈ။- 4 ၵႃႈၼႂ်း မၼ်းၸဝ်ႈ ၼၼ်ႉ၊မီး ဢသၢၵ်ႈ လႄႈ ဢသၢၵ်ႈ ၼၼ်ႉ၊သမ်ႉ ပဵၼ် ဢၼ်လႅင်း တီႈ ၵူၼ်း တင်းလၢႆ ဢေႃႈ။- 5 ဢၼ်လႅင်း ၼၼ်ႉ ၵေႃႈ၊ထွင်ႇ ႁိူဝ်ႈ ၼႂ်း ဢၼ် လပ်းသိင်ႇ လႄႈ ဢၼ် လပ်းသိင်ႇ ဢမ်ႇ ၸၢင်ႈ ပႄႉၼႅင်ႇ မၼ်း လႆႈ ဢေႃႈ။ 6 ၽြႃးပဵၼ်ၸဝ်ႈ ၼၼ်ႉ၊ပွႆႇၸႂ်ႉ ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယူဝ်းႁၢၼ်ႇ၊ၼၼ်ႉ မႃး ဢေႃႈ။- 7 ၵေႃႉ ၼၼ်ႉ၊မႃး ႁႂ်ႈ ပဵၼ် သၢၵ်ႈသေႇ သေလႄႈ ၶၢမ်ႇသၢၵ်ႈသေႇ လွင်ႈ ဢၼ်လႅင်း ၸဝ်ႈ ၼၼ်ႉ၊ႁႂ်ႈ ၵူၼ်း တင်းသဵင်ႈတင်းလူင် လႆႈ ဢွၼ်ၵၼ် ယုမ်ႇမၢတ်ႈ ၵွပ်ႈပိူဝ်ႈ မၼ်း ဢေႃႈ။- 8 ယူဝ်းႁၢၼ်ႇ၊ၼၼ်ႉ၊မၼ်း ပဵၼ် ဢၼ်လႅင်း ၸဝ်ႈ ဢမ်ႇၸႂ်ႈ၊မၼ်း မႃး ႁႂ်ႈလႆႈ ၶၢမ်ႇသၢၵ်ႈသေႇ လွင်ႈ ဢၼ်လႅင်း ၸဝ်ႈ ၵူၺ်း ဢေႃႈ။- 9 ဢၼ်လႅင်း ဢၼ် ၸိုဝ်ႈ ဢၼ် ၸႂ်ႈ၊ဢၼ် ထွင်ႇ ႁိူဝ်ႈ တီႈ ၵူၼ်း ၵူႈၵေႃႉၵူႈၵူၼ်း ၼၼ်ႉ၊မႃး ၼႂ်း လေႃးၵႃႉ ၼႆႉ ယူႇ ယဝ်ႉ လႄႈ။ 10 မၼ်းၸဝ်ႈ မီး ယူႇ ၼႂ်း လေႃးၵႃႉ ၼႆႉ ယဝ်ႉ။ လေႃးၵႃႉ ၼႆႉ ၵေႃႈ လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် ၵွပ်ႈပိူဝ်ႈ မၼ်းၸဝ်ႈ ယဝ်ႉ ဢေႃႈ။ ၼႂ်းဝႃႈၼၼ် သေၵေႃႈ၊လေႃးၵႃႉ ၼႆႉ ဢမ်ႇ ႁုၸၵ်း မၼ်းၸဝ်ႈ။- 11 မၼ်းၸဝ်ႈ မႃး ၸူး ဝၢၼ်ႈမိူင်း မၼ်းၸဝ်ႈ သေၵေႃႈ၊ၵူၼ်း မဵဝ်း မၼ်းၸဝ်ႈ တင်းလၢႆ ယင်း ဢမ်ႇ ႁပ်ႉတုင်း ဢဝ် မၼ်းၸဝ်ႈ လႄႈ ယူႇ ဢေႃႈ။- 12 တီႈ ၶဝ် ၸိူဝ်း ဢၼ် ႁပ်ႉတုင်း ဢဝ် မၼ်းၸဝ်ႈ လႄႈ သမ်ႉ ယုမ်ႇမၢတ်ႈ မၼ်းၸဝ်ႈ ၸိူဝ်း ၼၼ်ႉ၊ၵႃႈမီး တင်းသဵင်ႈတင်းလူင် ၸမ်ႉ၊မၼ်းၸဝ်ႈ ပၼ် ဢၶႂၢင်ႉ တၼ်းၶူဝ်း ဢၼ် လႆႈ ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။- 13 ၶဝ် ၸိူဝ်း ၼၼ်ႉ၊ပဵၼ် လုၵ်ႈလၢင်း ၽြႃးပဵၼ်ၸဝ်ႈ မႃး ၵွပ်ႈပိူဝ်ႈ ၵိူတ်ႇလဵင်ႉ မႃး ၸွမ်းၼင်ႇ ၸႃႇတိ ၵူၼ်း ဢမ်ႇၸႂ်ႈ။ ပဵၼ် လုၵ်ႈလၢင်း ဢၼ် ၵိူတ်ႇလဵင်ႉ မႃး ၵွပ်ႈပိူဝ်ႈ ၼိူဝ်ႉလိူတ်ႈ ၵူၼ်း ဢမ်ႇၸႂ်ႈ။ ပဵၼ် လုၵ်ႈလၢင်း ဢၼ် ၵိူတ်ႇ ပဵၼ် မႃး ၸွမ်းၼင်ႇ ဢလူဝ်ႇ ၵၢင်ၸႂ် ၵူၼ်း ၵေႃႈ ဢမ်ႇၸႂ်ႈ။ ပဵၼ် လုၵ်ႈလၢင်း ဢၼ် ၵိူတ်ႇ ပဵၼ် မႃး ၵွပ်ႈ လူၺ်ႈ ၽြႃးပဵၼ်ၸဝ်ႈ ဢေႃႈ။ 14 ၼုၵ်ႈၵပၢတ်ႈ ၸဝ်ႈ ၼၼ်ႉ၊လႆႈ မႃး ၶၢမ်ႇ ဢဝ် ၸႃႇတိ ၵူၼ်း လႄႈ ပျေႉၸုမ်ႇ တင်း ၵျေးၸူး ၸဝ်ႈ၊ဢိၵ်ႇတင်း သဵတ်ႈၸႃႇ ၸဝ်ႈ သေလႄႈ တႄႇ ယူႇ ၸွမ်း ႁဝ်း ဢေႃႈ။ ႁဝ်း ၵေႃႈ လႆႈ ႁၼ် မုၼ်ၽုင်း မၼ်းၸဝ်ႈ ဢၼ် ပဵၼ် ၸိူဝ်ႉ ၼင်ႇ မုၼ်ၽုင်း လုၵ်ႈၸဝ်ႈ ပႃးလဵဝ် ၵူၺ်း ဢၼ် လႆႈ မႃး ၵႃႈတီႈ ပေႃႈၸဝ်ႈ ၼၼ်ႉ ဢေႃႈ။ 15 သြႃႇ ယူဝ်းႁၢၼ်ႇ၊ၶၢမ်ႇသၢၵ်ႈသေႇ လွင်ႈ မၼ်းၸဝ်ႈ လႄႈ ႁွင်ႉ ပၢဝ်ႇ ဝႃႈ၊ "ၸဝ်ႈ ဢၼ် ၵဝ် လၢတ်ႈ လႄႈ ဝႃႈ၊ 'ၸဝ်ႈ ဢၼ် မႃး လိုၼ်းလင် ၵဝ် ၼၼ်ႉ၊ယင်း ယႂ်ႇ မျၢတ်ႈ ၼႃႇ သေ ၵဝ် ပိူဝ်ႈ ဢၼ် မၼ်းၸဝ်ႈ မီး ဝႆႉ ဢွၼ်တၢင်း ၵဝ် ဢမ်ႇ ပႆႇ ၵိူတ်ႇ ၼၼ်ႉ ဢေႃႈ' ဝႃႈ ၼင်ႇ ၼႆ ၼၼ်ႉ ပဵၼ် ၸဝ်ႈ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 16 ၵႃႈၼႂ်း တၢင်း ဢၼ် ပျေႉၸုမ်ႇ မၼ်းၸဝ်ႈ ၼၼ်ႉ၊ႁဝ်း ၵႃႈမီး တင်းသဵင်ႈတင်းလူင် လႆႈ ႁပ်ႉ ၶၢမ်ႇ ဢဝ် မၢင်ႇၵလႃႇ ၵျေးၸူး ၸဝ်ႈ မဵဝ်း ၼိုင်ႈ ယဝ်ႉ၊သမ်ႉ ထၢပ်ႈ သႂ်ႇ ထႅင်ႈ မဵဝ်း ၼိုင်ႈ ဢေႃႈ။- 17 လွင်ႈ မၼ်း ၸမ်ႉ၊ပိင်းၺၢပ်ႈတြႃး ၸိုင်၊ၽြႃးပဵၼ်ၸဝ်ႈ ပၼ် ၼႂ်း မိုဝ်း မူဝ်းသေႇ၊ဢေႃႈ။ ၵျေးၸူး တြႃး တင်း သဵတ်ႈၸႃႇ တြႃး ၸမ်ႉ၊ပဵၼ် မႃး ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ဢေႃႈ။- 18 ၽူႈလႂ် ဢမ်ႇ တွၼ်ႉ လႆႈ ႁၼ် ၽြႃးပဵၼ်ၸဝ်ႈ။ ၼႂ်းဝႃႈၼၼ် သေၵေႃႈ၊လုၵ်ႈၸဝ်ႈ ပႃးလဵဝ် ၵူၺ်း ဢၼ် ႁၵ်ႉပႅင်း ၸမ်ၸႂ် ပေႃႈၸဝ်ႈ ၼၼ်ႉ၊ႁႂ်ႈ မၼ်းၸဝ်ႈ ထၢင်ႇသႃး မႃး ဢေႃႈ။ 19 ၼႆႉ ၸမ်ႉ၊ပဵၼ် လွင်ႈ သြႃႇ ယူဝ်းႁၢၼ်ႇ၊ဢေႃႈ။ မိူဝ်ႈ ဢၼ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ်၊ဢၼ် မီး ၼႂ်း ဝဵင်း ယေႇရုသလႅမ်ႇ၊ပွႆႇၸႂ်ႉ ယဵၸ်ႈပရေႃးႁဵၵ်ႈ ၶဝ် တင်း ၵူၼ်း မဵဝ်း လေႇဝိ၊တင်းလၢႆ၊ၵႂႃႇၸူး သြႃႇ ယူဝ်းႁၢၼ်ႇ၊ႁႂ်ႈလႆႈ ထၢမ် မၼ်း လႄႈ ဝႃႈ၊ "မႂ်း ပဵၼ် ၽူႈလႂ်" ဝႃႈ ၼင်ႇ ၼႆ ၼၼ်ႉ ဢေႃႈ။ 20 မၼ်း ယင်း ဢမ်ႇ သိူင်ႇ ဢမ်ႇ လပ်ႉ လႄႈ ၶိုၼ်း လၢတ်ႈ ဝႃႈ၊ "ၵဝ် ဢမ်ႇၸႂ်ႈ ၸဝ်ႈ ၶရိၸ်ႈ၊ၵူၺ်း၊" ဝႃႈၼႆ ၶၢမ်ႇသၢၵ်ႈသေႇ လႅင်း လႅင်း ဢေႃႈ။ 21 ၶဝ် သမ်ႉ ထၢမ် လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ပဵၼ် ၽူႈလႂ်။ ပဵၼ် ဢေးလိယႃႉ၊ႁိုဝ်း၊" ဝႃႈ ၼင်ႇ ၼႆ လႄႈ မၼ်း ၶိုၼ်း ဝႃႈ၊ "ၵဝ် ဢမ်ႇၸႂ်ႈ၊" ဝႃႈ ၼင်ႇ ၼႆ ဢေႃႈ။ ၶဝ် သမ်ႉ ၶိုၼ်း ထၢမ် ဝႃႈ၊ပဵၼ် "ပရေႃးၽႅတ်ႈ ဢၼ် ၵျၢမ်းလိၵ်ႈ လၢတ်ႈ ဝႆႉ ၼၼ်ႉ ႁိုဝ်း၊" ဝႃႈၼႆ လႄႈ မၼ်း ၶိုၼ်း ဝႃႈ၊ "ဢမ်ႇၸႂ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ 22 ၶဝ် ၸင်ႇ လၢတ်ႈ လႄႈ ဝႃႈ၊ "မႂ်း ပဵၼ် ၽူႈလႂ်။ ႁဝ်း လူဝ်ႇ လႆႈ ၵႂၢမ်း ဢၼ် တေ ၶိုၼ်း ၵႂႃႇ ၶႆႈၼႄ ၶဝ် ၸိူဝ်း ဢၼ် ပွႆႇၸႂ်ႉ ႁဝ်း မႃး ၼၼ်ႉ ဢေႃႈ။ မႂ်း မီး လွင်ႈတၢင်း ဢၼ် တၵ်း လၢတ်ႈ လွင်ႈ တူဝ်ၸဝ်ႈၵဝ်ႇ ၸိူဝ်ႉ ၼင်ႇ ႁိုဝ်၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 23 သြႃႇ ယူဝ်းႁၢၼ်ႇ၊ၵေႃႈ လၢတ်ႈ လႄႈ ဝႃႈ၊ "ၵဝ် ပဵၼ် သဵင် ၵေႃႉ ဢၼ် ႁွင်ႉ ပၢဝ်ႇ ယူႇ ၵႃႈၼႂ်း ထိူၼ်ႇလႅင်ႉ လႄႈ ဝႃႈ၊ 'ႁႂ်ႈ သဵၼ်ႈတၢင်း ထႃႇဝရႃႉ ၽြႃး သိုဝ်ႈ တႃႉ၊' ဢၼ် ဝႃႈ မႅၼ်ႈ ၸွမ်း ၵႂၢမ်း ပရေႃးၽႅတ်ႈ ဢိသႃႇယႃႉ၊ႁေႃးလၢတ်ႈ ဝႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 24 ၶဝ် ၸိူဝ်း ဢၼ် မႃး ၼၼ်ႉ၊ပဵၼ် ၵူၼ်း ၵိူင်း ၽႃႇရိသႄး၊ၶဝ် ပွႆႇၸႂ်ႉ မႃး ဢေႃႈ။- 25 ၶဝ် ၼၼ်ႉ သမ်ႉ ထၢမ် ထႅင်ႈ လႄႈ ဝႃႈ၊ "မႂ်း ၼႆႉ ပဵၼ် ၸဝ်ႈ ၶရိၸ်ႈ၊ၵေႃႈ ဢမ်ႇၸႂ်ႈ။ ဢေးလိယႃႉ၊ၵေႃႈ ဢမ်ႇၸႂ်ႈ။ ပဵၼ် ပရေႃးၽႅတ်ႈ ဢၼ် ၵျၢမ်းလိၵ်ႈ လၢတ်ႈ ဝႆႉ ၼၼ်ႉ ၵေႃႈ ဢမ်ႇၸႂ်ႈ၊ႁဵတ်းသင် လႄႈ မႂ်း ပၼ် မၢင်ႇၵလႃႇ ပပ်ႉတိၸမ်ႇ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 26 သြႃႇ ယူဝ်းႁၢၼ်ႇ၊ၶိုၼ်း လၢတ်ႈ လႄႈ ဝႃႈ၊ "ၵဝ် ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ၼမ်ႉ ဢေႃႈ။ ၵူၺ်းၵႃႈ၊ၼႂ်း ၵႄႈၵၢင် သူ မီး ၸဝ်ႈ ပႃး ၼိုင်ႈ ဢၼ် သူ ဢမ်ႇ ႁုၸၵ်း ၼၼ်ႉ ဢေႃႈ။- 27 ပိၵ်ႉသမ်ႉ ၸဝ်ႈ ၼၼ်ႉ မႃး လိုၼ်းလင် ၵဝ် သေၵေႃႈ၊ၵဝ် ၼႆႉ ယင်း ဢမ်ႇ ထိူၵ်ႈ ၵႄႈ သၢႆ ၶႅပ်းတိၼ် ၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 28 လွင်ႈတၢင်း ၸိူဝ်း ၼႆႉ၊ပဵၼ် ၼႂ်း ဝၢၼ်ႈ ပေႇထၼိ၊ၽၢႆႇ ပုၼ်ႈ ၼမ်ႉ ယေႃးတၢၼ်ႇ၊တီႈ ဢၼ် သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဢေႃႈ။ 29 ထႅင်ႈ ဝၼ်း ၼိုင်ႈ၊သြႃႇ ယူဝ်းႁၢၼ်ႇ၊ႁၼ် ၸဝ်ႈ ယေႇသု၊မႃး ၸူး မၼ်း ယူႇ လႄႈ၊လၢတ်ႈ လႄႈ ဝႃႈ၊ "တူၺ်း လူး။ ၸဝ်ႈ ၼၼ်ႉ ပဵၼ် သူဝ်းဢွၼ်ႇ ၽြႃးပဵၼ်ၸဝ်ႈ၊ၸဝ်ႈ ဢၼ် ဢဝ် ဢပျတ်ႈ ၵူၼ်းလေႃးၵီႇ ၼႆႉ ၵႂႃႇ ၼၼ်ႉ ယဝ်ႉ။- 30 ၸဝ်ႈ ဢၼ် ၵဝ် လၢတ်ႈ လႄႈ ဝႃႈ၊ 'ၸဝ်ႈ ဢၼ် မႃး လိုၼ်းလင် ၵဝ် ၼၼ်ႉ၊ယင်း ယႂ်ႇ မျၢတ်ႈ ၼႃႇ သေ ၵဝ်၊ပိူဝ်ႈ ဢၼ် မၼ်းၸဝ်ႈ မီး ဝႆႉ ယူႇ ဢွၼ်တၢင်း ၵဝ် ၵိူတ်ႇလဵင်ႉ မႃး ၼၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ၊ပဵၼ် ၸဝ်ႈ ၼႆႉ ယဝ်ႉ။- 31 ၸဝ်ႈ ၼၼ်ႉ၊ပဵၼ် ၽူႈလႂ် ဝႃႈၼႆ ၵဝ် ဢမ်ႇ လႆႈ ႁု။ ၼႂ်းဝႃႈၼၼ် သေၵေႃႈ၊ၼင်ႇ ႁိုဝ် ၸဝ်ႈ ၼၼ်ႉ တၵ်း လႆႈ ထၢင်ႇသႃး တီႈ ၵူၼ်း မဵဝ်း ဢိသရေး၊ၸိုင်၊ၵဝ် ၸင်ႇ မႃး ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ၼမ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 32 လိူဝ် သေ ၼၼ်ႉ၊သြႃႇ ယူဝ်းႁၢၼ်ႇ၊ၶၢမ်ႇသၢၵ်ႈသေႇ လႄႈ လၢတ်ႈ ဝႃႈ၊ "ၵဝ် လႆႈ ႁၼ် ဝိၺိၺ်ႇ ၸဝ်ႈ ပဵၼ် ၸိူဝ်ႉ ၼင်ႇ ႁၢင်ႈ ၼူၵ်ႉတူႈ ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် လူင်း မႃး မီး ယူႇ ၵႃႈၼိူဝ် မၼ်းၸဝ်ႈ ၼၼ်ႉ ဢေႃႈ။- 33 ၸဝ်ႈ ၼၼ်ႉ၊ပဵၼ် ၽူႈလႂ် ဝႃႈၼႆ ၵဝ် ယင်း ဢမ်ႇ ပႆႇ လႆႈ ႁု။ ၵူၺ်းၵႃႈ၊ၽြႃးပဵၼ်ၸဝ်ႈ ဢၼ် ပွႆႇၸႂ်ႉ ၵဝ် မႃး ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ၼမ်ႉ ၼၼ်ႉ၊မီး ဢမိင်ႉ တီႈ ၵဝ် လႄႈ ဝႃႈ၊ 'မႂ်း တၵ်း လႆႈ ႁၼ် ဝိၺိၺ်ႇ ၸဝ်ႈ လူင်း မႃး မီး ယူႇ ၼိူဝ် ၵူၼ်း ၵေႃႉ ၼိုင်ႈ ဢေႃႈ။ ၵေႃႉ ၼၼ်ႉ ပဵၼ် ၵေႃႉ ဢၼ် ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ဝိၺိၺ်ႇ မူတ်းၸၢင်ႇ ၸဝ်ႈ ယဝ်ႉ၊' ဝႃႈၼႆ၊- 34 ၵႃႈ ၼင်ႇ ဢၼ် ဝႃႈ ၼၼ်ႉ၊ၵဝ် လႆႈ ႁၼ် ယဝ်ႉ လႄႈ ၶၢမ်ႇသၢၵ်ႈသေႇ လွင်ႈ ဢၼ် ၸဝ်ႈ ၼၼ်ႉ ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35 ဝၢႆးသေ ၼၼ်ႉ ထႅင်ႈ ဝၼ်း ၼိုင်ႈ၊သြႃႇ ယူဝ်းႁၢၼ်ႇ၊ၸုၵ်း ယူႇ လူၺ်ႈ ၵၼ် တင်း တပႄး မၼ်း သွင် ၵေႃႉ လႄႈ၊- 36 တူၺ်း ႁၼ် ၸဝ်ႈ ယေႇသု၊ပႆ တၢင်း ၵႂႃႇ ယူႇ ၼၼ်ႉ သေလႄႈ လၢတ်ႈ ဝႃႈ၊ "တူၺ်း သူဝ်းဢွၼ်ႇ ၽြႃးပဵၼ်ၸဝ်ႈ တႃႉ။" ဝႃႈ ၼင်ႇ ၼႆ ဢေႃႈ။ 37 တပႄး မၼ်း သွင် ၵေႃႉ ၼၼ်ႉ၊လႆႈ ငိၼ်း ၵႂၢမ်း မၼ်း လႄႈ ၵႂႃႇ ၸွမ်း ၸဝ်ႈ ယေႇသု၊ဢေႃႈ။- 38 ၸဝ်ႈ ယေႇသု၊ဝၢႆႇ တူၺ်း လႄႈ ႁၼ် ၶဝ် ၸွမ်း မႃး ယူႇ ၼၼ်ႉ ၸင်ႇ ထၢမ် ဝႃႈ၊ "သူ ႁႃ ၵႃႈသင်၊" ဝႃႈ ၼင်ႇ ၼႆ လႄႈ ၶဝ် ၶိုၼ်း လၢတ်ႈ လႄႈ ဝႃႈ၊ "ရပ်ႉပိ။ ၸဝ်ႈ သြႃႇ ႁဝ်း ယူႇ ၵႃႈ လႂ် ၶႃႈ၊" ဝႃႈ ၼင်ႇ ၼႆ ဢေႃႈ။ (ရပ်ႉပိ ၼၼ်ႉ၊ပွင်ႇဝႃႈ သြႃႇလူင် ဢေႃႈ။) 39 မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "မႃး တူၺ်း တႃႉ၊" ဝႃႈ ၼင်ႇ ၼႆ လႄႈ၊ၶဝ် ၵေႃႈ ၵႂႃႇ လႄႈ လႆႈ ႁၼ် တီႈ ယူႇ မၼ်းၸဝ်ႈ ဢေႃႈ။ ပိူဝ်ႈ ဢၼ် ၶိင်ႇ ယၢမ်း ၼၼ်ႉ၊မီး သီႇ မွင်း ဝၢႆးဝၼ်း ယဝ်ႉ လႄႈ ဝၼ်း ၼၼ်ႉ ၶဝ် ယူႇ ၸွမ်း မၼ်းၸဝ်ႈ သေ ဢေႃႈ။ 40 ၼႂ်း ၶဝ် သွင် ၵေႃႉ ဢၼ် လႆႈ ငိၼ်း ၵႂၢမ်း သြႃႇ ယူဝ်းႁၢၼ်ႇ၊လႄႈ ၵႂႃႇ ၸွမ်း ၸဝ်ႈ ယေႇသု၊ၼၼ်ႉ ၵေႃႉ ၼိုင်ႈ ၸမ်ႉ၊ပဵၼ် ဢၼ်ႇတရေႇ၊ၼွင်ႉၸၢႆး သိမုၼ်ႇ ပေႇတရု၊ဢေႃႈ။- 41 မၼ်း ၵႂႃႇ သွၵ်ႈ ႁၼ် ပီႈဢၢႆႈ မၼ်း ဢွၼ်တၢင်း ပိူၼ်ႈ လႄႈ လၢတ်ႈၼႄ မၼ်း လႄႈ ဝႃႈ၊ "ႁဝ်း လႆႈ ထူပ်း ႁၼ် ၸဝ်ႈ မေႇသိ၊ယဝ်ႉ၊" ဝႃႈ ၼင်ႇ ၼႆ ဢေႃႈ။ (ၸဝ်ႈ မေႇသိ၊ၼၼ်ႉ ပွင်ႇဝႃႈ ၸဝ်ႈ ၶရိၸ်ႈ၊ဢေႃႈ)။- 42 မၼ်း ၸင်ႇ ဢွၼ် သိမုၼ်ႇ၊ၵႂႃႇၸူး ၸဝ်ႈ ယေႇသု၊ဢေႃႈ။ ၸဝ်ႈ ယေႇသု၊ယႅၵ်ႉ တူၺ်း မၼ်း သေလႄႈ လၢတ်ႈ ဝႃႈ၊ "မႂ်း ပဵၼ် သိမုၼ်ႇ၊လုၵ်ႈၸၢႆး ယူဝ်းၼႃႉ၊ဢေႃႈ။ ၸိုဝ်ႈသဵင် မႂ်း ၸိုင် တၵ်း လႆႈ ႁွင်ႉဝႃႈ၊ၵေးၽႃႉ၊ယဝ်ႉ၊" ဝႃႈ ၼင်ႇ ၼႆ ဢေႃႈ။ (ၵေးၽႃႉ၊ၼႆႉ၊ဢထိၵ်ႈပႄႇ မၼ်း မိူၼ် ၵၼ် တင်း ပေႇတရု၊ဢၼ် ပွင်ႇဝႃႈ၊ "မၢၵ်ႇႁိၼ်" ဢေႃႈ။) 43 ထႅင်ႈ ဝၼ်း ၼိုင်ႈ၊ၸဝ်ႈ ယေႇသု၊မီး ဢလူဝ်ႇ ၶႂ်ႈ ၵႂႃႇ ၵႃႈတီႈ မိူင်း ၵႃႇလိလႄး၊ဢေႃႈ။ မၼ်းၸဝ်ႈ ႁၼ် ၽိလိပ်ႉပု၊လႄႈ လၢတ်ႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ ဢေႃႈ။- 44 ၽိလိပ်ႉပု၊ၼၼ်ႉ၊ပဵၼ် ၵူၼ်း ဝဵင်း ပႅတ်ႉၸေးတႃႉ၊မိူၼ် ၵၼ် တင်း ဢၼ်ႇတရေႇ၊တင်း ပေႇတရု၊ၶဝ် ဢေႃႈ။- 45 ၽိလိပ်ႉပု၊ၵႂႃႇ သွၵ်ႈ ႁၼ် ၼႃႇႀၼေႇလႃႉ၊လႄႈ လၢတ်ႈၼႄ မၼ်း လႄႈ ဝႃႈ၊ "ႁဝ်း လႆႈ ထူပ်း ႁၼ် ၸဝ်ႈ ဢၼ် မူဝ်းသေႇ၊တႅမ်ႈ ဝႆႉ လွင်ႈ မၼ်း ၼႂ်း ပိင်းၺၢပ်ႈတြႃး၊ဢိၵ်ႇတင်း ပရေႃးၽႅတ်ႈ ၶဝ် တႅမ်ႈ ဝႆႉ ၼၼ်ႉ ယဝ်ႉ။ ၸဝ်ႈ ၼၼ်ႉ၊ပဵၼ် ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊လုၵ်ႈၸၢႆး ယူဝ်းသႅပ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 46 ၼႃႇႀၼေႇလႃႉ၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "လွင်ႈတၢင်း ဢၼ် လီ ဢၼ် ငၢမ်း သေ ၸိူဝ်ႉ သေ ပိူင် ၸၢင်ႈ ပေႃႇမႃး ၵႃႈတီႈ ဝဵင်း ၼႃႇၸရႅတ်ႈ၊လႆႈ ႁိုဝ်း၊" ဝႃႈ ၼင်ႇ ၼႆ လႄႈ၊ ၽိလိပ်ႉပု၊ၶိုၼ်း လၢတ်ႈ လႄႈ ဝႃႈ၊ "ၸွမ်း မႃး တူၺ်း တႃႉ၊" ဝႃႈ ၼင်ႇ ၼႆ ဢေႃႈ။ 47 ၸဝ်ႈ ယေႇသု၊ႁၼ် ၼႃႇႀၼေႇလႃႉ၊မႃး ၸူး မၼ်းၸဝ်ႈ ယူႇ ၼၼ်ႉ သေယဝ်ႉ၊လၢတ်ႈ လွင်ႈ မၼ်း လႄႈ ဝႃႈ၊ "တူၺ်း လူး။ ၵေႃႉ ၼႆႉ ပဵၼ် ၵူၼ်း မဵဝ်း ဢိသရေး၊ၸႅတ်ႈ ၸႅတ်ႈ၊ၵေႃႉ ဢၼ် ဢမ်ႇ မီး တီႈ တၵ်း ပႅတ်ႉလႅၼ် လႆႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 48 ၼႃႇႀၼေႇလႃႉ၊ၵေႃႈ ထၢမ် လႄႈ ဝႃႈ၊ "ၸဝ်ႈႁဝ်း ပဵၼ် ၸိူဝ်ႉ ၼင်ႇ ႁိုဝ် လႄႈ ႁုၸၵ်း ၵဝ်ၶႃႈ တီႈၶႃႈ၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၸူဝ်ႈ ဢၼ် ၽိလိပ်ႉပု၊ဢမ်ႇ ပႆႇ ႁွင်ႉ ဢဝ် မႂ်း မႃး ၼၼ်ႉ၊ၵဝ် ႁၼ် မႂ်း မီး ယူႇ တႂ်ႈ တူၼ်ႈ မၢၵ်ႇလိူဝ်ႇ ပုၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49 ၼႃႇႀၼေႇလႃႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၸဝ်ႈ သြႃႇ ႁဝ်း ပဵၼ် လုၵ်ႈၽြႃးပဵၼ်ၸဝ်ႈ တီႈၶႃႈ ဢေႃႈ။ ၶုၼ်ႁေႃၶမ်း ၵူၼ်း မဵဝ်း ဢိသရေး၊ၵေႃႈ ပဵၼ် တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 50 ၸဝ်ႈ ယေႇသု၊ၵေႃႈ သမ်ႉ လၢတ်ႈ လႄႈ ဝႃႈ၊ "ပိူဝ်ႈ ဢၼ် ၵဝ် ဝႃႈ၊ၵဝ် ႁၼ် မႂ်း မီး ယူႇ တႂ်ႈ တူၼ်ႈ မၢၵ်ႇလိူဝ်ႇ ပုၼ်ႉ၊ဝႃႈ ၼင်ႇ ၼႆ လႄႈ မႂ်း ၸင်ႇ ယုမ်ႇ ႁိုဝ်း။ မႂ်း ယင်း တၵ်း လႆႈ ႁၼ် လွင်ႈတၢင်း ဢၼ် ယဵင်ႈၶႅၼ်း ယႂ်ႇ ၼႃႇ သေ ဢၼ် ၼႆႉ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 51 သမ်ႉ လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊သူ တၵ်း လႆႈ ႁၼ် ၵၢင်ႁၢဝ် ၽုၺ်ႇ ပိုတ်ႇ ဝႆႉ၊ဢိၵ်ႇတင်း တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ တင်းလၢႆ၊ၶိုၼ်ႈ ၶိုၼ်ႈ လူင်း လူင်း ၸူး လုၵ်ႈၵူၼ်း၊ယူႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။
John 2
1 ဝၢႆး ၼၼ်ႉ ထႅင်ႈ သွင် ဝၼ်း၊မီး ပွႆး သွင်ႇ မၢင်ႇၵလႃႇ ၵႃႈၼႂ်း ဝဵင်း ၵႃႇၼႃႉ၊မိူင်း ၵႃႇလိလႄး၊ပုၼ်ႉ လႄႈ မႄႈ ၸဝ်ႈ ယေႇသု၊ၵေႃႈ၊ၶဝ်ႈပႃး ၼႂ်း ပၢင် ၶႅၵ်ႇ ၼၼ်ႉ ဢေႃႈ။- 2 ၸဝ်ႈ ယေႇသု၊တင်း တပႄးၸဝ်ႈ တင်းလၢႆ ၵေႃႈ၊ၶဝ် ၽိတ်ႈပၢင်း ႁွင်ႉ ၵႂႃႇ ၵႃႈတီႈ ပွႆး ၼၼ်ႉ ဢေႃႈ။- 3 မိူဝ်ႈ ဢၼ် ၼမ်ႉမၢၵ်ႇၸပိတ်ႉ မူတ်း ၵႂႃႇ ၸိုင်၊မႄႈၸဝ်ႈ မႃး မွၵ်ႇလၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၼမ်ႉမၢၵ်ႇၸပိတ်ႉ ၶဝ် မူတ်း ၵႂႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 4 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "မႄႈ႟။ လွင်ႈ ဢၼ် ၵဝ်ၶႃႈ တၵ်း လႆႈ ႁဵတ်း ၵႃႈသင် ၼၼ်ႉ ဢမ်ႇ လူဝ်ႇ လၢတ်ႈ ၶႃႈ။ ဢၶိင်ႇ ၵဝ်ၶႃႈ ဢမ်ႇ ပႆႇ ႁွတ်ႈထိုင် ၵူၺ်း၊" ဝႃႈ ၼင်ႇ ၼႆ ဢေႃႈ။ 5 မႄႈၸဝ်ႈ ၵေႃႈ၊လၢတ်ႈ တီႈ ၵူၼ်းၸႂ်ႉ ၵူၼ်းသွႆ ၸိူဝ်း ၼၼ်ႉ လႄႈ ဝႃႈ၊ "ၵႃႈ ၼင်ႇ ဢၼ် မၼ်း ၸႂ်ႉ သူ ႁဵတ်း တင်းသဵင်ႈတင်းလူင် ၼၼ်ႉ ႁဵတ်း ၸွမ်း တႃႉ၊" ဝႃႈ ၼင်ႇ ၼႆ ဢေႃႈ။ 6 ပုၼ်ႈတႃႇ တေ သုၵ်ႈ ႁႂ်ႈ မူတ်းသႂ် ၸွမ်းၼင်ႇ ထုင်းၸၢမ်ႇ ၽႃႇသႃႇ ၵူၼ်း မဵဝ်း ၵျူး၊ၶဝ် မီး ၼၼ်ႉ ၸိုင်၊ၵႃႈတီႈ ၼၼ်ႈ မီး မေႃႈ ႁိၼ် လူင် ႁူၵ်း လုၵ်ႈ၊ယေႈ လုၵ်ႈ သႂ်ႇ လႆႈ ၼမ်ႉ သွင် သၢမ် ႁၢပ်ႇ ၸမ် ၸမ် ၼၼ်ႉ တမ်း ဝႆႉ ဢေႃႈ။- 7 ၸဝ်ႈ ယေႇသု၊ၸႂ်ႉ ႁႂ်ႈ ၵူၼ်းၸႂ်ႉ ၵူၼ်းသွႆ ၸိူဝ်း ၼၼ်ႉ၊တၵ်း ၼမ်ႉ သႂ်ႇ မေႃႈ ႁႂ်ႈ တဵမ်တဵမ် ၵူႈ လုၵ်ႈ လႄႈ ၶဝ် ၵေႃႈ တၵ်း သႂ်ႇ တဵမ်တဵမ် ပဵင်း ၶွပ်ႇ မေႃႈ ဝႆႉ ဢေႃႈ။- 8 ၸဝ်ႈ ယေႇသု၊ႁႂ်ႈ ၶဝ် တၵ်း ဢဝ် ၼမ်ႉ ၼၼ်ႉ ၵႂႃႇ ပၼ် ၵေႃႉ ဢၼ် ဢုပ်ႉ ထိင်း ၵႃႈၼႂ်း ပွႆး ဢေႃႈ။ ၶဝ် ၵေႃႈ တၵ်း ဢဝ် ၼမ်ႉ လိပ်း ဢၼ် တိုၵ်ႉ ႁႃ ပိၼ်ႇ ပဵၼ် ၼမ်ႉမၢၵ်ႇၸပိတ်ႉ ယဝ်ႉ ၼၼ်ႉ ၵႂႃႇ ပၼ် လႄႈ၊- 9 ၵေႃႉ ၼၼ်ႉ ၵေႃႈ ၸိမ်းတူၺ်း ဢေႃႈ။ ၼမ်ႉမၢၵ်ႇၸပိတ်ႉ ၼၼ်ႉ၊ဢဝ် ၵႃႈတီႈလႂ် မႃး ၸိုင်၊မၼ်း ဢမ်ႇ ႁု။ (ၵူၼ်း ၸွႆႈ ၵူၼ်း ထႅမ် ၸိူဝ်း ဢၼ် တၵ်း ဢဝ် ၼမ်ႉ မႃး ၼၼ်ႉ ၵူၺ်း ႁု လွင်ႈ ၼႆႉ ဢေႃႈ။) ပိူဝ်ႈ ၼႆ လႄႈ မၼ်း ႁွင်ႉ ဢဝ် လုၵ်ႈၶူၺ် မႂ်ႇ သေယဝ်ႉ၊- 10 လၢတ်ႈ တီႈ မၼ်း လႄႈ ဝႃႈ၊ "ပိူၼ်ႈ ၸၢင်ႈ ဢဝ် ၼမ်ႉမၢၵ်ႇၸပိတ်ႉ ဢၼ် လီ လဵင်ႉလူ ဢွၼ်တၢင်း လႄႈ မိူဝ်ႈ ဢၼ် ပီႈၼွင်ႉ ၶႅၵ်ႇ ၵိၼ်ဢိမ်ႇ တၢၼ်ႇတၢၼ်ႇ ယဝ်ႉ ၸင်ႇ ဢဝ် ၼမ်ႉမၢၵ်ႇၸပိတ်ႉ ဢၼ် ဢမ်ႇ ပေႃး လီ ၼၼ်ႉ လဵင်ႉလူ ဢိူဝ်း။ မႂ်း ၸမ်ႉ၊ဢဝ် ၼမ်ႉမၢၵ်ႇၸပိတ်ႉ ဢၼ် လီ သိမ်း ဝႆႉ တေႃႇ ႁွတ်ႈ မိူဝ်ႈလဵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 11 ၸဝ်ႈ ယေႇသု၊ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် ၼႆႉ ဢွၼ်တၢင်း သေပိူၼ်ႈ တီႈ ၼႂ်း ဝဵင်း ၵႃႇၼႃႉ၊မိူင်း ၵႃႇလိလႄး၊လႄႈ ႁဵတ်း ႁႂ်ႈ မုၼ်သရေႇ မၼ်းၸဝ်ႈ ထၢင်ႇသႃး မႃး သေယဝ်ႉ၊တပႄး မၼ်းၸဝ်ႈ တင်းလၢႆ ၵေႃႈ ယုမ်ႇမၢတ်ႈ မၼ်းၸဝ်ႈ ဢေႃႈ။ 12 လိုၼ်း ၼၼ်ႉ ၸဝ်ႈ ယေႇသု၊ဢိၵ်ႇတင်း မႄႈၸဝ်ႈ တင်း ၼွင်ႉၸၢႆး ၸဝ်ႈ တင်းလၢႆ တင်း တပႄးၸဝ်ႈ တင်းလၢႆ ဢွၼ်ၵၼ် လူင်း ၵႂႃႇ ၵႃႈတီႈ ဝဵင်း ၵပိူဝ်ႇၼေႇဢုမ်ႇ၊လႄႈ ယူႇ ၵႃႈတီႈ ၼၼ်ႈ ၸူဝ်ႈ ၶၢဝ်းၼိုင်ႈ သေ ဢေႃႈ။ 13 ၵမ်း ၼႆႉ၊ၸမ် ၶိင်ႇ ပွႆး ပသၶႃႇ၊ၵူၼ်း မဵဝ်း ၵျူး၊ၶဝ် ၼၼ်ႉ လႄႈ ၸဝ်ႈ ယေႇသု၊ၶိုၼ်ႈ ၵႂႃႇၸူး ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 14 ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မၼ်းၸဝ်ႈ ထူပ်း ႁၼ် ပိူၼ်ႈ ၶၢႆ ဝူဝ်း၊သူဝ်း၊ၵႃၵႄ တင်းလၢႆ ၵူၺ်းဢမ်ႇၵႃး၊ၵူၼ်း ဢၼ် လႅၵ်ႈ ငိုၼ်း ၵိၼ် ၸိူဝ်း ၼၼ်ႉ ၵေႃႈ ၼင်ႈ ယူႇ ၵႃႈတီႈ ၽိူၼ် ၶဝ် ဢေႃႈ။- 15 မၼ်းၸဝ်ႈ ဢဝ် ၸိူၵ်ႈ ဢွၼ်ႇ ႁွမ်း ၵၼ် မတ်ႉ ၸပ်း ၶွၼ်ႉ သေယဝ်ႉ၊ပေႃႉ ၽတ်ႉ လိုပ်ႈ ႁေႃႈ ၶဝ် တင်းသဵင်ႈတင်းလူင် ဢွၵ်ႇ ၵျွင်း ပိၵ်ႈမၢၼ်ႇ ၸဝ်ႈ ပႅတ်ႈ သေလႄႈ ဢီး ၽိူၼ် ၶဝ် ပိၼ်ႈ ပႅတ်ႈ ယဝ်ႉ ၸင်ႇ၊- 16 လၢတ်ႈ တီႈ ၵူၼ်း ၶၢႆ ၵႃၵႄ ၸိူဝ်း ၼၼ်ႉ လႄႈ ဝႃႈ၊ "ဢဝ် ၶူဝ်းၶွင် ၸိူဝ်း ၼႆႉ ၵႂႃႇ တႃႉ။ ယႃႇ ႁႂ်ႈ ႁိူၼ်း ပေႃႈ ၵဝ် ၼႆႉ ပဵၼ် ႁိူၼ်း တီႈ ၵႃႉၶၢႆ၊" ဝႃႈ ၼင်ႇ ၼႆ ဢေႃႈ။- 17 တီႈ လွင်ႈတၢင်း ၼၼ်ႉ တပႄးၸဝ်ႈ တင်းလၢႆ ၶုၵ်းၸႂ်လႆႈ ၵႂၢမ်း ၵျၢမ်းလိၵ်ႈ ဢၼ် ဝႃႈ၊ "တၢင်း ဢၼ် ၸႂ် ၵဝ်ၶႃႈ ၸပ်းၸွႆး လွင်ႈ ႁိူၼ်း ၸဝ်ႈႁဝ်း ၼၼ်ႉ ပဵၼ် ဢၼ် မႆႈႁွၼ်ႉ ၵႃႈၼႂ်း ႁူဝ်ၸႂ် ၵဝ်ၶႃႈ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 18 မိူဝ်ႈ ၼၼ်ႉ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵေႃႈ ဢဝ် တင်း ၵႂၢမ်း ထၢမ် လႄႈ လၢတ်ႈ ဝႃႈ၊ "တီႈ လွင်ႈတၢင်း ဢၼ် မႂ်း ႁတ်း ႁဵတ်း ၸိူဝ်ႉ ၼင်ႇ ၼႆ ၸိုင်၊မႂ်း တၵ်း ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် လႂ် တီႈ ႁဝ်း၊" ဝႃႈ ၼင်ႇ ၼႆ ဢေႃႈ။ 19 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ယႃႉပႅတ်ႈ ၵျွင်း ပိၵ်ႈမၢၼ်ႇ ၸဝ်ႈ ၼႆႉ တႃႉ။ ၼႂ်း သၢမ် ဝၼ်း ၵဝ် တၵ်း ၶိုၼ်း ႁဵတ်း ႁႂ်ႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 20 ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵျွင်း ပိၵ်ႈမၢၼ်ႇ ၸဝ်ႈ ၼႆႉ လႆႈ ႁဵတ်း သီႇ သိပ်း ပၢႆ ႁူၵ်း ပီ ဢေႃႈ။ မႂ်း သမ်ႉ တၵ်း ႁဵတ်း ပဵၼ် လႆႈ ၼႂ်း သၢမ် ဝၼ်း ၵူၺ်း ဝႃႈၼႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 21 ၵူၺ်းၵႃႈ၊ၵျွင်း ပိၵ်ႈမၢၼ်ႇ ၸဝ်ႈ ဢၼ် မၼ်းၸဝ်ႈ လၢတ်ႈ ၼၼ်ႉ ၶႂ်ႈဝႃႈ တူဝ် မၼ်းၸဝ်ႈ ဢေႃႈ။- 22 ပိူဝ်ႈ ၼႆ လႄႈ၊မိူဝ်ႈ ဢၼ် မၼ်းၸဝ်ႈ လုၵ်ႈ ၵႃႈ တၢင်းတၢႆ ၶိုၼ်းလိပ်း မႃး ယဝ်ႉ ၸင်ႇ တပႄး မၼ်းၸဝ်ႈ တင်းလၢႆ ၶိုၼ်း ၶုၵ်းၸႂ်လႆႈ လွင်ႈတၢင်း ဢၼ် မၼ်းၸဝ်ႈ လၢတ်ႈ ဝႆႉ ၸိူဝ်း ၼၼ်ႉ သေယဝ်ႉ၊ၶဝ် ၸင်ႇ ယုမ်ႇမၢတ်ႈ ၵႂၢမ်း ၵျၢမ်းလိၵ်ႈ၊ဢိၵ်ႇတင်း ၵႂၢမ်း ဢၼ် မၼ်းၸဝ်ႈ ႁေႃးလၢတ်ႈ ၸိူဝ်း ၼၼ်ႉ ဢေႃႈ။ 23 ယၢမ်း မိူဝ်ႈ ဢၼ် ၸဝ်ႈ ယေႇသု၊မီး ယူႇ ၼႂ်း ဝဵင်း ယေႇရုသလႅမ်ႇ၊ၸူဝ်ႈ ၶၢဝ်း ပွႆး ပသၶႃႇ၊ၼၼ်ႉ ၸိုင်၊ၵူၼ်း ၼမ်ၼႃႇ ယုမ်ႇမၢတ်ႈ မၼ်းၸဝ်ႈ မႃး ၵွပ်ႈပိူဝ်ႈ ၶဝ် လႆႈ ႁၼ် ၼိမိၵ်ႈ လၢၵ်ႈၶၼႃႇ ဢၼ် မၼ်းၸဝ်ႈ ႁဵတ်း ၼႄ ၼမ်ၼႃႇ တီႈ ၶဝ် ၼၼ်ႉ ဢေႃႈ။- 24 ၼႂ်းဝႃႈၼၼ် သေၵေႃႈ၊ၸဝ်ႈ ယေႇသု၊ဢမ်ႇ ဢၢပ်ႈ တူဝ်ၸဝ်ႈၵဝ်ႇ တီႈ ၶဝ်။ ၵွပ်ႈပိူဝ်ႈ မၼ်းၸဝ်ႈ ႁု ၵူၼ်း တင်းသဵင်ႈတင်းလူင် ဢေႃႈ။- 25 လွင်ႈ မၼ်း ၸမ်ႉ၊မၼ်းၸဝ်ႈ ႁုႁၼ် တပ်း ပွတ်ႇ ႁူဝ်ၸႂ် ၵူၼ်း လႄႈ၊ဢမ်ႇ လူဝ်ႇ သၢၵ်ႈသေႇ သေၵေႃႉသေၵူၼ်း တႃႇ တေ လၢတ်ႈ လွင်ႈ ၵူၼ်း ၼႄ မၼ်းၸဝ်ႈ ၼၼ်ႉ ဢေႃႈ။
John 3
1 မိူဝ်ႈ ၼၼ်ႉ၊မီး ၵူၼ်း ၵေႃႉ ၼိုင်ႈ ဢၼ် ၶဝ်ႈပႃး ၼႂ်း ၵိူင်း ၽႃႇရိသႄး၊ၶဝ်၊ဢၼ် လႆႈ ၸိုဝ်ႈ ၼိၵေႃးတိၼ်ႇ၊ဢၼ် ပဵၼ် ၶုၼ်လုမ်း ၵူၼ်း မဵဝ်း ၵျူး၊ၶဝ် ၼၼ်ႉ ဢေႃႈ။- 2 မီး ၶိုၼ်း ၼိုင်ႈ၊မၼ်း မႃး ၸူး ၸဝ်ႈ ယေႇသု၊လႄႈ လၢတ်ႈ ဝႃႈ၊ "သြႃႇ ၸဝ်ႈ၊ႁဝ်းၶႃႈ ႁု လွင်ႈ ဢၼ် ၸဝ်ႈႁဝ်း ပဵၼ် ၸဝ်ႈ သြႃႇလူင် ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ၶႃႈ ဢေႃႈ။ ၼိမိၵ်ႈ လၢၵ်ႈၶၼႃႇ ဢၼ် ၸဝ်ႈႁဝ်း ႁဵတ်း ၼႄ ၸိူဝ်း ၼႆႉ ပေႃး ၽြႃးပဵၼ်ၸဝ်ႈ ယင်း ဢမ်ႇ ပႃး ၸွမ်း ၸိုင်၊ၽူႈလႂ် သေၵေႃႉသေၵူၼ်း ဢမ်ႇ ႁဵတ်း ၼႄ လႆႈ ၶႃႈ ၵူၺ်း၊" ဝႃႈ ၼင်ႇ ၼႆ ဢေႃႈ။ 3 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ မႂ်း ၸမ်ႉ၊ၽူႈလႂ် သေဢမ်ႇဝႃႈ၊ပေႃး ဢမ်ႇ လႆႈ ၶၢမ်ႇ တၢင်း ဢၼ် ၵိူတ်ႇလဵင်ႉ မႃး ထႅင်ႈ ပွၵ်ႈ ၼိုင်ႈ ၸိုင်၊တေ ဢမ်ႇ လႆႈ ႁၼ် မိူင်းၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။ 4 ၼိၵေႃးတိၼ်ႇ၊ၵေႃႈ လဝ်ႈလၢတ်ႈ လႄႈ ဝႃႈ၊ "ၵူၼ်း ဢၼ် ဢသၢၵ်ႈ ယႂ်ႇ ယဝ်ႉ ၼၼ်ႉ၊တေ ႁဵတ်း ၸိူဝ်ႉ ၼင်ႇ ႁိုဝ် ၶိုၼ်း ၵိူတ်ႇလဵင်ႉ လႆႈ ထႅင်ႈ ၶႃႈ။ ၸွင်ႇ မၼ်း ၸၢင်ႈ ၶိုၼ်း ၶဝ်ႈ ၵႃႈၼႂ်း တွင်ႉ မႄႈ မၼ်း ထႅင်ႈ ပွၵ်ႈ တီႈ သွင် လႄႈ ၶိုၼ်း ၵိူတ်ႇလဵင်ႉ မႃး ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 5 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ မႂ်း ၸမ်ႉ၊ၽူႈလႂ် သေဢမ်ႇဝႃႈ၊ပေႃး ဢမ်ႇ လႆႈ ၶၢမ်ႇ တၢင်း ဢၼ် ၵိူတ်ႇလဵင်ႉ မႃး လူၺ်ႈ ၼမ်ႉ၊ဢိၵ်ႇတင်း ဝိၺိၺ်ႇ ၸဝ်ႈ ၸိုင်၊ဢမ်ႇ လႆႈ ၶဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ။- 6 ဢၼ် ၵိူတ်ႇလဵင်ႉ မႃး ၵႃႈတီႈ ၼိူဝ်ႉလိူတ်ႈ ၼၼ်ႉ၊ပဵၼ် ၼိူဝ်ႉလိူတ်ႈ ဢေႃႈ။ ဢၼ် ၵိူတ်ႇလဵင်ႉ မႃး ၵႃႈတီႈ ဝိၺိၺ်ႇ ၸဝ်ႈ ၼၼ်ႉ၊ပဵၼ် ဝိၺိၺ်ႇ ဢေႃႈ။- 7 လွင်ႈတၢင်း ဢၼ် ၵဝ် လၢတ်ႈ လႄႈ ဝႃႈ၊ 'တၵ်း လႆႈ ၶၢမ်ႇ တၢင်း ဢၼ် ၶိုၼ်း ၵိူတ်ႇလဵင်ႉ ထႅင်ႈ' ဢၼ် ဝႃႈ ၼၼ်ႉ ယႃႇပေ ဢၢမ်း။- 8 လူမ်း ၸိုင်၊ထူဝ်း ၵႂႃႇ ထူဝ်း မႃး ၵႃႈ ၼင်ႇ ဢၼ် မၼ်း ၶႂ်ႈ ထူဝ်း ၼၼ်ႉ ယူႇ ဢေႃႈ။ မႂ်း လႆႈ ငိၼ်း သဵင် ထူဝ်း မၼ်း သေၵေႃႈ၊မၼ်း လုၵ်ႉ သေ ၵႃႈတီႈလႂ် ထူဝ်း မႃး လႄႈ ထူဝ်း ၵႂႃႇ ၵႃႈတီႈလႂ် ၼၼ်ႉ မႂ်း ဢမ်ႇ ႁု။ မိူၼ် ၸိူဝ်ႉ ၼင်ႇ ၼၼ် ၵေႃႉ ဢၼ် ၵိူတ်ႇလဵင်ႉ မႃး ၵႃႈတီႈ ဝိၺိၺ်ႇ ၸဝ်ႈ ၼၼ်ႉ ၵေႃႈ၊ပဵၼ် ၸိူဝ်ႉ ၼင်ႇ ၼၼ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 9 ၼိၵေႃးတိၼ်ႇ၊သမ်ႉ လဝ်ႈလၢတ်ႈ ထႅင်ႈ လႄႈ ဝႃႈ၊ "လွင်ႈတၢင်း ၸိူဝ်း ၼႆႉ တၵ်း ပဵၼ် လႆႈ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ လႄႈ၊- 10 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "မႂ်း ပဵၼ် သြႃႇလူင် ၼႂ်း ၵူၼ်း မဵဝ်း ဢိသရေး၊တင်းလၢႆ ယူႇ လႄႈ၊ယင်း ဢမ်ႇ ႁု လွင်ႈတၢင်း ၼႆႉ ႁိုဝ်း။- 11 ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ မႂ်း ၸမ်ႉ၊ႁဝ်း လၢတ်ႈ လွင်ႈတၢင်း ဢၼ် ႁဝ်း လႆႈ ႁု လႄႈ၊ၶၢမ်ႇသၢၵ်ႈသေႇ လွင်ႈတၢင်း ဢၼ် ႁဝ်း လႆႈ ႁၼ် ဢေႃႈ။ ၼႂ်းဝႃႈၼၼ် သေၵေႃႈ၊သူ ဢမ်ႇ ႁပ်ႉ ဢမ်ႇ ဢဝ် ၵႂၢမ်း သၢၵ်ႈသေႇ ႁဝ်း လႄႈ ယူႇ ဢေႃႈ။- 12 မိူဝ်ႈ ဢၼ် ၵဝ် မွၵ်ႇလၢတ်ႈ သူ လွင်ႈ ၶိူင်ႈပိူင် လေႃးၵႃႉ လႄႈ ပေႃး သူ ယင်း ဢမ်ႇ ယုမ်ႇ ၸိုင်၊မိူဝ်ႈ ဢၼ် ၵဝ် မွၵ်ႇလၢတ်ႈ လွင်ႈ ၶိူင်ႈပိူင် မိူင်းၵၢင်ႁၢဝ် ၸိုင်၊သူ တေ ယုမ်ႇ လႆႈ ၸိူဝ်ႉ ၼင်ႇ ႁိုဝ်။- 13 ၼွၵ်ႈ သေလုၵ်ႈၵူၼ်း၊ဢၼ် လုၵ်ႉ သေ ၵႃႈတီႈ မိူင်းၵၢင်ႁၢဝ် လူင်း မႃး ၼၼ်ႉ၊ဢမ်ႇ မီး ၽူႈလႂ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ၵႂႃႇ သေၵေႃႉသေၵူၼ်း ဢေႃႈ။ 14 "ၸိူဝ်ႉ ၼင်ႇ ဢၼ် မူဝ်းသေႇ၊ယုၵ်ႉ ငူး ဝႆႉ၊ၵႃႈၼႂ်း ထိူၼ်ႇ ၼၼ်ႉ၊လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ယုၵ်ႉ ဝႆႉ၊- 15 ပုၼ်ႈ လွင်ႈ ၼင်ႇ ႁိုဝ် ၶဝ် ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၵူႈ ၵေႃႉ ၼၼ်ႉ၊တၵ်း လႆႈ ဢသၢၵ်ႈ ထႃႇဝရႃႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 16 လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ႁၵ်ႉ ၵူၼ်းလေႃးၵီႇ တင်းလၢႆ ၼႃႇ လူင်လၢင် ထၢၼ်ႈပေႃး ၸုၼ်ႉပႅတ်ႈ လုၵ်ႈၸၢႆး ၵေႃႉလဵဝ် ဢၼ် မၼ်းၸဝ်ႈ မီး ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် ၶဝ် ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၵူႈၵေႃႉၵူႈၵူၼ်း၊တၵ်း ဢမ်ႇ လႆႈ ႁွတ်ႈထိုင် တၢင်း လု တၢင်း လႅဝ် လႄႈ တၵ်း လႆႈ ဢသၢၵ်ႈ ထႃႇဝရႃႉ ၼၼ်ႉ ဢေႃႈ။- 17 ၽြႃးပဵၼ်ၸဝ်ႈ ပွႆႇၸႂ်ႉ လုၵ်ႈၸဝ်ႈ မႃး ၼႂ်း လေႃးၵႃႉ ၼႆႉ၊ႁႂ်ႈလႆႈ ၸီႇယၢင်ႇ ဢပျတ်ႈ တီႈ ၵူၼ်းလေႃးၵီႇ တင်းလၢႆ ဢမ်ႇၸႂ်ႈ။ ပွႆႇၸႂ်ႉ မႃး ႁႂ်ႈ ၶဝ် လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် လူၺ်ႈ မၼ်းၸဝ်ႈ ဢေႃႈ။ 18 ၵေႃႉ ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ၊တၵ်း ဢမ်ႇ လႆႈ ၶၢမ်ႇ တၢင်း ဢၼ် ၸီႇယၢင်ႇ ပၼ်တၢမ်ႇ ဢပျတ်ႈ။ ၵေႃႉ ဢၼ် ဢမ်ႇ ယုမ်ႇမၢတ်ႈ ၸမ်ႉ၊လႆႈ ၶၢမ်ႇ တၢင်း ဢၼ် ၸီႇယၢင်ႇ ပၼ်တၢမ်ႇ ဢပျတ်ႈ ယဝ်ႉ ယဝ်ႉ၊ၵွပ်ႈပိူဝ်ႈ မၼ်း ဢမ်ႇ ယုမ်ႇမၢတ်ႈ လုၵ်ႈၸဝ်ႈ သူႇလဵဝ် ၼၼ်ႉ ဢေႃႈ။- 19 လွင်ႈတၢင်း ဢၼ် ၸီႇယၢင်ႇ ပၼ်တၢမ်ႇ ဢပျတ်ႈ ဢၼ် ဝႃႈ ၼၼ်ႉ ၸမ်ႉ၊ဢၼ် လႅင်း ၶဝ်ႈ မႃး ၵႃႈၼႂ်း လေႃး ၵႃႉ ၼႆႉ ယဝ်ႉ၊ၵွပ်ႈပိူဝ်ႈ ၵူၼ်း တင်းလၢႆ ၵမ်ၵျၢင်ႉ ဢၼ် ႁၢႆႉ ဢၼ် ႁုၵ်း လႄႈ ယင်း ၵျိူၵ်ႈ ႁၵ်ႉ ဢၼ် လပ်းသိင်ႇ ၼႃႇ သေ ဢၼ်လႅင်း ယူႇ ၼၼ်ႉ ဢေႃႈ။- 20 ၶဝ် ၸိူဝ်း ဢၼ် ၵမ်ၵျၢင်ႉ ဢၼ် ႁၢႆႉ ဢၼ် ႁုၵ်း ၼၼ်ႉ၊ၸင်း ဢၼ်လႅင်း လႄႈ ၶဝ် ဢမ်ႇ မႃး ၸူး ဢၼ်လႅင်း၊ၵွပ်ႈပိူဝ်ႈ ၶဝ် ၵူဝ် ဢၼ် ႁၢႆႉ ဢၼ် ႁုၵ်း ၶဝ် တၵ်း ပေႃႇ ဢွၵ်ႇ ထၢင်ႇသႃး မႃး ၼၼ်ႉ ဢေႃႈ။- 21 ၶဝ် ၸိူဝ်း ဢၼ် ၵမ်ၵျၢင်ႉ ဢၼ် ၸိုဝ်ႈ ဢၼ် ၸႂ်ႈ ၸမ်ႉ၊မႃး ၸူး ၵႃႈၼႂ်း ဢၼ်လႅင်း ယူႇ၊ၼင်ႇ ႁိုဝ် တၢင်း ၵမ်ၵျၢင်ႉ ဢၼ် မႅၼ်ႈ ၵၼ် တင်း ဢလူဝ်ႇ ၽြႃးပဵၼ်ၸဝ်ႈ၊တၵ်း လႆႈ ပေႃႇ ဢွၵ်ႇ ထၢင်ႇသႃး မႃး ၼၼ်ႉ ဢေႃႈ။ 22 ဝၢႆးသေ ၼၼ်ႉ၊ၸဝ်ႈ ယေႇသု၊တင်း တပႄး မၼ်းၸဝ်ႈ တင်းလၢႆ၊ၵႂႃႇၸူး ၵႃႈတီႈ မိူင်း ယုတႃႉ၊ယဝ်ႉ ၸင်ႇ၊ယူႇ လူၺ်ႈ ၵၼ် တင်း ၶဝ် ၵႃႈတီႈ ၼၼ်ႈ လႄႈ ပၼ် မၢင်ႇၵလႃႇ ပပ်ႉတိၸမ်ႇ ယူႇ ဢေႃႈ။- 23 သြႃႇ ယူဝ်းႁၢၼ်ႇ၊ၵေႃႈ ပၼ် မၢင်ႇၵလႃႇ ပပ်ႉတိၸမ်ႇ ယူႇ ၵႃႈတီႈ ဢေႇၼုၼ်ႇ၊တီႈ ဢၼ် ၸမ် ဝဵင်း သႃႇလိမ်း၊ၼၼ်ႉ၊ၵွပ်ႈပိူဝ်ႈ တီႈ ၼၼ်ႈ မီး ၼမ်ႉ ၼမ်ၼႃႇ ဢေႃႈ။ ၵူၼ်း တင်းလၢႆ ဢွၼ်ၵၼ် ၵႂႃႇၸူး ၵႃႈတီႈ မၼ်း လႄႈ၊မၼ်း ၵေႃႈ ပၼ် မၢင်ႇၵလႃႇ ပပ်ႉတိၸမ်ႇ တီႈ ၶဝ် ဢေႃႈ။- 24 ၽွင်းယၢမ်း ၼၼ်ႉ သြႃႇ ယူဝ်းႁၢၼ်ႇ၊ဢမ်ႇ ပႆႇ လႆႈ တူၵ်းထွင်ႇ။ 25 တပႄး သြႃႇ ယူဝ်းႁၢၼ်ႇ၊ၵမ်ႈၽွင်ႈ လႆႈ ထဵင် ၵၼ် တင်း ၵူၼ်း မဵဝ်း ၵျူး၊ၵေႃႉ ၼိုင်ႈ လူၺ်ႈ လွင်ႈ ဢၼ် မူတ်းသႂ် ၸွမ်းၼင်ႇ ထုင်းၸၢမ်ႇ ၽႃႇသႃႇ တြႃး ၼၼ်ႉ ဢေႃႈ။- 26 ပိူဝ်ႈ ၼႆ လႄႈ ၶဝ် ၵႂႃႇၸူး သြႃႇ ယူဝ်းႁၢၼ်ႇ၊လႄႈ မွၵ်ႇလၢတ်ႈ ဝႃႈ၊ "သြႃႇ ႁဝ်း။ ၸဝ်ႈ ဢၼ် မီး ယူႇ လူၺ်ႈ ၵၼ် တင်း သြႃႇ ႁဝ်း ၽၢႆႇပုၼ်ႉ ၼမ်ႉ ယေႃးတၢၼ်ႇ၊လႄႈ သြႃႇ ႁဝ်း ၵႆႉ လၢတ်ႈ လွင်ႈ မၼ်း ၼၼ်ႉ မႃး မီး ယူႇ ၵႃႈတီႈ ၼႆႈ သေ ပၼ် မၢင်ႇၵလႃႇ ပပ်ႉတိၸမ်ႇ ယူႇ ၶႃႈ ဢေႃႈ။ ၵူၼ်း တင်းသဵင်ႈတင်းလူင် ၵေႃႈ ႁွတ်ႈမႃး ၵႃႈတီႈ မၼ်း ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 27 သြႃႇ ယူဝ်းႁၢၼ်ႇ၊ၵေႃႈ လၢတ်ႈ လႄႈ ဝႃႈ၊ "ၵေႃႉလႂ် ၵူၼ်း လႂ် သေဢမ်ႇဝႃႈ၊ပေႃး ဢမ်ႇ လႆႈ လုၵ်ႉ သေ ၵႃႈတီႈ မိူင်းၵၢင်ႁၢဝ် ၼၼ်ႉ ပၼ် မႃး ၸိုင်၊မၼ်း ဢမ်ႇ ၸၢင်ႈ လႆႈ ႁပ်ႉ ၶၢမ်ႇ ဢဝ် ၵႃႈသင် ဢေႃႈ။- 28 သူ ၶၢမ်ႇသၢၵ်ႈသေႇ ပၼ် ၵႂၢမ်း ဢၼ် ၵဝ် လၢတ်ႈ ဝႃႈ၊ၵဝ် ဢမ်ႇၸႂ်ႈ ၸဝ်ႈ ၶရိၸ်ႈ၊ၵူၺ်းၵႃႈ၊ပဵၼ် ၵေႃႉ ဢၼ် လႆႈ ၶၢမ်ႇ တၢင်း ဢၼ် ပွႆႇၸႂ်ႉ မႃး ဢွၼ်တၢင်း ၸဝ်ႈ ၶရိၸ်ႈ၊ဝႃႈၼႆ ၼၼ်ႉ ဢေႃႈ။- 29 ၵေႃႉ ဢၼ် သွင်ႇ မၢင်ႇၵလႃႇ လူၺ်ႈ ၵၼ် တင်း လုၵ်ႈပႂ်ႉ မႂ်ႇ ၼၼ်ႉ ပဵၼ် လုၵ်ႈၶူၺ် မႂ်ႇ ဢေႃႈ။ ၵေႃႉသႄႈ ဢၼ် ယူႇ ၸမ် ႁိမ်း လုၵ်ႈၶူၺ် မႂ်ႇ လႄႈ ငိၼ်း ၵႂၢမ်း မၼ်း ယူႇ ၼၼ်ႉ လႆႈ သိူဝ်းပျေႃႇ ၼႃႇ လူင်လၢင်၊ပိူဝ်ႈ ဢၼ် လႆႈ ငိၼ်း သဵင် လုၵ်ႈၶူၺ် မႂ်ႇ ၼၼ်ႉ ဢေႃႈ။ တၢင်း ဢၼ် သိူဝ်းပျေႃႇ ၵဝ် ၼႆႉ လႆႈ ပျေႉၸုမ်ႇ ဝႆႉ မိူၼ် ၸိူဝ်ႉ ၼင်ႇ ၼၼ် ယဝ်ႉ။- 30 ၸဝ်ႈ ၼၼ်ႉ တၵ်း လႆႈ ၶိုၼ်ႈယႂ်ႇ မႃး လႄႈ၊ၵဝ် တႄႉ၊တၵ်း လႆႈ သုတ်ႉယွမ်း ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 31 ၸဝ်ႈ ဢၼ် လုၵ်ႉ သေ ၵႃႈတီႈ မိူင်းၵၢင်ႁၢဝ် ၵျွ လူင်း မႃး ၼၼ်ႉ ပဵၼ် ၸိၵ်း ပဵၼ် ၸွမ် ပိူၼ်ႈ တင်းသဵင်ႈတင်းလူင် ဢေႃႈ။ ၵေႃႉ ဢၼ် ပဵၼ် မႃး ၵႃႈတီႈ လိၼ်မိူင်း ၼႆႉ ၸိုင်၊ၸၢပ်ႈသႅင်ႇ ၵၼ် တင်း လိၼ်မိူင်း လႄႈ ၸၢင်ႈ လၢတ်ႈ လွင်ႈ လိၼ်မိူင်း ဢေႃႈ။ ၸဝ်ႈ ဢၼ် လုၵ်ႉ သေ ၵႃႈတီႈ ၼိူဝ် မိူင်းၵၢင်ႁၢဝ် ၵျွ မႃး ၼၼ်ႉ၊ပဵၼ် ၸိၵ်း ပဵၼ် ၸွမ် ပိူၼ်ႈ တင်းသဵင်ႈတင်းလူင် ဢေႃႈ။- 32 ၸဝ်ႈ ၼၼ်ႉ ၶၢမ်ႇသၢၵ်ႈသေႇ လွင်ႈတၢင်း ၵႃႈ ၼင်ႇ ဢၼ် မၼ်းၸဝ်ႈ လႆႈ ႁၼ် လႆႈ ငိၼ်း ၵႃႈမီး သေၵေႃႈ၊ၽူႈလႂ် သေၵေႃႉသေၵူၼ်း ဢမ်ႇ ႁပ်ႉတုင်း ဢဝ် ၵႂၢမ်း သၢၵ်ႈသေႇ မၼ်းၸဝ်ႈ။- 33 ၵေႃႉ ဢၼ် ႁပ်ႉတုင်း ဢဝ် ၵႂၢမ်း သၢၵ်ႈသေႇ မၼ်းၸဝ်ႈ ၼၼ်ႉ ၵေႃႈ၊လႆႈ တွၵ်ႇၸုမ်ႈ ဝႆႉ ဝႃႈ၊ၽြႃးပဵၼ်ၸဝ်ႈ ပဵၼ် ၽြႃး ဢၼ် ပႂ်ႉ သဵတ်ႈၸႃႇ ဢေႃႈ။- 34 ၸဝ်ႈ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ မႃး ၼၼ်ႉ ၸၢင်ႈ လၢတ်ႈ ၵႂၢမ်း ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၽြႃးပဵၼ်ၸဝ်ႈ ပၼ် ဝိၺိၺ်ႇ ၸဝ်ႈ ဢၼ် ဢမ်ႇ မီး တီႈ တႅၵ်ႈ တီႈ တိူင်း ၼၼ်ႉ ဢေႃႈ။- 35 ပေႃႈၸဝ်ႈ ႁၵ်ႉ လုၵ်ႈၸဝ်ႈ လႄႈ ဢဝ် ၵႃႈမီး တင်းသဵင်ႈတင်းလူင် ဢၢပ်ႈပၼ် ၼႂ်း မိုဝ်း မၼ်းၸဝ်ႈ ဢေႃႈ။- 36 ၵေႃႉ ဢၼ် ယုမ်ႇမၢတ်ႈ လုၵ်ႈၸဝ်ႈ ၼၼ်ႉ လႆႈ ဢသၢၵ်ႈ ထႃႇဝရႃႉ ဢေႃႈ။ ၵေႃႉ ဢၼ် ဢမ်ႇ ထွမ်ႇဢဝ် လုၵ်ႈၸဝ်ႈ ၸမ်ႉ၊တၵ်း ဢမ်ႇ လႆႈ ထူပ်း ဢသၢၵ်ႈ ဢမ်ႇၵႃး၊ယင်း တၵ်း မီး ယူႇ တႂ်ႈ ဢပျတ်ႈ တၢမ်ႇ ဢၼ် ၽြႃးပဵၼ်ၸဝ်ႈ တၵ်း ပၼ် ၼၼ်ႉ ဢေႃႈ။
John 4
1 ၵူၼ်း ၵိူင်း ၽႃႇရိသႄး၊ၶဝ် လႆႈ ငိၼ်း လွင်ႈ ဢၼ် ၸဝ်ႈ ယေႇသု၊ႁႂ်ႈ ၵူၼ်း ၼမ်ၼႃႇ ၶဝ်ႈ ပဵၼ် တပႄးၸဝ်ႈ မႃး လႄႈ ပၼ် မၢင်ႇၵလႃႇ ပပ်ႉတိၸမ်ႇ ၼမ်ၼႃႇ သေ သြႃႇ ယူဝ်းႁၢၼ်ႇ၊ဢေႃႈ။- 2 (ၸဝ်ႈ ယေႇသု၊ၸိုင်၊တူဝ် မၼ်းၸဝ်ႈ ယင်း ဢမ်ႇ ပၼ် မၢင်ႇၵလႃႇ ပပ်ႉတိၸမ်ႇ တီႈ ၽူႈလႂ် သေၵေႃႉသေၵူၼ်း။ တပႄး မၼ်းၸဝ်ႈ ၸိူဝ်း ၼၼ်ႉ ၵူၺ်း ပၼ် ဢေႃႈ)။- 3 မိူဝ်ႈ ဢၼ် ၸဝ်ႈ ယေႇသု၊ငိၼ်း လွင်ႈ ၸိူဝ်း ၼၼ်ႉ ၸိုင်၊မၼ်းၸဝ်ႈ ဢွၵ်ႇ သေ ၵႃႈတီႈ မိူင်း ယုတႃႉ၊သေလႄႈ မိူဝ်း ၵႂႃႇ ၵႃႈတီႈ မိူင်း ၵႃႇလိလႄး၊ၶိုၼ်း သေ ဢေႃႈ။- 4 ၼႂ်း သဵၼ်ႈတၢင်း မၼ်းၸဝ်ႈ ၼၼ်ႉ လႆႈ လတ်း ၶဝ်ႈ မိူင်း သမႃႇရိ၊ၵႂႃႇ ဢေႃႈ။ 5 ၵႃႈၼႂ်း မိူင်း သမႃႇရိ၊ၼၼ်ႉ၊မၼ်းၸဝ်ႈ ႁွတ်ႈထိုင် ၵႂႃႇ ၵႃႈတီႈ ဝဵင်း ၼိုင်ႈ ဢၼ် ႁွင်ႉဝႃႈ၊ဝဵင်း သုၶႃႇ၊ဝဵင်း ဢၼ် ၸမ် ၵၼ် တင်း ၵႂၢၵ်ႈလိၼ် ဢၼ် ယႃႇၵုပ်ႈ၊ပၼ် လုၵ်ႈၸၢႆး မၼ်း ယူဝ်းသႅပ်ႈ၊ၼၼ်ႉ ဢေႃႈ။- 6 ၵႃႈတီႈ ၼၼ်ႈ၊မီး ၼမ်ႉမေႃႇ ယႃႇၵုပ်ႈ၊ဢေႃႈ။ ပိူဝ်ႈ ဢၼ် မၼ်းၸဝ်ႈ ႁိူဝ်ႉ ၼႃႇ ၼႂ်း ၶၢဝ်းတၢင်း လႄႈ ၼင်ႈ ယူႇ ႁိမ်း ၼမ်ႉမေႃႇ ၼၼ်ႉ ဢေႃႈ။ ၽွင်းယၢမ်း ၼၼ်ႉ ပဵၼ် ၶိင်ႇ ၵၢင်ဝၼ်းတဵင်ႈ ဢေႃႈ။ 7 မႄႈယိင်း သမႃႇရိ၊ၵေႃႉ ၼိုင်ႈ မႃး တဵၵ်းၼမ်ႉ လႄႈ ၸဝ်ႈ ယေႇသု၊လၢတ်ႈ တီႈ မၼ်း လႄႈ ဝႃႈ၊ "တၵ်း ၼမ်ႉ ပၼ် ၵဝ် ၵိၼ် သေၵမ်း၊" ဝႃႈ ၼင်ႇ ၼႆ ဢေႃႈ။- 8 မိူဝ်ႈ ယၢမ်း ၼၼ်ႉ၊တပႄးၸဝ်ႈ တင်းလၢႆ ယင်း တိုၵ်ႉ ၶဝ်ႈ ၵႂႃႇ ၵႃႈၼႂ်း ဝဵင်း ႁႂ်ႈလႆႈ သိုဝ်ႉ တၢင်းၵိၼ် ယူႇ ဢေႃႈ။ 9 မႄႈယိင်း သမႃႇရိ၊ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၸဝ်ႈ ပဵၼ် ၵူၼ်း မဵဝ်း ၵျူး၊လႄႈ ယွၼ်း ၼမ်ႉ ၵိၼ် တီႈ ၵဝ်ၶႃႈ ဢၼ် ပဵၼ် မႄႈယိင်း သမႃႇရိ၊ၼႆႉ၊တေ ပဵၼ် လႆႈ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ ၵူၼ်း မဵဝ်း ၵျူး၊ၶဝ် ဢမ်ႇ မီး လွင်ႈတၢင်း ဢၼ် ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း ၵူၼ်း မဵဝ်း သမႃႇရိ၊ၶဝ် ၼၼ်ႉ ဢေႃႈ။ 10 ၸဝ်ႈ ယေႇသု၊သမ်ႉ လၢတ်ႈ လႄႈ ဝႃႈ၊ "ပေႃး မႂ်း ႁု လွင်ႈ ဢၼ် ၽြႃးပဵၼ်ၸဝ်ႈ ပၼ် ၵျေးၸူး ဢၼ် လႂ်၊ဢိၵ်ႇတင်း ၵေႃႉ ဢၼ် ယွၼ်းၵိၼ် ၼမ်ႉ တီႈ မႂ်း ၼႆႉ၊ပဵၼ် ၽူႈလႂ် ၸိုင်၊မႂ်း တေ ယွၼ်း တီႈ မၼ်း လႄႈ မၼ်း ၵေႃႈ တၵ်း ပၼ် ၼမ်ႉ ဢသၢၵ်ႈ တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 11 မႄႈယိင်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၸဝ်ႈ။ တီႈ ၸဝ်ႈႁဝ်း ၼႆႉ၊ယင်း ဢမ်ႇ မီး ၵႃႈသင် ပုၼ်ႈတႃႇ တေ တၵ်း ၼမ်ႉ။ ၼမ်ႉမေႃႇ ၼႆႉ ၵေႃႈ လိုၵ်ႉ ၼႃႇ ဢေႃႈ။ တေ ဢဝ် ၼမ်ႉ ဢသၢၵ်ႈ ၵႃႈတီႈလႂ် မႃး လႆႈ ၶႃႈ။- 12 ပူႇ ပေႃႈ ႁဝ်း ယႃႇၵုပ်ႈ၊ၶုတ်း ၼမ်ႉမေႃႇ ၼႆႉ၊ပၼ် ႁဝ်းၶႃႈ လႄႈ ၸႃႉၸဵမ် တူဝ် မၼ်း၊ဢိၵ်ႇတင်း လုၵ်ႈလၢင်း မၼ်း၊တင်း ၽုင် သူဝ်း ၽုင် ဝူဝ်း မၼ်း တင်းလၢႆ လႆႈ ၵိၼ် ၼမ်ႉ ၵႃႈၼႂ်း ၼမ်ႉမေႃႇ ၼႆႉ ဢေႃႈ။ ၸဝ်ႈႁဝ်း ၼႆႉ ယဵင်ႈၶႅၼ်း ယႂ်ႇ မျၢတ်ႈ ၼႃႇ သေယႃႇၵုပ်ႈ၊ဝႃႈၼႆ၊ၸဝ်ႈႁဝ်း ၶႂ်ႈဝႃႈ ၸိူဝ်ႉ ၼင်ႇ ၼႆ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 13 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵူႈၵေႃႉၵူႈၵူၼ်း ဢၼ် ၵိၼ် ၼမ်ႉ ၼႆႉ ၼၼ်ႉ၊တၵ်း ၶိုၼ်း တွင်ႉမႆႈ ၼမ်ႉ ထႅင်ႈ လူးၵွၼ်ႇ ဢေႃႈ။- 14 ၵေႃႉ ဢၼ် ၵိၼ် ၼမ်ႉ ဢၼ် ၵဝ် တၵ်း ပၼ် ၼႆႉ ၼၼ်ႉ ၸမ်ႉ၊တၵ်း ဢမ်ႇ ၶိုၼ်း တွင်ႉမႆႈ ၼမ်ႉ ထႅင်ႈ သေပွၵ်ႈ။ ၼမ်ႉ ဢၼ် ၵဝ် တၵ်း ပၼ် ၼႆႉ၊ၵႃႈတီႈ တူဝ် ၵေႃႉ ၼၼ်ႉ တၵ်း ပဵၼ် ၼမ်ႉ ဢၼ် ပုၼ်း ဢွၵ်ႇ ယူႇ၊ပုၼ်ႈ လွင်ႈ ၼင်ႇ ႁိုဝ် တၵ်း ပဵၼ် ထႃႇဝရႃႉ ဢသၢၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 15 မႄႈယိင်း ၼၼ်ႉ ၵေႃႈ ယွၼ်း လႄႈ ဝႃႈ၊ "ၸဝ်ႈ။ ၼင်ႇ ႁိုဝ် ၵဝ်ၶႃႈ တေ ဢမ်ႇ တွင်ႉမႆႈ ၼမ်ႉ ထႅင်ႈ လႄႈ ၵဝ်ၶႃႈ တေ ဢမ်ႇ လူဝ်ႇ မႃး တၵ်း ၼမ်ႉ ၵႃႈတီႈ ၼႆႈ ထႅင်ႈ ၸိုင်၊ပၼ် ၼမ်ႉ ၼၼ်ႉ တီႈ ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 16 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵႂႃႇ ႁွင်ႉ ၽူဝ် မႂ်း လႄႈ ၶိုၼ်း မႃး ၵႃႈတီႈ ၼႆႈ တႃႉ၊" ဝႃႈ ၼင်ႇ ၼႆ ဢေႃႈ။ 17 မႄႈယိင်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၵဝ်ၶႃႈ ဢမ်ႇ မီး ၽူဝ် ၶႃႈ၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ဢၼ် မႂ်း ဝႃႈ၊မႂ်း ဢမ်ႇ မီး ၽူဝ် ဝႃႈၼႆ ၼၼ်ႉ ၸႂ်ႈ တႄႉ ယဝ်ႉ။- 18 မႂ်း ပေႃး လႆႈ ဢဝ်ၽူဝ် မႃး ႁႃႈ ၵေႃႉ ယဝ်ႉ။ ၵူၼ်းၸၢႆး ဢၼ် မႂ်း ႁူမ်ႈ ပွင်း ယူႇ လူၺ်ႈ ၵၼ် တေႃႈလဵဝ် ၼႆႉ ၵေႃႈ၊ဢမ်ႇၸႂ်ႈ ၽူဝ် မႂ်း ၸႅတ်ႈ ၸႅတ်ႈ။ လွင်ႈတၢင်း ၼႆႉ၊မႂ်း လၢတ်ႈ ၵႂၢမ်း ဢၼ် မၢၼ်ႇ ဢၼ် မႅၼ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 19 မႄႈယိင်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈ။ ၵဝ်ၶႃႈ ႁု လွင်ႈ ဢၼ် ၸဝ်ႈႁဝ်း ပဵၼ် ပရေႃးၽႅတ်ႈ ၼၼ်ႉ ယဝ်ႉ ၶႃႈ ဢေႃႈ။- 20 ပူႇမွၼ်ႇ ၵူၼ်း မဵဝ်း သမႃႇရိ၊ႁဝ်းၶႃႈ ၵူဝ်းၵႂၢႆႇ ၽြႃးပဵၼ်ၸဝ်ႈ ၵႃႈၼိူဝ် လွႆ ၼႆႉ ၶႃႈ ဢေႃႈ။ ၵူၼ်း မဵဝ်း ၵျူး၊သူ ၸဝ်ႈ ၸမ်ႉ၊လၢတ်ႈ ဝႃႈ၊ 'ဝဵင်း ယေႇရုသလႅမ်ႇ၊ပဵၼ် တီႈ ဢၼ် ၵူၼ်း တင်းလၢႆ တၵ်း လႆႈ ၵူဝ်းၵႂၢႆႇ ၽြႃးပဵၼ်ၸဝ်ႈ ဢေႃႈ၊' ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ။ 21 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "မႄႈယိင်း႟။ ယုမ်ႇ ၵႂၢမ်း ၵဝ် တႃႉ။ ၶိင်ႇၵႃႇလႃႉ ဢၼ် သူ ၵူၺ်း တၵ်း လႆႈ ၵူဝ်းၵႂၢႆႇ ပေႃႈၸဝ်ႈ ၵႃႈၼိူဝ် လွႆ ၼႆႉ ဢမ်ႇၸႂ်ႈ၊ၵႃႈတီႈ ဝဵင်း ယေႇရုသလႅမ်ႇ၊ၵူၺ်း ၵေႃႈ ဢမ်ႇၸႂ်ႈ ၼၼ်ႉ၊တၵ်း တေ ႁွတ်ႈမႃး ယူႇ ဢေႃႈ။- 22 သူ ၼႆႉ၊ၵူဝ်းၵႂၢႆႇ ၽြႃး သူႇ လႂ် သူ ဢမ်ႇ ႁု ဢေႃႈ။ ႁဝ်း ၸမ်ႉ၊ၵူဝ်းၵႂၢႆႇ ၽြႃး သူႇ လႂ် ႁဝ်း ႁု ဢေႃႈ။ လွင်ႈ မၼ်း ၸမ်ႉ၊တြႃး တၢင်း ဢၼ် ၵႄႇၶျွတ်ႈ ဢဝ် ၼၼ်ႉ၊ပဵၼ် မႃး ၵႃႈတီႈ ၵူၼ်း မဵဝ်း ၵျူး၊ႁဝ်း ဢေႃႈ။- 23 ၼႂ်းဝႃႈၼၼ် သေၵေႃႈ၊ၶိင်ႇ ဢၼ် ၵူၼ်း ၸိူဝ်း ဢၼ် ၸၢင်ႈ ၵူဝ်းၵႂၢႆႇ ၸိုဝ်ႈ ၸိုဝ်ႈၸႂ်ႈ ၸႂ်ႈ တင်းလၢႆ၊တၵ်း ပႃး တင်း ၸႂ်ဝိၺိၺ်ႇ တင်း သဵတ်ႈၸႃႇ တြႃး လႄႈ ၵူဝ်းၵႂၢႆႇ ပေႃႈၸဝ်ႈ ၼၼ်ႉ ၸမ် မႃး ယဝ်ႉ၊တေႃႈလဵဝ် ၼႆႉ ၵေႃႈ ၶိင်ႇၵႃႇလႃႉ ၼၼ်ႉ ႁွတ်ႈမႃး ယဝ်ႉ။ လွင်ႈ မၼ်း ၸမ်ႉ၊ပေႃႈၸဝ်ႈ ႁႃ ဢဝ် ၵေႃႉ ၸိူဝ်ႉ ၼင်ႇ ၼၼ် ႁႂ်ႈ ၵူဝ်းၵႂၢႆႇ မၼ်းၸဝ်ႈ ဢေႃႈ။- 24 ၽြႃးပဵၼ်ၸဝ်ႈ ပဵၼ် ဝိၺိၺ်ႇ ၸဝ်ႈ ဢေႃႈ။ ၶဝ် ၸိူဝ်း ဢၼ် ၵူဝ်းၵႂၢႆႇ မၼ်းၸဝ်ႈ ၼၼ်ႉ၊တၵ်း လႆႈ ပႃး တင်း ၸႂ်ဝိၺိၺ်ႇ တင်း သဵတ်ႈၸႃႇ တြႃး လႄႈ ၵူဝ်းၵႂၢႆႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 25 မႄႈယိင်း ၼၼ်ႉ ၵေႃႈ ဝႃႈ၊ "ၸဝ်ႈ မေႇသိ၊ဢၼ် ဝႃႈ၊ၸဝ်ႈ ၶရိၸ်ႈ၊တၵ်း မႃး ၼၼ်ႉ၊ဝႃႈၼႆ ၵဝ်ၶႃႈ ႁု ယူႇ ဢေႃႈ။ မိူဝ်ႈ ဢၼ် မၼ်းၸဝ်ႈ ႁွတ်ႈမႃး ၼၼ်ႉ ၸိုင်၊မၼ်းၸဝ်ႈ တၵ်း ႁဵတ်း ၼႄ လွင်ႈတၢင်း တင်းသဵင်ႈတင်းလူင် တီႈ ႁဝ်းၶႃႈ၊ၶႃႈ ဢေႃႈ၊" ဝႃႈ ၼင်ႇ ၼႆ လႄႈ။ 26 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ဢၼ် လၢတ်ႈ တေႃႇ ၵၼ် တင်း မႂ်း ယူႇ ၼႆႉ၊ပဵၼ် ၸဝ်ႈ မေႇသိ၊ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 27 မိူဝ်ႈ ယၢမ်း ၼၼ်ႉ၊တပႄးၸဝ်ႈ တင်းလၢႆ ၶိုၼ်း ႁွတ်ႈမႃး လႄႈ ၶဝ် ဢၢမ်း လွင်ႈ ဢၼ် မၼ်းၸဝ်ႈ လၢတ်ႈ တေႃႇ မႄႈယိင်း ၵေႃႉ ၼိုင်ႈ ယူႇ ၼၼ်ႉ ဢေႃႈ။ ၵူၺ်းၵႃႈ၊တီႈ မၼ်းၸဝ်ႈ ၼၼ်ႉ၊ "လၢတ်ႈ လွင်ႈ ဢီႈသင် တေႃႇ ၵၼ်၊" ဢမ်ႇၼၼ် ၵေႃႈ၊ "ႁဵတ်းသင် လႄႈ လၢတ်ႈ တေႃႇ မႄႈယိင်း ၵေႃႉ ၼၼ်ႉ၊" ဝႃႈၼႆ ၽူႈလႂ် ၵေႃႈ ဢမ်ႇ လဝ်ႈ ဢမ်ႇ ထၢမ် လႄႈ ယူႇ ဢေႃႈ။ 28 မႄႈယိင်း ၼၼ်ႉ ၵေႃႈ၊တမ်း ပႅတ်ႈ မေႃႈ ၼမ်ႉမၼ်း ဝႆႉ လႄႈ ၶဝ်ႈ ၵႂႃႇ ၵႃႈၼႂ်း ဝဵင်း သေယဝ်ႉ၊မွၵ်ႇလၢတ်ႈ တီႈ ၵူၼ်း တင်းလၢႆ လႄႈ ဝႃႈ၊- 29 "မႃး လႄႈ တူၺ်း ၵေႃႉ ဢၼ် ၽုၺ်ႇဢွၵ်ႇ ၼႄပျႃး လွင်ႈတၢင်း ၵႃႈ ဢၼ် ၵဝ်ၶႃႈ ႁဵတ်း မႅၼ်ႈ မႃး ယဝ်ႉ တင်းသဵင်ႈတင်းလူင် ၼၼ်ႉ တႃႉ။ ၸဝ်ႈ ၼၼ်ႉ ပဵၼ် ၸဝ်ႈ ၶရိၸ်ႈ၊ၸွင်ႇ ပဵၼ် လႆႈ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 30 ၶဝ် ၼၼ်ႉ၊ဢွၼ်ၵၼ် ဢွၵ်ႇ ဝဵင်း မႃး ၸူး မၼ်းၸဝ်ႈ ဢေႃႈ။ 31 ၽွင်းယၢမ်း ၼၼ်ႉ၊တပႄးၸဝ်ႈ တင်းလၢႆ တွင်းပၢၼ်ႇ လႄႈ ဝႃႈ၊ "သြႃႇ ႁဝ်း။ ၵိၼ် သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 32 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် မီး တၢင်းၵိၼ် ဢၼ် သူ ဢမ်ႇ ႁု လွင်ႈ မၼ်း သေ ဢိတ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 33 မိူဝ်ႈ ၼၼ်ႉ၊တပႄးၸဝ်ႈ တင်းလၢႆ ၼင်ႇ ၵၼ် လၢတ်ႈ တီႈ ၵၼ် လႄႈ ဝႃႈ၊ "ၸွင်ႇ သေၵေႃႉၵေႃႉ ပၼ် တၢင်းၵိၼ် တီႈ မၼ်းၸဝ်ႈ ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 34 ၸဝ်ႈ ယေႇသု၊ၸင်ႇ လၢတ်ႈ တီႈ ၶဝ် လႄႈ ဝႃႈ၊ "တၢင်းၵိၼ် ၼႆႉ ပဵၼ် တၢင်း ဢၼ် ႁဵတ်း ၸွမ်း ဢလူဝ်ႇ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊ဢိၵ်ႇတင်း တၢင်း ဢၼ် ႁဵတ်း ႁႂ်ႈ ၵၢၼ်ငၢၼ်း ဢၼ် မၼ်းၸဝ်ႈ ၸႂ်ႉ ႁႂ်ႈ ႁဵတ်း ၼၼ်ႉ ယဝ်ႉ တူဝ်ႈ ဢေႃႈ။- 35 'ဢဝ် ၼႆႉ ၵႂႃႇ ထႅင်ႈ သီႇ လိူၼ် ပဵၼ် ၶိင်ႇ ပၢတ်ႇ ၶဝ်ႈ ဢေႃႈ၊' ဝႃႈၼႆ သူ ၸၢင်ႈ ဝႃႈ ဢမ်ႇၸႂ်ႈ ႁိုဝ်း။ ဢၼ် ၵဝ် ဝႃႈ ၸမ်ႉ၊မုင်ႈ တူၺ်း တူင်ႈၼႃး ဢၼ် ၶဝ်ႈ လိူင် ယူႇ ၸိူဝ်း ၼၼ်ႉ တႃႉ။ ၶိင်ႇ တေႃႈလဵဝ် ၼႆႉ ပဵၼ် ၶိင်ႇ ပၢတ်ႇ ၶဝ်ႈ ယဝ်ႉ ဢေႃႈ။- 36 ၵေႃႉ ဢၼ် ပၢတ်ႈ ၶဝ်ႈ ၼၼ်ႉ၊လႆႈ ၵႃႈႁႅင်း မၼ်း လႄႈ လႆႈ ၸုသိမ်း ဢဝ် မၢၵ်ႇ ၶဝ်ႈ ႁူင်းၶဝ်ႈ ပုၼ်ႈတႃႇ တေ ပဵၼ် ထႃႇဝရႃႉ ဢသၢၵ်ႈ ဢေႃႈ။ ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵေႃႉ ဢၼ် ဝၢၼ်ႇ ပိုၼ် တင်း ၵေႃႉ ဢၼ် ပၢတ်ႇ ဢဝ် ၼၼ်ႉ၊တေ လႆႈ သိူဝ်းပျေႃႇ လူၺ်ႈ ၵၼ် ဢေႃႈ။- 37 ထုင်း ၵႂၢမ်း ဢၼ် ဝႃႈ၊ 'ၵေႃႉ ၼိုင်ႈ ဝၢၼ်ႇ ပိုၼ် လႄႈ ၵေႃႉ ၼိုင်ႈ ပၢတ်ႇ ဢဝ် ဢေႃႈ၊' ဝႃႈ ၼင်ႇ ၼႆ ၼၼ်ႉ မၢၼ်ႇမႅၼ်ႈ ယဝ်ႉ။- 38 ၵဝ် ပွႆႇၸႂ်ႉ၊ႁႂ်ႈ သူ ၵႂႃႇ ပၢတ်ႇ ဢဝ် တီႈ ဢၼ် သူ ဢမ်ႇ ႁဵတ်း ဝႆႉ ၼၼ်ႉ ဢေႃႈ။ ပိူၼ်ႈ တၢင်ႇၵေႃႉ ႁဵတ်းၵၢၼ် ႁဵတ်း ငၢၼ်း လႄႈ သူ လႆႈ ၶဝ်ႈ ၸူး ၵႃႈၼႂ်း ၼႃႈၵၢၼ် တၢင်းႁဵတ်း ၶဝ် ၼၼ်ႉ ယဝ်ႉ၊" ဝႃႈ ၼင်ႈ ၼႆ ဢေႃႈ။ 39 ၵူၼ်း မဵဝ်း သမႃႇရိ၊ၼမ်ၼႃႇ ၵႃႈၼႂ်း ဝဵင်း ၼၼ်ႉ၊ယုမ်ႇမၢတ်ႈ ၸဝ်ႈ ယေႇသု၊မႃး ၵွပ်ႈပိူဝ်ႈ မႄႈယိင်း ၼၼ်ႉ ၶၢမ်ႇသၢၵ်ႈသေႇ ဝႃႈ၊ "မၼ်း ၽုၺ်ႇဢွၵ်ႇ ၼႄပျႃး လွင်ႈတၢင်း ၵႃႈ ဢၼ် ၵဝ်ၶႃႈ ႁဵတ်း မႅၼ်ႈ မႃး ယဝ်ႉ တင်းသဵင်ႈတင်းလူင် ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 40 ပိူဝ်ႈ ၼႆ လႄႈ မိူဝ်ႈ ဢၼ် ၵူၼ်း မဵဝ်း သမႃႇရိ၊ၸိူဝ်း ၼၼ်ႉ၊မႃး တီႈ မၼ်းၸဝ်ႈ သေယဝ်ႉ၊ၶဝ် ယွၼ်း ႁႂ်ႈ မၼ်းၸဝ်ႈ ယူႇ လူၺ်ႈ ၵၼ် တင်း ၶဝ် လႄႈ မၼ်းၸဝ်ႈ ၵေႃႈ ယူႇ ၵႃႈတီႈ ၼၼ်ႈ သွင် ဝၼ်း ဢေႃႈ။ 41 ပိူၼ်ႈ တၢင်ႇၵေႃႉ ၼမ်ၼႃႇ ၵေႃႈ ယုမ်ႇမၢတ်ႈ ၵွပ်ႈပိူဝ်ႈ ၼုၵ်ႈၵပၢတ်ႈ ၵႂၢမ်း မၼ်းၸဝ်ႈ ၼၼ်ႉ ဢေႃႈ။- 42 ၶဝ် ဢွၼ်ၵၼ် လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "ဢၼ် ႁဝ်း ယုမ်ႇမၢတ်ႈ တေႃႈလဵဝ် ၼႆႉ၊ယုမ်ႇမၢတ်ႈ ၵွပ်ႈပိူဝ်ႈ ၵႂၢမ်း မႂ်း ၵူၺ်း ဢမ်ႇၸႂ်ႈ ယဝ်ႉ။ ႁဝ်း ယုမ်ႇမၢတ်ႈ ၵွပ်ႈပိူဝ်ႈ တူဝ် ႁဝ်း လႆႈ ထွမ်ႇငိၼ်း ၵႂၢမ်း မၼ်းၸဝ်ႈ လႄႈ ႁဝ်း ႁု လွင်ႈ ဢၼ် မၼ်းၸဝ်ႈ ပဵၼ် ၸဝ်ႈ ဢၼ် ၵႄႇၶျွတ်ႈ ဢဝ်၊ၵူၼ်းလေႃးၵီႇ တင်းလၢႆ တႄႉတႄႉ ဝႃႈ ဝႃႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 43 ဝၢႆးသေ ၸဝ်ႈ ယေႇသု၊ယူႇ ၵႃႈတီႈ ၼၼ်ႈ သွင် ဝၼ်း ယဝ်ႉ ၸိုင်၊မၼ်းၸဝ်ႈ ဢွၵ်ႇ ၵႂႃႇၸူး ၵႃႈတီႈ မိူင်း ၵႃႇလိလႄး၊သေ ဢေႃႈ။- 44 လွင်ႈ မၼ်း ၸမ်ႉ၊မၼ်းၸဝ်ႈ လႆႈ လၢတ်ႈ လႄႈ ဝႃႈ၊ "ပရေႃးၽႅတ်ႈ ဢမ်ႇ မီး သရေႇ ၵႃႈၼႂ်း မိူင်း တူဝ်ၸဝ်ႈၵဝ်ႇ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 45 ပိူဝ်ႈ ၼႆ လႄႈ မိူဝ်ႈ ဢၼ် မၼ်းၸဝ်ႈ ႁွတ်ႈထိုင် ၸိုင်၊ၵူၼ်းမိူင်း ၵႃႇလိလႄး၊ၶဝ် ဢွၼ်ၵၼ် ႁပ်ႉတွၼ်ႈ မၼ်းၸဝ်ႈ၊ၵွပ်ႈပိူဝ်ႈ တူဝ် ၶဝ် လႆႈ ၵႂႃႇ ၶဝ်ႈ ပွႆး ပသၶႃႇ၊ၵႃႈတီႈ ဝဵင်း ယေႇရုသလႅမ်ႇ၊လႄႈ လႆႈ ႁၼ် ၵႃႈ ဢၼ် မၼ်းၸဝ်ႈ ႁဵတ်း ၵူႈၸိူဝ်ႉၵူႈပိူင် ၼႂ်း ပွႆး ၼၼ်ႉ ဢေႃႈ။ 46 ၸဝ်ႈ ယေႇသု၊သမ်ႉ ၵႂႃႇ ၵႃႈတီႈ ဝၢၼ်ႈ ၵႃႇၼႃႉ၊ၼႂ်း မိူင်း ၵႃႇလိလႄး၊တီႈ ဢၼ် မၼ်းၸဝ်ႈ ႁႂ်ႈ ၼမ်ႉ၊ပိၼ်ႇ ပဵၼ် ၼမ်ႉမၢၵ်ႇၸပိတ်ႉ မႃး ၼၼ်ႉ ဢေႃႈ။ မိူဝ်ႈ ၼၼ်ႉ၊မီး ၶုၼ် ပွင်ၵၢၼ် ၵေႃႉ ၼိုင်ႈ ဢၼ် ယူႇ ၵႃႈၼႂ်း ဝဵင်း ၵပိူဝ်ႇၼေႇဢုမ်ႇ၊လႄႈ လုၵ်ႈၸၢႆး မၼ်း ၸပ်း တၢင်းၶႆႈတၢင်းပဵၼ် ယူႇ ဢေႃႈ။- 47 မိူဝ်ႈ ဢၼ် မၼ်း လႆႈ ငိၼ်း ဝႃႈ၊ၸဝ်ႈ ယေႇသု၊လုၵ်ႉ သေ ၵႃႈတီႈ မိူင်း ယုတႃႉ၊ႁွတ်ႈမႃး ၵႃႈတီႈ မိူင်း ၵႃႇလိလႄး၊ၼၼ်ႉ ၸိုင်၊ၶုၼ် ၼၼ်ႉ ၵႂႃႇၸူး မၼ်းၸဝ်ႈ သေ လဝ်ႈ ယွၼ်း ႁႂ်ႈ မၼ်းၸဝ်ႈ ၵႂႃႇ လႄႈ ယႃ ပၼ် လုၵ်ႈၸၢႆး မၼ်း ဢၼ် ပဵၼ် တၢင်းပဵၼ် ယူႇ ၸမ် တၵ်း တၢႆ ၼၼ်ႉ ဢေႃႈ။- 48 ၸဝ်ႈ ယေႇသု၊လၢတ်ႈ တီႈ မၼ်း လႄႈ ဝႃႈ၊ "ပေႃး သူ ဢမ်ႇ လႆႈ ႁၼ် ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း လွင်ႈတၢင်း ဢၼ် လီဢၢမ်း ၸိုင်၊သူ ဢမ်ႇ ၸၢင်ႈ ယုမ်ႇ ၵူၺ်း၊" ဝႃႈ ၼင်ႇ ၼႆ ဢေႃႈ။ 49 ၶုၼ် ၼၼ်ႉ၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈ႟။ ၸူဝ်ႈ ဢၼ် လုၵ်ႈဢွၼ်ႇ ၵဝ်ၶႃႈ ဢမ်ႇ ပႆႇ တၢႆ ၼၼ်ႉ၊ၶႅၼ်းတေႃႈ မႃး ပၼ် သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 50 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵႂႃႇ တႃႉ။ လုၵ်ႈၸၢႆး မႂ်း လႆႈ ဢသၢၵ်ႈ ၵတ်းယဵၼ် ၶျၢမ်းသႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ ၵေႃႉ ၼၼ်ႉ ၵေႃႈ ယုမ်ႇ ၵႂၢမ်း ၸဝ်ႈ လႄႈ မိူဝ်း ၵႂႃႇ ဢေႃႈ။- 51 ၼႂ်း ၵၢင်တၢင်း မိူဝ်ႈ ဢၼ် မၼ်း တိုၵ်ႉ မိူဝ်း ၵႂႃႇ ယူႇ ၼၼ်ႉ၊ၵူၼ်းၸႂ်ႉ ၵူၼ်းသွႆ မၼ်း တင်းလၢႆ မႃး ႁူပ်ႉ ႁူဝ် တၢင်း မၼ်း လႄႈ လၢတ်ႈ ဝႃႈ၊ "လုၵ်ႈၸၢႆး ၸဝ်ႈႁဝ်း လႆႈ ဢသၢၵ်ႈ ၶျၢမ်းသႃႇ ယဝ်ႉ ၶႃႈ၊" ဝႃႈ ၼင်ႇ ၼႆ ဢေႃႈ။ 52 မၼ်း ၵေႃႈ၊ထၢမ် ဢၶိင်ႇ ယၢမ်း ဢၼ် တၢင်းပဵၼ် လုၵ်ႈၸၢႆး မၼ်း လႆႈ ၸိုၼ်ႈ ႁၢႆ မႃး ၶိင်ႇ ယၢမ်း လႂ် ၼၼ်ႉ လႄႈ၊ၶဝ် ၶိုၼ်း လဝ်ႈလၢတ်ႈ ဝႃႈ၊ "တၢင်းပဵၼ် မၼ်း ၸိုၼ်ႈ ႁၢႆ ၵႂႃႇ မိူဝ်ႈဝႃး ၼိုင်ႈ မွင်း ဝၢႆးဝၼ်း ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 53 ပေႃႈ လုၵ်ႈဢွၼ်ႇ ၼၼ်ႉ၊လႆႈ ႁု ဝႃႈ ၶိင်ႇ ယၢမ်း ၼၼ်ႉ ပဵၼ် ၶိင်ႇ ယၢမ်း ဢၼ် ၸဝ်ႈ ယေႇသု၊လၢတ်ႈ ဝႃႈ၊ "လုၵ်ႈၸၢႆး မႂ်း လႆႈ ဢသၢၵ်ႈ ၶျၢမ်းသႃႇ ယဝ်ႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ ပိူဝ်ႈ ၼႆ လႄႈ ၸႃႉၸဵမ် တူဝ် မၼ်း၊ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း ဢွၼ်ၵၼ် ယုမ်ႇမၢတ်ႈ ၸဝ်ႈ ယေႇသု၊ဢေႃႈ။ 54 ၼႆႉ ၸမ်ႉ၊ပဵၼ် ၼိမိၵ်ႈ လၢၵ်ႈၶၼႃႇ ဢၼ် ၸဝ်ႈ ယေႇသု၊ႁဵတ်း ၼႄ ပွၵ်ႈ တီႈ သွင်၊ဝၢႆးသေ မၼ်းၸဝ်ႈ လုၵ်ႉ သေ ၵႃႈတီႈ မိူင်း ယုတႃႉ၊မႃး ၵႃႈတီႈ မိူင်း ၵႃႇလိလႄး၊ၼၼ်ႉ ဢေႃႈ။
John 5
1 ဝၢႆးသေ ၼၼ်ႉ၊မီး ပွႆး ၽႃႇသႃႇ ၵျူး၊ၶဝ် လႄႈ ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။- 2 ၼႂ်း ဝဵင်း ယေႇရုသလႅမ်ႇ၊ၵႃႈတီႈ ႁိမ်း ၽၵ်းတူသူဝ်း၊ၼၼ်ႉ၊မီး ၼမ်ႉ ၼွင် ႁူၺ်ႇ ၼိုင်ႈ ဢၼ် မီး ၸရွပ်ႈ ႁႃႈ လင် ဢေႃႈ။ ၼမ်ႉ ၼွင် ၼၼ်ႉ ၵႂၢမ်း ႁေႇပြႄး၊ႁွင်ႉဝႃႈ၊ၼွင် ပႅတ်ႉၸေးတႃႉ၊ဢေႃႈ။- 3 ၵႃႈၼိူဝ် ၸရွပ်ႈ ၸိူဝ်း ၼၼ်ႉ၊မီး ၵူၼ်းၶႆႈၵူၼ်းပဵၼ် ၼမ်ၼႃႇ ဢၼ် တႃမွတ်ႇ၊ဢၼ် တိၼ်ပုတ်း၊ဢၼ် တၢႆၽၢၵ်ႇ တင်းလၢႆ၊ ပႂ်ႉထႃႈ ၽိဝ် ၼမ်ႉ တၵ်း တူင်ႉၼိုင် မႃး ၼၼ်ႉ ယူႇ ဢေႃႈ။- 4 လွင်ႈ မၼ်း ၸမ်ႉ၊မိူဝ်ႈ ဢၼ် ထိုင် ၶိင်ႇ မၼ်း ၼၼ်ႉ ၸိုင်၊တမၢၼ်ႇၵၢင်ႁၢဝ် ၸဝ်ႈ ထႃႇဝရႃႉ ၽြႃး လူင်း မႃး ၵႃႈၼႂ်း ၼမ်ႉ ၼွင် လႄႈ ၶူၼ်း ႁႂ်ႈ ၼမ်ႉ တူင်ႉၼိုင် ဢေႃႈ။ ဝၢႆးသေ တမၢၼ်ႇၵၢင်ႁၢဝ် ၶူၼ်း ၼမ်ႉ ႁႂ်ႈ တူင်ႉၼိုင် ၼၼ်ႉ၊ၵူၼ်းပဵၼ် ၵေႃႉ ဢၼ် လႆႈ လူင်း ၵႂႃႇ ၵႃႈၼႂ်း ၼမ်ႉ ၼွင် ဢွၼ်တၢင်း ပိူၼ်ႈ ၼၼ်ႉ ၸိုင်၊မၼ်း မီး တၢင်းၶႆႈတၢင်းပဵၼ် မဵဝ်း လႂ် သေဢမ်ႇဝႃႈ၊ၸိုၼ်ႈ ႁၢႆ ၵႂႃႇ ၵမ်းလဵဝ် ဢေႃႈ။- 5 တီႈ ၼၼ်ႈ၊မီး ၵူၼ်း ၵေႃႉ ၼိုင်ႈ ဢၼ် ၸပ်း တၢင်းပဵၼ် ယူႇ သၢမ် သိပ်း ပၢႆ ပႅတ်ႇ ပီ ယဝ်ႉ ဢေႃႈ။- 6 ၸဝ်ႈ ယေႇသု၊ႁၼ် မၼ်း ၼၼ်ႉ ၼွၼ်း ယူႇ လႄႈ ႁု လွင်ႈ ဢၼ် ပဵၼ် ႁိုင် ၼႃႇ ယဝ်ႉ ၸင်ႇ၊မၼ်းၸဝ်ႈ ထၢမ် ဝႃႈ၊ "ၸွင်ႇ မႂ်း ၶႂ်ႈႁႂ်ႈ တၢင်းပဵၼ် မႂ်း ၸိုၼ်ႈ ႁၢႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 7 ၵူၼ်းပဵၼ် ၼၼ်ႉ၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈႁဝ်း။ ယၢမ်း မိူဝ်ႈ ဢၼ် ၼမ်ႉ တူင်ႉၼိုင် ၼၼ်ႉ၊ၵဝ်ၶႃႈ ဢမ်ႇ မီး ၵေႃႉ ဢၼ် တေ ဢဝ် ၵဝ်ၶႃႈ လူင်း ၵႃႈၼႂ်း ၼမ်ႉ ၼွင် ၼႆႉ ၶႃႈ။ မိူဝ်ႈ ဢၼ် ၵဝ်ၶႃႈ ယင်း တိုၵ်ႉ လူင်း ၵႂႃႇ ယူႇ ၼၼ်ႉ၊ပိူၼ်ႈ သမ်ႉ ပေႃး လူင်း ၵႂႃႇ ဢွၼ် တင်း ၵဝ်ၶႃႈ ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 8 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "လုၵ်ႉ တႃႉ။ ဢဝ် သၢတ်ႇ တီႈ ၼွၼ်း မႂ်း လႄႈ ပႆ မိူဝ်း ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။- 9 မိူဝ်ႈ ၼၼ်ႉ၊ၵမ်းလဵဝ် တၢင်းပဵၼ် ၵေႃႉ ၼၼ်ႉ ၸိုၼ်ႈ ႁၢႆ လႄႈ မၼ်း လုၵ်ႉ ဢဝ် သၢတ်ႇ တီႈ ၼွၼ်း မၼ်း သေ ပႆ တၢင်း ၵႂႃႇ ဢေႃႈ။ 10 ဝၼ်း ၼၼ်ႉ၊ပဵၼ် ဝၼ်းၵမ်သိၼ် လႄႈ၊ၵူၼ်း မဵဝ်း ၵျူး၊ၶဝ် လၢတ်ႈ တီႈ ၵေႃႉ ဢၼ် တၢင်းပဵၼ် လႆႈ ၸိုၼ်ႈ ႁၢႆ ၼၼ်ႉ လႄႈ ဝႃႈ၊ "မိူဝ်ႈ ၼႆႉ ပဵၼ် ဝၼ်း ၵမ်သိၼ် ဢေႃႈ။ တၢင်း ဢၼ် မႂ်း မႅၵ်ႇ ၵဵၼ် သၢတ်ႇ ၵႂႃႇ ၼႆႉ ၽိတ်း သိၼ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 11 မၼ်း ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵေႃႉ ဢၼ် ႁႂ်ႈ တၢင်းပဵၼ် ၵဝ်ၶႃႈ ၸိုၼ်ႈ ႁၢႆ ၼၼ်ႉ ၸႂ်ႉ ႁႂ်ႈ ၵဝ်ၶႃႈ ဢဝ် သၢတ်ႇ တီႈ ၼွၼ်း ၵဝ်ၶႃႈ လႄႈ ပႆ တၢင်း ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12 ၶဝ် သမ်ႉ ထၢမ် ဝႃႈ၊ "ၵေႃႉ ဢၼ် ၸႂ်ႉ ႁႂ်ႈ မႂ်း ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 13 ၵူၼ်း ၵေႃႉ ဢၼ် တၢင်းပဵၼ် မၼ်း လႆႈ ၸိုၼ်ႈ ႁၢႆ ယဝ်ႉ ၼၼ်ႉ၊ယင်း ဢမ်ႇ တၼ်း ႁုၸၵ်း ၸဝ်ႈ ယေႇသု၊ပိူဝ်ႈ ဢၼ် တီႈ ၼၼ်ႈ မီး ၵူၼ်း ၼမ်ၼႃႇ ၽႅဝ် လႄႈ မၼ်းၸဝ်ႈ ပေႃး လွမ် ပၢႆႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇ ယဝ်ႉ ဢေႃႈ။ 14 ဝၢႆး ၼၼ်ႉ ၸဝ်ႈ ယေႇသု၊ႁူပ်ႉ ထူပ်း ၵေႃႉ ၼၼ်ႉ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ လၢတ်ႈ ဝႃႈ၊ "တူၺ်း လူး။ မႂ်း လႆႈ ယူႇလီၵိၼ်ဝၢၼ် ယဝ်ႉ။ ယႃႇပေ ၶိုၼ်း ႁဵတ်း ဢပျတ်ႈ ထႅင်ႈ ယဝ်ႉ။ ပေႃး ဢမ်ႇၼၼ် ၸိုင်၊ၽေး ဢပျတ်ႈ ဢၼ် ယဵင်ႈၶႅၼ်း ၼၵ်း ၼႃႇ တၵ်း ပဵၼ် တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 15 ၵေႃႉ ၼၼ်ႉ ဢွၵ်ႇ ၵႂႃႇ လႄႈ မွၵ်ႇလၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လွင်ႈ ဢၼ် ၵေႃႉ ဢၼ် ႁႂ်ႈ မၼ်း ယူႇလီၵိၼ်ဝၢၼ် မႃး ၼၼ်ႉ၊ပဵၼ် ၸဝ်ႈ ယေႇသု၊ၼၼ်ႉ ဢေႃႈ။- 16 ႁဵတ်း ၼၼ် လႄႈ ၶဝ် ၸိူဝ်း ၼၼ်ႉ ၵျၢမ်ႇ ႁႃ ႁႂ်ႈလႆႈ ၼိၵ်ႈၸၢၵ်ႈ မၼ်းၸဝ်ႈ ၵွပ်ႈပိူဝ်ႈ မၼ်းၸဝ်ႈ ႁဵတ်း လွင်ႈတၢင်း ၼၼ်ႉ ၼႂ်း ဝၼ်းၵမ်သိၼ် ၼၼ်ႉ ဢေႃႈ။- 17 ပိူဝ်ႈ ၼႆ လႄႈ ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ပေႃႈၸဝ်ႈ ၵဝ် ယင်း ႁဵတ်းၵၢၼ် ႁဵတ်း ငၢၼ်း ၶိူဝ်းၶိူဝ်း ယႂ်းယႂ်း ယူႇ လႄႈ၊ၵဝ် ၵေႃႈ တၵ်း လႆႈ ႁဵတ်းၵၢၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 18 ၵွပ်ႈပိူဝ်ႈ ဝႃႈ ၼင်ႇ ၼႆ လႄႈ ၵူၼ်း မဵဝ်း ၵျူး၊ၶဝ် ယဵင်ႈၶႅၼ်း ၵျၢမ်ႇ ႁႃ ႁႂ်ႈလႆႈ ဢဝ် မၼ်းၸဝ်ႈ တၢႆ ပိူဝ်ႈ ဢၼ် မၼ်းၸဝ်ႈ ယႃႉ ဝၼ်းၵမ်သိၼ် ၵူၺ်းဢမ်ႇၵႃး၊ယင်း ဝႃႈ ၽြႃးပဵၼ်ၸဝ်ႈ ပဵၼ် ပေႃႈ မၼ်းၸဝ်ႈ သေလႄႈ၊ယင်း ဢဝ် တူဝ် မၼ်းၸဝ်ႈ ပဵင်း တၢၼ်ႇၵၼ် တင်း ၽြႃးပဵၼ်ၸဝ်ႈ ၼၼ်ႉ ဢေႃႈ။ 19 ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊လုၵ်ႈၸဝ်ႈ ၸိုင်၊ၸွမ်း ဢလူဝ်ႇ တူဝ်ၸဝ်ႈၵဝ်ႇ လႄႈ ဢမ်ႇ ၸၢင်ႈ ႁဵတ်း သေ ၸိူဝ်ႉ သေ ပိူင် လႆႈ။ ႁဵတ်း ၸွမ်း လွင်ႈတၢင်း ဢၼ် ႁၼ် ပေႃႈၸဝ်ႈ ႁဵတ်း ၼၼ်ႉ ၵူၺ်း ဢေႃႈ။ ၵႃႈ ဢၼ် ပေႃႈၸဝ်ႈ ႁဵတ်း တင်းသဵင်ႈတင်းလူင် ၼၼ်ႉ လုၵ်ႈၸဝ်ႈ ၵေႃႈ ႁဵတ်း ၸွမ်း ၸိူဝ်ႉ ၼင်ႇ ၼၼ် ဢေႃႈ။- 20 လွင်ႈ မၼ်း ၸမ်ႉ၊ပေႃႈၸဝ်ႈ ႁၵ်ႉ လုၵ်ႈၸဝ်ႈ လႄႈ ၼႄပျႃး ၵႃႈ ဢၼ် မၼ်းၸဝ်ႈ ႁဵတ်း ယူႇ တင်းသဵင်ႈတင်းလူင် ၼၼ်ႉ တီႈ လုၵ်ႈၸဝ်ႈ ဢေႃႈ။ မၼ်းၸဝ်ႈ ယင်း တၵ်း ၼႄပျႃး ၵၢၼ်ငၢၼ်း ဢၼ် ယဵင်ႈၶႅၼ်း ယႂ်ႇ ၼႃႇ သေ လွင်ႈတၢင်း ၸိူဝ်း ၼႆႉ တီႈ လုၵ်ႈၸဝ်ႈ ႁႂ်ႈ သူ လႆႈ ဢၢမ်း ဢေႃႈ။- 21 ၸိူဝ်ႉ ၼင်ႇ ဢၼ် ပေႃႈၸဝ်ႈ ႁႂ်ႈ ၵူၼ်းတၢႆ လုၵ်ႉ ၶိုၼ်း မႃး လႄႈ ပၼ် ဢသၢၵ်ႈလိပ်း တီႈ ၶဝ် ၼၼ်ႉ၊မိူၼ် ၸိူဝ်ႉ ၼင်ႇ ၼၼ် လုၵ်ႈၸဝ်ႈ ၵေႃႈ ပၼ် ဢသၢၵ်ႈလိပ်း တီႈ ၶဝ် ၸိူဝ်း ဢၼ် မၼ်းၸဝ်ႈ မီး ဢလူဝ်ႇ ၼၼ်ႉ ဢေႃႈ။- 22 ပိၵ်ႉသမ်ႉ ပေႃႈၸဝ်ႈ ဢမ်ႇ ၸီႇယၢင်ႇ တြႃး တီႈ သေၵေႃႉသေၵူၼ်း သေၵေႃႈ၊မၼ်းၸဝ်ႈ ဢၢပ်ႈပၼ် ဢၶႂၢင်ႉ ဢႃႇၼႃႇ တၢင်း ဢၼ် ၸီႇယၢင်ႇ တြႃး တီႈ လုၵ်ႈၸဝ်ႈ တင်းသဵင်ႈတင်းမူတ်း၊- 23 ပုၼ်ႈ လွင်ႈ ၼင်ႇ ႁိုဝ် ၵူၼ်း တင်းသဵင်ႈတင်းလူင် တၵ်း ရူဝ်ႇသေႇ လုၵ်ႈၸဝ်ႈ၊ၸိူဝ်ႉ ၼင်ႇ ဢၼ် ၶဝ် ရူဝ်ႇသေႇ ၵူဝ်ယမ် ပေႃႈၸဝ်ႈ ၼၼ်ႉ ဢေႃႈ။ ၵေႃႉ ဢၼ် ဢမ်ႇ ရူဝ်ႇသေႇ လုၵ်ႈၸဝ်ႈ ၼၼ်ႉ၊ပဵၼ် ၵေႃႉ ဢၼ် ဢမ်ႇ ရူဝ်ႇသေႇ ၵူဝ်ယမ် ပေႃႈၸဝ်ႈ ဢၼ် ပွႆႇၸႂ်ႉ လုၵ်ႈၸဝ်ႈ မႃး ၼၼ်ႉ ဢေႃႈ။ 24 "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် လႆႈ ငိၼ်း ၵႂၢမ်း တြႃး ၵဝ် လႄႈ ယုမ်ႇမၢတ်ႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊လႆႈ ဢသၢၵ်ႈ ထႃႇဝရႃႉ ဢေႃႈ။ မၼ်း တၵ်း ဢမ်ႇ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ၊ပဵၼ် ၵေႃႉ ဢၼ် လႆႈ ၶၢမ်ႈ ပူၼ်ႉ တၢင်းတၢႆ ၵႂႃႇ ၵႃႈတီႈ တၢင်း ဢၼ် ဢသၢၵ်ႈလိပ်း ပုၼ်ႉ ဢေႃႈ။- 25 ၵဝ် သမ်ႉ လၢတ်ႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ထႅင်ႈ ၸမ်ႉ၊ၶိင်ႇၵႃႇလႃႉ မႃး ယူႇ လႄႈ၊တေႃႈလဵဝ် ၼႆႉ ၵေႃႈ ႁွတ်ႈမႃး ဝႆႉ ယဝ်ႉ၊မိူဝ်ႈ ၶဝ် ၸိူဝ်း ဢၼ် တၢႆ ၵႂႃႇ ယဝ်ႉ၊တၵ်း လႆႈ ငိၼ်း သဵင် ၵႂၢမ်း လုၵ်ႈၽြႃးပဵၼ်ၸဝ်ႈ လႄႈ ၶဝ် ၸိူဝ်း ဢၼ် လႆႈ ငိၼ်း ၵေႃႈ တၵ်း လႆႈ ဢသၢၵ်ႈလိပ်း ဢေႃႈ။- 26 လွင်ႈ မၼ်း ၸမ်ႉ၊ၸွမ်း ၵႃႈ ၼင်ႇ ဢၼ် ပေႃႈၸဝ်ႈ မီး ဢသၢၵ်ႈ ၼႂ်း တူဝ်ၸဝ်ႈၵဝ်ႇ ၼၼ်ႉ၊မိူၼ် ၸိူဝ်ႉ ၼင်ႇ ၼၼ် မၼ်းၸဝ်ႈ ပၼ် ဢၶႂၢင်ႉ ႁႂ်ႈ လုၵ်ႈၸဝ်ႈ မီး ဢသၢၵ်ႈ ၼႂ်း တူဝ်ၸဝ်ႈၵဝ်ႇ ဢေႃႈ။- 27 မၼ်းၸဝ်ႈ သမ်ႉ ပၼ် ဢၶႂၢင်ႉ ဢႃႇၼႃႇ တၢင်း ဢၼ် ၸီႇယၢင်ႇ ဢပျတ်ႈ ၼၼ်ႉ တီႈ လုၵ်ႈၸဝ်ႈ၊ၵွပ်ႈပိူဝ်ႈ လုၵ်ႈၸဝ်ႈ ပဵၼ် လုၵ်ႈၵူၼ်း၊ဢေႃႈ။- 28 ယႃႇပေ ဢၢမ်း လွင်ႈတၢင်း ၼႆႉ။ ၶိင်ႇၵႃႇလႃႉ တၵ်း ႁွတ်ႈမႃး မိူဝ်ႈ ဢၼ် ၵူၼ်းတၢႆ တင်းသဵင်ႈတင်းလူင် တၵ်း လႆႈ ငိၼ်း သဵင် ၵႂၢမ်း လုၵ်ႈၸဝ်ႈ လႄႈ၊- 29 ဢွၵ်ႇ ၶုမ်ပႃႇႁဵဝ်ႈ ၶဝ် မႃး သေယဝ်ႉ၊ၶဝ် ၸိူဝ်း ဢၼ် ၵမ်ၵျၢင်ႉ လီ လီ ငၢမ်း ငၢမ်း ၼၼ်ႉ၊တၵ်း လုၵ်ႉ ၶိုၼ်း လႄႈ လႆႈ ဢသၢၵ်ႈလိပ်း ဢေႃႈ။ ၶဝ် ၸိူဝ်း ဢၼ် ဢမ်ႇ ၵမ်ၵျၢင်ႉ လီ လီ ငၢမ်း ငၢမ်း ၸမ်ႉ၊တၵ်း လုၵ်ႉ ၶိုၼ်း လႄႈ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ 30 "ၵဝ် ၼႆႉ၊ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ လႄႈ ဢမ်ႇ ႁဵတ်း သေ ၸိူဝ်ႉ သေ ပိူင် လႆႈ။ ၸွမ်း ၵႃႈ ၼင်ႇ ဢၼ် ၵဝ် ငိၼ်း ၼၼ်ႉ ၵဝ် ၸီႇယၢင်ႇ တြႃး ဢေႃႈ။ တၢင်း ဢၼ် ၵဝ် ၸီႇယၢင်ႇ ၵေႃႈ ပဵၼ် ဢၼ် သိုဝ်ႈ ဢၼ် တြႃး၊ပိူဝ်ႈ ဢၼ် ၵဝ် ဢမ်ႇ ၸွမ်း ဢလူဝ်ႇ တူဝ်ၸဝ်ႈၵဝ်ႇ၊ၵူၺ်း ၸွမ်း ဢလူဝ်ႇ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ 31 "ပေႃး ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ၸိုင်၊သၢၵ်ႈသေႇ ၵဝ် ၼၼ်ႉ၊ဢမ်ႇ ၸၢင်ႈ ၶၢမ်ႇ ဢဝ် ႁႂ်ႈ ပဵၼ် ၵႂၢမ်း ဢၼ် မၢၼ်ႇ။- 32 ၵေႃႉ ဢၼ် ၶၢမ်ႇသၢၵ်ႈသေႇ လွင်ႈ ၵဝ် ယင်း မီး ယူႇ ပႃး ၼိုင်ႈ လႄႈ၊ၵဝ် ႁု လွင်ႈ ဢၼ် သၢၵ်ႈသေႇ မၼ်း ပဵၼ် ဢၼ် မၢၼ်ႇ ၼၼ်ႉ ဢေႃႈ။- 33 သူ ပွႆႇၸႂ်ႉ ၵူၼ်း သူ ၵႂႃႇၸူး သြႃႇ ယူဝ်းႁၢၼ်ႇ၊ယဝ်ႉ လႄႈ မၼ်း ၵေႃႈ ၶၢမ်ႇသၢၵ်ႈသေႇ ၽၢႆႇ တြႃး ဢၼ် ၸိုဝ်ႈ ဢၼ် ၸႂ်ႈ ၼၼ်ႉ ဢေႃႈ။- 34 လွင်ႈတၢင်း ၼႆႉ ၸိုင်၊မၼ်း ဢမ်ႇၸႂ်ႈ ဝႃႈ၊ၵဝ် လူဝ်ႇ သၢၵ်ႈသေႇ ဢၼ် ၵူၼ်း ပၼ် ၼၼ်ႉ။ ၵဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ႁႂ်ႈ သူ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 35 သြႃႇ ယူဝ်းႁၢၼ်ႇ၊ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ ၵွၵ်းၽႆး ဢၼ် တႆႈ လႄႈ လႅင်း ၼၼ်ႉ ဢေႃႈ။ သူ ၵေႃႈ ၶႂ်ႈ မူၼ်ႈပျေႃႇ ၼႂ်း ဢၼ်လႅင်း မၼ်း ယူႇ ၵမ်းဢွၼ်ႇၼိုင်ႈ ဢေႃႈ။- 36 ၼႂ်းဝႃႈၼၼ် သေၵေႃႈ၊ၵဝ် လႆႈ သၢၵ်ႈသေႇ ဢၼ် ယဵင်ႈၶႅၼ်း ယႂ်ႇ ၼႃႇ သေ သၢၵ်ႈသေႇ ဢၼ် သြႃႇ ယူဝ်းႁၢၼ်ႇ၊ပၼ် ၼၼ်ႉ လူးၵွၼ်ႇ လႄႈ၊ၵၢၼ်ငၢၼ်း ဢၼ် ပေႃႈၸဝ်ႈ ဢၢပ်ႈပၼ် ၼႂ်း မိုဝ်း ၵဝ် ႁႂ်ႈလႆႈ ႁဵတ်း ယဝ်ႉ တူဝ်ႈ ၼႆႉ၊ၵဝ် ၵေႃႈ ယင်း ႁဵတ်းၵၢၼ်ငၢၼ်း ၼၼ်ႉ ယူႇ လႄႈ၊လွင်ႈတၢင်း ၼၼ်ႉ ၶၢမ်ႇသၢၵ်ႈသေႇ လွင်ႈ ဢၼ် ပေႃႈၸဝ်ႈ ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 37 ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ၵေႃႈ ယူႇ ၽၢႆႇ ၵဝ် လႄႈ ၶၢမ်ႇသၢၵ်ႈသေႇ လွင်ႈ ၵဝ် ယူႇ ဢေႃႈ။ သဵင် ၵႂၢမ်း ပေႃႈၸဝ်ႈ ၼၼ်ႉ သူ ဢမ်ႇ တွၼ်ႉ လႆႈ ငိၼ်း၊တူဝ် ႁၢင်ႈ မၼ်းၸဝ်ႈ ၵေႃႈ သူ ဢမ်ႇ တွၼ်ႉ လႆႈ ႁၼ်။- 38 ၼုၵ်ႈၵပၢတ်ႈ တြႃး ၸဝ်ႈ ၵေႃႈ ဢမ်ႇ မီး ၼႂ်း ႁူဝ်ၸႂ် သူ။ လွင်ႈ မၼ်း ၸမ်ႉ၊သူ ဢမ်ႇ ယုမ်ႇမၢတ်ႈ ၵေႃႉ ဢၼ် မၼ်းၸဝ်ႈ ပွႆႇၸႂ်ႉ မႃး ၼၼ်ႉ လႄႈ ယူႇ ဢေႃႈ။- 39 သူ သွၵ်ႈႁႃ ၼႂ်း ၵျၢမ်းလိၵ်ႈ ၵွပ်ႈပိူဝ်ႈ သူ ထၢင်ႇ တၵ်း လႆႈ ထႃႇဝရႃႉ ဢသၢၵ်ႈ ၵႃႈၼႂ်း ၵျၢမ်းလိၵ်ႈ ဢေႃႈ။ ၵျၢမ်းလိၵ်ႈ ၼၼ်ႉ ပဵၼ် သၢၵ်ႈသေႇ ၽၢႆႇ ၵဝ် ယဝ်ႉ။- 40 ပိၵ်ႉသမ်ႉ သူ ၶႂ်ႈလႆႈ ဢသၢၵ်ႈ သေၵေႃႈ၊သူ ဢမ်ႇ ၶႂ်ႈ မႃး ၸူး တီႈ ၵဝ် လႄႈ ယူႇ ဢေႃႈ။ 41 - 42 "ၵဝ် ဢမ်ႇ လူဝ်ႇ တၢင်း ဢၼ် ၵူၼ်း ယုၵ်ႉယွင်ႈ။- ၼႂ်းဝႃႈၼၼ် သေၵေႃႈ၊ၵဝ် ႁု လွင်ႈ ဢၼ် သူ ပဵၼ် ၵူၼ်းၸႃႉ ဢၼ် ဢမ်ႇ မီး တၢင်းႁၵ်ႉ မႅတ်ႈတႃႇ ၽြႃးပဵၼ်ၸဝ်ႈ ၵႃႈၼႂ်း ႁူဝ်ၸႂ် သူ ၼၼ်ႉ ဢေႃႈ။- 43 ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ လႄႈ မႃး ဢေႃႈ။ ၵူၺ်းၵႃႈ၊သူ ဢမ်ႇ ႁပ်ႉတုင်း ဢဝ် ၵဝ်။ ပေႃး ပိူၼ်ႈ တၢင်ႇၵေႃႉ ပႃး ဢဝ် တင်း ဢၶႂၢင်ႉ တူဝ်ၸဝ်ႈၵဝ်ႇ မႃး တႄႉ ၸိုင်၊သူ တၵ်း ႁပ်ႉတုင်း ဢဝ် ၵေႃႉ ၼၼ်ႉ ဢေႃႈ။- 44 သူ ၸိူဝ်း ဢၼ် ၸၢင်ႈ ၶၢမ်ႇ ဢဝ် တၢင်း ဢၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ ယုၵ်ႉယွင်ႈ ၵၼ် လႄႈ ဢမ်ႇ ၸၢင်ႈ ႁႃ ဢၵျူဝ်း ဢၼ် ၽြႃးပဵၼ်ၸဝ်ႈ သူႇလဵဝ် ၵူၺ်း ယုၵ်ႉယွင်ႈ ၸိူဝ်း ၼႆႉ၊တၵ်း ႁဵတ်း ၸိူဝ်ႉ ၼင်ႇ ႁိုဝ် လႄႈ ယုမ်ႇမၢတ်ႈ လႆႈ။- 45 သူ ယႃႇပေ ထၢင်ႇ ဝႃႈ၊ၵဝ် ပဵၼ် ၵေႃႉ ဢၼ် တၢင်ႇ ဢပျတ်ႈ ၵႃႈၼိူဝ် သူ ၵႃႈတီႈ ၽၢႆႇၼႃႈ ပေႃႈၸဝ်ႈ ၼၼ်ႉ။ မူဝ်းသေႇ၊ဢၼ် သူ ယုမ်ႇ ယမ် ၼၼ်ႉ ပဵၼ် ၵေႃႉ ဢၼ် တၢင်ႇ ဢပျတ်ႈ ၵႃႈၼိူဝ် သူ ယဝ်ႉ။- 46 ပေႃး သူ ယုမ်ႇ ၵႂၢမ်း မူဝ်းသေႇ၊တႄႉတႄႉ ၸိုင်၊တီႈ ၵဝ် ၵေႃႈ သူ တၵ်း လႆႈ ယုမ်ႇ ဢေႃႈ။ ၵွပ်ႈပိူဝ်ႈ မၼ်း တႅမ်ႈ ဝႆႉ လွင်ႈ ၵဝ် ဢေႃႈ။- 47 ၵူၺ်းၵႃႈ၊ပေႃး သူ ဢမ်ႇ ယုမ်ႇ ၵႂၢမ်း ဢၼ် မၼ်း တႅမ်ႈ ဝႆႉ ၼၼ်ႉ ၸိုင်၊သူ တၵ်း ၸၢင်ႈ ယုမ်ႇ ၵႂၢမ်း ၵဝ် လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။
John 6
1 ဝၢႆးသေ ၼၼ်ႉ၊ၸဝ်ႈ ယေႇသု၊ၶၢမ်ႈ ၵႂႃႇ ၽၢႆႇပုၼ်ႉ ၼွင် ၵႃႇလိလႄး၊ဢၼ် ဝႃႈ၊ၼွင် တိပေႇရိ၊ၼၼ်ႉ ဢေႃႈ။- 2 ၵူၼ်း ၼမ်ၼႃႇ ၸွမ်း မၼ်းၸဝ်ႈ ၵႂႃႇ၊ၵွပ်ႈပိူဝ်ႈ ၶဝ် လႆႈ ႁၼ် ၼိမိၵ်ႈ လၢၵ်ႈၶၼႃႇ ဢၼ် မၼ်းၸဝ်ႈ ႁႂ်ႈ ယေႃးၵႃႇ တင်းလၢႆ ၸိုၼ်ႈ ႁၢႆ ၼၼ်ႉ ဢေႃႈ။- 3 မၼ်းၸဝ်ႈ ၶိုၼ်ႈ ၵႂႃႇ ၵႃႈၼိူဝ် လွႆ လႄႈ ၼင်ႈ ယူႇ လူၺ်ႈ ၵၼ် တင်း တပႄး မၼ်းၸဝ်ႈ တင်းလၢႆ ဢေႃႈ။- 4 ၶိင်ႇ ယၢမ်း ၼၼ်ႉ၊ၶိင်ႇ ဢၼ် ပွႆး ပသၶႃႇ၊ဢၼ် ပဵၼ် ပွႆး ၵူၼ်း မဵဝ်း ၵျူး၊ၶဝ် ၼၼ်ႉ ၸမ် တၵ်း ႁွတ်ႈမႃး ယဝ်ႉ ဢေႃႈ။- 5 ၸဝ်ႈ ယေႇသု၊မုင်ႈ တူၺ်း လႄႈ ႁၼ် ၵူၼ်း ၼမ်ၼႃႇ မႃး ၸူး မၼ်းၸဝ်ႈ ယူႇ သေယဝ်ႉ၊ထၢမ် ၽိလိပ်ႉပု၊လႄႈ ဝႃႈ၊ "ႁႂ်ႈ ပေႃးၵုမ်ႇ လဵင်ႉ ၶဝ် ၸိူဝ်း ၼႆႉ တင်းမူတ်း ၸိုင်၊တေ လႆႈ သိုဝ်ႉ တၢင်းၵိၼ် ၵႃႈတီႈလႂ်၊" ဝႃႈ ၼင်ႇ ၼႆ၊- 6 ႁႂ်ႈလႆႈ ၸၢမ်းၸႂ် ၽိလိပ်ႉပု၊ဢေႃႈ။ ဢၼ် တႄႉ မၼ်း၊မၼ်းၸဝ်ႈ တေ လႆႈ ႁဵတ်း ၸိူဝ်ႉ ၼင်ႇ ႁိုဝ် ၼၼ်ႉ၊မၼ်းၸဝ်ႈ ပေႃး ႁု ဝႆႉ ယဝ်ႉ ဢေႃႈ။ 7 ၽိလိပ်ႉပု၊ၶိုၼ်း လၢတ်ႈ လႄႈ ဝႃႈ၊ "ပုၼ်ႈ ၶဝ် တေ လႆႈ ၵိၼ် ယေႈ ၵေႃႉ ယေႈ ဢိတ်း ၵူၺ်း ၵေႃႈ၊ၶဝ်ႈမုၼ်း တႃႇ ငိုၼ်း တေႇၼႃႇရီႇ သွင် ပၢၵ်ႇ ၶႅပ်း ယင်း တေ ဢမ်ႇ ပေႃးၵုမ်ႇ လီ ၶႃႈ၊" ဝႃႈ ၼင်ႇ ၼႆ ဢေႃႈ။ 8 ၼႂ်း တပႄး မၼ်းၸဝ်ႈ ၸိူဝ်း ၼၼ်ႉ ၵေႃႉ ၼိုင်ႈ၊ဢၼ် ပဵၼ် ဢၼ်ႇတရေႇ၊ၼွင်ႉ ၸၢႆး သိမုၼ်ႇ ပေႇတရု၊ၼၼ်ႉ လဝ်ႈလၢတ်ႈ တီႈ မၼ်းၸဝ်ႈ လႄႈ ဝႃႈ၊- 9 "ၵႃႈတီႈ လုၵ်ႈ ဢွၼ်ႇ ၵေႃႉ ၼိုင်ႈ မီး ၶဝ်ႈမုၼ်း မုယေႃး ႁႃႈ ႁူၺ်ႇ တင်း ပႃဢွၼ်ႇ သွင် တူဝ် ၶႃႈ ဢေႃႈ။ ၵူၺ်းၵႃႈ၊တေ ပွင်ႇလွင်ႈ ၵႃႈသင် ပုၼ်ႈတႃႇ ၵူၼ်း ၼမ်ၼႃႇ ထၢၼ်ႇ ၼႆႉ ၼၼ်ႉ ၶႃႈ၊" ဝႃႈ ၼင်ႇ ၼႆ ဢေႃႈ။ 10 ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ႁႂ်ႈ ၵူၼ်း ၸိူဝ်း ၼၼ်ႉ ၼင်ႈ ယူႇ တႃႉ၊" ဝႃႈ ၼင်ႇ ၼႆ၊ပိူဝ်ႈ ဢၼ် တီႈ ၼၼ်ႈ ပဵၼ် ပၢင်ႇ ယိူဝ်ႈ ဢၼ် ၶဵဝ် လီ ၼႃႇ ဢေႃႈ။ ပိူဝ်ႈ ၼႆ ၸင်ႇ ၶဝ် ဢွၼ်ၵၼ် ၼင်ႈ လႄႈ၊ၼပ်ႉဢၢၼ်ႇ တူၺ်း မီး ႁႃႈ ႁဵင် ၸမ် ၸမ် ဢေႃႈ။- 11 ၸဝ်ႈ ယေႇသု၊ၵေႃႈ ဢဝ် ၶဝ်ႈမုၼ်း ၼၼ်ႉ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ သေယဝ်ႉ၊ၽႄမႅင်ႇ ပၼ် ၶဝ် ၸိူဝ်း ဢၼ် ၼင်ႈ ယူႇ ၼၼ်ႉ ဢေႃႈ။ ပႃ ၵေႃႈ မၼ်းၸဝ်ႈ ဢဝ် ႁဵတ်း ၸိူဝ်ႉ ၼင်ႇ ၼၼ် သေယဝ်ႉ မႅင်ႇ ပၼ် ၶဝ် တင်းသဵင်ႈတင်းလူင် လႄႈ ၶဝ် လႆႈ ၵႃႈ ၼင်ႇ ဢၼ် ၶဝ် ၶႂ်ႈလႆႈ ၼၼ်ႉ ဢေႃႈ။- 12 မိူဝ်ႈ ဢၼ် ၶဝ် ၵိၼ်ဢိမ်ႇ ယဝ်ႉ ၸိုင်၊မၼ်းၸဝ်ႈ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ၼင်ႇ ႁိုဝ် တေ ဢမ်ႇ ပႅတ်ႈ လၢႆ သေ ဢိတ်း ၸိုင်၊ၵဵပ်း ဢဝ် ဢၼ် ယွႆႈ ဢၼ် ယႅမ်း ဢၼ် ၵိုတ်းၵျၢၼ်ႇ ယူႇ ၸိူဝ်း ၼၼ်ႉ တႃႉ၊" ဝႃႈ ၼင်ႇ ၼႆ လႄႈ၊- 13 ၶဝ် ၵေႃႈ ၵဵပ်း ဢဝ် ဢၼ် ယွႆႈ ဢၼ် ယႅမ်း ဢၼ် ပိူၼ်ႈ ၵိၼ် လိူဝ် လႄႈ ၵိုတ်းၵျၢၼ်ႇ ဝႆႉ သေ ၵႃႈတီႈ ၶဝ်ႈမုၼ်း မုယေႃး ႁႃႈ ႁူၺ်ႇ ၼၼ်ႉ၊လႆႈ သိပ်း သွင် ပဵတ်ႈ တဵမ်တဵမ် ဢေႃႈ။ 14 ၵွပ်ႈပိူဝ်ႈ ၶဝ် ၸိူဝ်း ဢၼ် မီး ၵႃႈတီႈ ၼၼ်ႈ လႆႈ ႁၼ် ၼိမိၵ်ႈ လၢၵ်ႈၶၼႃႇ ဢၼ် ၸဝ်ႈ ယေႇသု၊ႁဵတ်း ၼႄ ၼၼ်ႉ လႄႈ ၶဝ် လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ပရေႃးၽႅတ်ႈ ဢၼ် တၵ်း ၵျွ မႃး ၼႂ်း လေႃးၵႃႉ ၼႆႉ ၼၼ်ႉ ၸႂ်ႈ တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 15 ၸဝ်ႈ ယေႇသု၊ႁု လွင်ႈ ဢၼ် ၶဝ် ဢၢင်ႈ တၵ်း မႃး လႄႈ တဵၵ်း ႁႂ်ႈ မၼ်းၸဝ်ႈ ႁဵတ်း ၶုၼ်ႁေႃၶမ်း ၶဝ် ၼၼ်ႉ လႄႈ၊မၼ်းၸဝ်ႈ ဢွၵ်ႇ လႄႈ ၶိုၼ်ႈ ၵႂႃႇ ၵႃႈၼိူဝ် လွႆ ပႃးလဵဝ် ၵူၺ်း မၼ်းၸဝ်ႈ ဢေႃႈ။ 16 မိူဝ်ႈ ဢၼ် ထိုင် ၶိင်ႇ ႁူဝ်ၶမ်ႈ ၸိုင်၊တပႄး ၸဝ်ႈ ယေႇသု၊ၸိူဝ်း ၼၼ်ႉ လူင်း ၵႂႃႇၸူး ၵႃႈတီႈ ၼမ်ႉ ၼွင် လႄႈ၊- 17 ၶဝ်ႈ ၵႂႃႇ ၵႃႈၼႂ်း ႁိူဝ်း ယဝ်ႉ ၸင်ႇ ၶၢမ်ႈ ၼွင် သေ မိူဝ်း ၵႂႃႇၸူး ၵႃႈတီႈ ဝဵင်း ၵပိူဝ်ႇၼေႇဢုမ်ႇ၊ဢေႃႈ။ လပ်းသိင်ႇ ယဝ်ႉ သေၵေႃႈ၊ၸဝ်ႈ ယေႇသု၊ယင်း ဢမ်ႇ ပႆႇ ႁွတ်ႈထိုင် မႃး ၵႃႈတီႈ ၶဝ်။- 18 မိူဝ်ႈ ၼၼ်ႉ၊လူမ်းလူင် ထူဝ်း ပတ်ႉ မႃး ႁႅင်း ၼႃႇ လႄႈ လႅင်းၼမ်ႉ လုၵ်ႉ ၶိုၼ်ႈယႂ်ႇ ၼႃႇ ဢေႃႈ။- 19 မိူဝ်ႈ ဢၼ် ၶဝ် ၽၢႆး ႁိူဝ်း လႄႈ ႁွတ်ႈ ၵႂႃႇ သၢမ် သီႇ လၵ်း ၼၼ်ႉ ၸိုင်၊ၶဝ် ႁၼ် ၸဝ်ႈ ယေႇသု၊ပႆ ၵႃႈၼိူဝ် ၽိဝ် ၼမ်ႉ မႃး ၸူး ႁိမ်း ႁိူဝ်း ၶဝ် ယူႇ လႄႈ ၶဝ် တူၵ်းၸႂ် ၵူဝ်ႁႄ ၼႃႇ ဢေႃႈ။- 20 မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ယႃႇပေ ၵူဝ်။ ပဵၼ် ၵဝ် ဢေႃႈ၊" ဝႃႈ ၼင်ႇ ၼႆ လႄႈ၊- 21 ၶဝ် ၵေႃႈ ၸူမ်းသိူဝ်း ၼႃႇ၊ႁပ်ႉ ဢဝ် မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ႁိူဝ်း သေ ဢေႃႈ။ မိူဝ်ႈ ၼၼ်ႉ၊ႁိူဝ်း ၵေႃႈ သိူၵ်ႈ ၵႃႈတီႈ ဢၼ် ၶဝ် ၶႂ်ႈ ၵႂႃႇ ႁွတ်ႈ ၼၼ်ႉ ၵမ်းလဵဝ် ဢေႃႈ။ 22 ၼႂ်း ဝၼ်း မိူဝ်ႈၽုၵ်ႈ ၼၼ်ႉ ၵူၼ်း ဢၼ် ၸုတုမ် လူၺ်ႈ ၵၼ် တင်း ၸဝ်ႈ ယေႇသု၊ၽၢႆႇပုၼ်ႉ ၽင်ႇ ၼွင် ၼၼ်ႉ လႆႈ ႁၼ် လွင်ႈ ဢၼ် ႁိူဝ်း ဢွၼ်ႇ လမ်း လဵဝ် ၵူၺ်း သိူၵ်ႈ ယူႇ ၵႃႈတီႈ ၼၼ်ႈ လႄႈ ၶဝ် လႆႈ ႁု လွင်ႈ ဢၼ် ၸဝ်ႈ ယေႇသု၊ယင်း ဢမ်ႇ ၶဝ်ႈ ၵႂႃႇ ၵႃႈၼႂ်း ႁိူဝ်း ၸွမ်း တပႄး မၼ်းၸဝ်ႈ တင်းလၢႆ လႄႈ တပႄးၸဝ်ႈ ၸိူဝ်း ၼၼ်ႉ ၵူၺ်း ၵႂႃႇ ၼၼ်ႉ ဢေႃႈ။- 23 ႁိူဝ်း ဢွၼ်ႇ တၢင်ႇ လမ်း ၼမ်ၼႃႇ ၵေႃႈ လုၵ်ႉ သေ ၵႃႈတီႈ ဝဵင်း တိပေႇရိ၊မႃး သိူၵ်ႈ ၵႃႈတီႈ ႁိမ်း ၽင်ႇ ၼွင် တီႈ ဢၼ် ဝၼ်း ၼၼ်ႉ ၸဝ်ႈၽြႃး ယွင်ႈယေႃး ၵျေးၸူး ၸဝ်ႈ သေယဝ်ႉ၊ၵူၼ်း တင်းလၢႆ လႆႈ ၵိၼ် ၶဝ်ႈမုၼ်း ၼၼ်ႉ ဢေႃႈ။- 24 ပိူဝ်ႈ ၼႆ လႄႈ မိူဝ်ႈ ဢၼ် ၵူၼ်း ၸိူဝ်း ၼၼ်ႉ၊ႁၼ် လွင်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ ဢမ်ႇ မီး ၵႃႈတီႈ ၼၼ်ႈ ယဝ်ႉ ၸိုင်၊ၶဝ် ဢွၼ်ၵၼ် ၶဝ်ႈ ၵႂႃႇ ၵႃႈၼႂ်း ႁိူဝ်း ၸိူဝ်း ၼၼ်ႉ သေလႄႈ ၵႂႃႇၸူး ဝဵင်း ၵပိူဝ်ႇၼေႇဢုမ်ႇ၊ႁႂ်ႈလႆႈ သွၵ်ႈႁႃ ၸဝ်ႈ ယေႇသု၊ဢေႃႈ။ 25 မိူဝ်ႈ ဢၼ် ၶဝ် ထူပ်း ႁၼ် ၸဝ်ႈ ယေႇသု၊ၵႃႈတီႈ ၽၢႆႇပုၼ်ႉ ၽင်ႇ ၼမ်ႉ ၼွင် ၸိုင်၊ၶဝ် လဝ်ႈထၢမ် လႄႈ ဝႃႈ၊ "သြႃႇ ႁဝ်း။ ၸဝ်ႈႁဝ်း ႁွတ်ႈမႃး ၵႃႈတီႈ ၼႆႈ မိူဝ်ႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 26 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊သူ ၸွမ်း သွၵ်ႈ ၸွမ်း ႁႃ ၵဝ် ၵွပ်ႈပိူဝ်ႈ သူ ပွင်ႇ လႅင်းၸႂ် လွင်ႈ ၼိမိၵ်ႈ လၢၵ်ႈၶၼႃႇ တင်းလၢႆ ဢမ်ႇၸႂ်ႈ။ သူ ၸွမ်း ႁႃ ၵွပ်ႈပိူဝ်ႈ သူ လႆႈ ၵိၼ် ၶဝ်ႈမုၼ်း ဢိမ်ႇ ဢိမ်ႇ တဵမ်တဵမ် ၼၼ်ႉ ၵူၺ်း ဢေႃႈ။- 27 ယႃႇပေ သၢင်ႈ ႁဵတ်း ပုၼ်ႈ တၢင်းၵိၼ် ဢၼ် ၸၢင်ႈ လု ၸၢင်ႈ လႅဝ် လႄႈ၊ၵႆႉ ၶတ်းၸႂ် ႁႂ်ႈလႆႈ တၢင်းၵိၼ် ဢၼ် ၸၢင်ႈ တႄႇ ယူႇ ထူၼ်ႈ ၸူဝ်ႈ ထႃႇဝရႃႉ ဢသၢၵ်ႈ တႃႉ။ တၢင်းၵိၼ် မဵဝ်း ၼႆႉ လုၵ်ႈၵူၼ်း၊တၵ်း ပၼ် သူ ၵွပ်ႈပိူဝ်ႈ ၽြႃး ပေႃႈၸဝ်ႈ တွၵ်ႇၸုမ်ႈ ဢၼ် ႁု မၢတ်ႈ ဢဝ် မၼ်းၸဝ်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 28 ၶဝ် ၵေႃႈ လဝ်ႈထၢမ် လႄႈ ဝႃႈ၊ "ႁႂ်ႈ ပေႃး မႅၼ်ႈ ၵၼ် တင်း ဢလူဝ်ႇ ၽြႃးပဵၼ်ၸဝ်ႈ ၸိုင်၊ႁဝ်းၶႃႈ တေ လႆႈ ႁဵတ်း ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ လႄႈ၊- 29 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ဢလူဝ်ႇ ၽြႃးပဵၼ်ၸဝ်ႈ ဢၼ် ၶႂ်ႈႁႂ်ႈ သူ ၵမ်ၵျၢင်ႉ ၸမ်ႉ၊ႁႂ်ႈ ယုမ်ႇမၢတ်ႈ ဢိင်ပိုင်ႈ တီႈ ၵေႃႉ ဢၼ် မၼ်းၸဝ်ႈ ပွႆႇၸႂ်ႉ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30 ၶဝ် သမ်ႉ လဝ်ႈထၢမ် လႄႈ ဝႃႈ၊ "ႁႂ်ႈ ႁဝ်းၶႃႈ လႆႈ ႁၼ် လႄႈ ယုမ်ႇမၢတ်ႈ ၸဝ်ႈႁဝ်း ၸိုင်၊ၸဝ်ႈႁဝ်း တေ ႁဵတ်း ၼႄ ၼိမိၵ်ႈ လၢၵ်ႈၶၼႃႇ မဵဝ်း လႂ် ၶႃႈ။ ၸဝ်ႈႁဝ်း တၵ်း ႁဵတ်း ၼႄ ဢၼ် လႂ် ၶႃႈ။- 31 ပူႇမွၼ်ႇ ႁဝ်း ၸိူဝ်း ၼၼ်ႉ လႆႈ ၵိၼ် ၶဝ်ႈမုၼ်း မၼ်ႇၼႃႉ၊ၵႃႈၼႂ်း ထိူၼ်ႇလႅင်ႉ ၼၼ်ႉ မႃး မႅၼ်ႈ ၸွမ်း ၵႃႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ လႄႈ ဝႃႈ၊ 'မၼ်းၸဝ်ႈ ဢဝ် ၶဝ်ႈမုၼ်း ဢၼ် လႆႈ ၵႃႈတီႈ ၵၢင်ႁၢဝ် ၼၼ်ႉ ပၼ် ၶဝ် ၵိၼ် ဢေႃႈ၊' ဝႃႈ ၼင်ႇ ၼႆ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 32 ပိူဝ်ႈ ၼႆ ၸင်ႇ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ဢဝ် ၶဝ်ႈမုၼ်း ဢၼ် လႆႈ ၵႃႈတီႈ ၵၢင်ႁၢဝ် မႃး ပၼ် သူ ၼၼ်ႉ၊ပဵၼ် မူဝ်းသေႇ၊ဢမ်ႇၸႂ်ႈ။ ပေႃႈၸဝ်ႈ ၵဝ် ၼၼ်ႉ ၵူၺ်း ၸင်ႇ ပၼ် ၶဝ်ႈမုၼ်း ဢၼ် ၸိုဝ်ႈ ဢၼ် ၸႂ်ႈ ဢၼ် လႆႈ ၵႃႈတီႈ ၵၢင်ႁၢဝ် မႃး ၼၼ်ႉ ဢေႃႈ။- 33 လွင်ႈ မၼ်း ၸမ်ႉ၊ၶဝ်ႈမုၼ်း ၽြႃးပဵၼ်ၸဝ်ႈ ၼၼ်ႉ၊ပဵၼ် ၵေႃႉ ဢၼ် လုၵ်ႉ သေ ၵႃႈတီႈ ၵၢင်ႁၢဝ် မႃး လႄႈ ပၼ် ဢသၢၵ်ႈ တီႈ ၵူၼ်းလေႃးၵီႇ တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 34 ၶဝ် ၵေႃႈ လဝ်ႈ ယွၼ်း လႄႈ ဝႃႈ၊ "ၸဝ်ႈၽြႃး တီႈၶႃႈ။ ၶႅၼ်းတေႃႈ ပၼ် ၶဝ်ႈမုၼ်း ၼၼ်ႉ တီႈ ႁဝ်းၶႃႈ သေႇ သေႇ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 35 ၸဝ်ႈ ယေႇသု၊မွၵ်ႇလၢတ်ႈ လႄႈ ဝႃႈ၊ "ၵဝ် ပဵၼ် ၶဝ်ႈမုၼ်း ဢသၢၵ်ႈ ဢေႃႈ။ ၵေႃႉ ဢၼ် မႃး တီႈ ၵဝ် ၼၼ်ႉ၊တၵ်း ဢမ်ႇ တွၼ်ႉ လႆႈ ဢိုပ်း တင်း ၵိၼ်။ ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ တွင်ႉမႆႈ ၼမ်ႉ ယဝ်ႉ။- 36 ၵူၺ်းၵႃႈ၊သူ လႆႈ ႁၼ် ၵဝ် ယဝ်ႉ သေၵေႃႈ ဢမ်ႇ ယုမ်ႇမၢတ်ႈ ဝႃႈၼႆ ၵဝ် ဝႃႈ မႃး ယဝ်ႉ။- 37 ၶဝ် ၸိူဝ်း ဢၼ် ပေႃႈၸဝ်ႈ ပၼ် ၵဝ် ဝႆႉ တင်းသဵင်ႈတင်းလူင် တၵ်း မႃး ၵႃႈတီႈ ၵဝ် လႄႈ၊ၵေႃႉ ဢၼ် မႃး ၵႃႈတီႈ ၵဝ် ၼၼ်ႉ၊ၵဝ် တၵ်း ဢမ်ႇ ၸုၼ်ႉ ဢမ်ႇ ပႄႇပႅတ်ႈ မၼ်း လႃးလႃး။- 38 လွင်ႈ မၼ်း ၸမ်ႉ၊ၵဝ် လႆႈ လုၵ်ႉ သေ ၵႃႈၼိူဝ် ၵၢင်ႁၢဝ် လူင်း မႃး ႁႂ်ႈလႆႈ ႁဵတ်း ၸွမ်း ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ မႃး ႁႂ်ႈလႆႈ ႁဵတ်း ၸွမ်း ဢလူဝ်ႇ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 39 ဢလူဝ်ႇ ၸဝ်ႈ ဢၼ် ပွႆႇၸႂ်ႉ ၵဝ် မႃး ၸမ်ႉ၊တၵ်း ဢမ်ႇ ႁႂ်ႈ ၶဝ် ၸိူဝ်း ဢၼ် မၼ်းၸဝ်ႈ ပၼ် ၵဝ် ၼၼ်ႉ လႆႈ ႁၢႆလၢႆ ၵႂႃႇ သေၵေႃႉသေၵူၼ်း လႄႈ ႁႂ်ႈ ၶဝ် တင်းသဵင်ႈတင်းလူင် လုၵ်ႉၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ၼၼ်ႉ ဢေႃႈ။- 40 ပေႃႈၸဝ်ႈ ၵဝ် မီး ဢလူဝ်ႇ ၸမ်ႉ၊ပဵၼ် တၢင်း ဢၼ် ၶႂ်ႈႁႂ်ႈ ၶဝ် ၸိူဝ်း ဢၼ် လႆႈ ႁၼ် လုၵ်ႈၸဝ်ႈ လႄႈ ယုမ်ႇမၢတ်ႈ မၼ်းၸဝ်ႈ ၵူႈၵေႃႉၵူႈၵူၼ်း တၵ်း လႆႈ ဢသၢၵ်ႈ ထႃႇဝရႃႉ ၼၼ်ႉ ဢေႃႈ။ ၵဝ် ၵေႃႈ တၵ်း ႁႂ်ႈ ၶဝ် လုၵ်ႉၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 41 ၵူၼ်း မဵဝ်း ၵျူး၊တင်းလၢႆ ပွင်ႉ လၢတ်ႈ လွင်ႈ မၼ်းၸဝ်ႈ၊ၵွပ်ႈပိူဝ်ႈ မၼ်းၸဝ်ႈ ဝႃႈ၊ "ၵဝ် ပဵၼ် ၶဝ်ႈမုၼ်း ဢၼ် လုၵ်ႉ ၵႃႈၼိူဝ် ၵၢင်ႁၢဝ် လူင်း မႃး ဢေႃႈ၊" ဝႃႈ ၼင်ႇ ၼႆ ၼၼ်ႉ လႄႈ၊- 42 ၶဝ် လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ယေႇသု၊လုၵ်ႈၸၢႆး ယူဝ်းသႅပ်ႈ၊ဢမ်ႇၸႂ်ႈ ႁိုဝ်။ ပေႃႈ မႄႈ မၼ်း ၵေႃႈ ႁဝ်း ႁုၸၵ်း ယူႇ ဢေႃႈ။ ႁဵတ်း ၸိူဝ်ႉ ၼင်ႇ ႁိုဝ် လႄႈ မၼ်း ဝႃႈ၊မၼ်း လုၵ်ႉ ၵႃႈၼိူဝ် ၵၢင်ႁၢဝ် လူင်း မႃး၊" ဝႃႈ ၼင်ႇ ၼႆ ဢေႃႈ။ 43 ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "သူ ၼင်ႇ ၵၼ် ယႃႇပေ ထဵင် ၵၼ် မေႃး ၵၼ် ယဝ်ႉ။- 44 ပေႃး ဝႃႈ၊ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊ယင်း ဢမ်ႇ ဢဝ် ၶဝ် မႃး ၸူး ၵဝ် ၸိုင်၊ၽူႈလႂ် ၵေႃႈ ဢမ်ႇ မႃး ၵႃႈတီႈ ၵဝ် လႆႈ သေၵေႃႉသေၵူၼ်း။ ၵေႃႉ ဢၼ် မႃး ၸူး ၵဝ် ၼၼ်ႉ ၵဝ် တၵ်း ႁႂ်ႈ လုၵ်ႉၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ၼၼ်ႉ ဢေႃႈ။- 45 ပရေႃးၽႅတ်ႈ ၶဝ် တႅမ်ႈ ဝႆႉ လႄႈ ဝႃႈ၊ 'ၶဝ် တင်းသဵင်ႈတင်းလူင် တၵ်း ပဵၼ် ၵေႃႉ ဢၼ် ၽြႃးပဵၼ်ၸဝ်ႈ သင်ႇ သွၼ် သုင်းမႃႉ ဢေႃႈ၊' ဝႃႈ ၼင်ႇ ၼႆ ယဝ်ႉ။ ၸွမ်းၼင်ႇ ဢၼ် ဝႃႈ ၼၼ်ႉ ၵေႃႉ ဢၼ် လႆႈ ထွမ်ႇငိၼ်း လႄႈ သွၼ် ဢဝ် တီႈ ပေႃႈၸဝ်ႈ ယဝ်ႉ ၼၼ်ႉ၊ဢွၼ်ၵၼ် မႃး တီႈ ၵဝ် ၵူႈၵေႃႉၵူႈၵူၼ်း ဢေႃႈ။- 46 လွင်ႈတၢင်း ၼႆႉ၊ၶႂ်ႈဝႃႈ ၵူၼ်း သေၵေႃႉသေၵူၼ်း လႆႈ ႁၼ် ပေႃႈၸဝ်ႈ မႃး ယဝ်ႉ ဝႃႈၼႆ ဢမ်ႇၸႂ်ႈ။ ၸဝ်ႈ ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ၊ပႃးလဵဝ် ၵူၺ်း လႆႈ ႁၼ် ပေႃႈၸဝ်ႈ ဢေႃႈ။- 47 ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း ၸမ်ႉ၊ၵေႃႉ ဢၼ် ယုမ်ႇမၢတ်ႈ ၵဝ် ၼႆႉ ၼၼ်ႉ လႆႈ ဢသၢၵ်ႈ ထႃႇဝရႃႉ ဢေႃႈ။- 48 - 49 ၵဝ် ပဵၼ် ၶဝ်ႈမုၼ်း ဢသၢၵ်ႈ ဢေႃႈ။- ပူႇမွၼ်ႇ သူ ၸိူဝ်း ၼၼ်ႉ လႆႈ ၵိၼ် ၶဝ်ႈမုၼ်း မၼ်ႇၼႃႉ ၵႃႈၼႂ်း ထိူၼ်ႇလႅင်ႉ သေၵေႃႈ လႆႈ တၢႆ ၵႂႃႇ ယဝ်ႉ ဢေႃႈ။- 50 ၵူၺ်းၵႃႈ၊ၶဝ်ႈမုၼ်း ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် မႃး ၼႆႉ ၸမ်ႉ၊ပဵၼ် ပုၼ်ႈ လွင်ႈ ၼင်ႇ ႁိုဝ် ၵူၼ်း တၵ်း ၵိၼ် လႄႈ ဢမ်ႇ လႆႈ တၢႆ ၼၼ်ႉ ဢေႃႈ။- 51 ၵဝ် ပဵၼ် ၶဝ်ႈမုၼ်း ဢၼ် ဢသၢၵ်ႈလိပ်း ယူႇ၊ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် မႃး ၼၼ်ႉ ဢေႃႈ။ ၵေႃႉလႂ် ၵူၼ်း လႂ် သေဢမ်ႇဝႃႈ၊ပေႃး ၵိၼ် ၶဝ်ႈမုၼ်း ၼႆႉ ၸိုင်၊တၵ်း ဢသၢၵ်ႈလိပ်း ယူႇ တႃႇသေႇ ဢေႃႈ။ ၶဝ်ႈမုၼ်း ဢၼ် ၵဝ် ၸုၼ်ႉ ပၼ် ပုၼ်ႈ ဢသၢၵ်ႈ ၵူၼ်းလေႃးၵီႇ တင်းလၢႆ ၼၼ်ႉ ၸမ်ႉ၊ပဵၼ် ၼိူဝ်ႉ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 52 မိူဝ်ႈ ၼၼ်ႉ၊ၵူၼ်း မဵဝ်း ၵျူး၊ၶဝ် ၼင်ႇ ၵၼ် တွပ်ႇထဵင် ၵၼ် လႄႈ ဝႃႈ၊ "မၼ်း ပၼ် ၼိူဝ်ႉ မၼ်း ပုၼ်ႈ ႁဝ်း တၵ်း ၵိၼ် ၼႆႉ တေ ႁဵတ်း ႁိုဝ် ပဵၼ် လႆႈ၊" ဝႃႈ ၼင်ႇ ၼႆ ဢေႃႈ။ 53 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် သမ်ႉ ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ပေႃး သူ ဢမ်ႇ ၵိၼ် ၼိူဝ်ႉ လုၵ်ႈၵူၼ်း၊ဢမ်ႇ ၵိၼ် လိူတ်ႈ မၼ်းၸဝ်ႈ ၸိုင်၊ဢသၢၵ်ႈ ဢမ်ႇ မီး ၼႂ်း သူ။- 54 ၵေႃႉ ဢၼ် ၵိၼ် ၼိူဝ်ႉ တင်း လိူတ်ႈ ၵဝ် ၼၼ်ႉ လႆႈ ဢသၢၵ်ႈ ထႃႇဝရႃႉ ဢေႃႈ။ ၵဝ် ၵေႃႈ တၵ်း ႁႂ်ႈ မၼ်း လုၵ်ႉၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ၼၼ်ႉ ဢေႃႈ။- 55 လွင်ႈ မၼ်း ၸမ်ႉ၊ၼိူဝ်ႉ ၵဝ် ပဵၼ် တၢင်းၵိၼ် ဢၼ် ၸႅတ်ႈ ဢၼ် မၢၼ်ႇ ဢေႃႈ။ လိူတ်ႈ ၵဝ် ပဵၼ် ဢၼ် လီ ၵိၼ် ဢၼ် ၸႅတ်ႈ ဢၼ် မၢၼ်ႇ ဢေႃႈ။- 56 ၵေႃႉ ဢၼ် ၵိၼ် ၼိူဝ်ႉ ၵဝ်၊ဢိၵ်ႇတင်း လိူတ်ႈ ၵဝ် ၼၼ်ႉ တႄႇ ယူႇ ၼႂ်း ၵဝ် လႄႈ ၵဝ် ၵေႃႈ တႄႇ ယူႇ ၵႃႈၼႂ်း မၼ်း ဢေႃႈ။- 57 ၸွမ်းၼင်ႇ ပေႃႈၸဝ်ႈ ဢၼ် ဢသၢၵ်ႈလိပ်း ယူႇ ပွႆႇၸႂ်ႉ ၵဝ် မႃး လႄႈ ၵဝ် သမ်ႉ ဢသၢၵ်ႈလိပ်း ယူႇ ၵွပ်ႈ လူၺ်ႈ ပေႃႈၸဝ်ႈ ၼၼ်ႉ၊ၵေႃႉ ဢၼ် ၵိၼ် ၵဝ် ၼၼ်ႉ တၵ်း ဢသၢၵ်ႈလိပ်း ၵွပ်ႈ လူၺ်ႈ ၵဝ် ဢေႃႈ။- 58 ဢၼ် ၼႆႉ ၸင်ႇ ပဵၼ် ၶဝ်ႈမုၼ်း ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် မႃး လႄႈ၊မၼ်း ဢမ်ႇၸႂ်ႈ ၶဝ်ႈမုၼ်း မဵဝ်း ဢၼ် ပူႇမွၼ်ႇ သူ ၸိူဝ်း ၼၼ်ႉ ၵိၼ် ယူႇ သေလႄႈ လႆႈ တၢႆ ၵႂႃႇ ၼၼ်ႉ။ ၵေႃႉ ဢၼ် ၵိၼ် ၶဝ်ႈမုၼ်း ၼႆႉ ၸမ်ႉ၊တၵ်း ဢသၢၵ်ႈလိပ်း ယူႇ တႃႇသေႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 59 ၸဝ်ႈ ယေႇသု၊လၢတ်ႈ ဝႃႈ ၸိူဝ်ႉ ၼင်ႇ ၼႆ ၸွမ်းၼင်ႇ ဢၼ် မၼ်းၸဝ်ႈ သင်ႇ သွၼ် သုင်းမႃႉ ပၼ် ၵႃႈၼႂ်း ၸရွပ်ႈ ႁေႃးတြႃး ၵႃႈတီႈ ဝဵင်း ၵပိူဝ်ႇၼေႇဢုမ်ႇ၊ၼၼ်ႉ ဢေႃႈ။ 60 မိူဝ်ႈ ဢၼ် တပႄးၸဝ်ႈ တင်းလၢႆ ငိၼ်း ယဝ်ႉ ၸိုင်၊ၼႂ်း ၶဝ် ၼၼ်ႉ ၼမ်ၼႃႇ လၢတ်ႈ လႄႈ ဝႃႈ၊ "ၵႂၢမ်း တြႃး ၼႆႉ ယၢပ်ႇ ၼႃႇ လႄႈ ၽူႈလႂ် တၵ်း ႁု ထွမ်ႇ လႆႈ၊" ဝႃႈ ၼင်ႇ ၼႆ ဢေႃႈ။ 61 တၢင်း ဢၼ် တပႄးၸဝ်ႈ ၸိူဝ်း ၼၼ်ႉ၊ပွင်ႉ လၢတ်ႈ ယူႇ ၸိူဝ်ႉ ၼင်ႇ ၼၼ် ၼၼ်ႉ၊ၸဝ်ႈ ယေႇသု၊ႁု ၵူၺ်း မၼ်းၸဝ်ႈ လႄႈ လၢတ်ႈ ဝႃႈ၊ "ၵႂၢမ်း ၼႆႉ ႁဵတ်း ႁႂ်ႈ သူ ၸႂ်လု ႁိုဝ်း။- 62 ပေႃး ပဵၼ် ၼႆ သင် ဝႃႈ၊သူ လႆႈ ႁၼ် လုၵ်ႈၵူၼ်း၊ၶိုၼ်ႈ ၵႂႃႇၸူး တီႈ ယူႇ ၵဝ်ႇ ၵဝ်ႇ မၼ်းၸဝ်ႈ ၸိုင်၊ၸႂ် သူ တၵ်း ပဵၼ် ၸိူဝ်ႉႁိုဝ်။- 63 ဝိၺိၺ်ႇ ၸဝ်ႈ ၵူၺ်း ႁႂ်ႈ ဢသၢၵ်ႈလိပ်း ဢေႃႈ။ တၼ်းၶူဝ်း ၵူၼ်း ၸမ်ႉ၊ဢမ်ႇ တၢတ်ႈၼိူင်ႇ လႆႈ လႃးလႃး။ ၵႂၢမ်း ၸိူဝ်း ဢၼ် ၵဝ် လၢတ်ႈ တီႈ သူ ၼႆႉ၊ပဵၼ် ၸႂ်ဝိၺိၺ်ႇ တင်း ဢသၢၵ်ႈ ဢေႃႈ။- 64 ၼႂ်းဝႃႈၼၼ် သေၵေႃႈ၊ၼႂ်း သူ ၵမ်ႈၽွင်ႈ ယင်း ဢမ်ႇ ယုမ်ႇမၢတ်ႈ၊" ဝႃႈ ၼင်ႇ ၼႆ ဢေႃႈ။ လွင်ႈ မၼ်း ၸမ်ႉ၊ၸဝ်ႈ ယေႇသု၊ႁု ဝႆႉ ၸဵမ်မိူဝ်ႈ ၵေႃႇၸႃႉ ႁူဝ်ပိုင်း လွင်ႈ ဢၼ် ၽူႈလႂ် တၵ်း ဢမ်ႇ ယုမ်ႇမၢတ်ႈ၊ဢိၵ်ႇတင်း ၽူႈလႂ် တၵ်း ဢဝ် မၼ်းၸဝ်ႈ ဢၢပ်ႈ ၼၼ်ႉ ယူႇ ဢေႃႈ။- 65 မၼ်းၸဝ်ႈ ၸင်ႇ သိုပ်ႇ လၢတ်ႈ လႄႈ ဝႃႈ၊ "ၵွပ်ႈပိူဝ်ႈ ၼႆ လႄႈ၊ 'ပေႃး ပေႃႈၸဝ်ႈ ဢမ်ႇ ပၼ် ဢၶႂၢင်ႉ ၸိုင်၊ၽူႈလႂ် သေၵေႃႉသေၵူၼ်း ဢမ်ႇ မႃး ၵႃႈတီႈ ၵဝ် လႆႈ၊' ဝႃႈၼႆ ၵဝ် လႆႈ လၢတ်ႈ သူ ယဝ်ႉ၊" ဝႃႈ ၼင်ႇ ၼႆ ဢေႃႈ။ 66 တႄႇၸႃႉ ဢဝ် မိူဝ်ႈ ၼၼ်ႉ ၵႂႃႇ လႄႈ တပႄး မၼ်းၸဝ်ႈ ၼမ်ၼႃႇ ၶိုၼ်း မိူဝ်း ၵႂႃႇ သေယဝ်ႉ၊ဢမ်ႇ ၶိုၼ်း မႃး ၸွမ်း မၼ်းၸဝ်ႈ ထႅင်ႈ သေပွၵ်ႈ ယဝ်ႉ ဢေႃႈ။- 67 ၸဝ်ႈ ယေႇသု၊ၸင်ႇ လၢတ်ႈ တီႈ သိပ်း သွင် ၵေႃႉ ၼၼ်ႉ လႄႈ ဝႃႈ၊ "သူ ၵေႃႈ တေ ၶႂ်ႈ ဢွၵ်ႇ ၵႂႃႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 68 သိမုၼ်ႇ ပေႇတရု၊ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ႁဝ်းၶႃႈ တေ ၸၢင်ႈ ၵႂႃႇၸူး ၽူႈလႂ် ၶႃႈ။ ၸဝ်ႈ ႁဝ်း မီး ၵႂၢမ်း ဢၼ် တၵ်း ပၼ် ဢသၢၵ်ႈ ထႃႇဝရႃႉ ဢေႃႈ။- 69 ႁဝ်းၶႃႈ ယုမ်ႇမၢတ်ႈ လႄႈ ႁု လွင်ႈ ဢၼ် ၸဝ်ႈႁဝ်း ပဵၼ် ၸဝ်ႈ မူတ်းၸၢင်ႇ ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 70 ၸဝ်ႈ ယေႇသု၊ၶိုၼ်း တွပ်ႇ လႄႈ ဝႃႈ၊ "ၵဝ် လိူၵ်ႈၵဵပ်း ဢဝ် သူ သိပ်း သွင် ၵေႃႉ ၼႆႉ ဢမ်ႇၸႂ်ႈ ႁိုဝ်း။ ၼႂ်းဝႃႈၼၼ် သေၵေႃႈ ၼႂ်း သူ ၼႆႉ ပႃး မႃႇၼၢတ်ႈ ၵေႃႉ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 71 မၼ်းၸဝ်ႈ လၢတ်ႈ လူၺ်ႈ လွင်ႈ ယုတႃႉ၊လုၵ်ႈၸၢႆး သိမုၼ်ႇ ဢိသၵႃႇရေႇဢုတ်ႈ၊ဢေႃႈ။ လွင်ႈ မၼ်း ၸမ်ႉ၊မၼ်း ပဵၼ် ၵေႃႉ ဢၼ် ၶဝ်ႈပႃး ၼႂ်း သိပ်း သွင် ပႃး ၼၼ်ႉ ယူႇ လႄႈ ပဵၼ် ၵေႃႉ ဢၼ် တၵ်း ဢဝ် မၼ်းၸဝ်ႈ ဢၢပ်ႈ ၼႂ်း မိုဝ်း ရၢၼ်ႇသူႇ ၼၼ်ႉ ဢေႃႈ။
John 7
1 လိုၼ်း ၼၼ်ႉ၊ၸဝ်ႈ ယေႇသု၊လႄႇ လဵပ်ႈ ၵႃႈၼႂ်း မိူင်း ၵႃႇလိလႄး၊လႄႈ ယူႇ ဢေႃႈ။ မၼ်းၸဝ်ႈ ဢမ်ႇ ၶႂ်ႈ လႄႇ လဵပ်ႈ ၵႃႈၼႂ်း မိူင်း ယုတႃႉ၊ၵွပ်ႈပိူဝ်ႈ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵျၢမ်ႇ ႁႃ ဢဝ် မၼ်းၸဝ်ႈ တၢႆ ၼၼ်ႉ ဢေႃႈ။- 2 မိူဝ်ႈ ၼၼ်ႉ၊ၶိင်ႇ ပွႆး ၵူၼ်း မဵဝ်း ၵျူး၊ၶဝ် ဢၼ် ဝႃႈ၊ပွႆး သုမ်ႉထဵင် ၼၼ်ႉ၊ၸမ် မႃး ယဝ်ႉ လႄႈ၊- 3 ၼွင်ႉၸၢႆး ၸဝ်ႈ ၸိူဝ်း ၼၼ်ႉ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ႁႂ်ႈ တပႄး ပီႈ ႁဝ်း တင်းလၢႆ ႁၼ် လွင်ႈတၢင်း ဢၼ် မႂ်း ႁဵတ်း ယူႇ ၸိူဝ်း ၼၼ်ႉ ၸိုင်၊ဢွၵ်ႇ သေ ၵႃႈတီႈ ၼႆႈ လႄႈ ၵႂႃႇ ၵႃႈတီႈ မိူင်း ယုတႃႉ၊ပုၼ်ႉ တႃႉ။- 4 ပေႃး သေၵေႃႉသေၵူၼ်း ၶႂ်ႈႁႂ်ႈ ၸိုဝ်ႈသဵင် ဢွၵ်ႇ ၸိုင်၊မၼ်း ဢမ်ႇ ၸၢင်ႈ လၵ်ႉ လွမ် ႁဵတ်း ၵူၺ်း။ ပေႃး မႂ်း ႁဵတ်း လွင်ႈတၢင်း ၸိူဝ်း ၼႆႉ ၸိုင်၊ၼႄပျႃး တူဝ်ၸဝ်ႈၵဝ်ႇ ထၢင်ႇထၢင်ႇသႃးသႃး ၵႃႈၼႂ်း လေႃးၵႃႉ ၼႆႉ တႃႉ၊" ဝႃႈ ၼင်ႇ ၼႆ ဢေႃႈ။- 5 ပိူဝ်ႈ ဢၼ် ၼွင်ႉၸၢႆး ၸဝ်ႈ ၸိူဝ်း ၼၼ်ႉ ဢမ်ႇ ယုမ်ႇမၢတ်ႈ မၼ်းၸဝ်ႈ လႄႈ ၶဝ် ၸင်ႇ ဝႃႈ ၼင်ႇ ၼႆ ဢေႃႈ။ 6 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၶိင်ႇ ၵဝ် ဢၼ် သၢင်ႇထုၵ်ႇ ၼၼ်ႉ ဢမ်ႇ ပႆႇ ႁွတ်ႈ ၽႅဝ်။ ၶိင်ႇ သူ ၸမ်ႉ၊သၢင်ႇထုၵ်ႇ ယူႇ တႃႇသေႇ ဢေႃႈ။- 7 ၵူၼ်းလေႃးၵီႇ တင်းလၢႆ ဢမ်ႇ ၸင်း သူ၊ၸင်း ၵဝ် ၵူၺ်း၊ၵွပ်ႈပိူဝ်ႈ ၵဝ် ၶၢမ်ႇသၢၵ်ႈသေႇ လွင်ႈ ဢၼ် တၢင်းၵမ် တၢင်းၵျၢင်ႉ ၶဝ် ႁၢႆႉမိူၵ်ႈ ၼၼ်ႉ ဢေႃႈ။- 8 သူ ဢွၼ်ၵၼ် ၵႂႃႇ ၶဝ်ႈ ပွႆး ၼၼ်ႉ တႃႉ။ ပိူဝ်ႈ ဢၼ် ၶိင်ႇ ၵဝ် ဢမ်ႇ ပႆႇ ပျေႉၸုမ်ႇ ၼၼ်ႉ ၵဝ် တၵ်း တေ ဢမ်ႇ ၶဝ်ႈ ပွႆး ၼၼ်ႉ ယဝ်ႉ၊-" 9 ဝႃႈ ၼင်ႇ ၼႆ သေလႄႈ၊ယူႇ ၵႃႈၼႂ်း မိူင်း ၵႃႇလိလႄး၊ယူႇ ဢေႃႈ။ 10 လိုၼ်းသေ ၼွင်ႉၸၢႆး ၸဝ်ႈ ၸိူဝ်း ၼၼ်ႉ ၵႂႃႇ ၶဝ်ႈ ပွႆး ယဝ်ႉ ၼၼ်ႉ၊ၸဝ်ႈ ယေႇသု၊ၵေႃႈ ၵႂႃႇ ဢေႃႈ။ ၵူၺ်းၵႃႈ၊ယင်း ဢမ်ႇ ၵႂႃႇ ထၢင်ႇထၢင်ႇသႃးသႃး လႄႈ လွမ် ၵႂႃႇ တဵတ်ႇတဵတ်ႇ ၵူၺ်း ဢေႃႈ။- 11 ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် သွၵ်ႈႁႃ မၼ်းၸဝ်ႈ ၵႃႈၼႂ်း ပွႆး လႄႈ ဝႃႈ၊ "မၼ်း မီး ၵႃႈ လႂ်၊" ဝႃႈ ၼင်ႇ ၼႆ ထၢမ်ႁႃ ဢေႃႈ။ 12 မူႇၵူၼ်း ၸိူဝ်း ၼၼ်ႉ၊သွပ်ႉသႅပ်ႉ ၵၼ် လူၺ်ႈ လွင်ႈ မၼ်းၸဝ်ႈ ယူႇ ဢေႃႈ။ ၵမ်ႈၽွင်ႈ ဝႃႈ၊ "မၼ်း ပဵၼ် ၵူၼ်းလီ ဢေႃႈ၊" ဝႃႈၼႆ၊မၢင် ၵေႃႉ သမ်ႉ ဝႃႈ၊ "ဢမ်ႇၸႂ်ႈ ၵူၺ်း။ မၼ်း ပဵၼ် ၵေႃႉ ဢၼ် ဢွၼ် ႁႂ်ႈ ပိူၼ်ႈ ၽိတ်း တၢင်း ဢေႃႈ၊" ဝႃႈ ၼင်ႇ ၼႆ ဢေႃႈ။- 13 ၵူၺ်းၵႃႈ၊ၵွပ်ႈပိူဝ်ႈ ၶဝ် ၵူဝ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် လႄႈ ၶဝ် ဢမ်ႇ ႁတ်း လၢတ်ႈ ထၢင်ႇထၢင်ႇသႃးသႃး ဢေႃႈ။ 14 မိူဝ်ႈ ဢၼ် ၶၢဝ်း ပွႆး ၸမ် တူၵ်း ၶိုင်ႈ ၼၼ်ႉ၊ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ သေလႄႈ သင်ႇ သွၼ် သုင်းမႃႉ ပၼ် ဢေႃႈ။- 15 ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ဢၢမ်း လႄႈ ဝႃႈ၊ "မၼ်း ၼႆႉ၊ယင်း ဢမ်ႇ ယၢမ်ႈ လႆႈ သွၼ် ဢဝ် လႄႈ ႁဵတ်းသင် သမ်ႉ ပႄႉ ႁု လွင်ႈ တြႃး ထၢၼ်ႇ ၼႆႉ၊" ဝႃႈ ၼင်ႇ ၼႆ ဢေႃႈ။ 16 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "တြႃး ဢၼ် ၵဝ် သွၼ်ပၼ် ၼႆႉ ပဵၼ် တြႃး ၵဝ် ဢမ်ႇၸႂ်ႈ။ ပဵၼ် တြႃး ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 17 ပေႃး သေၵေႃႉသေၵူၼ်း ၶႂ်ႈ ၵမ်ၵျၢင်ႉ ၸွမ်း ဢလူဝ်ႇ ၸဝ်ႈ ၸိုင်၊မၼ်း ၸၢင်ႈ ႁုၸႅင်ႈ လွင်ႈ ဢၼ် တြႃး ၼႆႉ၊ပဵၼ် တြႃး ဢၼ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ႁိုဝ်၊ပဵၼ် တြႃး ဢၼ် ၵဝ် ႁေႃးလၢတ်ႈ ၸွမ်းၼင်ႇ ဢလူဝ်ႇ ၵဝ် ႁိုဝ် ၼၼ်ႉ ဢေႃႈ။- 18 ၵေႃႉ ဢၼ် ႁေႃးလၢတ်ႈ ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ၼၼ်ႉ၊ၸၢင်ႈ ႁႃ မုၼ်သရေႇ တူဝ်ၸဝ်ႈၵဝ်ႇ ဢေႃႈ။ ၵေႃႉ ဢၼ် ၸၢင်ႈ ႁႃ မုၼ်သရေႇ ၸဝ်ႈ ဢၼ် ပွႆႇၸႂ်ႉ မၼ်း မႃး ၼၼ်ႉ ၸမ်ႉ၊ပဵၼ် ၵေႃႉ ဢၼ် လီ ယုမ်ႇ လႄႈ၊တၢင်းၽိတ်း တၢင်း ပိူင်ႈ ဢမ်ႇ မီး ၵႃႈၼႂ်း မၼ်း။- 19 မူဝ်းသေႇ၊ပၼ် ပိင်းၺၢပ်ႈတြႃး တီႈ သူ ဢမ်ႇၸႂ်ႈ ႁိုဝ်း။ ၼႂ်းဝႃႈၼၼ် သေၵေႃႈ၊ၼႂ်း သူ ၼႆႉ ၵေႃႉ ၼိုင်ႈ ၵေႃႈ ဢမ်ႇ ၵမ်ၵျၢင်ႉ ၸွမ်း တြႃး ၼၼ်ႉ။ ႁဵတ်းသင် လႄႈ သူ ၵျၢမ်ႇ ႁႃ ဢဝ် ၵဝ် တၢႆ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 20 ၵူၼ်း ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "ၽီႁၢႆႉ ၶဝ်ႈ မႂ်း ယဝ်ႉ။ ၽူႈလႂ် ၵျၢမ်ႇ ႁႃ ဢဝ် မႂ်း တၢႆ၊" ဝႃႈ ၼင်ႇ ၼႆ ဢေႃႈ။ 21 ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ႁဵတ်း ၼႄ ၼိမိၵ်ႈ လၢၵ်ႈၶၼႃႇ ဢၼ် ၼိုင်ႈ ၵူၺ်း လႄႈ သူ တင်းသဵင်ႈတင်းလူင် ဢၢမ်း ဢေႃႈ။- 22 မူဝ်းသေႇ၊ပၼ် တြႃး တၢင်း ဢၼ် ပၢတ်ႇပၢႆၼင် တီႈ သူ ဢေႃႈ။ ၵူၺ်းၵႃႈ၊တြႃး ၼႆႉ ပဵၼ် တြႃး ဢၼ် မူဝ်းသေႇ၊ပၼ် ဢမ်ႇၸႂ်ႈ။ ၵူၺ်း ပဵၼ် တြႃး ဢၼ် ပူႇမွၼ်ႇ သူ တႄႇၸႃႉ ႁဵတ်း ဝႆႉ ၼၼ်ႉ၊သူ ယင်း ႁဵတ်း မၢင်ႇၵလႃႇ တၢင်း ဢၼ် ပၢတ်ႇပၢႆၼင် တီႈ ၵူၼ်းၸၢႆး သူ ၼႂ်း ဝၼ်းၵမ်သိၼ် ဢေႃႈ။- 23 ပေႃး ၵူၼ်းၸၢႆး ၶၢမ်ႇ ဢဝ် မၢင်ႇၵလႃႇ တၢင်း ဢၼ် ပၢတ်ႇပၢႆၼင် ၼႂ်း ဝၼ်းၵမ်သိၼ် ပုၼ်ႈ လွင်ႈ ၼင်ႇ ႁိုဝ် တၵ်း ဢမ်ႇ ပူၼ်ႉလိူဝ် တြႃး မူဝ်းသေႇ၊ၸိုင်၊ၸွင်ႇ သူ မီး လွင်ႈ ဢၼ် တၵ်း ဢွၵ်ႇ တေႃးသႃႉ ၼိူဝ် ၵဝ် ၵွပ်ႈပိူဝ်ႈ ၵဝ် ႁႂ်ႈ ၵူၼ်း တင်း တူဝ် တင်း ၶိင်း လီ မႃး ၼႂ်း ဝၼ်းၵမ်သိၼ် ၼၼ်ႉ လူးၵွၼ်ႇ ႁိုဝ်း။- 24 ယႃႇပေ တႅပ်းတတ်း ၸွမ်းၼင်ႇ တၢင်း ၼွၵ်ႈ ၽိဝ် မၼ်း ၵူၺ်း လႄႈ တႅပ်းတတ်း ၸွမ်းၼင်ႇ တြႃး တႃႉ၊" ဝႃႈ ၼင်ႇ ၼႆ ဢေႃႈ။ 25 မိူဝ်ႈ ၼၼ်ႉ ၵူၼ်း ဝဵင်း ယေႇရုသလႅမ်ႇ၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ၵေႃႉ ဢၼ် ၶုၼ် ဢႃႇၼႃႇ ၶဝ် သွၵ်ႈႁႃ ႁႂ်ႈလႆႈ ဢဝ်တၢႆ ၼၼ်ႉ ဢမ်ႇၸႂ်ႈ ႁိုဝ်း။- 26 တူၺ်း လူး။ မၼ်း ႁေႃးလၢတ်ႈ ထၢင်ႇထၢင်ႇသႃးသႃး လႄႈ၊ၽူႈလႂ် ဢမ်ႇ လၢတ်ႈ ႁႄႉ လၢတ်ႈ ၶႅၼ် ၵႃႈသင်။ ၶုၼ် ဢႃႇၼႃႇ တင်းလၢႆ ႁု မၢတ်ႈ မၼ်း ပဵၼ် ၸဝ်ႈ ၶရိၸ်ႈ၊တႄႉတႄႉ ၼၼ်ႉ ယဝ်ႉ။- 27 ၵူၺ်းၵႃႈ၊မိူဝ်ႈ ဢၼ် ၸဝ်ႈ ၶရိၸ်ႈ၊မႃး ၸိုင်၊မၼ်းၸဝ်ႈ လုၵ်ႉ ၵႃႈတီႈလႂ် မႃး ဝႃႈၼႆ၊ၽူႈလႂ် ဢမ်ႇ လႆႈ ႁု။ ၵေႃႉ ၼႆႉ ၸမ်ႉ၊လုၵ်ႉ ၵႃႈတီႈလႂ် မႃး ဝႃႈၼႆ၊ႁဝ်း ႁု ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 28 မိူဝ်ႈ ဢၼ် ၸဝ်ႈ ယေႇသု၊ယင်း သင်ႇ သွၼ်ပၼ် ယူႇ ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ၊မၼ်းၸဝ်ႈ တိုင်ႈ သဵင် လႄႈ လၢတ်ႈ ဝႃႈ၊ "ၸွင်ႇ သူ ႁုၸၵ်း ၵဝ်၊လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး ၼၼ်ႉ ႁိုဝ်း။ ၵဝ် ပဵၼ် မႃး ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ၼႂ်းဝႃႈၼၼ် သေၵေႃႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ပဵၼ် ၸဝ်ႈ သဵတ်ႈၸႃႇ လႄႈ သူ ဢမ်ႇ ႁုၸၵ်း။- 29 ၵဝ် ၸမ်ႉ၊ႁုၸၵ်း မၼ်းၸဝ်ႈ ၵွပ်ႈပိူဝ်ႈ ၵဝ် လုၵ်ႉ ၵႃႈတီႈ ၸဝ်ႈ ၼၼ်ႉ မႃး ဢေႃႈ။ ၸဝ်ႈ ၼၼ်ႉ ၵေႃႈ ပွႆႇၸႂ်ႉ ၵဝ် မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 30 မိူဝ်ႈ ၼၼ်ႉ၊ၶဝ် ၵျၢမ်ႇ ႁႃ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၽူႈလႂ် ၵေႃႈ ဢမ်ႇ ႁတ်း ဢဝ် မိုဝ်း တိူဝ်ႉ မၼ်းၸဝ်ႈ ၵွပ်ႈပိူဝ်ႈ ၶိင်ႇၶႃႇ မၼ်း ဢမ်ႇ ပႆႇ ႁွတ်ႈ ပႆႇ ထိုင် ၼၼ်ႉ ဢေႃႈ။- 31 ၼႂ်းဝႃႈၼၼ် သေၵေႃႈ၊ၵူၼ်း ၸိူဝ်း ၼၼ်ႉ ၼမ်ၼႃႇ ယုမ်ႇမၢတ်ႈ မၼ်းၸဝ်ႈ လႄႈ လၢတ်ႈ ဝႃႈ၊ "မိူဝ်ႈ ဢၼ် ၸဝ်ႈ ၶရိၸ်ႈ၊မႃး ၼၼ်ႉ ၸိုင်၊ၸွင်ႇ မၼ်းၸဝ်ႈ တၵ်း ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ သေ ၵႃႈ ဢၼ် ၵေႃႉ ၼႆႉ ႁဵတ်း ၼႄ ၵႂႃႇ ယဝ်ႉ ၼၼ်ႉ လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 32 မိူဝ်ႈ ဢၼ် ၵူၼ်း ၵိူင်း ၽႃႇရိသႄး၊ၶဝ် ငိၼ်း မူႇၵူၼ်း ၸိူဝ်း ၼၼ်ႉ သွပ်ႉသႅပ်ႉ ၵၼ် လူၺ်ႈ လွင်ႈ မၼ်းၸဝ်ႈ ယူႇ ၼၼ်ႉ ၸိုင်၊ၶဝ် ၽွမ်ႉၸႂ် ၵၼ် တင်း ယဵၸ်ႈပရေႃးႁဵၵ်ႈ လူင် တင်းလၢႆ သေလႄႈ ပွႆႇၸႂ်ႉ ၵူၼ်း ပႂ်ႉ ယၢမ်း ၼႂ်း ၵျွင်း ၽြႃး ၶဝ် ၵမ်ႈၽွင်ႈ ၵႂႃႇ ႁႂ်ႈလႆႈ တိဢဝ် မၼ်းၸဝ်ႈ ဢေႃႈ။- 33 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ၼႆႉ ယူႇ လူၺ်ႈ ၵၼ် တင်း သူ ႁိုင် ၵမ်းဢွၼ်ႇၼိုင်ႈ ၵူၺ်း သေယဝ်ႉ၊တၵ်း လႆႈ ၵႂႃႇ ၵႃႈတီႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 34 သူ တၵ်း သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း ဢမ်ႇ လႆႈ ထူပ်း လႆႈ ႁၼ် ၵဝ်၊ၵွပ်ႈပိူဝ်ႈ တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈ ဢမ်ႇ ထိုင် လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35 မိူဝ်ႈ ၼၼ်ႉ၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၼင်ႇ ၵၼ် လၢတ်ႈ တီႈ ၵၼ် လႄႈ ဝႃႈ၊ "ၼင်ႇ ႁိုဝ် ႁဝ်း တၵ်း ဢမ်ႇ ထူပ်း ဢမ်ႇ ႁၼ် မၼ်း လႆႈ ၸိုင်၊မၼ်း ဢၢင်ႈ တၵ်း ၵႂႃႇ ၵႃႈတီႈလႂ်။ မၼ်း ဢၢင်ႈ တၵ်း ၵႂႃႇ ၵႃႈတီႈ ၵူၼ်း ႁဝ်း ၸိူဝ်း ဢၼ် ယူႇ ၽၢတ်ႇၽႄ ၵၼ် ၼႂ်း ၵႄႈ ၵူၼ်း မဵဝ်း ၵရိၵ်ႉ၊ၶဝ် ၼၼ်ႉ သေလႄႈ သင်ႇ သွၼ် သုင်းမႃႉ ပၼ် ၵူၼ်း မဵဝ်း ၵရိၵ်ႉ၊ၶဝ် ယူဝ်း။- 36 ၵႂၢမ်း ဢၼ် မၼ်း လၢတ်ႈ ဝႃႈ၊ 'သူ တၵ်း သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း ဢမ်ႇ လႆႈ ထူပ်း လႆႈ ႁၼ် ၵဝ်၊' ဢိၵ်ႇတင်း ဢၼ် ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈ ဢမ်ႇ ထိုင် လႆႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 37 ၼႂ်း ဝၼ်း လိုၼ်းလင် သုတ်း ပွႆး ဢၼ် ပဵၼ် ဝၼ်း ထွတ်ႈ ဝၼ်း မျၢတ်ႈ သေပိူၼ်ႈ ၼၼ်ႉ၊ၸဝ်ႈ ယေႇသု၊လုၵ်ႉၸုၵ်း သေယဝ်ႉ၊ဢဝ် တင်း သဵင် ဢၼ် ယႂ်ႇ ၼႃႇ သေလႄႈ လၢတ်ႈ ဝႃႈ၊ "ပေႃး သေၵေႃႉသေၵူၼ်း တွင်ႉမႆႈ ၼမ်ႉ ၸိုင်၊မႃး တီႈ ၵဝ် လႄႈ ၵိၼ် တႃႉ။- 38 ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ ၸမ်ႉ၊မႅၼ်ႈ ၸွမ်း ၵႃႈ ၼင်ႇ ဢၼ် ၵျၢမ်းလိၵ်ႈ တႅမ်ႈ ဝႆႉ ဝႃႈ၊ 'ၼမ်ႉႁွင်ႈ ဢၼ် ပၼ် ၼမ်ႉ ဢသၢၵ်ႈ တင်းလၢႆ၊တၵ်း ဢွၵ်ႇ ၵႃႈတီႈ ႁူဝ်ၸႂ် မၼ်း မႃး လႄႈ လႆ ၵႂႃႇ ယူႇ ဢေႃႈ၊' ဝႃႈ ၼင်ႇ ၼႆ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 39 လွင်ႈတၢင်း ၼႆႉ ၸဝ်ႈ ယေႇသု၊လၢတ်ႈ လူၺ်ႈ လွင်ႈ ဝိၺိၺ်ႇ ၸဝ်ႈ ဢၼ် ၶဝ် ၸိူဝ်း ဢၼ် ယုမ်ႇမၢတ်ႈ တင်းလၢႆ၊တၵ်း လႆႈ ႁပ်ႉ ၶၢမ်ႇ ဢဝ် ၼၼ်ႉ ဢေႃႈ။ လွင်ႈ မၼ်း ၸမ်ႉ၊မိူဝ်ႈ ယၢမ်း ၼၼ်ႉ ဝိၺိၺ်ႇ မူတ်းၸၢင်ႇ ၸဝ်ႈ ဢမ်ႇ ပႆႇ လႆႈ ပၼ်၊ပိူဝ်ႈ ဢၼ် မုၼ်ၽုင်း ၸဝ်ႈ ယေႇသု၊ဢမ်ႇ ပႆႇ ပေႃႇ ပႆႇ ဢွၵ်ႇ ၼၼ်ႉ ဢေႃႈ။ 40 မိူဝ်ႈ ဢၼ် ၶဝ် ငိၼ်း ၵႂၢမ်း ၸိူဝ်း ဢၼ် မၼ်းၸဝ်ႈ လၢတ်ႈ ၼၼ်ႉ ၸိုင်၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ပရေႃးၽႅတ်ႈ ဢၼ် တၵ်း မႃး ၼၼ်ႉ ၸႂ်ႈ တႄႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 41 မၢင် ၵေႃႉ ဝႃႈ၊ "ၵေႃႉ ၼႆႉ ပဵၼ် ၸဝ်ႈ ၶရိၸ်ႈ၊ဢေႃႈ၊" ဝႃႈ ၼင်ႇ ၼႆ လႄႈ၊ၵူၼ်း ၵမ်ႈၽွင်ႈ သမ်ႉ ဝႃႈ၊ "ၸွင်ႇ ၸဝ်ႈ ၶရိၸ်ႈ၊တၵ်း ပေႃႇမႃး ၵႃႈၼႂ်း မိူင်း ၵႃႇလိလႄး၊ႁိုဝ်း။- 42 ၵျၢမ်းလိၵ်ႈ တႅမ်ႈ ဝႆႉ လွင်ႈ ဢၼ် ၸဝ်ႈ ၶရိၸ်ႈ၊တၵ်း ပေႃႇ ဢွၵ်ႇ မႃး ၵႃႈၼႂ်း ၸိူဝ်ႉၶိူဝ်း ၶုၼ်ႁေႃၶမ်း တႃႇဝိတ်ႈ၊လႄႈ တၵ်း ၵိူတ်ႇလဵင်ႉ မႃး ၵႃႈတီႈ ဝဵင်း ပႅတ်ႉလႁႅမ်ႇ၊တီႈ ဢၼ် ပဵၼ် ၸႃႇတိ ၶုၼ်ႁေႃၶမ်း တႃႇဝိတ်ႈ၊ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 43 ၼင်ႇ ၼၼ် လႄႈ ၵူၼ်း ၸိူဝ်း ၼၼ်ႉ ဢမ်ႇ ၽွမ်ႉၸႂ် ၵၼ် ၵွပ်ႈပိူဝ်ႈ မၼ်းၸဝ်ႈ ဢေႃႈ။- 44 ၵူၼ်း ၵမ်ႈၽွင်ႈ ၶႂ်ႈ တိဢဝ် မၼ်းၸဝ်ႈ ဢေႃႈ။ ၵူၺ်းၵႃႈ၊ၽူႈလႂ် ဢမ်ႇ ႁတ်း ဢဝ် မိုဝ်း တိူဝ်ႉ မၼ်းၸဝ်ႈ လႄႈ ယူႇ ဢေႃႈ။ 45 မိူဝ်ႈ ဢၼ် ၵူၼ်း ဢၼ် ပႂ်ႉ ယၢမ်း ၶဝ် ၶိုၼ်း မိူဝ်း ၵႂႃႇ ၸိုင်၊ယဵၸ်ႈပရေႃးႁဵၵ်ႈ ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ ထၢမ် လႄႈ ဝႃႈ၊ "ၵွပ်ႈ ၸိူဝ်ႉ ၼင်ႇ ႁိုဝ် လႄႈ သူ ဢမ်ႇ ဢဝ် မၼ်း မႃး၊" ဝႃႈ ၼင်ႇ ၼႆ ဢေႃႈ။ 46 ၵူၼ်း ဢၼ် ပႂ်ႉ ယၢမ်း ၸိူဝ်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၽူႈလႂ် သေၵေႃႉသေၵူၼ်း ဢမ်ႇ ပႆႇ တွၼ်ႉ ႁေႃးလၢတ်ႈ မိူၼ် ၸိူဝ်ႉ ၼင်ႇ ဢၼ် ၵေႃႉ ၼၼ်ႉ ႁေႃးလၢတ်ႈ ၼၼ်ႉ သေပွၵ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 47 ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ၸင်ႇ လၢတ်ႈ လႄႈ ဝႃႈ၊ "သူ ၸိူဝ်း ၼႆႉ ၵေႃႈ လႆႈ ၶၢမ်ႇ တၢင်း ဢၼ် ပႅတ်ႉလႅၼ် ယဝ်ႉ ႁိုဝ်း။- 48 ၼႂ်း ၶုၼ် ဢႃႇၼႃႇ တင်းလၢႆ တင်း ၵူၼ်း ၵိူင်း ၽႃႇရိသႄး၊တင်းလၢႆ ၵေႃႉ ဢၼ် ယုမ်ႇမၢတ်ႈ မၼ်း ၼၼ်ႉ မီး သေၵေႃႉသေၵူၼ်း ႁိုဝ်း။- 49 မူႇၵူၼ်း ၸိူဝ်း ၼၼ်ႉ ၵွပ်ႈပိူဝ်ႈ ၶဝ် ဢမ်ႇ ႁု တြႃး လႄႈ ၶဝ် လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 50 ၼိၵေႃးတိၼ်ႇ၊ဢၼ် မိူဝ်ႈ ဢွၼ်တၢင်း လႆႈ မႃး ၵႃႈတီႈ မၼ်းၸဝ်ႈ ၼႂ်း ၶိင်ႇ ၵၢင်ၶိုၼ်း ၼၼ်ႉ ၵေႃႈ၊ၶဝ်ႈပႃး ၼႂ်း ၶဝ် လႄႈ မၼ်း ၸင်ႇ လၢတ်ႈ လႄႈ ဝႃႈ၊- 51 "တြႃး ႁဝ်း ၼႆႉ၊ယင်း ဢမ်ႇ ပႆႇ လႆႈ ၸႅတ်ႈ သေး တူၺ်း ၵူၼ်း ဢွၼ်တၢင်း လႄႈ ႁု ဢမု မၼ်း ၼၼ်ႉ ၸွင်ႇ ထုၵ်ႇလီ ၸီႇယၢင်ႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 52 ၶဝ် ၵေႃႈ တွပ်ႇ လၢတ်ႈ လႄႈ ဝႃႈ၊ "မႂ်း ၵေႃႈ ပဵၼ် ၵူၼ်းမိူင်း ၵႃႇလိလႄး၊ႁိုဝ်း။ လွင်ႈ ဢၼ် ပရေႃးၽႅတ်ႈ သေ ၸဝ်ႈ သေ ပႃး ဢမ်ႇ ပေႃႇ ဢမ်ႇ ဢွၵ်ႇ မႃး ၵႃႈတီႈ ၵူၼ်း ၵႃႇလိလႄး၊ၼၼ်ႉ ၸိုင်၊ႁႃ တူၺ်း လႄႈ သွၼ် ဢဝ် ၼႂ်း ၵျၢမ်းလိၵ်ႈ လူးၵွၼ်ႇ တႃႉ၊" ဝႃႈ ၼင်ႇ ၼႆ ယဝ်ႉ၊- 53 ၶဝ် မိူဝ်း ၵႂႃႇ ၵႃႈတီႈ ႁိူၼ်း ၽႂ် ႁိူၼ်း မၼ်း သေ ဢေႃႈ။
John 8
1 ၸဝ်ႈ ယေႇသု၊သမ်ႉ ၶိုၼ်ႈ ၵႂႃႇ ၵႃႈၼိူဝ် လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။- 2 ဝၼ်း မိူဝ်ႈၽုၵ်ႈ ၵၢင်ၼႂ် ၸဝ်ႉ ၸဝ်ႉ ၼၼ်ႉ ၸိုင်၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ၊ၵူၼ်း တင်းသဵင်ႈတင်းလူင် မႃး ၵႃႈတီႈ မၼ်းၸဝ်ႈ ဢေႃႈ။ မၼ်းၸဝ်ႈ ၼင်ႈ ယူႇ လႄႈ သင်ႇ သွၼ် သုင်းမႃႉ ၶဝ် ဢေႃႈ။- 3 မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၶဝ်၊ဢိၵ်ႇတင်း ၵူၼ်း ၵိူင်း ၽႃႇရိသႄး၊တင်းလၢႆ ဢဝ် မႄႈယိင်း ၵေႃႉ ၼိုင်ႈ၊ဢၼ် ထူပ်း ၼႂ်း တၢင်း ဢၼ် ၽိတ်း ၵႃႇမေႇသု လူၺ်ႈ ၵၼ် တင်း ၵူၼ်းၸၢႆး ၼၼ်ႉ မႃး သေယဝ်ႉ၊ႁႂ်ႈ မၼ်း ၸုၵ်း ယူႇ ၼႂ်း ဝူင်ႈၵၢင် ၶဝ် ၸိူဝ်း ၼၼ်ႉ သေယဝ်ႉ၊- 4 ၶဝ် လၢတ်ႈ တီႈ မၼ်းၸဝ်ႈ လႄႈ ဝႃႈ၊ "သြႃႇ ၸဝ်ႈ။ မႄႈယိင်း ၵေႃႉ ၼႆႉ လႆႈ ထူပ်း မႅၼ်ႈ တၢင်းၽိတ်း မၼ်း ၼႂ်း မိူဝ်ႈ ဢၼ် မၼ်း တိုၵ်ႉ ႁဵတ်း ၽိတ်း ၵႃႇမေႇသု ယူႇ ၼၼ်ႉ ဢေႃႈ။- 5 ၼႂ်း ပိင်းၺၢပ်ႈတြႃး ၼၼ်ႉ၊မႄႈယိင်း မဵဝ်း ၼႆႉ ၸိုင်၊တၵ်း လႆႈ ဢဝ် မၢၵ်ႇႁိၼ် ပိုဝ်ႈ သႂ်ႇ ႁႂ်ႈ တၢႆ ဝႃႈၼႆ မူဝ်းသေႇ၊ပိင်းၺၢပ်ႈ ဝႆႉ ဢေႃႈ။ ၼႂ်းဝႃႈၼၼ် သေၵေႃႈ ၸဝ်ႈႁဝ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။- 6 ၶဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ၸၢမ်းတူၺ်း မၼ်းၸဝ်ႈ၊ၼင်ႇ ႁိုဝ် တေ မီး တၢင်း ဢၼ် တၢင်ႇ ဢပျတ်ႈ ၵႃႈၼိူဝ် မၼ်းၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၸဝ်ႈ ယေႇသု၊ၵူမ်ႈ သေလႄႈ ဢဝ် ၼိဝ်ႉမိုဝ်း မၼ်းၸဝ်ႈ ၶိတ်ႇ တႅမ်ႈ ၵႃႈတီႈ လိၼ် ယူႇ ဢေႃႈ။- 7 မိူဝ်ႈ ဢၼ် ၶဝ် သိုပ်ႇ ထၢမ် ယူႇ ၶိူဝ်းၶိူဝ်း ၼၼ်ႉ၊ၸဝ်ႈ ယေႇသု၊လုၵ်ႉၸုၵ်း သေလႄႈ လၢတ်ႈ ဝႃႈ၊ "ၼႂ်း သူ ၼႆႉ ႁႂ်ႈ ၵေႃႉ ဢၼ် ဢမ်ႇ ယၢမ်ႈ ႁဵတ်း ဢပျတ်ႈ သေပွၵ်ႈ ၼၼ်ႉ ဢဝ် မၢၵ်ႇႁိၼ် ပိုဝ်ႈ သႂ်ႇ မၼ်း ဢွၼ်တၢင်း ပိူၼ်ႈ တႃႉ၊" ဝႃႈ ၼင်ႇ ၼႆ သေယဝ်ႉ၊- 8 သမ်ႉ ၶိုၼ်း ၵူမ်ႈ လႄႈ ၶိတ်ႇ တႅမ်ႈ ၵႃႈတီႈ လိၼ် ဢေႃႈ။- 9 မိူဝ်ႈ ဢၼ် ၶဝ် ငိၼ်း ၵႂၢမ်း ၼၼ်ႉ ၸိုင်၊ၶဝ် ႁု တၢင်းၽိတ်း တူဝ် ၸဝ်ႈ ၵဝ် ႁင်း ၽႂ် ႁင်း မၼ်း လႄႈ၊ၸႃႉၸဵမ် ၵေႃႉ ဢၼ် ဢသၢၵ်ႈ ယႂ်ႇ ၸိူဝ်း ၼၼ်ႉ ဢွၵ်ႇ ပၢႆႈ ၵႂႃႇ ဢွၼ်တၢင်း လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ ဢွၵ်ႇ ပၢႆႈ ၵႂႃႇ တေႃႇထိုင်ႁွတ်ႈ ၵိုတ်းၵျၢၼ်ႇ ဝႆႉ ၸဝ်ႈ ယေႇသု၊ပႃးလဵဝ် ၵူၺ်း ဢေႃႈ။ မႄႈယိင်း ၼၼ်ႉ ၸုၵ်း ယူႇ ၽၢႆႇၼႃႈ မၼ်းၸဝ်ႈ ယူႇ ဢေႃႈ။- 10 မၼ်းၸဝ်ႈ ၶိုၼ်း လုၵ်ႉၸုၵ်း သေယဝ်ႉ၊လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "မႄႈယိင်း႟။ ၶဝ် ၸိူဝ်း ဢၼ် တၢင်ႇ ဢပျတ်ႈ မႂ်း ၼၼ်ႉ ၵႂႃႇ ၵႃႈတီႈလႂ် မူတ်း ယဝ်ႉ။ ၽူႈလႂ် သေၵေႃႉသေၵူၼ်း ဢမ်ႇ ၸီႇယၢင်ႇ ဢမု မႂ်း ႁိုဝ်း၊" ဝႃႈ ၼင်ႇ ၼႆ ဢေႃႈ။ 11 မႄႈယိင်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၽူႈလႂ် ၵေႃႈ ဢမ်ႇ ၸီႇယၢင်ႇ သေၵေႃႉသေၵူၼ်း ၶႃႈ၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ၵေႃႈ ဢမ်ႇ ၸီႇယၢင်ႇ ဢမု မႂ်း ယဝ်ႉ။ ၵႂႃႇ တႃႉ။ ၵမ်းလိုၼ်း ယႃႇပေ ႁဵတ်း ဢပျတ်ႈ ထႅင်ႈ၊" ဝႃႈ ၼင်ႇ ၼႆ ဢေႃႈ။ 12 ၸဝ်ႈ ယေႇသု၊သမ်ႉ လၢတ်ႈ တီႈ ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ထႅင်ႈ လႄႈ ဝႃႈ၊ "ၵဝ် ပဵၼ် ဢၼ်လႅင်း လေႃးၵႃႉ ၼႆႉ ဢေႃႈ။ ၵေႃႉ ဢၼ် ၸပ်းၸွမ်း ၵဝ် ၼၼ်ႉ တေ ဢမ်ႇ လႆႈ ပႆ ၼႂ်း ဢၼ် လပ်းသိင်ႇ။ မၼ်း တၵ်း လႆႈ ဢၼ်လႅင်း ဢသၢၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13 ၵူၼ်း ၵိူင်း ၽႃႇရိသႄး၊ၶဝ် ၵေႃႈ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "မႂ်း ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ဢေႃႈ။ သၢၵ်ႈသေႇ မႂ်း ၼၼ်ႉ ဢမ်ႇ မၢၼ်ႇမႅၼ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ 14 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ဢမ်ႇၸႂ်ႈ ၵူၺ်း။ ပိၵ်ႉသမ်ႉ ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ သေၵေႃႈ၊သၢၵ်ႈသေႇ ၵဝ် ၼႆႉ မၢၼ်ႇမႅၼ်ႈ ၸိုဝ်ႈၸႂ်ႈ ယူႇ၊ၵွပ်ႈပိူဝ်ႈ ၵဝ် ႁု လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး လႄႈ တေ ၵႂႃႇ ၵႃႈတီႈလႂ် ၼၼ်ႉ ယူႇ ဢေႃႈ။ သူ ၸမ်ႉ၊ဢမ်ႇ ႁု လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး လႄႈ တေ ၵႂႃႇ ၵႃႈတီႈလႂ် ၼၼ်ႉ။- 15 သူ ၼႆႉ၊ၸီႇယၢင်ႇ ၸွမ်းၼင်ႇ ဢလူဝ်ႇ ၸႂ် ၵူၼ်း ဢေႃႈ။ ၵဝ် ၸမ်ႉ၊ဢမ်ႇ ၸီႇယၢင်ႇ ၽူႈလႂ် သေၵေႃႉသေၵူၼ်း။- 16 ၼႂ်းဝႃႈၼၼ် သေၵေႃႈ ပေႃး ၵဝ် ၸီႇယၢင်ႇ ၸိုင်၊တၢင်း ဢၼ် ၵဝ် ၸီႇယၢင်ႇ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ၊ၵွပ်ႈပိူဝ်ႈ ၵဝ် ၸီႇယၢင်ႇ ႁင်း ၵဝ် ၵေႃႉလဵဝ် ၵူၺ်း ဢမ်ႇၸႂ်ႈ။ ၵဝ် တင်း ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊ၽွမ်ႉၵၼ် ၸီႇယၢင်ႇ ဢေႃႈ။- 17 လွင်ႈတၢင်း ဢၼ် ၵူၼ်း သွင် ၵေႃႉ ၽွမ်ႉၵၼ် ၶၢမ်ႇသၢၵ်ႈသေႇ ၼၼ်ႉ၊မၢၼ်ႇမႅၼ်ႈ ၸိုဝ်ႈၸႂ်ႈ ဢေႃႈ၊ဝႃႈၼႆ တြႃး ပိင်းၺၢပ်ႈ သူ ၵေႃႈ တႅမ်ႈ ဝႆႉ မီး ယူႇ ဢေႃႈ။- 18 ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ယဝ်ႉ လႄႈ ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊သမ်ႉ ၶၢမ်ႇသၢၵ်ႈသေႇ လွင်ႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 19 ၶဝ် ၵေႃႈ ထၢမ် လႄႈ ဝႃႈ၊ "ပေႃႈ မႂ်း မီး ၵႃႈ လႂ်၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သူ ဢမ်ႇ ႁုၸၵ်း ၵဝ်။ ပေႃႈၸဝ်ႈ ၵဝ် ၵေႃႈ သူ ဢမ်ႇ ႁုၸၵ်း။ ပေႃး သူ ႁုၸၵ်း ၵဝ် ၸိုင်၊ပေႃႈၸဝ်ႈ ၵဝ် ၼၼ်ႉ ၵေႃႈ သူ တၵ်း ႁုၸၵ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 20 ၵႂၢမ်း တြႃး ၸိူဝ်း ၼႆႉ၊မၼ်းၸဝ်ႈ ႁေႃးလၢတ်ႈ ၵႃႈၼႂ်း လုၵ်း ဢၼ် မီး တိူၵ်ႈ ၽၼ်ႇတႃႇ ငိုၼ်းလူႇ ၼႂ်း မိူဝ်ႈ ဢၼ် မၼ်းၸဝ်ႈ သင်ႇ သွၼ် သုင်းမႃႉ ပၼ် ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ ဢေႃႈ။ ၵွပ်ႈပိူဝ်ႈ ၶိင်ႇ ယၢမ်း မၼ်း ဢမ်ႇ ပႆႇ ႁွတ်ႈထိုင် လႄႈ ၽူႈလႂ် သေၵေႃႈ ဢမ်ႇ တိဢဝ် မၼ်းၸဝ်ႈ လႄႈ ယူႇ ဢေႃႈ။ 21 ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ၵဝ် တၵ်း ဢွၵ်ႇ ၵႂႃႇ ဢေႃႈ။ သူ တၵ်း ၸွမ်း ႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း တၢႆ ၵႃႈၼႂ်း ဢပျတ်ႈ သူ ဢေႃႈ။ တီႈ ဢၼ် ၵဝ် ၵႂႃႇ ၼၼ်ႉ ၸိုင်၊သူ ဢမ်ႇ ႁွတ်ႈထိုင် လႆႈ၊" ဝႃႈ ၼင်ႇ ၼႆ ဢေႃႈ။ 22 ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵေႃႈ လၢတ်ႈ လႄႈ ဝႃႈ၊ "တၢင်း ဢၼ် မၼ်း ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈထိုင် လႆႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ၊မၼ်း တေ ဢဝ် တူဝ်ၸဝ်ႈၵဝ်ႇ တၢႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23 မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "သူ ပဵၼ် ၵူၼ်း လိၼ်မိူင်း ဢၼ် မီး ၵႃႈတႂ်ႈ ၼႆႉ ဢေႃႈ။ ၵဝ် ၸမ်ႉ၊လုၵ်ႉ ၵႃႈတီႈ ၼိူဝ် မိူင်းၵၢင်ႁၢဝ် မႃး ဢေႃႈ။ သူ ပဵၼ် ၵူၼ်းလေႃးၵီႇ ဢေႃႈ။ ၵဝ် ၸမ်ႉ၊ဢမ်ႇၸႂ်ႈ ၵူၼ်းလေႃးၵီႇ။- 24 ၵွပ်ႈ လွင်ႈတၢင်း ၼႆႉ လႄႈ၊ၵဝ် ၸင်ႇ ဝႃႈ သူ တၵ်း တၢႆ ၵႃႈၼႂ်း ဢပျတ်ႈ သူ ဝႃႈၼႆ ယဝ်ႉ။ ပေႃး သူ ယင်း ဢမ်ႇ ယုမ်ႇမၢတ်ႈ လွင်ႈ ဢၼ်၊ 'ၵဝ် ပဵၼ် ၵေႃႉ ဢၼ် ၵဝ် ပဵၼ်' ၼၼ်ႉ ၸိုင်၊သူ တၵ်း တၢႆ ၵႃႈတီႈ ၼႂ်း ဢပျတ်ႈ သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 25 ၶဝ် ၵေႃႈ ထၢမ် လႄႈ ဝႃႈ၊ "မႂ်း ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ်ပဵၼ်ယူႇ ၵႃႈ ၼင်ႇ ဢၼ် ၵဝ် လၢတ်ႈ တီႈ သူ ၸဵမ်မိူဝ်ႈ ႁူဝ်ပိုင်း ၼၼ်ႉ ဢေႃႈ။- 26 တီႈ ဢၼ် ၵဝ် လူဝ်ႇ လၢတ်ႈ လူဝ်ႇ ဝႃႈ လႄႈ ၸီႇယၢင်ႇ လွင်ႈ သူ ၸိုင်၊မီး ၼမ်ၼႃႇ ဢေႃႈ။ ၼႂ်းဝႃႈၼၼ် သေၵေႃႈ၊ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ပဵၼ် ၸဝ်ႈ ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ လႄႈ၊ၵဝ် ၵေႃႈ ႁေႃးလၢတ်ႈ ၵႃႈၼႂ်း လေႃးၵႃႉ ၼႆႉ၊ၸွမ်း ၵႃႈ ၼင်ႇ ဢၼ် ၵဝ် လႆႈ ငိၼ်း တီႈ ၸဝ်ႈ ၼၼ်ႉ ၵူၺ်း၊" ဝႃႈ ၼင်ႇ ၼႆ ဢေႃႈ။ 27 ၶဝ် ၸိူဝ်း ၼၼ်ႉ၊ယင်း ဢမ်ႇ ႁု လွင်ႈ ဢၼ် ၸဝ်ႈ ယေႇသု၊လၢတ်ႈၼႄ ၶဝ် လွင်ႈ ပေႃႈၸဝ်ႈ ၼၼ်ႉ လႄႈ ယူႇ ဢေႃႈ။- 28 ပိူဝ်ႈ ၼႆ ၸင်ႇ၊မၼ်းၸဝ်ႈ လၢတ်ႈ လႄႈ ဝႃႈ၊ "မိူဝ်ႈ ဢၼ် သူ ယုၵ်ႉယွင်ႈ လုၵ်ႈၵူၼ်း၊ဝႆႉ ၸိုင်၊သူ တၵ်း ႁု လွင်ႈ ဢၼ် ၵဝ် ပဵၼ် ၵေႃႉ ဢၼ် ၵဝ် ပဵၼ် ၼၼ်ႉ၊ဢိၵ်ႇတင်း လွင်ႈ ဢၼ် ၵဝ် ဢမ်ႇ ႁဵတ်း ၵႃႈသင် ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ လႄႈ ၵဝ် ၵူၺ်း ႁေႃးလၢတ်ႈ ၵႃႈ ၼင်ႇ ဢၼ် ပေႃႈၸဝ်ႈ ၵဝ် သွၼ်ပၼ် တီႈ ၵဝ် ၼၼ်ႉ ဢေႃႈ။- 29 ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ မီး ယူႇ လူၺ်ႈ ၵၼ် တင်း ၵဝ် ဢေႃႈ။ မၼ်းၸဝ်ႈ ဢမ်ႇ ပွႆႇ ပႅတ်ႈ ၵဝ် ႁႂ်ႈ ယူႇ ၵေႃႉလဵဝ် ၵူၺ်း၊ၵွပ်ႈပိူဝ်ႈ ၵဝ် ႁဵတ်း လွင်ႈတၢင်း ဢၼ် ထုၵ်ႇၸႂ် မၼ်းၸဝ်ႈ တႃႇသေႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30 ၶဝ် ၸိူဝ်း ဢၼ် ငိၼ်း ၵႂၢမ်း ဢၼ် ၸဝ်ႈ ယေႇသု၊ႁေႃးလၢတ်ႈ ၸိူဝ်ႉ ၼင်ႇ ၼႆ ၼၼ်ႉ ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။ 31 မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ လႄႈ ဝႃႈ၊ "ပေႃး သူ ၵမ်ၵျၢင်ႉ တြႃး ၵဝ် ၸိုင်၊သူ ပဵၼ် တပႄး ၵဝ် ၸႅတ်ႈ ၸႅတ်ႈ ဢေႃႈ။- 32 သူ တၵ်း လႆႈ ႁု သမ်ႇမႃႇ တြႃး လႄႈ၊သမ်ႇမႃႇ တြႃး ၼႆႉ တၵ်း ပွႆႇ သူ လွတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 33 ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢေႃႈ။ ႁဝ်း ဢမ်ႇ တွၼ်ႉ လႆႈ ၶၢမ်ႇ ပဵၼ် ၶႃႈ ပိူၼ်ႈ သေပွၵ်ႈ။ 'တၵ်း ပွႆႇ သူ လွတ်ႈ ဢေႃႈ' ဝႃႈၼႆ ၼၼ်ႉ မႂ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 34 ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ႁဵတ်း ဢပျတ်ႈ ၵူႈၵေႃႉၵူႈၵူၼ်း ၼၼ်ႉ၊ပဵၼ် ၶႃႈ ဢပျတ်ႈ ယဝ်ႉ ဢေႃႈ။- 35 ၶႃႈ ဢၼ် ဝႃႈ ၼၼ်ႉ ပဵၼ် ၵူၼ်းႁိူၼ်းၵူၼ်းယေး ၸဝ်ႈ မၼ်း သေႇ သေႇ ဢမ်ႇၸႂ်ႈ။ လုၵ်ႈၸၢႆး ၵူၺ်း ၸင်ႇ ပဵၼ် ၵူၼ်းႁိူၼ်း တႃႇသေႇ ဢေႃႈ။- 36 ပိူဝ်ႈ ၼႆ လႄႈ ပေႃး လုၵ်ႈၸဝ်ႈ ပွႆႇ သူ လွတ်ႈ ၸိုင်၊သူ တၵ်း လႆႈ လွတ်ႈ တႄႉတႄႉ ဢေႃႈ။- 37 သူ ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ၸိုင်၊ၵဝ် ႁု ဢေႃႈ။ ၼႂ်းဝႃႈၼၼ် သေၵေႃႈ သူ ၵျၢမ်ႇ ႁႃ ဢဝ် ၵဝ် တၢႆ ၵွပ်ႈပိူဝ်ႈ တြႃး ၵဝ် ဢမ်ႇ မီး တီႈ တၵ်း တႄႇ ယူႇ ၵႃႈၼႂ်း သူ ဢေႃႈ။- 38 ၵဝ် ၼႆႉ ႁေႃးလၢတ်ႈ ၵႃႈ ၼင်ႇ ဢၼ် ၵဝ် လႆႈ ႁၼ် ၵႃႈတီႈ ပေႃႈၸဝ်ႈ ၵဝ် ယဝ်ႉ ၼၼ်ႉ ဢေႃႈ။ သူ ၸမ်ႉ၊ႁဵတ်း ၵႃႈ ၼင်ႇ ဢၼ် လႆႈ ငိၼ်း တီႈ ပေႃႈ သူ သင်ႇ လၢတ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 39 ၶဝ် ၵေႃႈ လၢတ်ႈ လႄႈ ဝႃႈ၊ "ပေႃႈ ႁဝ်း ၼႆႉ ပဵၼ် ဢႃႇပြႃႇႁၢမ်ႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၵေႃႈ တွပ်ႇ လႄႈ ဝႃႈ၊ "ပေႃး သူ ၸႂ်ႈ လုၵ်ႈ ဢႃႇပြႃႇႁၢမ်ႇ၊တႄႉ ၸိုင်၊သူ တၵ်း ၵမ်ၵျၢင်ႉ ၸိူဝ်ႉ ၼင်ႇ ဢႃႇပြႃႇႁၢမ်ႇ၊ၵမ်ၵျၢင်ႉ ၼၼ်ႉ ဢေႃႈ။- 40 တေႃႈလဵဝ် ၼႆႉ ပိၵ်ႉသမ်ႉ ၵဝ် ပဵၼ် ၵေႃႉ ဢၼ် ႁေႃးလၢတ်ႈ လွင်ႈ သဵတ်ႈၸႃႇ တြႃး ဢၼ် လႆႈ ငိၼ်း တီႈ ၽြႃးပဵၼ်ၸဝ်ႈ သေၵေႃႈ၊သူ ၵျၢမ်ႇ ႁႃ ဢဝ် ၵဝ် တၢႆ ဢေႃႈ။ ဢႃႇပြႃႇႁၢမ်ႇ၊ၵမ်ၵျၢင်ႉ ၸိူဝ်ႉ ၼင်ႇ ၼၼ် ဢမ်ႇၸႂ်ႈ။- 41 သူ ၼႆႉ၊ၵမ်ၵျၢင်ႉ ၸိူဝ်ႉ ၼင်ႇ ဢၼ် ပေႃႈ သူ ၵမ်ၵျၢင်ႉ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ ၶဝ် ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း ပဵၼ် ပေႃႈ ႁဝ်း ဢေႃႈ။ ႁဝ်း ၵေႃႈ ပဵၼ် လုၵ်ႈလၢင်း ဢၼ် ၸႅတ်ႈ ဢၼ် မၢၼ်ႇ မၼ်းၸဝ်ႈ ဢေႃႈ။" ဝႃႈ ၼင်ႇ ၼႆ ဢေႃႈ။ 42 ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ပေႃး ၽြႃးပဵၼ်ၸဝ်ႈ ၸႂ်ႈ ပေႃႈ သူ ၸိုင်၊သူ တေ ႁၵ်ႉ ၵဝ် ဢေႃႈ။ လွင်ႈ မၼ်း ၸမ်ႉ၊ၵဝ် ပေႃႇ ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ဢေႃႈ။ ၵဝ် မႃး ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ၽြႃးပဵၼ်ၸဝ်ႈ ပွႆႇၸႂ်ႉ ၵဝ် မႃး ဢေႃႈ။- 43 ႁဵတ်းသင် လႄႈ သူ ဢမ်ႇ ႁု ထွမ်ႇ ၵႂၢမ်း ၵဝ် ၼင်ႇ ႁိုဝ်။ ပိူဝ်ႈ ဢၼ် သူ ဢမ်ႇ ၶၢမ်ႇ ဢမ်ႇ ဢဝ် ၵႂၢမ်း တြႃး ၵဝ် လႆႈ လႄႈ သူ ဢမ်ႇ ပွင်ႇၸႂ် လႆႈ ဢေႃႈ။- 44 သူ ၼႆႉ၊ပဵၼ် လုၵ်ႈလၢင်း ပေႃႈ သူ ဢၼ် ဝႃႈ၊မႃႇၼၢတ်ႈ ၼၼ်ႉ လႄႈ သူ ၶႂ်ႈ ၸွမ်း ဢလူဝ်ႇ ၵၢင်ၸႂ် ပေႃႈ သူ ဢေႃႈ။ မၼ်း ၼၼ်ႉ ပဵၼ် ၽူႈ ဢၼ် ဢဝ် ဢသၢၵ်ႈ ၵူၼ်းတၢႆ ၸဵမ်မိူဝ်ႈ ႁူဝ်ပိုင်း ၼၼ်ႉ ယဝ်ႉ။ မၼ်း ဢမ်ႇ မီး လွင်ႈ ဢၼ် ပႂ်ႉၵမ် သဵတ်ႈၸႃႇ တြႃး၊ၵွပ်ႈပိူဝ်ႈ သဵတ်ႈၸႃႇ တြႃး ဢမ်ႇ မီး ၼႂ်း မၼ်း ၼၼ်ႉ ဢေႃႈ။ မိူဝ်ႈ ဢၼ် မၼ်း လၢတ်ႈ ၵႂၢမ်း ပႅတ်ႉ ၵႂၢမ်း လႅၼ် ၸိုင်၊မၼ်း လၢတ်ႈ ၸွမ်းၼင်ႇ ၸႃႇတိ တူဝ်ၸဝ်ႈၵဝ်ႇ ဢေႃႈ။ လွင်ႈ မၼ်း ၸမ်ႉ၊မၼ်း ပဵၼ် ၵူၼ်း ပႅတ်ႉ ၵူၼ်း လႅၼ် ဢေႃႈ။ ပေႃႈ ဢၼ် ပႅတ်ႉ ဢၼ် လႅၼ် ၵေႃႈ ပဵၼ် ဢေႃႈ။- 45 ၵဝ် ၸမ်ႉ၊လၢတ်ႈ ၵႂၢမ်း သဵတ်ႈၸႃႇ ၵူၺ်း လႄႈ သူ ၸင်ႇ ဢမ်ႇ ယုမ်ႇမၢတ်ႈ ၵဝ် ဢေႃႈ။- 46 ၵဝ် မီး ဢပျတ်ႈ ဝႃႈၼႆ၊ၼႂ်း သူ ၼႆႉ ၽူႈလႂ် တေ ၽုၺ်ႇ လၢတ်ႈၼႄ လႆႈ။ ပေႃး ၵဝ် လၢတ်ႈ ၵႂၢမ်း သဵတ်ႈၸႃႇ ယူႇ ၸိုင်၊ႁဵတ်းသင် လႄႈ သူ ဢမ်ႇ ယုမ်ႇမၢတ်ႈ ၵဝ်။- 47 ၵေႃႉ ဢၼ် ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ၊ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ ဢေႃႈ။ သူ ၸိူဝ်း ၼႆႉ ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ဢမ်ႇၸႂ်ႈ လႄႈ ဢမ်ႇ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။ 48 ၵူၼ်း မဵဝ်း ၵျူး၊ၶဝ် လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၵႂၢမ်း ဢၼ် ႁဝ်း ဝႃႈ၊ 'မႂ်း ပဵၼ် ၵူၼ်း မဵဝ်း သမႃႇရိ၊ဢေႃႈ။ ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဢေႃႈ၊' ဝႃႈၼႆ ၼၼ်ႉ ၸွင်ႇ ႁဝ်း ဢမ်ႇ ၵိုင်ႇ ဝႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 49 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဢမ်ႇၸႂ်ႈ။ ၵဝ် ယွင်ႈယေႃး မုၼ်သရေႇ ပေႃႈၸဝ်ႈ ၵဝ် ဢေႃႈ။ သူ သမ်ႉ ယႃႉသရေႇ ၵဝ် ဢေႃႈ။- 50 ၵဝ် ဢမ်ႇ ႁႃ ဢဝ် မုၼ်သရေႇ တူဝ်ၸဝ်ႈၵဝ်ႇ။ ၸဝ်ႈ ဢၼ် ႁႃ မုၼ်သရေႇ ၵဝ် လႄႈ ၸီႇယၢင်ႇ ၽၢႆႇ ၵဝ် ၼၼ်ႉ ယင်း မီး ယူႇ လူးၵွၼ်ႇ ဢေႃႈ။- 51 ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ ထူပ်း တၢင်းတၢႆ၊" ဝႃႈ ၼင်ႇ ၼႆ ဢေႃႈ။ 52 ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵမ်း ၼႆႉ ႁဝ်း ႁု ဝႃႈ ၽီ ၶဝ်ႈ ၼႂ်း မႂ်း လီ လီ ယဝ်ႉ။ ဢႃႇပြႃႇႁၢမ်ႇ၊တၢႆ ၵႂႃႇ ယဝ်ႉ။ ပရေႃးၽႅတ်ႈ တင်းလၢႆ ၵေႃႈ၊လႆႈ တၢႆ ၵႂႃႇ ယဝ်ႉ။ မႂ်း သမ်ႉ ယင်း တိုၵ်ႉ ဝႃႈ၊ 'ၵေႃႉ ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ ထူပ်း တၢင်းတၢႆ၊' ဝႃႈၼႆ ယူႇ လူင် ပႄႇ။- 53 မႂ်း ၼႆႉ ယႂ်ႇ မျၢတ်ႈ သေဢႃႇပြႃႇႁၢမ်ႇ၊ဢၼ် တၢႆ ၵႂႃႇ ယဝ်ႉ ၼၼ်ႉ လူးၵွၼ်ႇ ႁိုဝ်း။ ပရေႃးၽႅတ်ႈ တင်းလၢႆ ၵေႃႈ တၢႆ ၵႂႃႇ ယဝ်ႉ။ မႂ်း ဢၢင်ႈ ဝႃႈ မႂ်း သမ်ႉ ပဵၼ် ၽူႈလႂ် လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 54 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် ယုၵ်ႉယွင်ႈ မုၼ်သရေႇ တူဝ်ၸဝ်ႈၵဝ်ႇ ၸိုင်၊မုၼ်သရေႇ ၵဝ် ၼၼ်ႉ ပဵၼ် ဢၼ် ပႅတ်ႈ လၢႆ လၢႆ ဢမ်ႇ ပွင်ႇလွင်ႈ ၵႃႈသင် ဢေႃႈ။ ၸဝ်ႈ ဢၼ် ယုၵ်ႉယွင်ႈ မုၼ်သရေႇ ၵဝ် ၼၼ်ႉ ပဵၼ် ပေႃႈၸဝ်ႈ ၵဝ်၊ၸဝ်ႈ ဢၼ် သူ ဝႃႈ၊ပဵၼ် ၽြႃးပဵၼ်ၸဝ်ႈ သူ ၼၼ်ႉ ယဝ်ႉ။- 55 ၼႂ်းဝႃႈၼၼ် သေၵေႃႈ သူ ဢမ်ႇ ႁုၸၵ်း မၼ်းၸဝ်ႈ။ ၵဝ် ၸမ်ႉ၊ႁုၸၵ်း ဢေႃႈ။ သင် ၵဝ် ဝႃႈ၊ 'ၵဝ် ဢမ်ႇ ႁုၸၵ်း မၼ်းၸဝ်ႈ၊' ဝႃႈၼႆ ၸိုင်၊ၵဝ် တၵ်း ပဵၼ် ၵူၼ်း ပႅတ်ႉ ၵူၼ်း လႅၼ် မိူၼ် သူ ဢေႃႈ။ ၵူၺ်းၵႃႈ၊ၵဝ် ႁုၸၵ်း မၼ်းၸဝ်ႈ ယူႇ လႄႈ၊ၵဝ် ထွမ်ႇဢဝ် ၵႂၢမ်း မၼ်းၸဝ်ႈ ဢေႃႈ။- 56 ပေႃႈ သူဢႃႇပြႃႇႁၢမ်ႇ၊ၼၼ်ႉ၊ၸူမ်းသိူဝ်း လူၺ်ႈ လွင်ႈ ဢၼ် မၼ်း တၵ်း လႆႈ ထူပ်း ႁၼ် မိုဝ်ႉ ဝၼ်း ဢၼ် ၵဝ် မႃး ၼၼ်ႉ လႄႈ၊မိူဝ်ႈ ဢၼ် မၼ်း ထူပ်း ႁၼ် ၼၼ်ႉ မၼ်း သိူဝ်းပျေႃႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 57 ပိူဝ်ႈ ၼႆ လႄႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လၢတ်ႈ လႄႈ ဝႃႈ၊ "ဢသၢၵ်ႈ မႂ်း ယင်း ဢမ်ႇ ပႆႇ လႆႈ ႁႃႈ သိပ်း ပီ လႄႈ၊မႂ်း လႆႈ ႁၼ် ဢႃႇပြႃႇႁၢမ်ႇ၊ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 58 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၸူဝ်ႈ ဢၼ် ဢႃႇပြႃႇႁၢမ်ႇ၊ဢမ်ႇ ပႆႇ ၵိူတ်ႇ ၼၼ်ႉ ၵဝ် ပဵၼ် ယဝ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 59 မိူဝ်ႈ ၼၼ်ႉ ၶဝ် ဢွၼ်ၵၼ် ၵဵပ်း ဢဝ် မၢၵ်ႇႁိၼ် ႁႂ်ႈလႆႈ ပိုဝ်ႈ သႂ်ႇ မၼ်းၸဝ်ႈ ဢေႃႈ။ ၵူၺ်းၵႃႈ၊ၸဝ်ႈ ယေႇသု၊ဝႄႈ ပၢႆႈ လႄႈ ဢွၵ်ႇ ၵျွင်း ပိၵ်ႈမၢၼ်ႇ ၸဝ်ႈ ၵႂႃႇ သေ ဢေႃႈ။
John 9
1 မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ပႆ ၵႂႃႇ ၸွမ်း တၢင်း ယူႇ ၼၼ်ႉ ၸိုင်၊မၼ်းၸဝ်ႈ ႁူပ်ႉ ထူပ်း ၵူၼ်း ၵေႃႉ ၼိုင်ႈ ဢၼ် တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ဢေႃႈ။- 2 တပႄး မၼ်းၸဝ်ႈ တင်းလၢႆ လဝ်ႈထၢမ် လႄႈ ဝႃႈ၊ "သြႃႇ ၸဝ်ႈ၊ၵွပ်ႈပိူဝ်ႈ ဢပျတ်ႈ ၽႂ် လႄႈ ၵေႃႉ ၼႆႉ တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၶႃႈ။ ပဵၼ် ၵွပ်ႈပိူဝ်ႈ ဢပျတ်ႈ မၼ်း ၶႃႈ ႁိုဝ်း။ ဢမ်ႇၼၼ် ပဵၼ် ၵွပ်ႈပိူဝ်ႈ ဢပျတ်ႈ ပေႃႈ မႄႈ မၼ်း ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 3 ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "မၼ်း ၼႆႉ၊တႃမွတ်ႇ ၵွပ်ႈပိူဝ်ႈ ဢပျတ်ႈ မၼ်း ဢမ်ႇၸႂ်ႈ။ ၵွပ်ႈ ဢပျတ်ႈ ပေႃႈ မႄႈ မၼ်း ၵေႃႈ ဢမ်ႇၸႂ်ႈ။ ၼင်ႇ ႁိုဝ် မုၼ်ၽုင်း ၽြႃးပဵၼ်ၸဝ်ႈ တၵ်း ထၢင်ႇသႃး မႃး ၵႃႈၼႂ်း မၼ်း ၸိုင်၊ၸင်ႇ ပဵၼ် ဢေႃႈ။- 4 ၸူဝ်ႈ ဢၼ် ဢၼ်လႅင်း ၵၢင်ဝၼ်း ယင်း မီး ယူႇ ၼႆႉ၊ႁဝ်း တၵ်း လႆႈ ႁဵတ်းၵၢၼ် တၢင်းႁဵတ်း ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ ၶိင်ႇ ၵၢင်ၶိုၼ်း ဢၼ် ၽူႈလႂ် သေၵေႃႉသေၵူၼ်း ဢမ်ႇ ႁဵတ်း ၵႃႈသင် လႆႈ ၼၼ်ႉ ယင်း မႃး ယူႇ လူးၵွၼ်ႇ ဢေႃႈ။- 5 ၸူဝ်ႈ ဢၼ် ၵဝ် ယင်း မီး ယူႇ ၼႂ်း လေႃးၵႃႉ ၼႆႉ ၸိုင်၊ၵဝ် ပဵၼ် ဢၼ်လႅင်း လေႃးၵႃႉ ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 6 မၼ်းၸဝ်ႈ ၵေႃႈ ထူမ်ႇ ၼမ်ႉလၢႆး သႂ်ႇ ၼိူဝ် လိၼ် လႄႈ ၼွၵ်း ႁဵတ်း ၵူမ်ႇ ယဝ်ႉ ၸင်ႇ ဢဝ် ၵူမ်ႇ ၼၼ်ႉ တႃး ပၼ် တီႈ တႃ မၼ်း သေလႄႈ၊- 7 လၢတ်ႈ တီႈ မၼ်း လႄႈ ဝႃႈ၊ "ၵႂႃႇ သုၵ်ႈ ပႅတ်ႈ ၵႃႈတီႈ ၼမ်ႉ ၼွင် သီးလွမ်ႇ၊ပုၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ (သီးလွမ်ႇ၊ၼၼ်ႉ ပွင်ႇဝႃႈ၊ပွႆႇၸႂ်ႉ ၵႂႃႇ ဢေႃႈ။) မၼ်း ၵေႃႈ ၵႂႃႇ သုၵ်ႈ သေယဝ်ႉ၊မၢၵ်ႇတႃ မၼ်း ႁၼ် လႆႈ လႄႈ၊မၼ်း သမ်ႉ ၶိုၼ်း မႃး ဢေႃႈ။ 8 ၵူၼ်းႁိူၼ်း ၸမ် ၵၼ် တင်း မၼ်း၊ဢိၵ်ႇတင်း ၶဝ် ၸိူဝ်း ဢၼ် ယၢမ်ႈ ႁၼ် မၼ်း ယွၼ်းၵိၼ် တီႈ ပိူၼ်ႈ မိူဝ်ႈ ဢွၼ်တၢင်း ၼၼ်ႉ ထၢမ် လႄႈ ဝႃႈ၊ "ၵေႃႉ ၼႆႉ ပဵၼ် ၵေႃႉ ဢၼ် ယၢမ်ႈ ၼင်ႈ သေလႄႈ ယွၼ်းၵိၼ် ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 9 ၵမ်ႈၽွင်ႈ လၢတ်ႈ ဝႃႈ၊ "ၸႂ်ႈ ယဝ်ႉ၊ပဵၼ် မၼ်း ၼၼ်ႉ တႄႉ ဢေႃႈ၊" ဝႃႈၼႆ လႄႈ၊မၢင် ၵေႃႉ သမ်ႉ ဝႃႈ၊ "ဢမ်ႇၸႂ်ႈ။ ပဵၼ် ၵူၼ်း မိူၼ် ၵၼ် ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ မၼ်း ၼၼ်ႉ ၸင်ႇ လၢတ်ႈ ဝႃႈ၊ "ၵဝ်ၶႃႈ ပဵၼ် ၵေႃႉ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 10 ၶဝ် ၵေႃႈ ထၢမ် လႄႈ ဝႃႈ၊ "မၢၵ်ႇတႃ မႂ်း ႁဵတ်း ၸိူဝ်ႉႁိုဝ် လႄႈ ႁၼ် လႆႈ မႃး၊" ဝႃႈ ၼင်ႇ ၼႆ ဢေႃႈ။ 11 မၼ်း ၶိုၼ်း လၢတ်ႈ လႄႈ ဝႃႈ၊ "ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယေႇသု၊ၼၼ်ႉ ႁဵတ်း ၵူမ်ႇ လႄႈ တႃး ပၼ် တီႈ မၢၵ်ႇတႃ ၵဝ်ၶႃႈ သေယဝ်ႉ။ လၢတ်ႈ လႄႈ ဝႃႈ၊ 'ၵႂႃႇ ၵႃႈတီႈ ၼမ်ႉ ၼွင် သီးလွမ်ႇ၊လႄႈ သုၵ်ႈ တႃႉ၊' ဝႃႈၼႆ၊ၵဝ်ၶႃႈ ၵေႃႈ ၵႂႃႇ လႄႈ၊မိူဝ်ႈ ဢၼ် သုၵ်ႈ ယဝ်ႉ ၼၼ်ႉ ၸိုင်၊တႃ ၵဝ်ၶႃႈ လႆႈ ႁၼ် မႃး ၵမ်းလဵဝ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 12 ၶဝ် ၵေႃႈ ထၢမ် လႄႈ ဝႃႈ၊ "ၵေႃႉ ၼၼ်ႉ မီး ၵႃႈ လႂ်၊" ဝႃႈ ၼင်ႇ ၼႆ လႄႈ၊ "ၵဝ်ၶႃႈ ဢမ်ႇ ႁု ၶႃႈ၊" ဝႃႈၼႆ မၼ်း ၶိုၼ်း လၢတ်ႈ ဢေႃႈ။ 13 မိူဝ်ႈ ၼၼ်ႉ၊ၶဝ် ဢဝ် ၵူၼ်း ၵေႃႉ ဢၼ် တႃမွတ်ႇ လႄႈ ႁၼ် လႆႈ မႃး ၼၼ်ႉ ၵႂႃႇ သူင်ႇ ၵႃႈတီႈ ၵူၼ်း ၵိူင်း ၽႃႇရိသႄး၊ၶဝ် ဢေႃႈ။- 14 ဝၼ်း ဢၼ် ၸဝ်ႈ ယေႇသု၊ႁဵတ်း ၵူမ်ႇ လႄႈ ၽုၺ်ႇ မၢၵ်ႇတႃ မၼ်း ၼၼ်ႉ ပဵၼ် ဝၼ်းၵမ်သိၼ် ဢေႃႈ။- 15 ၵူၼ်း ၵိူင်း ၽႃႇရိသႄး၊ၶဝ် သမ်ႉ တွင်ႈထၢမ် လွင်ႈ ဢၼ် မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး ၼၼ်ႉ ထႅင်ႈ လႄႈ၊မၼ်း ၵေႃႈ လၢတ်ႈ လႄႈ ဝႃႈ၊ "မၼ်း ၼၼ်ႉ ဢဝ် ၵူမ်ႇ တႃး သႂ်ႇ တႃ ၵဝ်ၶႃႈ လႄႈ မိူဝ်ႈ ဢၼ် ၵဝ်ၶႃႈ သုၵ်ႈ ယဝ်ႉ ၼၼ်ႉ ၸိုင်၊မၢၵ်ႇတႃ ႁၼ် လႆႈ မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 16 ၵူၼ်း ၵိူင်း ၽႃႇရိသႄး၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ဢၼ် ႁဵတ်း လွင်ႈတၢင်း ၼႆႉ ၼၼ်ႉ၊ပိူဝ်ႈ ဢၼ် ဢမ်ႇ ပႂ်ႉ ဝၼ်းၵမ်သိၼ် လႄႈ မၼ်း လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ဝႃႈၼႆ ဢမ်ႇၸႂ်ႈ လႆႈ၊" ဝႃႈ ၼင်ႇ ၼႆ ဢေႃႈ။ မၢင် ၵေႃႉ သမ်ႉ ဝႃႈ၊ "ၵူၼ်း ဢၼ် မီး ဢပျတ်ႈ တၵ်း တေ ႁဵတ်း ၼႄ ၼိမိၵ်ႈ လၢၵ်ႈၶၼႃႇ မဵဝ်း ၼႆႉ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ လႄႈ၊ၶဝ် ၼင်ႇ ၵၼ် ၵၼ် ၸႂ်သၽေႃး တႅၵ်ႇ ၽႄ ၵၼ် ၵႂႃႇ ဢေႃႈ။ 17 ၶဝ် ၸင်ႇ လၢတ်ႈ တီႈ ၵေႃႉ ဢၼ် တႃ ၶိုၼ်း ႁၼ် လႆႈ မႃး ၼၼ်ႉ လႄႈ ဝႃႈ၊ "ပိူဝ်ႈ ဝႃႈ မၼ်း ၽုၺ်ႇ မၢၵ်ႇတႃ မႂ်း လႄႈ၊မႂ်း ၶႂ်ႈဝႃႈ လွင်ႈ မၼ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ လႄႈ၊ "မၼ်းၸဝ်ႈ ပဵၼ် ပရေႃးၽႅတ်ႈ ၶႃႈ ဢေႃႈ၊" ဝႃႈၼႆ မၼ်း ၶိုၼ်း လၢတ်ႈ ဢေႃႈ။ 18 ၶုၼ် ဢႃႇၼႃႇ ၵူၼ်း မဵဝ်း ၵျူး၊ၸိူဝ်း ၼၼ်ႉ ဢမ်ႇ ပႆႇ ၶႂ်ႈ ယုမ်ႇ လွင်ႈ ဢၼ် ၵေႃႉ ၼၼ်ႉ ပဵၼ် ၵူၼ်းတႃမွတ်ႇ မိူဝ်ႈ ဢွၼ်တၢင်း ၼၼ်ႉ လႄႈ၊တႃ မၼ်း ႁၼ် လႆႈ မႃး ၼၼ်ႉ၊တေႃႇထိုင်ႁွတ်ႈ ၶဝ် ႁွင်ႉ ဢဝ် ပေႃႈ မႄႈ မၼ်း မႃး သေယဝ်ႉ၊- 19 ထၢမ် ဝႃႈ၊ "ၵေႃႉ ၼႆႉ ပဵၼ် လုၵ်ႈၸၢႆး သူ ဢၼ် သူ ဝႃႈ၊တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၸႂ်ႈ တႄႉ ႁိုဝ်း။ ပေႃး ၸႂ်ႈ ၸိုင်၊တေႃႈလဵဝ် ၼႆႉ မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး၊" ဝႃႈ ၼင်ႇ ၼႆ ဢေႃႈ။ 20 ပေႃႈ မႄႈ မၼ်း ၶိုၼ်း လၢတ်ႈ လႄႈ ဝႃႈ၊ "ႁဝ်းၶႃႈ ႁု မၼ်း ပဵၼ် လုၵ်ႈၸၢႆး ႁဝ်းၶႃႈ ဢေႃႈ။ မၼ်း တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၵေႃႈ ႁဝ်း ႁု ၶႃႈ ဢေႃႈ။- 21 ၵူၺ်းၵႃႈ၊ယၢမ်း ၼႆႉ မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး ၼၼ်ႉ ၸိုင်၊ႁဝ်းၶႃႈ ဢမ်ႇ ႁု ၶႃႈ။ ၽူႈလႂ် ၽုၺ်ႇ မၢၵ်ႇတႃ မၼ်း ၼၼ်ႉ ၵေႃႈ ႁဝ်းၶႃႈ ဢမ်ႇ ႁု ၶႃႈ။ ထၢမ် မၼ်း ၶႃႈ တႃႉ။ ဢသၢၵ်ႈ ဢရွႆႇ မၼ်း ပေႃး ထူၼ်ႈ ယဝ်ႉ ယဝ်ႉ ၶႃႈ ဢေႃႈ။ မၼ်း တၵ်း လၢတ်ႈၼႄ လွင်ႈ တူဝ်ၸဝ်ႈၵဝ်ႇ လႆႈ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 22 ပေႃႈ မႄႈ မၼ်း ၼၼ်ႉ ဝႃႈ ၸိူဝ်ႉ ၼင်ႇ ၼၼ် ၵွပ်ႈပိူဝ်ႈ ၶဝ် ၵူဝ် တၢင်း ဢၼ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၽွမ်ႉၸႂ် ၵၼ် ဝႆႉ ဝႃႈ၊ပေႃး သေၵေႃႉသေၵူၼ်း ႁပ်ႉတုင်း ဢဝ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၸိုင်၊ၶဝ် ၵူဝ် တၵ်း လႆႈ ၶၢမ်ႇ တၢင်း ဢၼ် ႁေႃႈ ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး ၼၼ်ႉ ဢေႃႈ။- 23 ပိူဝ်ႈ ၼႆ ၸင်ႇ ပေႃႈ မႄႈ မၼ်း လႆႈ လၢတ်ႈ ဝႃႈ၊ "ဢသၢၵ်ႈ ဢရွႆႇ မၼ်း ပေႃး ထူၼ်ႈ ယဝ်ႉ ၶႃႈ ဢေႃႈ။ ထၢမ် မၼ်း ၶႃႈ တႃႉ၊" ဝႃႈ ၼင်ႇ ၼႆ ဢေႃႈ။ 24 ၶဝ် သမ်ႉ ႁွင်ႉ ဢဝ် ၵေႃႉ ဢၼ် ပဵၼ် ၵူၼ်းတႃမွတ်ႇ မိူဝ်ႈ ဢွၼ်တၢင်း ၼၼ်ႉ၊မႃး ထႅင်ႈ ပွၵ်ႈ တီႈ သွင် သေယဝ်ႉ လၢတ်ႈ လႄႈ ဝႃႈ၊ "ယွင်ႈယေႃး ၽြႃးပဵၼ်ၸဝ်ႈ ၵူၺ်း တႃႉ။ ႁဝ်း ႁု လွင်ႈ ဢၼ် ၵေႃႉ ၼႆႉ ပဵၼ် ၵူၼ်း ဢၼ် မီး ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25 ၵေႃႉ ၼၼ်ႉ ၵေႃႈ တွပ်ႇ လၢတ်ႈ လႄႈ ဝႃႈ၊ "ၸဝ်ႈ ၼၼ်ႉ ပဵၼ် ၵူၼ်း ဢၼ် မီး ဢပျတ်ႈ ႁိုဝ်၊ဢမ်ႇ မီး ဢပျတ်ႈ ႁိုဝ်၊ၵဝ်ၶႃႈ ဢမ်ႇ ႁု ၶႃႈ။ ဢၼ် ၵဝ်ၶႃႈ ႁု လွင်ႈ ၼိုင်ႈ ၸမ်ႉ၊ၵဝ်ၶႃႈ ၼႆႉ ဢွၼ်တၢင်း တႃမွတ်ႇ ဢေႃႈ။ တေႃႈလဵဝ် ၼႆႉ မၢၵ်ႇတႃ လႆႈ ႁၼ် ယဝ်ႉ ၼၼ်ႉ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 26 ၶဝ် သမ်ႉ ထၢမ် လႄႈ ဝႃႈ၊ "မၼ်း ၼၼ်ႉ ႁဵတ်း ၵႃႈသင် ပၼ် တီႈ မႂ်း။ မၼ်း ႁဵတ်း ႁိုဝ် ၽုၺ်ႇ ပၼ် မၢၵ်ႇတႃ မႂ်း၊" ဝႃႈ ၼင်ႇ ၼႆ ဢေႃႈ။ 27 မၼ်း ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ပေႃး လၢတ်ႈၼႄ သူ ယဝ်ႉ ယဝ်ႉ။ သူ ဢမ်ႇ ထွမ်ႇ လူင် ပႄႇ။ ႁဵတ်းသင် လႄႈ သူ ၶႂ်ႈ ထွမ်ႇ ထႅင်ႈ။ သူ ၵေႃႈ ၶႂ်ႈ ပဵၼ် တပႄး မၼ်းၸဝ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 28 ၶဝ် ၸိူဝ်း ၼၼ်ႉ ပွင်ႉ လႃႇ မၼ်း လႄႈ လၢတ်ႈ ဝႃႈ၊ "မႂ်း ပဵၼ် တပႄး မၼ်း ယဝ်ႉ။ ႁဝ်း ၸမ်ႉ၊ပဵၼ် တပႄး မူဝ်းသေႇ၊ဢေႃႈ။- 29 လွင်ႈ ဢၼ် ၽြႃးပဵၼ်ၸဝ်ႈ လၢတ်ႈ တေႃႇ မူဝ်းသေႇ၊ၸိုင်၊ႁဝ်း ႁု ဢေႃႈ။ ၵေႃႉ ၼၼ်ႉ ၸိုင်၊ပဵၼ် ၵႃႈတီႈလႂ် မႃး ႁဝ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ 30 ၵေႃႉ ၼၼ်ႉ ၸင်ႇ လၢတ်ႈ လႄႈ ဝႃႈ၊ "လွင်ႈတၢင်း ၼႆႉ ၸိုင်၊သင် ပႄႉ မႃး လီဢၢမ်း။ ၸဝ်ႈ ၼၼ်ႉ ၽုၺ်ႇ မၢၵ်ႇတႃ ၵဝ်ၶႃႈ ယဝ်ႉ လႄႈ၊မၼ်းၸဝ်ႈ လုၵ်ႉ သေ ၵႃႈတီႈလႂ် ပဵၼ် မႃး ၼၼ်ႉ သူ ယင်း ဢမ်ႇ ႁု။- 31 ႁဝ်း ႁု လွင်ႈ ဢၼ် ၽြႃးပဵၼ်ၸဝ်ႈ ဢမ်ႇ ထွမ်ႇ ဢမ်ႇ ဢဝ် ၵူၼ်း ဢၼ် မီး ဢပျတ်ႈ လႄႈ၊ထွမ်ႇဢဝ် ၵႂၢမ်း ၵေႃႉ ဢၼ် ရူဝ်ႇသေႇ ၵူဝ်ယမ် မၼ်းၸဝ်ႈ သေ ၵမ်ၵျၢင်ႉ ၸွမ်းၼင်ႇ ဢလူဝ်ႇ မၼ်းၸဝ်ႈ ၼၼ်ႉ ဢေႃႈ။- 32 ၸဵမ်မိူဝ်ႈ ၵမ်ႇၽႃႇ ၸႃႉ တႄႇပဵၼ် မႃး ၼၼ်ႉ ၽူႈလႂ် သေၵေႃႉသေၵူၼ်း တၢတ်ႈၼိူင်ႇ ႁႂ်ႈလႆႈ ၽုၺ်ႇ မၢၵ်ႇတႃ ၵူၼ်း ဢၼ် တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ဝႃႈၼႆ၊ၽူႈလႂ် ဢမ်ႇ တွၼ်ႉ လႆႈ ငိၼ်း သေပွၵ်ႈ။- 33 ပေႃး ၵေႃႉ ၼၼ်ႉ၊ဢမ်ႇၸႂ်ႈ ၵေႃႉ ဢၼ် ပဵၼ် မႃး သေ ၵႃႈတီႈ ၽြႃးပဵၼ်ၸဝ်ႈ ၸိုင်၊မၼ်း ဢမ်ႇ တၢတ်ႈၼိူင်ႇ လႆႈ သေ ၸိူဝ်ႉ သေ ပိူင်၊" ဝႃႈ ၼင်ႇ ၼႆ ဢေႃႈ။ 34 ၶဝ် ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "မႂ်း ၼႆႉ မီး တုၸရိူၵ်ႈ တင်း တူဝ် တင်း ၶိင်း ၸဵမ်မိူဝ်ႈ ၵိူတ်ႇ မႃး ၼၼ်ႉ လႄႈ၊ယင်း ၶႂ်ႈ မႃး သင်ႇ သွၼ် သုင်းမႃႉ ႁဝ်း လူးၵွၼ်ႇ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊ႁေႃႈ မၼ်း ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး ၵႂႃႇ ဢေႃႈ။ 35 ၸဝ်ႈ ယေႇသု၊ငိၼ်း လွင်ႈ ဢၼ် ၶဝ် ႁေႃႈ ဢွၵ်ႇ ၵူၼ်း ၵေႃႉ ၼၼ်ႉ ပႅတ်ႈ သေယဝ်ႉ၊မၼ်းၸဝ်ႈ ၵႂႃႇ ႁႃ ႁႂ်ႈ ထူပ်း မၼ်း သေလႄႈ ထၢမ် ဝႃႈ၊ "မႂ်း ယုမ်ႇမၢတ်ႈ လုၵ်ႈၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ။ 36 ၵေႃႉ ၼၼ်ႉ ၵေႃႈ လဝ်ႈထၢမ် လႄႈ ဝႃႈ၊ "ၼင်ႇ ႁိုဝ် ၵဝ်ၶႃႈ တၵ်း ယုမ်ႇမၢတ်ႈ ၸဝ်ႈ ၼၼ်ႉ၊မၼ်းၸဝ်ႈ ပဵၼ် ၽူႈလႂ်၊လၢတ်ႈၼႄ ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37 ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "မႂ်း လႆႈ ထူပ်း ႁၼ် ၸဝ်ႈ ၼၼ်ႉ ယဝ်ႉ ယဝ်ႉ။ မၼ်းၸဝ်ႈ ပဵၼ် ၸဝ်ႈ ဢၼ် လၢတ်ႈ တေႃႇ မႂ်း ယူႇ မိူဝ်ႈလဵဝ် ၼႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38 ၵေႃႉ ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ၵဝ်ၶႃႈ ယုမ်ႇမၢတ်ႈ တီႈၶႃႈ ဢေႃႈ၊" ဝႃႈၼႆ သေယဝ်ႉ၊ၶုပ်ႉမူပ်ႇ ဝႆႈ ၸဝ်ႈ ယေႇသု၊ဢေႃႈ။ 39 မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ၵဝ် ႁွတ်ႈမႃး ၼႂ်း လေႃးၵႃႉ ၼႆႉ ႁႂ်ႈလႆႈ ၸီႇယၢင်ႇ တြႃး ၼင်ႇ ႁိုဝ် ၶဝ် ၸိူဝ်း တႃမွတ်ႇ တၵ်း ႁၼ် လႆႈ မႃး လႄႈ ႁႂ်ႈ ၶဝ် ၸိူဝ်း ဢၼ် မၢၵ်ႇတႃ ႁၼ် ၼၼ်ႉ တႃမွတ်ႇ ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 40 ၵူၼ်း ၵိူင်း ၽႃႇရိသႄး၊ဢၼ် မီး ယူႇ ၵႃႈတီႈ ၼၼ်ႈ ၵမ်ႈၽွင်ႈ ငိၼ်း ၵႂၢမ်း ၼၼ်ႉ သေယဝ်ႉ၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "မႂ်း ၶႂ်ႈဝႃႈ ႁဝ်း ၸိူဝ်း ၼႆႉ တႃမွတ်ႇ ယူႇ ဝႃႈၼႆ ႁိုဝ်း။" ဝႃႈ ၼင်ႇ ၼႆ ဢေႃႈ။ 41 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး မၢၵ်ႇတႃ သူ မွတ်ႇ ယူႇ တႄႉ ၸိုင်၊သူ ဢမ်ႇ မီး ဢပျတ်ႈ။ ၵူၺ်းၵႃႈ၊တေႃႈလဵဝ် ၼႆႉ သူ ဝႃႈ၊ 'မၢၵ်ႇတႃ ႁဝ်း ႁၼ် ယူႇ၊' ဝႃႈၼႆ လႄႈ၊ဢပျတ်ႈ တႄႇ ယူႇ ၵႃႈၼႂ်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။
John 10
1 ၸဝ်ႈ ယေႇသု၊သမ်ႉ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵူၼ်း ၵေႃႉ ဢၼ် ဢမ်ႇ ၶဝ်ႈ ၸွမ်း ႁူး ၽၵ်းတူ ၶွၵ်ႈ သူဝ်း လႄႈ ၶၢမ်ႈ ႁူဝ်ႉ သေလႄႈ ၶဝ်ႈ ၵႂႃႇ ၵူၺ်း ၼၼ်ႉ ၸိုင်၊ၵေႃႉ ၼၼ်ႉ ပဵၼ် ၽူႈလၵ်ႉ ၵူၼ်း ၸူၼ် ဢေႃႈ။- 2 ၵေႃႉ ဢၼ် ၶဝ်ႈ ၸွမ်း ႁူး ၽၵ်းတူ ၸမ်ႉ၊ပဵၼ် ၵေႃႉ ဢၼ် လဵင်ႉ သူဝ်း ထိင်း သူဝ်း ဢေႃႈ။- 3 တီႈ ၵေႃႉ ၼၼ်ႉ ၸိုင်၊ၵူၼ်း ပႂ်ႉ ၽၵ်းတူ ၵေႃႈ ၸၢင်ႈ ၽုၺ်ႇ ပၼ် လႄႈ ၽုင် သူဝ်း ၸိူဝ်း ၼၼ်ႉ ၵေႃႈ၊ၸၢင်ႈ ထွမ်ႇ သဵင် မၼ်း မိူဝ်ႈ ဢၼ် မၼ်း ႁွင်ႉ ၸိုဝ်ႈသဵင် သူဝ်း မၼ်း တူဝ် လႂ် တူဝ် ၼၼ်ႉ သေယဝ်ႉ၊ၸၢင်ႈ ဢွၼ် ၶဝ် ဢွၵ်ႇ ၵႂႃႇ ဢေႃႈ။- 4 မိူဝ်ႈ ဢၼ် မၼ်း ဢဝ် သူဝ်း မၼ်း တင်းသဵင်ႈတင်းလူင် ဢွၵ်ႇ ပူၼ်ႉ ယဝ်ႉ ၸိုင်၊မၼ်း ၸၢင်ႈ ၵႂႃႇ တၢင်း ၼႃႈ ၶဝ် လႄႈ ၽုင် သူဝ်း ၼၼ်ႉ ၵေႃႈ ၸၢင်ႈ ၸွမ်း တၢင်းလင် မၼ်း ၵႂႃႇ၊ၵွပ်ႈပိူဝ်ႈ ၶဝ် တွင်း သဵင် မၼ်း ဢေႃႈ။- 5 ၶဝ် ဢမ်ႇ ၸၢင်ႈ ၵႂႃႇ ၸွမ်း တၢင်ႇၵေႃႉ တၢင်ႇ ၵူၼ်း ၵူၺ်းဢမ်ႇၵႃး၊ၸၢင်ႈ ၶုၼ်ႇလႅၼ်ႈ ဢွၵ်ႇ ပၢႆႈ ၵႂႃႇ ၵွပ်ႈပိူဝ်ႈ ၶဝ် ဢမ်ႇ ႁုၸၵ်း သဵင် ၵူၼ်း တၢင်ႇၵေႃႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 6 ၸဝ်ႈ ယေႇသု၊လၢတ်ႈ ၵႂၢမ်း ဢုပမႃႇ ၼႆႉ ၼႄ ၶဝ် သေၵေႃႈ၊ၶဝ် ဢမ်ႇ ႁု ထွမ်ႇ ဢၼၢၵ်ႈ ဢထိၵ်ႈပႄႇ ၵႂၢမ်း ဢၼ် မၼ်းၸဝ်ႈ ဝႃႈ ၼၼ်ႉ လႃးလႃး။ 7 ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵဝ် ပဵၼ် ႁူး ၽၵ်းတူ ပုၼ်ႈ ၽုင် သူဝ်း ဢေႃႈ။- 8 ၶဝ် ၸိူဝ်း ဢၼ် မႃး ဢွၼ်တၢင်း ၵဝ် တင်းသဵင်ႈတင်းလူင် ၼၼ်ႉ၊ပဵၼ် ၽူႈလၵ်ႉ ၵူၼ်း ၸူၼ် ဢေႃႈ။ ၵူၺ်းၵႃႈ၊သူဝ်း တင်းလၢႆ ဢမ်ႇ ထွမ်ႇဢဝ် ၵႂၢမ်း ၶဝ် ၼၼ်ႉ။- 9 ၵဝ် ပဵၼ် ႁူး ၽၵ်းတူ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၶဝ်ႈ ၸွမ်း ၵႃႈၼႂ်း ၵဝ် ၼၼ်ႉ ၵေႃႉ ၼၼ်ႉ တၵ်း လႆႈ လွတ်ႈၽေး ဢေႃႈ။ မၼ်း တၵ်း လႆႈ ပႆ ၶဝ်ႈ ပႆ ဢွၵ်ႇ လႄႈ လႆႈ ထူပ်းၺႃး ပႃႇ ယိူဝ်ႈ ဢၼ် ၶဵဝ် လီ ၼၼ်ႉ ဢေႃႈ။- 10 ၽူႈလၵ်ႉ ၸိုင်၊ၸၢင်ႈ မႃး ႁႂ်ႈလႆႈ လၵ်ႉ၊ႁႂ်ႈလႆႈ ႁႅမ် တၢႆ၊ႁႂ်ႈလႆႈ ယႃႉပႅတ်ႈ ၵူၺ်း ဢေႃႈ။ ၵဝ် ၸမ်ႉ၊မႃး ပုၼ်ႈ လွင်ႈ ၼင်ႇ ႁိုဝ် သူဝ်း တင်းလၢႆ တၵ်း လႆႈ ဢသၢၵ်ႈ ၵူၺ်းဢမ်ႇၵႃး၊ႁႂ်ႈလႆႈ ပျေႉၸုမ်ႇ ဝႆႉ တင်း ဢသၢၵ်ႈ ဢေႃႈ။ 11 "ၵဝ် ပဵၼ် ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢေႃႈ။ ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢၼ် ဝႃႈ ၼၼ်ႉ၊ၸၢင်ႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ သူဝ်း တင်းလၢႆ ဢေႃႈ။- 12 ၵူၼ်း ၵိၼ်ၸၢင်ႈၵိၼ်ငႃ ၸမ်ႉ၊ပိူဝ်ႈ ဝႃႈ မၼ်း ဢမ်ႇၸႂ်ႈ ၵူၼ်း လဵင်ႉ ထိင်း သူဝ်း၊ဢမ်ႇၸႂ်ႈ ၸဝ်ႈ သူဝ်း လႄႈ၊မိူဝ်ႈ ဢၼ် မၼ်း ႁၼ် မႃၼႆး မႃး ၼၼ်ႉ ၸိုင်၊မၼ်း ၸၢင်ႈ ပႅတ်ႈ ဝႆႉ သူဝ်း တင်းလၢႆ သေလႄႈ လႅၼ်ႈပၢႆႈ ဢေႃႈ။ မႃၼႆး ၵေႃႈ တိ ၺွပ်း ၵိၼ် သူဝ်း ၸိူဝ်း ၼၼ်ႉ လႄႈ ႁႂ်ႈ ၽၢတ်ႇၽႄ တႅၵ်ႇ ယၢႆႈ ၵႂႃႇ ဢေႃႈ။- 13 ၵူၼ်း ၵိၼ်ၸၢင်ႈၵိၼ်ငႃ ၼၼ်ႉ ၸၢင်ႈ လႅၼ်ႈပၢႆႈ ၵွပ်ႈပိူဝ်ႈ မၼ်း ပဵၼ် ၵေႃႉ ဢၼ် ၵိၼ်ၸၢင်ႈၵိၼ်ငႃ ၵူၺ်း လႄႈ မၼ်း ဢမ်ႇ မႆႈၸႂ် လူၺ်ႈ လွင်ႈ သူဝ်း တင်းလၢႆ ဢေႃႈ။- 14 ၵဝ် ပဵၼ် ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢေႃႈ။ ၵဝ် ႁုၸၵ်း သူဝ်း ၵဝ် တင်းလၢႆ လႄႈ၊သူဝ်း ၵဝ် တင်းလၢႆ ၵေႃႈ ႁုၸၵ်း ၵဝ်၊- 15 မိူၼ် ၸိူဝ်ႉ ၼင်ႇ ပေႃႈၸဝ်ႈ ႁုၸၵ်း ၵဝ် လႄႈ ၵဝ် ၵေႃႈ ႁုၸၵ်း ပေႃႈၸဝ်ႈ ၼၼ်ႉ ဢေႃႈ။ ၵဝ် ၵေႃႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ သူဝ်း ၸိူဝ်း ၼၼ်ႉ ဢေႃႈ။- 16 ယင်း မီး သူဝ်း တၢင်ႇ တူဝ် ၸိူဝ်း ဢၼ် ပဵၼ် သူဝ်း ၵဝ် လႄႈ ဢမ်ႇ ယူႇ ၼႂ်း ၽုင် သူဝ်း ၼႆႉ ၼၼ်ႉ ၼမ်ၼႃႇ လူးၵွၼ်ႇ ဢေႃႈ။ ၵဝ် တၵ်း လႆႈ ဢဝ် သူဝ်း ၸိူဝ်း ၼၼ်ႉ မႃး လႄႈ၊ၶဝ် ၵေႃႈ တေ ထွမ်ႇဢဝ် သဵင် ၵဝ် ယူႇ ဢေႃႈ။ ပိူဝ်ႈ ၼႆ လႄႈ တၵ်း တေ မီး ၽုင် သူဝ်း ၽုင် လဵဝ်၊ဢိၵ်ႇတင်း ၵူၼ်း လဵင်ႉ ထိင်း သူဝ်း ၵေႃႉလဵဝ် ၵူၺ်း ဢေႃႈ။ 17 "ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပေႃႈၸဝ်ႈ ႁၵ်ႉ ၵဝ် ပိူဝ်ႈ ဢၼ် ၵဝ် ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ႁႂ်ႈလႆႈ ဢသၢၵ်ႈ ၶိုၼ်း ၼၼ်ႉ ဢေႃႈ။- 18 ၽူႈလႂ် ဢမ်ႇ ႁိမ် ဢဝ် ဢသၢၵ်ႈ ၵဝ် ၵႂႃႇ သေၵေႃႉသေၵူၼ်း။ ၵဝ် ၸုၼ်ႉ ဢသၢၵ်ႈ ၵဝ် ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢေႃႈ။ ၵဝ် မီး ဢၶႂၢင်ႉ ဢႃႇၼႃႇ တႃႇ တေ ၸုၼ်ႉ ဢသၢၵ်ႈ ၵဝ် လႄႈ၊မီး ဢၶႂၢင်ႉ ဢႃႇၼႃႇ တႃႇ တေ ဢဝ် ဢသၢၵ်ႈ ၵဝ် ၶိုၼ်း ဢေႃႈ။ ဢၶႂၢင်ႉ ဢႃႇၼႃႇ ၼၼ်ႉ ၸိုင်၊ပေႃႈၸဝ်ႈ ၵဝ် ပၼ် ဝႆႉ တီႈ ၵဝ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 19 ၵွပ်ႈပိူဝ်ႈ ၵႂၢမ်း မၼ်းၸဝ်ႈ ၼၼ်ႉ လႄႈ၊ၵူၼ်း မဵဝ်း ၵျူး၊ၸိူဝ်း ၼၼ်ႉ၊ၸႂ်သၽေႃး ၶဝ် သမ်ႉ လႆႈ တႅၵ်ႇ ၽႄ ယၢႆႈ ၵၼ် ၵႂႃႇ ထႅင်ႈ ဢေႃႈ။- 20 ၵူၼ်း ၼမ်ၼႃႇ ဝႃႈ၊ "ၽီႁၢႆႉ ၶဝ်ႈ ၼႂ်း မၼ်း ယဝ်ႉ လႄႈ ပဵၼ် ၵူၼ်းယွင်ႇ ယဝ်ႉ။ ႁဵတ်းသင် လႄႈ ထွမ်ႇဢဝ် ၵႂၢမ်း မၼ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 21 ၵူၼ်း မၢင် ၵေႃႉ သမ်ႉ ဝႃႈ၊ "ၵႂၢမ်း ဢၼ် မၼ်း လၢတ်ႈ ၸိူဝ်း ၼႆႉ ပဵၼ် ၵႂၢမ်း ဢၼ် ၵူၼ်း ၽီႁၢႆႉ ၶဝ်ႈ ဢမ်ႇၸႂ်ႈ။ ၽီႁၢႆႉ တၵ်း ၽုၺ်ႇ မၢၵ်ႇတႃ ၵူၼ်းတႃမွတ်ႇ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 22 မိူဝ်ႈ ၼၼ်ႉ၊ပဵၼ် ၶိင်ႇၵတ်း ၶၢဝ်း ပွႆး ၶွပ်ႈၶူပ်ႇ ဢၼ် သၢၵ်ႈၵၢပ်ႈ ၵျွင်း ပိၵ်ႈမၢၼ်ႇ ၸဝ်ႈ လႄႈ၊ႁဵတ်း ပွႆး ၼၼ်ႉ ၵႃႈၼႂ်း ဝဵင်း ယေႇရုသလႅမ်ႇ၊ဢေႃႈ။- 23 ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မိူဝ်ႈ ဢၼ် ၸဝ်ႈ ယေႇသု၊ပႆ ယူႇ ၼိူဝ် ၸၢၼ်း သေႃးလမုၼ်ႇ၊ယူႇ ၼၼ်ႉ၊- 24 ၵူၼ်း မဵဝ်း ၵျူး၊ၶဝ် ၸုတုမ် ဝႅင်း ႁွပ်ႈ မၼ်းၸဝ်ႈ လႄႈ ထၢမ် ဝႃႈ၊ "မႂ်း တၵ်း ႁႂ်ႈ ႁဝ်း ၵႂၢင်ၸႂ် ယုင်ႈၸႂ် လူၺ်ႈ လွင်ႈ မႂ်း ထႅင်ႈ ႁိုင် ၵႃႈႁိုဝ်။ ပေႃး မႂ်း ၸႂ်ႈ ၸဝ်ႈ ၶရိၸ်ႈ၊ၸိုင်၊လၢတ်ႈ ႁဝ်း လႅင်း လႅင်း သေၵမ်း၊" ဝႃႈ ၼင်ႇ ၼႆ ဢေႃႈ။ 25 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ပေႃး လၢတ်ႈ သူ ယဝ်ႉ ယဝ်ႉ။ သူ ဢမ်ႇ ယုမ်ႇ။ ၵၢၼ် တၢင်းႁဵတ်း ၸိူဝ်း ဢၼ် ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ ၵဝ် ၼၼ်ႉ၊ၶၢမ်ႇသၢၵ်ႈသေႇ ၽၢႆႇ ၵဝ် ယူႇ ဢေႃႈ။- 26 ၵူၺ်းၵႃႈ၊သူ ဢမ်ႇ ယုမ်ႇ၊ၵွပ်ႈပိူဝ်ႈ ဢၼ် သူ ဢမ်ႇ ၶဝ်ႈပႃး ၼႂ်း ၽုင် သူဝ်း ၵဝ် ဢေႃႈ။- 27 သူဝ်း ၵဝ် တင်းလၢႆ ၸမ်ႉ၊ထွမ်ႇငိၼ်း သဵင် ၵဝ် ဢေႃႈ။ ၵဝ် ႁုၸၵ်း ၶဝ် လႄႈ၊ၶဝ် ၵေႃႈ ၸွမ်း တၢင်းလင် ၵဝ် ဢေႃႈ။- 28 ၵဝ် ပၼ် ဢသၢၵ်ႈ ထႃႇဝရႃႉ တီႈ ၶဝ် လႄႈ ၶဝ် တၵ်း ဢမ်ႇ လႆႈ လုလႅဝ် သေပွၵ်ႈ ဢေႃႈ။ ၽူႈလႂ် ၵေႃႈ ဢမ်ႇ ၸၢင်ႈ ႁိမ် ဢဝ် ၶဝ် ၵႃႈၼႂ်း မိုဝ်း ၵဝ် လႆႈ။- 29 ပေႃႈၸဝ်ႈ ၵဝ် ဢၼ် ဢဝ် သူဝ်း ၸိူဝ်း ၼႆႉ ဢၢပ်ႈပၼ် ၵဝ် ၼၼ်ႉ၊ယဵင်ႈၶႅၼ်း ယႂ်ႇ မျၢတ်ႈ ၼႃႇ သေပိူၼ်ႈ တင်းသဵင်ႈတင်းလူင် လႄႈ၊ၽူႈလႂ် ၵေႃႈ ဢမ်ႇ ႁိမ် ဢဝ် ၶဝ် သေ ၵႃႈၼႂ်း မိုဝ်း ပေႃႈၸဝ်ႈ ၼၼ်ႉ လႆႈ။- 30 ၵဝ် ဢိၵ်ႇတင်း ပေႃႈၸဝ်ႈ ၵဝ် ပဵၼ် ဢၼ် လဵဝ် ၵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 31 မိူဝ်ႈ ၼၼ်ႉ ၵူၼ်း မဵဝ်း ၵျူး၊ၶဝ် သမ်ႉ ၵဵပ်း ဢဝ် မၢၵ်ႇႁိၼ် ဢၢင်ႈ တၵ်း ဢဝ် ပိုဝ်ႈ သႂ်ႇ မၼ်းၸဝ်ႈ ထႅင်ႈ ဢေႃႈ။- 32 ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ ၵဝ် သေလႄႈ ႁဵတ်း ၼႄ သူ ၵၢၼ် တၢင်းႁဵတ်း ဢၼ် လီ ဢၼ် ငၢမ်း ၼမ်ၼႃႇ ယဝ်ႉ ယဝ်ႉ။ ၵွပ်ႈပိူဝ်ႈ လွင်ႈတၢင်း ဢၼ် လႂ် လႄႈ သူ တၵ်း ဢဝ် မၢၵ်ႇႁိၼ် ပိုဝ်ႈ သႂ်ႇ ၵဝ်၊" ဝႃႈ ၼင်ႇ ၼႆ ဢေႃႈ။ 33 ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ တွပ်ႇ လႄႈ လၢတ်ႈ ဝႃႈ၊ "ၵွပ်ႈပိူဝ်ႈ လွင်ႈတၢင်း ဢၼ် လီ ဢၼ် ငၢမ်း လႄႈ ႁဝ်း ဢဝ် မၢၵ်ႇႁိၼ် ပိုဝ်ႈ သႂ်ႇ မႂ်း ဢမ်ႇၸႂ်ႈ။ တၵ်း ပိုဝ်ႈ သႂ်ႇ မႂ်း ၵွပ်ႈပိူဝ်ႈ မႂ်း သႄႉသွမ်း ၽြႃးပဵၼ်ၸဝ်ႈ ၼၼ်ႉ ဢိူဝ်း။ မႂ်း ၼႆႉ ပဵၼ် ၵူၼ်း ၵူၺ်း လႄႈ ႁဵတ်း မိူၼ် ၸိူဝ်ႉ ၼင်ႇ ပဵၼ် ၽြႃးပဵၼ်ၸဝ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 34 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်း တြႃး သူ ၼၼ်ႉ တႅမ်ႈ ဝႆႉ လႄႈ ဝႃႈ၊ 'ၵဝ် ဝႃႈ၊သူ ပဵၼ် ၽြႃး ဢေႃႈ၊' ဝႃႈၼႆ မီး ဝႆႉ ဢမ်ႇၸႂ်ႈ ႁိုဝ်း။- 35 ႁဝ်း ႁု လွင်ႈ ဢၼ် တြႃး ၸဝ်ႈ ပဵၼ် ဢၼ် မၢၼ်ႇမႅၼ်ႈ တႃႇသေႇ လႄႈ၊တီႈ ၶဝ် ၸိူဝ်း ဢၼ် လႆႈ ၶၢမ်ႇ ဢဝ် တြႃး ၸဝ်ႈ ယဝ်ႉ ၼၼ်ႉ၊ၽြႃးပဵၼ်ၸဝ်ႈ ယင်း ႁွင်ႉ ၶဝ် ဝႃႈ ၽြႃး ဝႃႈၼႆ ဢေႃႈ။- 36 ၵဝ် ၸမ်ႉ၊ပေႃႈၸဝ်ႈ လိူၵ်ႈ ဢဝ် ၵဝ် ပွႆႇၸႂ်ႉ ၵႂႃႇ ၵႃႈၼႂ်း မိူင်း လေႃးၵႃႉ ၼႆႉ ယဝ်ႉ၊ပေႃး ပဵၼ် ၸိူဝ်ႉ ၼင်ႇ ၼၼ် ၸိုင်၊ႁဵတ်းသင် လႄႈ သူ သမ်ႉ ဝႃႈ၊ၵဝ် လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၵဝ် ဝႃႈ ၵဝ် ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ၼင်ႇ ႁိုဝ်။- 37 ပေႃး ၵဝ် ဢမ်ႇ ႁဵတ်းၵၢၼ် တၢင်းႁဵတ်း ပေႃႈၸဝ်ႈ ၸိုင်၊ယႃႇပေ ယုမ်ႇ ၵဝ်။- 38 ၵူၺ်းၵႃႈ၊ပေႃး ၵဝ် ႁဵတ်း ယူႇ ၸိုင်၊ပိၵ်ႉသမ်ႉ သူ ဢမ်ႇ ယုမ်ႇ ၵဝ် သေၵေႃႈ၊ယုမ်ႇ ၵၢၼ် တၢင်းႁဵတ်း ၵဝ် ၸိူဝ်း ၼၼ်ႉ တႃႉ။ ပေႃး သူ ယုမ်ႇ ၸိုင်၊သူ တၵ်း ႁုၸႅင်ႈ ပွင်ႇၸႂ် လွင်ႈ ဢၼ် ပေႃႈၸဝ်ႈ မီး ၼႂ်း ၵဝ်၊ဢိၵ်ႇတင်း လွင်ႈ ဢၼ် ၵဝ် မီး ၼႂ်း ပေႃႈၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 39 မိူဝ်ႈ ၼၼ်ႉ၊ၶဝ် သမ်ႉ ၵျၢမ်ႇ ဢၢင်ႈ တၵ်း တိဢဝ် မၼ်းၸဝ်ႈ ထႅင်ႈ ဢေႃႈ။ ၵူၺ်းၵႃႈ၊မၼ်းၸဝ်ႈ လွမ် ပၢႆႈ ဢွၵ်ႇ သေ ၵႃႈတီႈ ၶဝ် ၵႂႃႇ သေ ဢေႃႈ။ 40 မၼ်းၸဝ်ႈ ၶိုၼ်း ၵႂႃႇ ၽၢႆႇပုၼ်ႉ ၼမ်ႉ ယေႃးတၢၼ်ႇ၊တီႈ ဢၼ် သြႃႇ ယူဝ်းႁၢၼ်ႇ၊ယၢမ်ႈ ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ လႄႈ ယူႇ ၵႃႈတီႈ ၼၼ်ႈ ဢေႃႈ။- 41 ၵူၼ်း ၼမ်ၼႃႇ ႁွတ်ႈမႃး တီႈ မၼ်းၸဝ်ႈ လႄႈ လၢတ်ႈ ဝႃႈ၊ "သြႃႇ ယူဝ်းႁၢၼ်ႇ၊ဢမ်ႇ ႁဵတ်း ၼိမိၵ်ႈ လၢၵ်ႈၶၼႃႇ သေ မဵဝ်း။ ၵူၺ်းၵႃႈ၊ၵႃႈ ဢၼ် သြႃႇ ယူဝ်းႁၢၼ်ႇ၊လၢတ်ႈ လွင်ႈ ၵေႃႉ ၼႆႉ ဝႆႉ ၼၼ်ႉ မႅၼ်ႈ ၵူႈ ဢၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 42 ၵူၼ်း ၵႃႈ၊တီႈ ၼၼ်ႈ ၼမ်ၼႃႇ ယုမ်ႇမၢတ်ႈ မၼ်းၸဝ်ႈ ဢေႃႈ။
John 11
1 ၵမ်း ၼၼ်ႉ၊ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ လႃႇၸရု၊ၵူၼ်းဝၢၼ်ႈ ပေႇထၼိ၊ၼၼ်ႉ၊ပဵၼ် ၶႆႈ ပဵၼ် ၼၢဝ် ယူႇ ဢေႃႈ။ ဝၢၼ်ႈ ပေႇထၼိ၊ၼၼ်ႉ၊ပဵၼ် ဝၢၼ်ႈ ဢၼ် မႃႇထႃႉ၊တင်း ၼွင်ႉယိင်း မၼ်း မႃႇရိ၊ယူႇသဝ်း ၼၼ်ႉ ဢေႃႈ။- 2 မႃႇရိ၊ၵေႃႉ ၼႆႉ၊ပဵၼ် မႄႈယိင်း ဢၼ် ဢဝ် ၼမ်ႉမၼ်း ႁွမ် လႃႇ သႂ်ႇ ၼိူဝ် တိၼ် ၸဝ်ႈၽြႃး လႄႈ သမ်ႉ ဢဝ် ၶူၼ်ႁူဝ် မၼ်း ၸဵတ်ႉ ပၼ် ၼၼ်ႉ ဢေႃႈ။ လႃႇၸရု၊ဢၼ် ပဵၼ် ၶႆႈ ပဵၼ် ၼၢဝ် ယူႇ ၼၼ်ႉ ၸမ်ႉ၊ပဵၼ် ပီႈဢၢႆႈ မၼ်း ဢေႃႈ။- 3 ၽူႈယိင်း သွင် ၵေႃႉ ပီႈၼွင်ႉ ၼၼ်ႉ ပွႆႇၸႂ်ႉ ၵူၼ်း ၵႂႃႇ မွၵ်ႇလၢတ်ႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ၊ၵေႃႉ ဢၼ် ၸဝ်ႈႁဝ်း ႁၵ်ႉ ၼၼ်ႉ၊ပဵၼ် ၶႆႈ ပဵၼ် ၼၢဝ် ယူႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 4 မိူဝ်ႈ ဢၼ် ၸဝ်ႈ ယေႇသု၊ငိၼ်း ၵႂၢမ်း ၼၼ်ႉ ၸိုင်၊မၼ်းၸဝ်ႈ လၢတ်ႈ လႄႈ ဝႃႈ၊ "တၢင်းၶႆႈ တၢင်း ၼၢဝ် ၼၼ်ႉ ပဵၼ် ဢၼ် ႁႂ်ႈ ထိုင် တီႈ တၢႆ ဢမ်ႇၸႂ်ႈ။ မၼ်း ပဵၼ် ပုၼ်ႈ မုၼ်ၽုင်း ၽြႃးပဵၼ်ၸဝ်ႈ၊ၼင်ႇ ႁိုဝ် မုၼ်ၽုင်း လုၵ်ႈၽြႃးပဵၼ်ၸဝ်ႈ တၵ်း ထၢင်ႇသႃး မႃး ၵွပ်ႈပိူဝ်ႈ တၢင်းၶႆႈ တၢင်း ၼၢဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 5 ၸဝ်ႈ ယေႇသု၊ႁၵ်ႉ မႃႇထႃႉ၊ဢိၵ်ႇတင်း ၼွင်ႉယိင်း မၼ်း၊ဢိၵ်ႇတင်း လႃႇၸရု၊ၶဝ် ၸိူဝ်း ၼၼ်ႉ ဢေႃႈ။- 6 မိူဝ်ႈ ဢၼ် မၼ်းၸဝ်ႈ ငိၼ်း ဝႃႈ၊လႃႇၸရု၊ပဵၼ် ၶႆႈ ပဵၼ် ၼၢဝ် ယူႇ ၼၼ်ႉ ၸိုင်၊မၼ်းၸဝ်ႈ ယင်း သိုပ်ႇ ယူႇ ၵႃႈတီႈ ဢၼ် မၼ်းၸဝ်ႈ မီး ယူႇ ၼၼ်ႉ ထႅင်ႈ သွင် ဝၼ်း ဢေႃႈ။- 7 လိုၼ်းၼၼ်ႉ ၸင်ႇ၊မၼ်းၸဝ်ႈ လၢတ်ႈ တီႈ တပႄး မၼ်းၸဝ်ႈ တင်းလၢႆ လႄႈ ဝႃႈ၊ "ႁဝ်း ဢွၼ်ၵၼ် ၶိုၼ်း မိူဝ်း ၵႂႃႇ ၵႃႈတီႈ မိူင်း ယုတႃႉ၊ပုၼ်ႉ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 8 တပႄးၸဝ်ႈ ၸိူဝ်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "သြႃႇ ၸဝ်ႈ။ ၵူၼ်းမိူင်း ၼၼ်ႉ ၶဝ် ဢၢင်ႈ တၵ်း ဢဝ် မၢၵ်ႇႁိၼ် ပိုဝ်ႈ သႂ်ႇ ၸဝ်ႈႁဝ်း ယဝ်ႉ လႄႈ၊ၸဝ်ႈႁဝ်း သမ်ႉ တၵ်း ၵႂႃႇ ၵႃႈတီႈ ပုၼ်ႉ ထႅင်ႈ လူးၵွၼ်ႇ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 9 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၸူဝ်ႈ ၵၢင်ဝၼ်း မီး သိပ်း သွင် ၸူဝ်ႈ မွင်း ဢမ်ႇၸႂ်ႈ ႁိုဝ်း။ ပေႃး သေၵေႃႉသေၵူၼ်း ပႆ ၼႂ်း ၶိင်ႇ ၵၢင်ဝၼ်း ၸိုင်၊မၼ်း ဢမ်ႇ ၸၢင်ႈ ၶီႈလိုတ်း၊ပိူဝ်ႈ ဢၼ် မၼ်း ႁၼ် ဢၼ်လႅင်း လေႃးၵႃႉ ၼၼ်ႉ ဢေႃႈ။- 10 ပေႃး မၼ်း ပႆ ၼႂ်း ၶိင်ႇ ၵၢင်ၶိုၼ်း ၸိုင်၊မၼ်း ၸၢင်ႈ ၶီႈလိုတ်း၊ပိူဝ်ႈ ဢၼ် မၼ်း ဢမ်ႇ မီး ဢၼ်လႅင်း ၼၼ်ႉ ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 11 မၼ်းၸဝ်ႈ သိုပ်ႇ လၢတ်ႈ ထႅင်ႈ လႄႈ ဝႃႈ၊ "ၵေႃႉသႄႈ ႁဝ်း လႃႇၸရု၊ၼွၼ်းလပ်း ၵႂႃႇ ယဝ်ႉ။ ၵဝ် တၵ်း ၵႂႃႇ ပူၵ်း မၼ်း ႁႂ်ႈလႆႈ တိုၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12 တပႄးၸဝ်ႈ ၸိူဝ်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ပေႃး မၼ်း ၼွၼ်းလပ်း ၵႂႃႇ ၸိုင်၊မၼ်း တေ ယူႇ လီ မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13 ၸဝ်ႈ ယေႇသု၊ၶႂ်ႈဝႃႈ၊လႃႇၸရု၊တၢႆ ယဝ်ႉ လႄႈ၊ၶဝ် သမ်ႉ ထၢင်ႇ ဝႃႈ၊မၼ်းၸဝ်ႈ လၢတ်ႈ လွင်ႈ လႃႇၸရု၊ၼွၼ်းလပ်း ၼၼ်ႉ ဢေႃႈ။- 14 ပိူဝ်ႈ ၼႆ လႄႈ ၸဝ်ႈ ယေႇသု၊ၸင်ႇ လၢတ်ႈ လႅင်း လႅင်း တီႈ ၶဝ် လႄႈ ဝႃႈ၊ "လႃႇၸရု၊တၢႆ ယဝ်ႉ။- 15 လွင်ႈ ၼင်ႇ ႁိုဝ် သူ တၵ်း လႆႈ ယုမ်ႇမၢတ်ႈ ၸိုင်၊တၢင်း ဢၼ် ၵဝ် ဢမ်ႇ ၵႂႃႇ မီး ယူႇ ၵႃႈတီႈ မၼ်း ၼၼ်ႉ၊ၵဝ် ၸူမ်းသိူဝ်း ပုၼ်ႈ ဢၵျူဝ်း သူ ဢေႃႈ။ မႃး တႃႉ။ ဢွၼ်ၵၼ် ၵႂႃႇ ၵႃႈတီႈ မၼ်း တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 16 ထူဝ်းမႃႉ၊ဢၼ် လႆႈ ၸိုဝ်ႈ တိတုမု၊ (ဢၼ် ပွင်ႇဝႃႈ လုၵ်ႈ ၽႃၽႄ) ၼၼ်ႉ လၢတ်ႈ တီႈ တပႄးၸဝ်ႈ ၼင်ႇ ၵၼ် ၵၼ် ၸိူဝ်း ၼၼ်ႉ လႄႈ ဝႃႈ၊ "ႁဝ်း ၵေႃႈ ဢွၼ်ၵၼ် ၸွမ်း ၵႂႃႇ လႄႈ ၶၢမ်ႇတၢႆ လူၺ်ႈ ၵၼ် တင်း မၼ်းၸဝ်ႈ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 17 မိူဝ်ႈ ဢၼ် ၸဝ်ႈ ယေႇသု၊ႁွတ်ႈထိုင် ၵႂႃႇ ၼၼ်ႉ၊မၼ်းၸဝ်ႈ ထူပ်း ႁၼ် လွင်ႈတၢင်း ဢၼ် လႃႇၸရု၊သမ်ႉ ပေႃး လႆ ၶၢမ်ႇ တၢင်း ဢၼ် သၢင်းၵျူဝ်ႇ ဝႆႉ ၵႃႈၼႂ်း ၶုမ်ပႃႇႁဵဝ်ႈ ၼၼ်ႉ မီး သီႇ ဝၼ်း ယဝ်ႉ ဢေႃႈ။- 18 ဝၢၼ်ႈ ပေႇထၼိ၊ယၢၼ် ၵၼ် တင်း ဝဵင်း ယေႇရုသလႅမ်ႇ၊သွင် လၵ်း ၸမ် ၸမ် ၵူၺ်း လႄႈ၊- 19 ၵူၼ်း မဵဝ်း ၵျူး၊ၶဝ် ၼမ်ၼႃႇ မႃး သူႇ မႃး ၸႂ်း မႃႇထႃႉ၊ဢိၵ်ႇတင်း မႃႇရိ၊ႁႂ်ႈလႆႈ ပၼ် ႁႅင်းၸႂ် ဢၼ် ပီႈဢၢႆႈ ၶဝ် တၢႆ ၵႂႃႇ ၼၼ်ႉ ဢေႃႈ။ 20 မိူဝ်ႈ ဢၼ် မႃႇထႃႉ၊ငိၼ်း လွင်ႈ ဢၼ် ၸဝ်ႈ ယေႇသု၊ႁွတ်ႈမႃး ၼၼ်ႉ ၸိုင်၊မၼ်း ၵႂႃႇ ႁပ်ႉ ႁူဝ် တၢင်း ဢေႃႈ။ မႃႇရိ၊ၸမ်ႉ၊ၼင်ႈ ယူႇ ၵႃႈၼႂ်း ႁိူၼ်း ဢေႃႈ။- 21 မႃႇထႃႉ၊ၵေႃႈ လဝ်ႈလၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ။ သင် ဝႃႈ ၸဝ်ႈႁဝ်း မီး ယူႇ ၵႃႈတီႈ ၼႆႈ ၸိုင်၊ပီႈဢၢႆႈ ၵဝ်ၶႃႈ တေ ဢမ်ႇ လႆႈ တၢႆ ၶႃႈ။- 22 ၵူၺ်းၵႃႈ၊တေႃႇ ႁွတ်ႈ မိူဝ်ႈလဵဝ် ၼႆႉ ၵဝ်ၶႃႈ ႁု လွင်ႈ ဢၼ် ၽြႃးပဵၼ်ၸဝ်ႈ တၵ်း ပၼ် ၵႃႈ ၼင်ႇ ဢၼ် ၸဝ်ႈႁဝ်း လဝ်ႈ ယွၼ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပီႈဢၢႆႈ မႂ်း တၵ်း လုၵ်ႉ ၶိုၼ်းလိပ်း ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24 မႃႇထႃႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ႁု လွင်ႈ ဢၼ် မၼ်း တၵ်း လႆႈ လုၵ်ႉ ၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ဢၼ် ဝႃႈ၊ဝၼ်း ဢၼ် ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25 ၸဝ်ႈ ယေႇသု၊ၸင်ႇ လၢတ်ႈ တီႈ မၼ်း လႄႈ ဝႃႈ၊ "ၵဝ် ပဵၼ် လွင်ႈတၢင်း ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း၊ဢိၵ်ႇတင်း လွင်ႈတၢင်း ဢၼ် ဢသၢၵ်ႈလိပ်း ဢေႃႈ။ ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ၊ပိၵ်ႉသမ်ႉ တၢႆ ၵႂႃႇ ယဝ်ႉ သေၵေႃႈ တၵ်း လိပ်း ဢေႃႈ။- 26 ၶဝ် ၸိူဝ်း ဢၼ် ဢသၢၵ်ႈလိပ်း လႄႈ ယုမ်ႇမၢတ်ႈ ၵဝ် တင်းသဵင်ႈတင်းလူင် ၼၼ်ႉ ၵေႃႈ တၵ်း ၵၢင်းလွတ်ႈ တင်း တၢင်းတၢႆ ယူႇ တႃႇသေႇ ဢမ်ႇထၢတ်ႇ ဢေႃႈ။ ယုမ်ႇ ၵႂၢမ်း ၵဝ် ၼႆႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 27 မၼ်း ၶိုၼ်း လၢတ်ႈ လႄႈ ဝႃႈ၊ "ၸႂ်ႈ ၶႃႈ ယဝ်ႉ၊ၸဝ်ႈၽြႃး တီႈၶႃႈ။ ၵဝ်ၶႃႈ ယုမ်ႇ လွင်ႈ ဢၼ် ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢၼ် မႃး ၼႂ်း လေႃးၵႃႉ ၼႆႉ ၼၼ်ႉ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 28 ဝၢႆးသေ မႃႇထႃႉ၊လၢတ်ႈ ၸိူဝ်ႉ ၼင်ႇ ၼႆ ယဝ်ႉ ၼၼ်ႉ၊မၼ်း မိူဝ်း ၵႂႃႇ လႄႈ ႁွင်ႉ ဢဝ် ၼွင်ႉယိင်း မၼ်း မႃႇရိ၊တဵတ်ႇတဵတ်ႇ လႄႈ ဝႃႈ၊ "ၸဝ်ႈ သြႃႇ ႁွတ်ႈမႃး ယဝ်ႉ။ မၼ်းၸဝ်ႈ ႁွင်ႉ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 29 မႃႇရိ၊ငိၼ်း ၵႂၢမ်း ၼၼ်ႉ လႄႈ၊လုၵ်ႉ ၵႂႃႇ ၶၼ်ၶၼ်ၽႂ်းၽႂ်း ႁႂ်ႈလႆႈ ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 30 မိူဝ်ႈ ယၢမ်း ၼၼ်ႉ ၸဝ်ႈ ယေႇသု၊ယင်း ဢမ်ႇ ပႆႇ ၶဝ်ႈ ဝၢၼ်ႈ မႃး လႄႈ တိုၵ်ႉ မီး ယူႇ ၵႃႈတီႈ ဢၼ် မႃႇထႃႉ၊ႁပ်ႉ ႁူဝ် တၢင်း မၼ်းၸဝ်ႈ ၼၼ်ႉ ဢေႃႈ။- 31 မိူဝ်ႈ ဢၼ် ၵူၼ်း မဵဝ်း ၵျူး၊ဢၼ် မီး ယူႇ လူၺ်ႈ ၵၼ် တင်း မႃႇရိ၊ၵႃႈၼႂ်း ႁိူၼ်း ဢၼ် မႃး ပၼ်ႁႅင်း ႁႂ်ႈလႆႈ ပျေႇၸႂ် ၼိမ်ၸႂ် ယူႇ ၸိူဝ်း ၼၼ်ႉ၊ႁၼ် မၼ်း လုၵ်ႉ ၵႂႃႇ ၶၼ်ၶၼ်ၽႂ်းၽႂ်း ၼၼ်ႉ ၸိုင်၊ၶဝ် ၸွမ်း တၢင်းလင် မၼ်း ၵႂႃႇ၊ၵွပ်ႈပိူဝ်ႈ ၶဝ် ထၢင်ႇ မၼ်း ၵႂႃႇ ၵႃႈတီႈ ထမ်ႈ ပႃႇႁဵဝ်ႈ ႁႂ်ႈလႆႈ ႁွင်ႉႁႆႈ ၵႃႈတီႈ ၼၼ်ႈ ဢေႃႈ။ 32 မႃႇရိ၊ၵေႃႈ ႁွတ်ႈ ၵႂႃႇ ၵႃႈတီႈ ဢၼ် ၸဝ်ႈ ယေႇသု၊မီး ယူႇ ၼၼ်ႉ လႄႈ ႁၼ် မၼ်းၸဝ်ႈ သေယဝ်ႉ၊ၶုပ်ႉမူပ်ႇ တီႈ ႁိမ်း တိၼ် မၼ်းၸဝ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ပေႃး ၸဝ်ႈႁဝ်း မီး ယူႇ ၵႃႈတီႈ ၼႆႈ ၸိုင်၊ပီႈဢၢႆႈ ၵဝ်ၶႃႈ တေ ဢမ်ႇ လႆႈ တၢႆ ၶႃႈ၊" ဝႃႈ ၼင်ႇ ၼႆ ဢေႃႈ။ 33 မိူဝ်ႈ ဢၼ် ၸဝ်ႈ ယေႇသု၊ႁၼ် ၸႃႉၸဵမ် မႃႇရိ၊ဢိၵ်ႇတင်း ၵူၼ်း မဵဝ်း ၵျူး၊ၸိူဝ်း ဢၼ် ၸွမ်း မၼ်း မႃး ၸိူဝ်း ၼၼ်ႉ ႁွင်ႉႁႆႈ ယူႇ ၼၼ်ႉ ၸိုင်၊မၼ်းၸဝ်ႈ ၸႂ်လဵၵ်ႉ ၶေႃးၶူမ် ၼႃႇ လႄႈ၊- 34 ၸင်ႇ ထၢမ် ၶဝ် လႄႈ ဝႃႈ၊ "သူ ဢဝ် မၼ်း ၵႂႃႇ သၢင်းၵျူဝ်ႇ ဝႆႉ ၵႃႈတီႈလႂ်၊" ဝႃႈ ၼင်ႇ ၼႆ လႄႈ။ "ၸဝ်ႈၽြႃး တီႈၶႃႈ၊မႃး တူၺ်း သေၵမ်း ၶႃႈ၊" ဝႃႈၼႆ ၶဝ် ၶိုၼ်း လၢတ်ႈ ဢေႃႈ။ 35 ၸဝ်ႈ ယေႇသု၊ၵေႃႈ ၼမ်ႉတႃ တူၵ်း ယူႇ ဢေႃႈ။- 36 ပိူဝ်ႈ ၼႆ လႄႈ ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "တူၺ်း လူး မၼ်းၸဝ်ႈ ႁၵ်ႉ လႃႇၸရု၊ၼႃႇ လူင်လၢင် ဢေႃႈ၊" ဝႃႈ ၼင်ႇ ၼႆ ဢေႃႈ။ 37 ၵူၺ်းၵႃႈ၊ၵူၼ်း ၵမ်ႈၽွင်ႈ ယင်း ဝႃႈ၊ "မၼ်း ယင်း ၽုၺ်ႇ မၢၵ်ႇတႃ ၵူၼ်းတႃမွတ်ႇ လႆႈ သေလႄႈ၊ၼင်ႇ ႁိုဝ် လႃႇၸရု၊တၵ်း ဢမ်ႇ တၢႆ ၸိုင်၊မၼ်း ဢမ်ႇ ႁဵတ်း လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 38 မိူဝ်ႈ ၼၼ်ႉ၊ၸဝ်ႈ ယေႇသု၊သမ်ႉ ၸႂ်လဵၵ်ႉ ၸႂ်ဢူၼ်ႈ ၼႃႇ လူင်လၢင် လႄႈ ၵႂႃႇၸူး ၵႃႈတီႈ ထမ်ႈ ပႃႇႁဵဝ်ႈ ဢၼ် ဢဝ် မၢၵ်ႇႁိၼ် လူင် ဢိုတ်း ပၢၵ်ႇ မၼ်း ဝႆႉ ၼၼ်ႉ ဢေႃႈ။- 39 ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ၶၢႆႉ မၢၵ်ႇႁိၼ် ၼၼ်ႉ ပႅတ်ႈ တႃႉ၊" ဝႃႈ ၼင်ႇ ၼႆ ဢေႃႈ။ မႃႇထႃႉ၊ၼွင်ႉယိင်း ၵေႃႉ ဢၼ် တၢႆ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ယၢမ်း ၼႆႉ မၼ်း တေ မဵၼ်တူႇ ၶႃႈ ယဝ်ႉ။ ပေႃး တၢႆ လႆႈ သီႇ ဝၼ်း ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 40 ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "ပေႃး မႂ်း ယုမ်ႇ ၸိုင်၊မႂ်း တေ လႆႈ ႁၼ် မုၼ်ၽုင်း ဢႃႇၼုၽေႃႇ ၽြႃးပဵၼ်ၸဝ်ႈ ဢေႃႈ၊ဝႃႈၼႆ ၵဝ် လၢတ်ႈ မႂ်း ဝႆႉ ယဝ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 41 မိူဝ်ႈ ၼၼ်ႉ၊ၶဝ် ဢွၼ်ၵၼ် ၶၢႆႉ မၢၵ်ႇႁိၼ် ပႅတ်ႈ ဢေႃႈ။ ၸဝ်ႈ ယေႇသု၊ႁႅၼ် တူၺ်း ၵႃႈၼိူဝ် သေလႄႈ လၢတ်ႈ ဝႃႈ၊ "ပေႃႈၸဝ်ႈ တီႈၶႃႈ။ ပိူဝ်ႈ ဢၼ် ၸဝ်ႈႁဝ်း ထွမ်ႇဢဝ် ၵႂၢမ်း ၶႃႈၸဝ်ႈ လႄႈ ၵျေးၸူး ၸဝ်ႈ ယႂ်ႇ ၼႃႇ တီႈၶႃႈ ဢေႃႈ။- 42 ၶႃႈၸဝ်ႈ ႁု လွင်ႈ ဢၼ် ၸဝ်ႈႁဝ်း ထွမ်ႇဢဝ် ၵႂၢမ်း ၶႃႈၸဝ်ႈ တႃႇသေႇ ဢမ်ႇထၢတ်ႇ ၼၼ်ႉ ယူႇ တီႈၶႃႈ ဢေႃႈ။ ၼႂ်းဝႃႈၼၼ် သေၵေႃႈ၊ၶႃႈၸဝ်ႈ ထွၵ်ႈလူၺ်ႈ ဢၵျူဝ်း ၶဝ် ၸိူဝ်း ဢၼ် မီး ယူႇ ၵႃႈတီႈ ၼႆႈ တၵ်း ယုမ်ႇမၢတ်ႈ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၶႃႈၸဝ်ႈ မႃး ၼၼ်ႉ ၶႃႈၸဝ်ႈ ၸင်ႇ လဝ်ႈလၢတ်ႈ ၸိူဝ်ႉ ၼင်ႇ ၼႆ ၶႃႈ ဢေႃႈ၊" ဝႃႈ ၸိူဝ်ႉ ၼင်ႇ ၼႆ သေယဝ်ႉ၊- 43 ဢဝ် တင်း သဵင် ယႂ်ႇ ၼႃႇ ႁွင်ႉ လႄႈ ဝႃႈ၊ "လႃႇၸရု၊႟။ ဢွၵ်ႇ မႃး တႃႉ၊" ဝႃႈ ၼင်ႇ ၼႆ ဢေႃႈ။- 44 မိူဝ်ႈ ၼၼ်ႉ၊ၵေႃႉ ဢၼ် တၢႆ ယဝ်ႉ ၼၼ်ႉ၊ဢွၵ်ႇ မႃး လူၺ်ႈ တင်း ၶူဝ်း ၵူၼ်းတၢႆ ဢၼ် ယင်း ပူၵ်ႉႁေႃႇ တိၼ် မိုဝ်း မၼ်း ဝႆႉ၊တင်း ၽႃႈႁူမ်ႇ ၼႃႈ ၵေႃႈ ယင်း ဝဵၼ်း ႁူဝ် မၼ်း ဝႆႉ ယူႇ ၼၼ်ႉ ဢေႃႈ။ ၸဝ်ႈ ယေႇသု၊ၵေႃႈ မီး ဢမိင်ႉ လႄႈ ဝႃႈ၊ "ၵႄႈ ပၼ် မၼ်း သေလႄႈ ပွႆႇ ပၼ် မၼ်း တႃႉ၊" ဝႃႈ ၼင်ႇ ၼႆ ဢေႃႈ။ 45 ၵွပ်ႈပိူဝ်ႈ ၼႆ လႄႈ ၼႂ်း ၵူၼ်း မဵဝ်း ၵျူး၊ၸိူဝ်း ဢၼ် မႃး သူႇ မႃး ၸႂ်း မႃႇရိ၊လႄႈ လႆႈ ႁၼ် လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၼၼ်ႉ ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။- 46 ၵူၺ်းၵႃႈ၊ၵမ်ႈၽွင်ႈ ၵႂႃႇ ၵႃႈတီႈ ၵူၼ်း ၵိူင်း ၽႃႇရိသႄး၊ၶဝ် လႄႈ မွၵ်ႇလၢတ်ႈ ၼႄ လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၸိူဝ်း ၼၼ်ႉ ဢေႃႈ။- 47 မိူဝ်ႈ ၼၼ်ႉ ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ တင်း ယဵၸ်ႈပရေႃးႁဵၵ်ႈ လူင် ၶဝ် ၸၢင်ႈ ဢုပ်ႇၵုမ် တိူင်ႇပၢင်ႇ ၵၼ် တင်း ၶုၼ် လုမ်း လူင် တင်းလၢႆ လႄႈ လၢတ်ႈ ဝႃႈ၊ "ႁဝ်း တေ လႆႈ ႁဵတ်း ၸိူဝ်ႉ ၼင်ႇ ႁိုဝ်။ ၵေႃႉ ၼၼ်ႉ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ ယဝ်ႉ။- 48 ပေႃး ႁဝ်း ပွႆႇ မၼ်း ဝႆႉ ၸိူဝ်ႉ ၼင်ႇ ၼႆ ၸိုင်၊ၵူၼ်း ၵူႈ ၵေႃႉ တၵ်း ယုမ်ႇမၢတ်ႈ မၼ်း ဢေႃႈ။ ၶုၼ် ဢႃႇၼႃႇ ၵူၼ်း မဵဝ်း ရူဝ်းမႃႉ၊ၶဝ် ၵေႃႈ တေ မႃး ယႃႉ ၽဵဝ်ႈ ပႅတ်ႈ ထႃႇၼႃႉ တီႈ မူတ်းၸၢင်ႇ ႁဝ်း၊ဢိၵ်ႇတင်း ၵူၼ်း မဵဝ်း ႁဝ်း ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49 ၼႂ်း ၶဝ် ၼၼ်ႉ ၵေႃႉ ၼိုင်ႈ ဢၼ် လႆႈ ၸိုဝ်ႈ ၵႃႇယၽႃႉ၊ဢၼ် ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ လၢတ်ႈ လႄႈ ဝႃႈ၊ "သူ ၼႆႉ တိုၼ်း ဢမ်ႇ ႁု သင် လႃးလႃး။- 50 လွင်ႈ ဢၼ် ၵူၼ်း ၵေႃႉ ၼိုင်ႈ ၶၢမ်ႇတၢႆ တၢင် ပုၼ်ႈ ၵူၼ်း တင်းလၢႆ ၼၼ်ႉ၊ယဵင်ႈၶႅၼ်း လီ ၼႃႇ သေၵူၼ်း မဵဝ်း ၵႃႈမီး တင်းသဵင်ႈတင်းလူင် လႆႈ လုလႅဝ် ပႅတ်ႈ ပုၼ်ႈ ႁဝ်း ဢေႃႈ ဝႃႈၼႆ သူ ဢမ်ႇ ၶႆႈၸႂ်ထူပ်း ႁိုဝ်း၊" ဝႃႈ ၼင်ႇ ၼႆ ဢေႃႈ။- 51 မၼ်း ဝႃႈ ၸိူဝ်ႉ ၼင်ႇ ၼၼ် ၸွမ်းၼင်ႇ ၺၢၼ်ႇ ပိင်ႇၺႃႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ လႄႈ ပႃး တင်း ၺၢၼ်ႇ ပရေႃးၽႅတ်ႈ ႁေႃးလၢတ်ႈ လွင်ႈ ၸဝ်ႈ ယေႇသု၊တၵ်း လႆႈ ၶၢမ်ႇတၢႆ ပုၼ်ႈ ၵူၼ်း မဵဝ်း ၼၼ်ႉ၊- 52 ဢိၵ်ႇတင်း လွင်ႈ ဢၼ် တၵ်း လႆႈ ၶၢမ်ႇတၢႆ ပုၼ်ႈ ၵူၼ်း မဵဝ်း ၼၼ်ႉ မဵဝ်းလဵဝ် ၵူၺ်းဢမ်ႇၵႃး၊တၵ်း လႆႈ ၶၢမ်ႇတၢႆ ႁႂ်ႈ လုၵ်ႈလၢင်း ၽြႃးပဵၼ်ၸဝ်ႈ ဢၼ် ၽၢတ်ႇၽႄ မီး ၵူႈတီႈၵူႈလႅၼ် လႆႈ ၸုတုမ် ၵၼ် မႃး ဢေႃႈ။ 53 တႄႇ ဢဝ် ဝၼ်း ၼၼ်ႉ မႃး၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ်၊ၵျၢမ်ႇ ႁႃ ဢဝ် မၼ်းၸဝ်ႈ တၢႆ ဢေႃႈ။- 54 ၵွပ်ႈပိူဝ်ႈ ၼႆ လႄႈ ၸဝ်ႈ ယေႇသု၊ဢမ်ႇ ၵႂႃႇ ဢမ်ႇ ပႆ ထၢင်ႇထၢင်ႇသႃးသႃး ၵႃႈၼႂ်း ၵႄႈ ၵူၼ်း မဵဝ်း ၵျူး၊ၶဝ် ယဝ်ႉ လႄႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇၸူး တီႈ ဢၼ် ၸမ် ထိူၼ်ႇ ဝဵင်း ဢေႇၽရိမ်ႇ၊ၼၼ်ႉ လႄႈ၊ယူႇ လူၺ်ႈ ၵၼ် တင်း တပႄးၸဝ်ႈ တင်းလၢႆ ဢေႃႈ။ 55 ၶၢဝ်း ပွႆး ပသၶႃႇ၊ၵူၼ်း မဵဝ်း ၵျူး၊ၶဝ် ၸမ် မႃး ယဝ်ႉ လႄႈ ၵူၼ်း ၼမ်ၼႃႇ ၼင်ႇ ႁိုဝ် တၵ်း လႆႈ ႁႂ်ႈ တူဝ်ၸဝ်ႈၵဝ်ႇ မူတ်းသႂ် ၸိုင်၊လုၵ်ႉ သေ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဢွၼ်ၵၼ် ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ၸူဝ်ႈ ဢၼ် ဢမ်ႇ ပႆႇ ႁဵတ်း ပွႆး ၼၼ်ႉ ဢေႃႈ။- 56 ၶဝ် သွၵ်ႈႁႃ ၸဝ်ႈ ယေႇသု၊ၼႂ်း မိူဝ်ႈ ဢၼ် ၶဝ် တိုၵ်ႉ ၸုၵ်း ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ ၶဝ် ၼင်ႇ ၵၼ် လၢတ်ႈၸႃ တီႈ ၵၼ် လႄႈ ဝႃႈ၊ "သူ ထၢင်ႇ ၸိူဝ်ႉ ၼင်ႇ ႁိုဝ်။ မၼ်း တေ ဢမ်ႇ မႃး ပွႆး ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 57 ၵမ်း ၼႆႉ၊ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ သင်ႇ လၢတ်ႈ ပိုၼ် ၶၢဝ်ႇ ဝႆႉ ဝႃႈ၊ပေႃး သေၵေႃႉသေၵူၼ်း ႁု တီႈ ယူႇ ၸဝ်ႈ ယေႇသု၊ၸိုင်၊ႁႂ်ႈ ၸိၼႄ ပၼ် လႄႈ ၼင်ႇ ႁိုဝ် ၶဝ် တေ လႆႈ တိဢဝ် မၼ်းၸဝ်ႈ ဢေႃႈ။
John 12
1 ၸူဝ်ႈ ဢၼ် ဢမ်ႇ ပႆႇ ၽႅဝ် ဝၼ်း ပွႆး ပသၶႃႇ၊ႁူၵ်း ဝၼ်း ၼၼ်ႉ ၸိုင်၊ၸဝ်ႈ ယေႇသု၊ႁွတ်ႈ ၵႂႃႇ ၵႃႈတီႈ ဝၢၼ်ႈ ပေႇထၼိ၊ဝၢၼ်ႈ ဢၼ် လႃႇၸရု၊ယူႇ၊ၵေႃႉ ဢၼ် ၸဝ်ႈ ယေႇသု၊ႁႂ်ႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။- 2 တီႈ ၼၼ်ႈ ၶဝ် ႁႅၼ်း ၽိူၼ်ၶဝ်ႈ ၶမ်ႈ ပုၼ်ႈ မၼ်းၸဝ်ႈ ဢေႃႈ။ မႃႇထႃႉ၊ႁဵတ်းလဵင်ႉ ႁဵတ်း လူ ပၼ် လႄႈ လႃႇၸရု၊ၵေႃႈ ၼင်ႈ ပႃး ၼႂ်း ဝႅင်း ၽိူၼ်ၶဝ်ႈ ၶဝ် လူၺ်ႈ ၵၼ် တင်း မၼ်းၸဝ်ႈ ဢေႃႈ။- 3 မိူဝ်ႈ ၼၼ်ႉ၊မႃႇရိ၊ဢဝ် ၼမ်ႉမၼ်း ႁွမ် ဢၼ် မီး ၼမ်ႉၼၵ်း သၢမ် ၶၼ်၊ဢၼ် ပဵၼ် ၼမ်ႉမၼ်း ၼၢမ်ႇသႃႇ ၸႅတ်ႈ ၸႅတ်ႈ ဢၼ် ထိူၵ်ႈၵႃႈ ၶၼ် ယႂ်ႇ ၼႃႇ ၼၼ်ႉ လေႃႇ သႂ်ႇ တိၼ် ၸဝ်ႈ ယေႇသု၊သေယဝ်ႉ၊ဢဝ် ၶူၼ်ႁူဝ် မၼ်း ၸဵတ်ႉ ပၼ် ဢေႃႈ။ ဢၢႆႁွမ် မၼ်း ၼၼ်ႉ ၸွတ်ႇတူဝ်ႈ ၵႂႃႇ တင်း ႁိူၼ်း ဢေႃႈ။- 4 မိူဝ်ႈ ၼၼ်ႉ၊ၼႂ်း တပႄးၸဝ်ႈ ၸိူဝ်း ၼၼ်ႉ ၵေႃႉ ၼိုင်ႈ၊ဢၼ် ပဵၼ် ယုတႃႉ ဢိသၵႃႇရေႇဢုတ်ႈ၊လုၵ်ႈၸၢႆး သိမုၼ်ႇ၊ၵေႃႉ ဢၼ် တၵ်း ဢဝ် မၼ်းၸဝ်ႈ ဢၢပ်ႈ ၼႂ်း မိုဝ်း ရၢၼ်ႇသူႇ ၼၼ်ႉ ၵေႃႈ လၢတ်ႈ လႄႈ ဝႃႈ၊- 5 "ႁဵတ်းသင် လႄႈ ဢမ်ႇ ဢဝ် ၼမ်ႉမၼ်း ႁွမ် ၼႆႉ၊ၶၢႆ သေ ႁႂ်ႈလႆႈ ငိုၼ်း တေႇၼႃႇရီႇ သၢမ် ပၢၵ်ႇ ၶႅပ်း သေယဝ်ႉ၊ဢဝ် ၽေးၸွၼ်း ပၼ် တီႈ ၵူၼ်းၽၢၼ် တင်းလၢႆ ၼၼ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။- 6 မၼ်း ဝႃႈ ၸိူဝ်ႉ ၼင်ႇ ၼၼ် ၵွပ်ႈပိူဝ်ႈ မၼ်း မီး ၸႂ် ၸေႇတၼႃႇ ၼိူဝ် ၵူၼ်းၽၢၼ် ဢမ်ႇၸႂ်ႈ။ ၵွပ်ႈပိူဝ်ႈ မၼ်း ပဵၼ် ၽူႈလၵ်ႉ ဢၼ် ပႃး ထူင်ငိုၼ်း ယူႇ သေလႄႈ ၸၢင်ႈ ဢဝ် ၸူၵ်း ဢဝ် ၸၢႆႇ ပုၼ်ႈ တူဝ်ၸဝ်ႈၵဝ်ႇ ၵႃႈ ဢၼ် ၸွမ်ႇ သႂ်ႇ ဝႆႉ ၵႃႈၼႂ်း ထူင် ၼၼ်ႉ လႄႈ မၼ်း ၸင်ႇ ဝႃႈ ၸိူဝ်ႉ ၼင်ႇ ၼႆ ဢေႃႈ။ 7 ၸဝ်ႈ ယေႇသု၊တွပ်ႇ ၶိုၼ်း ယုတႃႉ၊လႄႈ ဝႃႈ၊ "ယႃႇမၼ်းတႃႉ။ ပွႆႇ ႁႂ်ႈ မၼ်း ႁဵတ်း လွင်ႈတၢင်း ၼႆႉ ပုၼ်ႈ ဝၼ်း ဢၼ် တၵ်း သၢင်းၵျူဝ်ႇ တူဝ်တၢႆ ၵဝ် ၼၼ်ႉ တႃႉ။- 8 ၵူၼ်းၽၢၼ် ၸိုင်၊မီး ယူႇ တီႈ သူ တႃႇသေႇ ဢေႃႈ။ ၵဝ် ၸမ်ႉ၊မီး ယူႇ တီႈ သူ တႃႇသေႇ ဢမ်ႇၸႂ်ႈ၊" ဝႃႈ ၼင်ႇ ၼႆ ဢေႃႈ။ 9 မိူဝ်ႈ ဢၼ် ၵူၼ်း မဵဝ်း ၵျူး၊ၼမ်ၼႃႇ ႁု လွင်ႈ ဢၼ် မၼ်းၸဝ်ႈ မီး ယူႇ ၵႃႈတီႈ ဝၢၼ်ႈ ပေႇထၼိ၊ၼၼ်ႉ ၸိုင်၊ၶဝ် ဢွၼ်ၵၼ် ၵႂႃႇ ၵႃႈတီႈ ၼၼ်ႈ ၵွပ်ႈပိူဝ်ႈ လွင်ႈ ၸဝ်ႈ ယေႇသု၊လွင်ႈ လဵဝ် ၵူၺ်း ဢမ်ႇၸႂ်ႈ။ လႃႇၸရု၊ဢၼ် ၸဝ်ႈ ယေႇသု၊ႁႂ်ႈ လုၵ်ႉ ၶိုၼ်းလိပ်း မႃး ၼၼ်ႉ ၵေႃႈ၊ၶဝ် ၶႂ်ႈ ထူပ်း ႁၼ် ဢေႃႈ။- 10 ပိူဝ်ႈ ၼႆ လႄႈ ၼင်ႇ ႁိုဝ် တေ လႆႈ ဢဝ် လႃႇၸရု၊တၢႆ ပႅတ်ႈ ၼၼ်ႉ ၵေႃႈ၊ယဵၸ်ႈပရေႃးႁဵၵ်ႈ လူင် တင်းလၢႆ ဢုပ်ႇၵုမ် တိူင်ႇပၢင်ႇ ၵၼ် ယူႇ ဢေႃႈ။- 11 ၵွပ်ႈပိူဝ်ႈ လွင်ႈ မၼ်း ၼၼ်ႉ လႄႈ ၵူၼ်း မဵဝ်း ၵျူး၊ၼမ်ၼႃႇ ဢွၵ်ႇ ၵႂႃႇ လႄႈ ယုမ်ႇမၢတ်ႈ ၸဝ်ႈ ယေႇသု၊ၼၼ်ႉ ဢေႃႈ။ 12 ထႅင်ႈ ဝၼ်း ၼိုင်ႈ မူႇၵူၼ်း ဢၼ် ၼမ်ၼႃႇ ၸိူဝ်း ဢၼ် မႃး ၶဝ်ႈ ပွႆး ပသၶႃႇ၊ၼၼ်ႉ၊လႆႈ ငိၼ်း လွင်ႈ ဢၼ် ၸဝ်ႈ ယေႇသု၊မႃး ၵႃႈတီႈ ဝဵင်း ယေႇရုသလႅမ်ႇ၊ယူႇ ၼၼ်ႉ ဢေႃႈ။- 13 ၶဝ် ၸင်ႇ ၽၼ်း ဢဝ် ၵိင်ႇမႆႉ ၸုၼ်ႇပလုၼ်ႇ၊ ႁႂ်ႈလႆႈ ဢွၵ်ႇ ၵႂႃႇ ႁပ်ႉ ႁူဝ် တၢင်း မၼ်းၸဝ်ႈ လႄႈ ႁွင်ႉသႅၼ်ႇ ဝႃႈ၊ "ႁူဝ်းသၼ်ႇၼႃႉ ၶုၼ်ႁေႃၶမ်း ဢၼ် ပႃး တင်း တၼ်းၶူဝ်း ထႃႇဝရႃႉ ၽြႃး မႃး ၼၼ်ႉ ႁႂ်ႈ မီး မၢင်ႇၵလႃႇ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 14 ၸဝ်ႈ ယေႇသု၊ထူပ်း မႃႉလီႈ ဢွၼ်ႇ လႄႈ ၶိုၼ်ႈ ၶီႇ ဢေႃႈ။ မၼ်း မႅၼ်ႈ ၸွမ်းၼင်ႇ ဢၼ် ၵျၢမ်းလိၵ်ႈ တႅမ်ႈ ဝႆႉ ဝႃႈ။ 15 "လုၵ်ႈ ယိင်း ဝဵင်း ၸိဢုၼ်ႇ၊႟။ ယႃႇပေ မႆႈၸႂ်။ တူၺ်း လူး။ ၶုၼ်ႁေႃၶမ်း မႂ်း ၼၼ်ႉ၊ ၶီႇ မႃႉလီႈ ဢွၼ်ႇ လႄႈ မႃး ယူႇ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 16 မိူဝ်ႈ ၶိင်ႇ ၼၼ်ႉ၊တပႄးၸဝ်ႈ တင်းလၢႆ ယင်း ဢမ်ႇ ပႆႇ ပွင်ႇၸႂ် လူၺ်ႈ လွင်ႈတၢင်း ၼၼ်ႉ လူးၵွၼ်ႇ ဢေႃႈ။ ဝၢႆးသေ မုၼ်ၽုင်း မၼ်းၸဝ်ႈ ထၢင်ႇသႃး မႃး ယဝ်ႉ ၸင်ႇ၊ၶဝ် ၶုၵ်းၸႂ်လႆႈ လွင်ႈ ဢၼ် ၵႂၢမ်း ၵျၢမ်းလိၵ်ႈ တႅမ်ႈ ဝႆႉ ပုၼ်ႈ လွင်ႈ မၼ်းၸဝ်ႈ၊ဢိၵ်ႇတင်း ၵူၼ်း တင်းလၢႆ လႆႈ ႁဵတ်း လွင်ႈတၢင်း ၸိူဝ်း ၼၼ်ႉ တီႈ မၼ်းၸဝ်ႈ ၼၼ်ႉ ဢေႃႈ။ 17 မူႇၵူၼ်း ၸိူဝ်း ဢၼ် ၶဝ်ႈပႃး လူၺ်ႈ ၵၼ် တင်း မၼ်းၸဝ်ႈ၊ၼႂ်း မိူဝ်ႈ ဢၼ် မၼ်းၸဝ်ႈ ႁွင်ႉ ဢဝ် လႃႇၸရု၊သေ ၵႃႈၼႂ်း ထမ်ႈ ပႃႇႁဵဝ်ႈ ႁႂ်ႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ၸိူဝ်း ၼၼ်ႉ ၶၢမ်ႇသၢၵ်ႈသေႇ လွင်ႈ ဢၼ် ပဵၼ် မႃး ၸိူဝ်း ၼၼ်ႉ ဢေႃႈ။- 18 ၵွပ်ႈပိူဝ်ႈ ၵူၼ်း တင်းလၢႆ လႆႈ ငိၼ်း ၶၢဝ်ႇ လွင်ႈ ဢၼ် မၼ်းၸဝ်ႈ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼၼ်ႉ ၸင်ႇ၊ၶဝ် ဢွၵ်ႇ ၵႂႃႇ ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 19 မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ် ၼင်ႇ ၵၼ် လၢတ်ႈၸႃ ၵၼ် လႄႈ ဝႃႈ၊ "တူၺ်း လူး။ ႁဝ်း ဢမ်ႇ တၢတ်ႈၼိူင်ႇ လႆႈ လႃးလႃး ယဝ်ႉ။ ၵူၼ်း လေႃးၵႃႉ ၼႆႉ ၸွမ်း ၵေႃႉ ၼၼ်ႉ ၵႂႃႇ သဵင်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 20 ၼႂ်း ၶဝ် ၸိူဝ်း ဢၼ် ႁွတ်ႈမႃး ၶဝ်ႈ ပွႆး ႁႂ်ႈလႆႈ ၵူဝ်းၵႂၢႆႇ ၼၼ်ႉ၊ပႃး ၵူၼ်း မဵဝ်း ၵရိၵ်ႉ၊ၵမ်ႈၽွင်ႈ ဢေႃႈ။- 21 ၶဝ် ၼၼ်ႉ မႃး ၸူး ၽိလိပ်ႉပု၊ၵူၼ်း ဝဵင်း ပႅတ်ႉၸေးတႃႉ၊မိူင်း ၵႃႇလိလႄး၊ၼၼ်ႉ လႄႈ ယွၼ်း ဢၶႂၢင်ႉ လႄႈ ဝႃႈ၊ "ႁဝ်းၶႃႈ ၶႂ်ႈ ႁၼ် ၸဝ်ႈ ယေႇသု၊ဢေႃႈ၊" ဝႃႈ ၼင်ႇ ၼႆ ဢေႃႈ။- 22 ၽိလိပ်ႉပု၊ၵေႃႈ ၵႂႃႇ မွၵ်ႇလၢတ်ႈ ဢၼ်ႇတရေႇ၊လႄႈ ၶဝ် လဝ်ႈလၢတ်ႈ တီႈ ၸဝ်ႈ ယေႇသု၊ဢေႃႈ။ 23 ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ၶိင်ႇ ယၢမ်း ဢၼ် မုၼ်ၽုင်း လုၵ်ႈၵူၼ်း၊တၵ်း ထၢင်ႇသႃး မႃး ၼၼ်ႉ ႁွတ်ႈထိုင် ယဝ်ႉ။- 24 ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊မဵတ်ႉ ၶဝ်ႈပိူၵ်ႇ ၼၼ်ႉ ပေႃး ယင်း ဢမ်ႇ တူၵ်း ၶဝ်ႈ ၼႂ်း လိၼ် လႄႈ လုလႅဝ် ၸိုင်၊ပဵၼ် မဵတ်ႉ လဵဝ် ယူႇ ၵူၺ်း မၼ်း ဢေႃႈ။ ပေႃး လုလႅဝ် ၸင်ႇ ၸၢင်ႈ ၽႄ ၵိုၼ်း မႃး လႄႈ မီး မဵတ်ႉ ၼမ်ၼႃႇ ဢေႃႈ။- 25 ၵေႃႉ ဢၼ် ႁၵ်ႉ ဢသၢၵ်ႈ တူဝ်ၸဝ်ႈၵဝ်ႇ ၼၼ်ႉ ၸၢင်ႈ သုမ်း ဢသၢၵ်ႈ လႄႈ၊ၵေႃႉ ဢၼ် ၸင်း ဢသၢၵ်ႈ တူဝ်ၸဝ်ႈၵဝ်ႇ ၼႂ်း လေႃးၵႃႉ ၼႆႉ ၼၼ်ႉ ၸမ်ႉ၊မၼ်း ၸၢင်ႈ သိမ်းပႅင်း ဝႆႉ ပုၼ်ႈ ဢသၢၵ်ႈ ထႃႇဝရႃႉ ဢေႃႈ။- 26 ၽူႈလႂ် သေဢမ်ႇဝႃႈ၊ပေႃး ၶႂ်ႈ ႁဵတ်း ၵူၼ်းၸႂ်ႉ ၵူၼ်းသွႆ ၵဝ် ၸိုင်၊မၼ်း တၵ်း လႆႈ ၸွမ်း ၵဝ် ဢေႃႈ။ ၼင်ႇ ၼၼ် လႄႈ တီႈ ဢၼ် ၵဝ် မီး ၼၼ်ႉ ၵူၼ်းၸႂ်ႉ ၵူၼ်းသွႆ ၵဝ် ၼၼ်ႉ ၵေႃႈ တၵ်း လႆႈ ယူႇ ၸွမ်း ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ႁဵတ်း ၵူၼ်းၸႂ်ႉ ၵူၼ်းသွႆ ၵဝ် ၼၼ်ႉ ပေႃႈၸဝ်ႈ ၵဝ် တၵ်း ယုၵ်ႉယွင်ႈ မၼ်း ဢေႃႈ။ 27 "တေႃႈလဵဝ် ၼႆႉ၊ႁူဝ်ၸႂ် ၵဝ် မီး တၢင်း ဢၼ် ယၢပ်ႇၸႂ် မႆႈ ၸႂ် လႄႈ ၵဝ် တၵ်း လႆႈ လဝ်ႈလၢတ်ႈ ၸိူဝ်ႉ ၼင်ႇ ႁိုဝ်။ ၸွင်ႇ တၵ်း ဝႃႈ လႆႈ၊ 'ၵႃႈတီႈ ၶိင်ႇ ယၢမ်း ၼၼ်ႉ ၶႅၼ်းတေႃႈ ၵႄႇၶျွတ်ႈ ဢဝ် ၶႃႈၸဝ်ႈ သေၵမ်း တီႈၶႃႈ ပေႃႈ၊' ဝႃႈၼႆ ႁိုဝ်း။ ဢမ်ႇ ဝႃႈ ၸိူဝ်ႉ ၼင်ႇ ၼၼ် လႆႈ။ လွင်ႈ မၼ်း ၸမ်ႉ၊ပုၼ်ႈ လွင်ႈ ၼႆႉ ၵူၺ်း ၵဝ် ႁွတ်ႈထိုင် ၶိင်ႇ ယၢမ်း ဢၼ် ၶၢမ်ႇ ဝူၺ်ႇတၼႃႇ ၼႆႉ ဢေႃႈ။- 28 ဢူဝ်း ပေႃႈ၊ၶႅၼ်းတေႃႈ ယုၵ်ႉယွင်ႈ ယွင်ႈယေႃး ၼႃႇမႃႉ ၸိုဝ်ႈသဵင် ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ၊သဵင် ၵႂၢမ်း ပဵၼ် မႃး ၵႃႈတီႈ ၽႃႉၵၢင်ႁၢဝ် လႄႈ ဝႃႈ၊ "ၵဝ် ယုၵ်ႉယွင်ႈ ယွင်ႈယေႃး ယဝ်ႉ ယဝ်ႉ။ ၵဝ် သမ်ႉ တၵ်း ယုၵ်ႉယွင်ႈ ယွင်ႈယေႃး ထႅင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 29 မူႇၵူၼ်း ဢၼ် မီး ယူႇ ၵႃႈတီႈ ၼၼ်ႈ ၼၼ်ႉ လႆႈ ငိၼ်း သဵင် ၼၼ်ႉ လႄႈ ၵမ်ႈၽွင်ႈ ဝႃႈ၊ "ပဵၼ် သဵင် ၽႃႉလင် ဢေႃႈ၊" ဝႃႈၼႆ လႄႈ၊မၢင် ၵေႃႉ သမ်ႉ ဝႃႈ၊ "တမၢၼ်ႇၵၢင်ႁၢဝ် လၢတ်ႈ တေႃႇ ၵၼ် တင်း မၼ်းၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 30 ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "သဵင် ဢၼ် လၢတ်ႈ မႃး ၼႆႉ ပဵၼ် ပုၼ်ႈ ၵဝ် ဢမ်ႇၸႂ်ႈ။ ပဵၼ် ပုၼ်ႈ သူ ဢေႃႈ။- 31 ၶိင်ႇ မိူဝ်ႈလဵဝ် ၼႆႉ၊ပဵၼ် ၶိင်ႇ ဢၼ် ၸီႇယၢင်ႇ လေႃးၵႃႉ ၼႆႉ လႄႈ၊ၶုၼ် ဢၼ် ဢုပ်ႉပိူင်ႇ လေႃးၵႃႉ ၼႆႉ တၵ်း လႆႈ ၶၢမ်ႇ တၢင်း ဢၼ် ဢီး လူင်း ႁၢင်ႈ လူင်း ႁေႃ ဢေႃႈ။- 32 ၵဝ် ၵေႃႈ၊ပေႃး လႆႈ ၶၢမ်ႇ တၢင်း ဢၼ် ယူၵ်ႉ ဝႆႉ လႄႈ ၽၢတ်ႇ ယၢၼ် ၵၼ် တင်း လိၼ်မိူင်း ၸိုင်၊ၵဝ် တၵ်း တိုတ်ႉၸၼ် ဢဝ် ၵူၼ်း တင်းသဵင်ႈတင်းလူင် မႃး တီႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။- 33 မၼ်းၸဝ်ႈ လၢတ်ႈ ဝႃႈ ၸိူဝ်ႉ ၼင်ႇ ၼႆ ႁႂ်ႈလႆႈ ၼႄပျႃး လွင်ႈ ဢၼ် မၼ်းၸဝ်ႈ တၵ်း လႆႈ ၶၢမ်ႇတၢႆ ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။ 34 မူႇၵူၼ်း ၸိူဝ်း ၼၼ်ႉ ၵေႃႈ ၶိုၼ်း လၢတ်ႈ လႄႈ ဝႃႈ၊ "ႁဝ်း လႆႈ သွၼ် ဢဝ် ၼႂ်း ပိင်းၺၢပ်ႈတြႃး လွင်ႈ ဢၼ် ၸဝ်ႈ ၶရိၸ်ႈ၊တႄႇ ယူႇ တႃႇသေႇ ဢမ်ႇထၢတ်ႇ ဢေႃႈ။ လုၵ်ႈၸဝ်ႈ တၵ်း လႆႈ ၶၢမ်ႇ တၢင်း ဢၼ် ယုၵ်ႉ ဝႆႉ ဝႃႈ ၼင်ႇ ၼႆ ႁဵတ်း ႁိုဝ် လႄႈ မႂ်း ဝႃႈ လႆႈ ၸိူဝ်ႉ ၼင်ႇ ႁိုဝ်။ လုၵ်ႈၸဝ်ႈ ၼၼ်ႉ ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 35 ၸဝ်ႈ ယေႇသု၊ၸင်ႇ ၶိုၼ်း လၢတ်ႈ လႄႈ ဝႃႈ၊ "ဢၼ်လႅင်း တၵ်း တေ မီး လူၺ်ႈ ၵၼ် တင်း သူ ၸူဝ်ႈ ၶၢဝ်း ဢွၼ်ႇ ၼိုင်ႈ ၵူၺ်း ဢေႃႈ။ ၵႂႃႇ မႃး ၼႂ်း ၸူဝ်ႈ ဢၼ် ဢၼ်လႅင်း ယင်း တိုၵ်ႉ မီး ယူႇ ၼႆႉ တႃႉ။ ပေႃး ဢမ်ႇၼၼ် ၸိုင်၊ဢၼ် လပ်းသိင်ႇ တၵ်း ႁူမ်ႇ သုမ်ႇ သူ ဢေႃႈ။ ၵေႃႉ ဢၼ် ၵႂႃႇ မႃး ၼႂ်း ဢၼ် လပ်းသိင်ႇ ၼၼ်ႉ ဢမ်ႇ ႁု လွင်ႈ ဢၼ် တူဝ်ၸဝ်ႈၵဝ်ႇ ၵႂႃႇ တီႈ လႂ် ယူႇ ၼၼ်ႉ။- 36 ၸူဝ်ႈ ဢၼ်၊ဢၼ်လႅင်း ယင်း တိုၵ်ႉ မီး ယူႇ လူၺ်ႈ ၵၼ် တင်း သူ ၼႆႉ ယုမ်ႇမၢတ်ႈ ဢၼ်လႅင်း ႁႂ်ႈလႆႈ ပဵၼ် လုၵ်ႈ ဢၼ်လႅင်း တႃႉ၊" ဝႃႈ ၼင်ႇ ၼႆ ဢေႃႈ။ ဝၢႆးသေ ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼၼ် ယဝ်ႉ ၸိုင်၊မၼ်းၸဝ်ႈ ဢွၵ်ႇ ၵႂႃႇ လႄႈ တဵတ်ႇ မႅပ်း တူဝ်ၸဝ်ႈၵဝ်ႇ သေ ၵႃႈတီႈ ၶဝ် ဢေႃႈ။- 37 ပိၵ်ႉသမ်ႉ မၼ်းၸဝ်ႈ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ ထၢၼ်ႇ ၼၼ်ႉ သိုဝ်ႈ ၼႃႈ တႂ်ႈတႃ ၶဝ် သေၵေႃႈ၊ၶဝ် ယင်း ဢမ်ႇ ယုမ်ႇမၢတ်ႈ မၼ်းၸဝ်ႈ။- 38 မၼ်း ပဵၼ် မႃး ၸိူဝ်ႉ ၼင်ႇ ၼၼ် ၼင်ႇ ႁိုဝ် တၵ်း မႅၼ်ႈ ၸွမ်း ၵႂၢမ်း ပရေႃးၽႅတ်ႈဢိသႃႇယႃႉ၊ဢၼ် ႁေႃး ဝႆႉ လႄႈ ဝႃႈ၊ "ထႃႇဝရႃႉ ၽြႃး တီႈၶႃႈ၊ၽူႈလႂ် ယုမ်ႇမၢတ်ႈ ၶၢဝ်ႇ တြႃး ဢၼ် ႁဝ်း ႁေႃးလၢတ်ႈ ၼၼ်ႉ ယဝ်ႉ ၶႃႈ။ ၶႅၼ် မိုဝ်း ထႃႇဝရႃႉ ၽြႃး ၼၼ်ႉ ၸိုင်၊ထၢင်ႇသႃး ၵႃႈတီႈ ၽူႈလႂ် ယဝ်ႉ ၶႃႈ၊" ဝႃႈ ၼင်ႇ ၼႆ ၼၼ်ႉ လႄႈ။ 39 ၶဝ် ဢမ်ႇ ၸၢင်ႈ ယုမ်ႇမၢတ်ႈ ဢေႃႈ။ လွင်ႈ မၼ်း ၸမ်ႉ၊ပရေႃးၽႅတ်ႈ ဢိသႃႇယႃႉ၊သမ်ႉ လၢတ်ႈ ဝႆႉ ထႅင်ႈ လႄႈ ဝႃႈ။ 40 "ထႃႇဝရႃႉ ၽြႃး ႁဵတ်း ႁႂ်ႈ တႃ ၶဝ် မွတ်ႇ၊ ႁႂ်ႈ ႁူဝ်ၸႂ် ၶဝ် ၵႅၼ်ႇၶႅင်၊ ပုၼ်ႈ လွင်ႈ ၼင်ႇ ႁိုဝ် တႃ ၶဝ် တေ ဢမ်ႇ ႁၼ်၊ ႁူဝ်ၸႂ် ၶဝ် တေ ဢမ်ႇ ၸၢင်ႈ ႁု ၸၢင်ႈ ပွင်ႇ၊ တေ ဢမ်ႇ ဝၢႆႇ ႁူဝ် မႃး ၸူး ၵဝ်၊ ႁႂ်ႈ ၵဝ် လႆႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၶဝ် ႁၢႆ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 41 ပရေႃးၽႅတ်ႈ ဢိသႃႇယႃႉ၊ႁေႃးလၢတ်ႈ ၵႂၢမ်း ၼၼ်ႉ၊ၵွပ်ႈပိူဝ်ႈ မၼ်း လႆႈ ႁၼ် မုၼ်ၽုင်း ဢႃႇၼုၽေႃႇ ၸဝ်ႈ လႄႈ သမ်ႉ လၢတ်ႈ လွင်ႈ မၼ်း တၢင်း မၼ်း ဢေႃႈ။ 42 ၼႂ်းဝႃႈၼၼ် သေၵေႃႈ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။ ၵူၺ်းၵႃႈ၊ပိူဝ်ႈ ဢၼ် ၶဝ် ၵူဝ် ၵူၼ်း ၵိူင်း ၽႃႇရိသႄး၊တင်းလၢႆ တၵ်း ႁေႃႈ ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး လႄႈ ၶဝ် ဢမ်ႇ ႁပ်ႉတုင်း ဢဝ် ထၢင်ႇထၢင်ႇသႃးသႃး။- 43 လွင်ႈ မၼ်း ၸမ်ႉ၊ၶဝ် ၵျိူၵ်ႈ ႁၵ်ႉ သရေႇ ၼႃႈ တႃ ဢၼ် လႆႈ ၵႃႈတီႈ ၵူၼ်း ၼၼ်ႉ ယဵင်ႈၶႅၼ်း ၼႃႇ သေ သရေႇ ၼႃႈ တႃ ဢၼ် လႆႈ ၵႃႈတီႈ ၽြႃးပဵၼ်ၸဝ်ႈ ၼၼ်ႉ ဢေႃႈ။ 44 ၸဝ်ႈ ယေႇသု၊ဢဝ် တင်း သဵင် ဢၼ် ယႂ်ႇ ၼႃႇ လႄႈ လၢတ်ႈ ဝႃႈ၊ "ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ ယုမ်ႇမၢတ်ႈ ၵဝ် ၵူၺ်းဢမ်ႇၵႃး၊ယုမ်ႇမၢတ်ႈ ပႃး တင်း ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 45 ၵေႃႉ ဢၼ် တူၺ်း ႁၼ် ၵဝ် ၼၼ်ႉ တူၺ်း ႁၼ် ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 46 ၵဝ် ပဵၼ် ၸိူဝ်ႉ ၼင်ႇ ဢၼ်လႅင်း သေလႄႈ မႃး ၼႂ်း လေႃးၵႃႉ ၼႆႉ ပုၼ်ႈ လွင်ႈ ၼင်ႇ ႁိုဝ် ၶဝ် ၸိူဝ်း ဢၼ် ယုမ်ႇမၢတ်ႈ ၵဝ် ၵူႈၵေႃႉၵူႈၵူၼ်း၊တၵ်း တေ ဢမ်ႇ လႆႈ မီး ယူႇ ၼႂ်း တီႈ ဢၼ် လပ်းသိင်ႇ ဢေႃႈ။- 47 ပေႃး သေၵေႃႉသေၵူၼ်း ငိၼ်း ၶၢဝ်ႇ တြႃး ၵဝ် လႄႈ ဢမ်ႇ ႁဵတ်း ၸွမ်း ၼၼ်ႉ ၸိုင်၊ၵဝ် ဢမ်ႇ ၸီႇယၢင်ႇ ဢပျတ်ႈ မၼ်း။ ၵဝ် မႃး ႁႂ်ႈလႆႈ ၸီႇယၢင်ႇ ဢပျတ်ႈ လေႃး ၵႃႉ ၼႆႉ ဢမ်ႇၸႂ်ႈ။ မႃး ႁႂ်ႈလႆႈ ၵႄႇၶျွတ်ႈ ဢဝ် ၵူၼ်း လေႃး ၵႃႉ ဢေႃႈ။- 48 ၽူႈလႂ် သေဢမ်ႇဝႃႈ၊ၵေႃႉ ဢၼ် ထဵင် ပႅတ်ႈ ၵဝ် လႄႈ ဢမ်ႇ ထွမ်ႇဢဝ် ၶၢဝ်ႇ တြႃး ၵဝ် ၼၼ်ႉ၊မီး ၸဝ်ႈ ဢၼ် ၸီႇယၢင်ႇ ဢပျတ်ႈ မၼ်း ၼၼ်ႉ ထႅင်ႈ ပႃး ၼိုင်ႈ လူးၵွၼ်ႇ ဢေႃႈ။ ၵႂၢမ်း ဢၼ် ၵဝ် ႁေႃးလၢတ်ႈ ၼႆႉ တၵ်း ပဵၼ် ၸဝ်ႈ ဢၼ် ၸီႇယၢင်ႇ ဢပျတ်ႈ မၼ်း ၼႂ်း ဝၼ်း ၵမ်းလိုၼ်းသုတ်း ပုၼ်ႉ ဢေႃႈ။- 49 လွင်ႈ မၼ်း ၸမ်ႉ၊ၵဝ် ႁေႃးလၢတ်ႈ ၸွမ်းၼင်ႇ ဢၶႂၢင်ႉ ဢႃႇၼႃႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ တူဝ် မၼ်းၸဝ်ႈ ပိင်းၺၢပ်ႈ ဝႆႉ၊ႁႂ်ႈ ၵဝ် ဝႃႈ ၸိူဝ်ႉ ၼင်ႇ ႁိုဝ်၊ႁႂ်ႈ ႁေႃးလၢတ်ႈ ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။- 50 ၼင်ႇ ၼၼ် လႄႈ ၵဝ် ႁု ဝႃႈ ပိင်းၺၢပ်ႈ ၸဝ်ႈ ၼၼ်ႉ ပဵၼ် ဢသၢၵ်ႈ ထႃႇဝရႃႉ ဢေႃႈ။ ၵႃႈ ဢၼ် ၵဝ် ႁေႃးလၢတ်ႈ ၸိူဝ်း ၼႆႉ ၵေႃႈ ၵဝ် ႁေႃးလၢတ်ႈ ၸွမ်းၼင်ႇ ဢၼ် ပေႃႈၸဝ်ႈ သင်ႇ လၢတ်ႈ ဝႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။
John 13
1 ၶိင်ႇ မိူဝ်ႈ ၼၼ်ႉ၊ပဵၼ် ဝၼ်းၽိတ်ႈ ပွႆး ပသၶႃႇ၊ဢေႃႈ။ ၸဝ်ႈ ယေႇသု၊ႁု လွင်ႈ ၶိင်ႇ ယၢမ်း ႁွတ်ႈ ၽႅဝ် မႃး ပုၼ်ႈ ဢၼ် မၼ်းၸဝ်ႈ တၵ်း ဢွၵ်ႇ သေ လေႃးၵႃႉ ၼႆႉ ၵႂႃႇၸူး ၵႃႈတီႈ ပေႃႈၸဝ်ႈ ၼၼ်ႉ ဢေႃႈ။ မၼ်းၸဝ်ႈ ၸိုင်၊ႁၵ်ႉ ၵူၼ်း မၼ်းၸဝ်ႈ ဢၼ် မီး ယူႇ ၼႂ်း လေႃးၵႃႉ ၼႆႉ လႄႈ၊ယင်း ႁၵ်ႉ တေႃႇထိုင်ႁွတ်ႈ တီႈသုတ်း တီႈ ၵွႆ ဢေႃႈ။- 2 ယၢမ်း မိူဝ်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ ယင်း တိုၵ်ႉ ၵိၼ် ၶဝ်ႈၶမ်ႈ ယူႇ ၼၼ်ႉ ၸိုင်၊မႃႇၼၢတ်ႈ ပေႃး သႂ်ႇ ဝႆႉ တၢင်းၵျၢမ်ႇတၢင်းပွင် ၵႃႈၼႂ်း ႁူဝ်ၸႂ် ယုတႃႉ ဢိသၵႃႇရေႇဢုတ်ႈ၊လုၵ်ႈၸၢႆး သိမုၼ်ႇ၊ႁႂ်ႈလႆႈ ဢဝ် ၸဝ်ႈ ယေႇသု၊ဢၢပ်ႈ ၼႂ်း မိုဝ်း ရၢၼ်ႇသူႇ ၼၼ်ႉ ယဝ်ႉ ဢေႃႈ။- 3 ၸဝ်ႈ ယေႇသု၊ႁု လွင်ႈ ဢၼ် ပေႃႈၸဝ်ႈ ဢၢပ်ႈပၼ် တင်းသဵင်ႈတင်းလူင် ၵႃႈတီႈ ၼႂ်း မိုဝ်း မၼ်းၸဝ်ႈ ဝႆႉ ယဝ်ႉ ၼၼ်ႉ ၵူၺ်းဢမ်ႇၵႃး၊ႁု လွင်ႈ ဢၼ် မၼ်းၸဝ်ႈ လုၵ်ႉ ၵႃႈတီႈ ၽြႃးပဵၼ်ၸဝ်ႈ မႃး လႄႈ တၵ်း ၵႂႃႇၸူး ၵႃႈတီႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 4 ပိူဝ်ႈ ၼႆ လႄႈ မၼ်းၸဝ်ႈ လုၵ်ႉ ဢွၵ်ႇ ၽိူၼ်ၶဝ်ႈ ၵႂႃႇ ထွတ်ႇ သိူဝ်ႈယၢဝ်း မၼ်းၸဝ်ႈ သေယဝ်ႉ၊ဢဝ် ၽႃႈၸဵတ်ႉ တူဝ် ဝဵၼ်း ဢႅဝ် ယဝ်ႉ ၸင်ႇ၊- 5 ထွၵ်ႇ ၼမ်ႉ သႂ်ႇ ၼႂ်း ဢၢင်ႇ သုၵ်ႈ တိၼ် သေ သုၵ်ႈ ပၼ် တိၼ် တပႄးၸဝ်ႈ တင်းလၢႆ လႄႈ၊သမ်ႉ ဢဝ် ၽႃႈၸဵတ်ႉ တူဝ် ဢၼ် ဝဵၼ်း ဢႅဝ် မၼ်းၸဝ်ႈ ၼၼ်ႉ ၸဵတ်ႉ ပၼ် ဢေႃႈ။- 6 မိူဝ်ႈ ဢၼ် ထိုင် ၵႃႈတီႈ သိမုၼ်ႇ ပေႇတရု၊ၸိုင်၊သိမုၼ်ႇ ပေႇတရု၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ၸဝ်ႈ ႁဝ်း တေ သုၵ်ႈ ပၼ် တိၼ် ၵဝ်ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ၊- 7 မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ဢၼ် ၵဝ် ႁဵတ်း ယူႇ ၼႆႉ မိူဝ်ႈလဵဝ် မႂ်း ဢမ်ႇ ပႆႇ ႁု လွင်ႈ မၼ်း။ ၵူၺ်းၵႃႈ၊ဝၢႆးလိုၼ်း မႂ်း တၵ်း ႁု ဢေႃႈ၊" ဝႃႈ ၼင်ႇ ၼႆ ဢေႃႈ။ 8 ပေႇတရု၊ၵေႃႈ လဝ်ႈလၢတ်ႈ လႄႈ ဝႃႈ၊ "မိူဝ်ႈလႂ် သေဢမ်ႇဝႃႈ ၸဝ်ႈႁဝ်း တၵ်း ဢမ်ႇ လႆႈ သုၵ်ႈ တိၼ် ၵဝ်ၶႃႈ လႃးလႃး ၶႃႈ၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် ဢမ်ႇ လႆႈ သုၵ်ႈ တိၼ် မႂ်း ၸိုင်၊မႂ်း ဢမ်ႇၸႂ်ႈ တပႄး ၵဝ် ၵူၺ်း၊" ဝႃႈ ၼင်ႇ ၼႆ ဢေႃႈ။ 9 သိမုၼ်ႇ ပေႇတရု၊ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ပေႃး ဝႃႈၼႆ ၸိုင်၊ယႃႇပေ သုၵ်ႈ တိၼ် ၵူၺ်း လႄႈ သုၵ်ႈ ပႃး ၸဵမ် မိုဝ်း ၸဵမ် ႁူဝ် ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 10 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵေႃႉ ဢၼ် ဢၢပ်ႇၼမ်ႉ ယဝ်ႉ ၼၼ်ႉ မူတ်းသႂ် တင်း တူဝ် တင်း ၶိင်း ယူႇ လႄႈ၊လိူဝ် သေ တၢင်း ဢၼ် သုၵ်ႈ တိၼ် ၵူၺ်း၊ဢမ်ႇ လူဝ်ႇ သုၵ်ႈ ၵႃႈသင် ယဝ်ႉ။ ၼွၵ်ႈ သေ ၵေႃႉလဵဝ် ၵူၺ်း သူ ၵူႈ ၵေႃႉ မူတ်းသႂ် ဢေႃႈ၊" ဝႃႈ ၼင်ႇ ၼႆ ဢေႃႈ။- 11 လွင်ႈ မၼ်း ၸမ်ႉ၊ပိူဝ်ႈ ဢၼ် မၼ်းၸဝ်ႈ ႁု ၵေႃႉလႂ် တၵ်း ဢဝ် မၼ်းၸဝ်ႈ ဢၢပ်ႈ ၵႃႈၼႂ်း မိုဝ်း ရၢၼ်ႇသူႇ ၼၼ်ႉ လႄႈ ၸင်ႇ လၢတ်ႈ ဝႃႈ၊ "ၼွၵ်ႈ သေ ၵေႃႉလဵဝ် ၵူၺ်း သူ ၵူႈ ၵေႃႉ မူတ်းသႂ် ဢေႃႈ၊" ဝႃႈ ၼင်ႇ ၼႆ ဢေႃႈ။ 12 ဝၢႆးသေ မၼ်းၸဝ်ႈ သုၵ်ႈ တိၼ် ၶဝ် ယဝ်ႉ ၸင်ႇ၊သမ်ႉ ၶိုၼ်း ၼုင်ႈ သိူဝ်ႈယၢဝ်း ၼၼ်ႉ လႄႈ၊ၶိုၼ်း ၼင်ႈ ၵႃႈတီႈ ၽိူၼ်ၶဝ်ႈ သေယဝ်ႉ၊လၢတ်ႈ လႄႈ ဝႃႈ၊ "ဢၼ် ၵဝ် ႁဵတ်း တီႈ သူ ယဝ်ႉ တူဝ်ႈ ၵႂႃႇ ၼႆႉ ၸွင်ႇ သူ ႁု လွင်ႈ မၼ်း ႁိုဝ်း။- 13 ဢၼ် သူ ႁွင်ႉ ၵဝ် လႄႈ ဝႃႈ၊ 'သြႃႇ ၸဝ်ႈႁဝ်း၊ဢိၵ်ႇတင်း ၸဝ်ႈၽြႃး ႁဝ်း' ဝႃႈၼႆ ၼၼ်ႉ ၸိုဝ်ႈၸႂ်ႈ တႄႉတႄႉ ဢေႃႈ။ ၵွပ်ႈသင် လႄႈ ဝႃႈ ၸမ်ႉ၊ၵႃႈ ၼင်ႇ ဢၼ် သူ ႁွင်ႉဝႃႈ ၼၼ်ႉ ၵဝ် ပဵၼ် ဢေႃႈ။- 14 ၵဝ် ပဵၼ် ၸဝ်ႈ သြႃႇ သူ၊ပဵၼ် ၸဝ်ႈၽြႃး သူ လႄႈ ယင်း သုၵ်ႈ ပၼ် တိၼ် သူ ယဝ်ႉ။ သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ထုၵ်ႇလီ သုၵ်ႈ တိၼ် ပၼ် ၵၼ် ဢေႃႈ။- 15 ၵဝ် ႁဵတ်း ၼႄ ပုင်ႇ သၢၵ်ႈသေႇ ဝႆႉ တီႈ သူ ယဝ်ႉ။ သူ ၵေႃႈ တၵ်း လႆႈ ႁဵတ်း ၸွမ်း ၵႃႈ ၼင်ႇ ဢၼ် ၵဝ် ႁဵတ်း ၼၼ်ႉ ဢေႃႈ။- 16 ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၶႃႈ ဢမ်ႇ ယႂ်ႇ မျၢတ်ႈ သေ ၸဝ်ႈ မၼ်း။ ၵေႃႉ ဢၼ် ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇ ၵေႃႈ ဢမ်ႇ ယႂ်ႇ မျၢတ်ႈ သေၵေႃႉ ဢၼ် ပွႆႇၸႂ်ႉ မၼ်း ၼၼ်ႉ။- 17 တေႃႈလဵဝ် ၼႆႉ သူ ႁု တြႃး ၼႆႉ ယဝ်ႉ၊ႁဵတ်း ၸွမ်း တႃႉ။ သူ တၵ်း မီး မၢင်ႇၵလႃႇ ဢေႃႈ။ 18 "ၵဝ် လၢတ်ႈ လူၺ်ႈ လွင်ႈ သူ တင်းမူတ်း ဢမ်ႇၸႂ်ႈ။ ၵဝ် ႁုၸၵ်း သူ ၸိူဝ်း ဢၼ် ၵဝ် လိူၵ်ႈၵဵပ်း ဝႆႉ ၼႆႉ ၵေႃႉလႂ် ၵေႃႉ ၼၼ်ႉ ယူႇ ဢေႃႈ။ ၵူၺ်းၵႃႈ၊မၼ်း တၵ်း လႆႈ ပဵၼ် ၸွမ်း ပျေႉပျေႉၸုမ်ႇၸုမ်ႇ ၵႃႈ ၼင်ႇ ဢၼ် ၵႂၢမ်း ၵျၢမ်းလိၵ်ႈ ဝႃႈ၊ 'ၵေႃႉ ဢၼ် ၵိၼ် တၢင်းၵိၼ် လူၺ်ႈ ၵၼ် တင်း ၵဝ် ၼၼ်ႉ ဢဝ် တိၼ် ပိတ်ႉ ၵဝ် ဢေႃႈ၊' ဝႃႈ ၼင်ႇ ၼႆ ၼၼ်ႉ ဢေႃႈ။- 19 ၸူဝ်ႈ ဢၼ် လွင်ႈတၢင်း ၼႆႉ ဢမ်ႇ ပႆႇ ပဵၼ် မႃး ၸိုင်၊မိူဝ်ႈလဵဝ် ၵဝ် လၢတ်ႈ ဝႆႉ တီႈ သူ လႄႈ၊ယၢမ်ႈ မိူဝ်ႈ ဢၼ် လွင်ႈတၢင်း ၼၼ်ႉ ပဵၼ် မႃး ၸင်ႇ သူ တေ ယုမ်ႇမၢတ်ႈ လွင်ႈ ဢၼ်၊ 'ၵဝ် ပဵၼ် ၵေႃႉ ဢၼ် ၵဝ် ပဵၼ်' ၼၼ်ႉ ဢေႃႈ။- 20 ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉတုင်း ဢဝ် ၵေႃႉ ဢၼ် ၵဝ် ပွႆႇၸႂ်ႉ ၵႂႃႇ ၼၼ်ႉ ႁပ်ႉတုင်း ဢဝ် ၵဝ် ယဝ်ႉ။ ၵေႃႉ ဢၼ် သမ်ႉ ႁပ်ႉတုင်း ဢဝ် ၵဝ် ၼၼ်ႉ ၵေႃႈ ႁပ်ႉ တုင်း ဢဝ် ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 21 ဝၢႆးသေ ၸဝ်ႈ ယေႇသု၊လၢတ်ႈ ၵႂၢမ်း ၶေႃႈ ၼႆႉ ယဝ်ႉ ၸိုင်၊ႁူဝ်ၸႂ် မၼ်းၸဝ်ႈ မီး တၢင်း ဢၼ် ယၢပ်ႇၸႂ် ယုင်ႈၸႂ် ၼႃႇ လူင်လၢင် လႄႈ ၶၢမ်ႇသၢၵ်ႈသေႇ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၼႂ်း သူ ၼႆႉ ၵေႃႉ ၼိုင်ႈ တၵ်း ဢဝ် ၵဝ် ဢၢပ်ႈ ၵႃႈၼႂ်း မိုဝ်း ရၢၼ်ႇသူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 22 တပႄးၸဝ်ႈ ၸိူဝ်း ၼၼ်ႉ၊မီး တၢင်း ဢၼ် ၵႂင်ၸႂ် ယုင်ႈၸႂ် ၼႃႇ လူင်လၢင် လူၺ်ႈ လွင်ႈ ဢၼ် မၼ်းၸဝ်ႈ ၶႂ်ႈဝႃႈ ၽူႈလႂ် လႄႈ၊ၵေႃႉ ၼိုင်ႈ လႄႈ ၵေႃႉ ၼိုင်ႈ တူၺ်း ၵၼ် ယူႇ ဢေႃႈ။- 23 ၼႂ်း တပႄးၸဝ်ႈ ၸိူဝ်း ၼၼ်ႉ ၵေႃႉ ၼိုင်ႈ၊ဢၼ် မၼ်းၸဝ်ႈ ႁၵ်ႉ ၼၼ်ႉ မီး ယူႇ ၸပ်း ၶၢင်ႈ ၽၢႆႇ ၶႂႃ ၸဝ်ႈ လႄႈ၊- 24 သိမုၼ်ႇ ပေႇတရု၊ၸိ မၼ်း လႄႈ လၢတ်ႈ ဝႃႈ၊ "မၼ်းၸဝ်ႈ ၶႂ်ႈဝႃႈ ပဵၼ် ၵေႃႉလႂ်၊လဝ်ႈထၢမ် တူၺ်း လူး၊" ဝႃႈ ၼင်ႇ ၼႆ ဢေႃႈ။ 25 တပႄးၸဝ်ႈ ၵေႃႉ ၼၼ်ႉ ၵေႃႈ ယဵင်ႈၶႅၼ်း သုတ်ႉၸမ် ႁိမ်း ၶၢင်ႈ မၼ်းၸဝ်ႈ သေယဝ်ႉ၊လဝ်ႈထၢမ် ဝႃႈ၊ "ၸဝ်ႈၽြႃး တီႈၶႃႈ၊ပဵၼ် ၵေႃႉလႂ် ၶႃႈ၊" ဝႃႈ ၼင်ႇ ၼႆ လႄႈ၊- 26 ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵေႃႉ ၼၼ်ႉ ပဵၼ် ၵေႃႉ ဢၼ် ၵဝ် တၵ်း ဢဝ် ၶဝ်ႈမုၼ်း တႃႇ ဢူမ် ၼိုင်ႈ ၼႆႉ ၸုမ်ႇ လႄႈ ပၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ လၢတ်ႈ သေယဝ်ႉ၊မၼ်းၸဝ်ႈ ဢဝ် ၶဝ်ႈမုၼ်း တႃႇ ဢူမ် ၼိုင်ႈ ၸုမ်ႇ သေလႄႈ ယိုၼ်ႈ ပၼ် ယုတႃႉ၊လုၵ်ႈၸၢႆး သိမုၼ်ႇ ဢိသၵႃႇရေႇဢုတ်ႈ၊ဢေႃႈ။- 27 ယၢမ်း ဢၼ် ယုတႃႉ၊ႁပ်ႉ ဢဝ် ၶဝ်ႈမုၼ်း ၼၼ်ႉ၊မႃႇၼၢတ်ႈ ၶဝ်ႈ ၵႃႈၼႂ်း မၼ်း ၵမ်းလဵဝ် ဢေႃႈ။ ၸဝ်ႈ ယေႇသု၊လၢတ်ႈ တီႈ မၼ်း လႄႈ ဝႃႈ၊ "ဢၼ် မႂ်း ဢၢင်ႈ တၵ်း ႁဵတ်း ၼၼ်ႉ ႁဵတ်း ၽႂ်း ၽႂ်း တႃႉ၊" ဝႃႈ ၼင်ႇ ၼႆ ဢေႃႈ။- 28 ၼႂ်း ၶဝ် ၸိူဝ်း ဢၼ် မီး ယူႇ ၵႃႈတီႈ ၽိူၼ်ၶဝ်ႈ ၼၼ်ႉ ၵေႃႉ ၼိုင်ႈ ၵေႃႈ ယင်း ဢမ်ႇ ႁု ပွင်ႇလွင်ႈ ဢၼ် မၼ်းၸဝ်ႈ ႁဵတ်းသင် လႄႈ လၢတ်ႈ ဝႃႈ ၸိူဝ်ႉ ၼင်ႇ ၼၼ် တီႈ မၼ်း ၼၼ်ႉ သေၵေႃႉသေၵူၼ်း။- 29 ၸွမ်းၼင်ႇ ယုတႃႉ၊ပဵၼ် ၵေႃႉ ထိင်း ထူင်ငိုၼ်း လႄႈ၊ၵမ်ႈၽွင်ႈ ထၢင်ႇ ဝႃႈ၊ၸဝ်ႈ ယေႇသု၊ၸႂ်ႉ မၼ်း ၵႂႃႇ သိုဝ်ႉ ပုၼ်ႈ ဢၼ် ၶဝ် တၵ်း လူဝ်ႇ ၼႂ်း ပွႆး ၼၼ်ႉ၊ဢမ်ႇၼၼ် ၵေႃႈ ထၢင်ႇ ဝႃႈ ႁႂ်ႈ မၼ်း ၽေးၸွၼ်း မႅင်ႇ ပၼ် သေ ၸိူဝ်ႉ သေ ပိူင် တီႈ ၵူၼ်းၽၢၼ် တင်းလၢႆ ၼၼ်ႉ ဢေႃႈ။- 30 ယုတႃႉ၊ၵေႃႈ ႁပ်ႉ ဢဝ် ၶဝ်ႈမုၼ်း တႃႇ ဢူမ် ၼိုင်ႈ ၼၼ်ႉ သေယဝ်ႉ၊ဢွၵ်ႇ ၵႂႃႇ ၵမ်းလဵဝ် ဢေႃႈ။ ၶိင်ႇ ၼၼ်ႉ ပဵၼ် ၶိင်ႇ ၵၢင်ၶမ်ႈ ဢေႃႈ။ 31 ဝၢႆးသေ ယုတႃႉ၊ဢွၵ်ႇ ၵႂႃႇ ယဝ်ႉ ၼၼ်ႉ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ၵမ်း ၼႆႉ မုၼ်ၽုင်း လုၵ်ႈၵူၼ်း၊ထၢင်ႇသႃး မႃး ယဝ်ႉ။ မုၼ်ၽုင်း ၽြႃးပဵၼ်ၸဝ်ႈ ၵေႃႈ ထၢင်ႇသႃး မႃး ၵွပ်ႈ လူၺ်ႈ လုၵ်ႈၵူၼ်း၊ၼၼ်ႉ ယဝ်ႉ။- 32 ၼင်ႇ ၼၼ် လႄႈ ပေႃး မုၼ်ၽုင်း ၽြႃးပဵၼ်ၸဝ်ႈ ထၢင်ႇသႃး မႃး ၵွပ်ႈ လူၺ်ႈ လုၵ်ႈၵူၼ်း၊ၸိုင်၊ၽြႃးပဵၼ်ၸဝ်ႈ တၵ်း ႁႂ်ႈ မုၼ်ၽုင်း လုၵ်ႈၵူၼ်း၊ထၢင်ႇသႃး မႃး ၼႂ်း တူဝ် မၼ်းၸဝ်ႈ ဢေႃႈ။ တၵ်း ႁႂ်ႈ မုၼ်ၽုင်း လုၵ်ႈၵူၼ်း၊ၼၼ်ႉ ထၢင်ႇသႃး မႃး ၵမ်းလဵဝ် ဢေႃႈ။- 33 လုၵ်ႈလၢင်း ၶဝ်႟။ ၵဝ် တေ မီး ယူႇ လူၺ်ႈ ၵၼ် တင်း သူ ၵမ်း ဢွၼ် ၼိုင်ႈ ၵူၺ်း ယဝ်ႉ။ သူ တေ သွၵ်ႈႁႃ ၵဝ် ဢေႃႈ။ ၵူၺ်းၵႃႈ၊ၸိူဝ်ႉ ၼင်ႇ ဢၼ် ၵဝ် လၢတ်ႈ တီႈ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် လႄႈ ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈထိုင် လႆႈ၊' ဝႃႈၼႆ ၼၼ်ႉ၊ၵမ်း ၼႆႉ ၵဝ် လၢတ်ႈ တီႈ သူ ဢေႃႈ။- 34 ၵဝ် ပၼ် ပိင်းၺၢပ်ႈတြႃး ဢၼ် မႂ်ႇ တီႈ သူ မိူဝ်ႈလဵဝ် ၼႆႉ ၸမ်ႉ၊သူ ၼင်ႇ ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် တႃႉ။ ၸိူဝ်ႉ ၼင်ႇ ဢၼ် ၵဝ် ႁၵ်ႉ သူ ၼၼ်ႉ ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် တႃႉ။- 35 ပေႃး သူ ႁၵ်ႉ ၵၼ် ၸိူဝ်ႉ ၼင်ႇ ၼႆ ၸိုင်၊ၵူၼ်း တင်းသဵင်ႈတင်းလူင် တၵ်း ႁု ဝႃႈ သူ ပဵၼ် တပႄး ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 36 သိမုၼ်ႇ ပေႇတရု၊လဝ်ႈထၢမ် လႄႈ ဝႃႈ၊ "ၸဝ်ႈၽြႃး တီႈၶႃႈ၊ၸဝ်ႈ ႁဝ်း တေ ၵႂႃႇ ၵႃႈတီႈလႂ် ၶႃႈ၊" ဝႃႈ ၼင်ႇ ၼႆ လႄႈ၊ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "တီႈ ဢၼ် ၵဝ် ၵႂႃႇ ၼၼ်ႉ တေႃႈလဵဝ် ၼႆႉ မႂ်း ဢမ်ႇ ၸွမ်း ၵႂႃႇ လႆႈ၊ၵမ်းလိုၼ်း ၸင်ႇ မႂ်း တၵ်း ၸွမ်း မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 37 ပေႇတရု၊သမ်ႉ လဝ်ႈထၢမ် လႄႈ ဝႃႈ၊ "ၸဝ်ႈၽြႃး တီႈၶႃႈ၊ႁဵတ်းသင် လႄႈ ၵဝ်ၶႃႈ ဢမ်ႇ ၸွမ်း ၸဝ်ႈႁဝ်း ၵႂႃႇ လႆႈ တေႃႈလဵဝ် ၼႆႉ ၶႃႈ။ ၵဝ်ၶႃႈ တၵ်း ၸုၼ်ႉ ဢသၢၵ်ႈ ပုၼ်ႈ ၸဝ်ႈႁဝ်း တီႈၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 38 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၸွင်ႇ မႂ်း တၵ်း ၸုၼ်ႉ ဢသၢၵ်ႈ ပုၼ်ႈ ၵဝ် ႁိုဝ်း။ ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ မႂ်း ၸမ်ႉ၊ၸူဝ်ႈ ဢၼ် ၵႆႇ ယင်း ဢမ်ႇ ပႆႇ ၶၼ် ၼၼ်ႉ မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။
John 14
1 ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ယႃႇ ႁႂ်ႈ ႁူဝ်ၸႂ် သူ မီး တၢင်း ဢၼ် မႆႈၸႂ် ၶီၸႂ် ၵႃႈသင်။ ယုမ်ႇမၢတ်ႈ ၽြႃးပဵၼ်ၸဝ်ႈ တႃႉ။ တီႈ ၵဝ် ၼႆႉ ၵေႃႈ ယုမ်ႇမၢတ်ႈ တႃႉ။- 2 ၼႂ်း ႁိူၼ်း ပေႃႈၸဝ်ႈ ၵဝ် ၼၼ်ႉ မီး တီႈ ယူႇ တီႈ သဝ်း ၼမ်ၼႃႇ ဢေႃႈ။ ပေႃး ယင်း ဢမ်ႇ မီး တႄႉ ၸိုင်၊လွင်ႈ ဢၼ် ၵဝ် ၵႂႃႇ ႁႂ်ႈလႆႈ မႄးႁႅၼ်း တီႈ ယူႇ ပုၼ်ႈ သူ ၼၼ်ႉ ၵဝ် တၵ်း ဢမ်ႇ လၢတ်ႈ တီႈ သူ။- 3 ဝၢႆးသေ ၵဝ် ၵႂႃႇ မႄးႁႅၼ်း ပုၼ်ႈ သူ ယဝ်ႉ ၸိုင်၊ၵဝ် တၵ်း သမ်ႉ ၶိုၼ်း မႃး ဢဝ် သူ ၵႂႃႇ တီႈ ၵဝ် ပုၼ်ႉ ႁႂ်ႈ သူ လႆႈ ယူႇ ၸွမ်း ၵႃႈတီႈ ဢၼ် ၵဝ် ယူႇ ၼၼ်ႉ ဢေႃႈ။- 4 ၵဝ် ၵႂႃႇ ၵႃႈတီႈလႂ် ဝႃႈၼႆ သူ ႁု ယူႇ ဢေႃႈ။ သဵၼ်ႈတၢင်း ဢၼ် ၵဝ် ၵႂႃႇ ၼၼ်ႉ ၵေႃႈ သူ ႁု ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 5 ထူဝ်းမႃႉ၊ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ၸဝ်ႈ ႁဝ်း တၵ်း ၵႂႃႇ ၵႃႈတီႈလႂ် ႁဝ်းၶႃႈ ယင်း ဢမ်ႇ ႁု လႄႈ၊ႁဝ်းၶႃႈ တေ ႁဵတ်း ၸိူဝ်ႉ ၼင်ႇ ႁိုဝ် ႁု သဵၼ်ႈတၢင်း မၼ်း လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 6 ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၵဝ် ၼႆႉ ပဵၼ် သဵၼ်ႈတၢင်း ဢေႃႈ။ သမ်ႇမႃႇ တြႃး ၵေႃႈ ပဵၼ် ဢေႃႈ။ ဢသၢၵ်ႈ ၵေႃႈ ပဵၼ် ဢေႃႈ။ လိူဝ် သေ တၢင်း ဢၼ် ဢိင်ပိုင်ႈ ၵဝ် ၼၼ်ႉ ၽူႈလႂ် ဢမ်ႇ ႁွတ်ႈထိုင် ၵႃႈတီႈ ပေႃႈၸဝ်ႈ လႆႈ။- 7 ပေႃး သူ ႁုၸၵ်း ၵဝ် ယဝ်ႉ ၸိုင်၊ပေႃႈၸဝ်ႈ ၵဝ် ၼၼ်ႉ ၵေႃႈ သူ တၵ်း ႁုၸၵ်း ဢေႃႈ။ တႄႇ ဢဝ် မိူဝ်ႈလဵဝ် ၼႆႉ ၵႂႃႇ သူ လႆႈ ႁု လႆႈ ႁၼ် မၼ်းၸဝ်ႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 8 ၽိလိပ်ႉပု၊ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ၼႄ ပၼ် ပေႃႈၸဝ်ႈ ၼၼ်ႉ တီႈ ႁဝ်းၶႃႈ သေၵမ်း ၶႃႈ။ ပေႃး ၼႄ ပၼ် ယဝ်ႉ ၸိုင်၊ႁဝ်းၶႃႈ တေ ပျေႇၸႂ် ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 9 ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၽိလိပ်ႉပု၊႟။ ၵဝ် မီး ယူႇ လူၺ်ႈ ၵၼ် တင်း သူ ႁိုင် ထၢၼ်ႇ ၼႆႉ ယဝ်ႉ။ မႂ်း ယင်း ဢမ်ႇ ပႆႇ ႁုၸၵ်း ၵဝ် လူးၵွၼ်ႇ ႁိုဝ်း။ ၵေႃႉ ဢၼ် လႆႈ ႁၼ် ၵဝ် ၼၼ်ႉ လႆႈ ႁၼ် ပေႃႈၸဝ်ႈ ယဝ်ႉ ဢေႃႈ။ မႂ်း သမ်ႉ ယင်း မီး လွင်ႈ ဢၼ် လၢတ်ႈ ဝႃႈ၊ 'ၼႄ ပၼ် ပေႃႈၸဝ်ႈ ၼၼ်ႉ တီႈ ႁဝ်းၶႃႈ သေၵမ်း' ဝႃႈ ၸိူဝ်ႉ ၼင်ႇ ၼႆ ၼင်ႇ ႁိုဝ်။- 10 လွင်ႈ ဢၼ် ၵဝ် မီး ၼႂ်း ပေႃႈၸဝ်ႈ လႄႈ ပေႃႈၸဝ်ႈ ၵေႃႈ မီး ၼႂ်း ၵဝ် ၼၼ်ႉ၊ၽိလိပ်ႉပု၊႟။ မႂ်း ဢမ်ႇ ယုမ်ႇ ႁိုဝ်း။ ၵႂၢမ်း ဢၼ် ၵဝ် ႁေႃးလၢတ်ႈ ပၼ် သူ ၼႆႉ ၵဝ် ႁေႃးလၢတ်ႈ ၸွမ်း ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၸွမ်း ဢလူဝ်ႇ ပေႃႈၸဝ်ႈ ဢၼ် မီး ယူႇ ၵႃႈၼႂ်း ၵဝ် ၼၼ်ႉ ပွင်ႁဵတ်း ဢေႃႈ။- 11 လွင်ႈ ဢၼ် ဝႃႈ၊ၵဝ် မီး ယူႇ ၼႂ်း ပေႃႈၸဝ်ႈ လႄႈ ပေႃႈၸဝ်ႈ မီး ၼႂ်း ၵဝ် ၼၼ်ႉ ယုမ်ႇ ၵႂၢမ်း ၵဝ် တႃႉ။ ပေႃး ဢမ်ႇ ယုမ်ႇ ၵႂၢမ်း ၵဝ် လႆႈ ၸိုင်၊ထွၵ်ႈလူၺ်ႈ ၵၢၼ် ဢၼ် ၵဝ် ႁဵတ်း ၼၼ်ႉ လႄႈ ယုမ်ႇမၢတ်ႈ တႃႉ။- 12 ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ယုမ်ႇမၢတ်ႈ ၵဝ် ၼႆႉ ၼၼ်ႉ မၼ်း တၵ်း ႁဵတ်း ၸွမ်း ၵႃႈ ဢၼ် ၵဝ် ႁဵတ်း ၸိူဝ်း ၼၼ်ႉ ဢေႃႈ။ တၢင်းႁဵတ်း ဢၼ် ယဵင်ႈၶႅၼ်း ယႂ်ႇ သေ လွင်ႈတၢင်း ၸိူဝ်း ၼၼ်ႉ ၵေႃႈ မၼ်း တၵ်း ႁဵတ်း ယူႇ၊ပိူဝ်ႈ ဝႃႈ၊ၵဝ် ၵႂႃႇၸူး ပေႃႈၸဝ်ႈ ၵဝ် ၼၼ်ႉ ဢေႃႈ။- 13 ၵႃႈ ၼင်ႇ ဢၼ် သူ လဝ်ႈ ယွၼ်း တီႈ ၼႂ်း ၸိုဝ်ႈသဵင် ၵဝ် ၼၼ်ႉ၊ၵဝ် တၵ်း ႁဵတ်း ပၼ် ပုၼ်ႈ သူ၊လွင်ႈ ၼင်ႇ ႁိုဝ် မုၼ်ၽုင်း ပေႃႈၸဝ်ႈ ၼၼ်ႉ၊တၵ်း လႆႈ ထၢင်ႇသႃး မႃး ၼႂ်း လုၵ်ႈၸဝ်ႈ၊ဢေႃႈ။- 14 ပေႃး သူ လဝ်ႈ ယွၼ်း သေ ၸိူဝ်ႉ သေ ပိူင် ၼႂ်း ၸိုဝ်ႈသဵင် ၵဝ် ၸိုင်၊ၵဝ် တၵ်း ႁဵတ်း ပၼ် ဢေႃႈ။ 15 "ပေႃး သူ ႁၵ်ႉ ၵဝ် ၸိုင်၊သူ တၵ်း တေ ႁဵတ်း ၸွမ်း ပိင်းၺၢပ်ႈတြႃး ၵဝ် တင်းလၢႆ ဢေႃႈ။- 16 ၵဝ် ၵေႃႈ တၵ်း လဝ်ႈ ယွၼ်း တီႈ ပေႃႈၸဝ်ႈ လႄႈ၊မၼ်းၸဝ်ႈ သမ်ႉ တၵ်း ဢဝ် ပၼ် ၸဝ်ႈ ဢၼ် ၸွႆႈထႅမ် တၢင်ႇ ပႃး ႁႂ်ႈ မၼ်းၸဝ်ႈ လႆႈ မီး ယူႇ လူၺ်ႈ ၵၼ် တင်း သူ တႃႇသေႇ ဢမ်ႇထၢတ်ႇ ဢေႃႈ။- 17 ၸဝ်ႈ ၼၼ်ႉ ပဵၼ် ဝိၺိၺ်ႇ ၸဝ်ႈ ဢၼ် ၼႄ ပၼ် သမ်ႇမႃႇ တြႃး ဢေႃႈ။ ပိူဝ်ႈ ဢၼ် ၵူၼ်းလေႃးၵီႇ ၼႆႉ ဢမ်ႇ ႁု ဢမ်ႇ ႁၼ် မၼ်းၸဝ်ႈ လႄႈ ဢမ်ႇ ၶၢမ်ႇ ဢမ်ႇ ဢဝ် လႆႈ။ ပိူဝ်ႈ ဝႃႈ ဝိၺိၺ်ႇ ၸဝ်ႈ ၼၼ်ႉ မီး ယူႇ လူၺ်ႈ ၵၼ် တင်း သူ လႄႈ သမ်ႉ တၵ်း မီး ၼႂ်း သူ ၼၼ်ႉ ၸိုင်၊သူ ၸမ်ႉ၊ႁုၸၵ်း မၼ်းၸဝ်ႈ ဢေႃႈ။ 18 "ၵဝ် တၵ်း ဢမ်ႇ ပႅတ်ႈ သူ ၵႂႃႇ ႁႂ်ႈ သူ လႆႈ ပဵၼ် လုၵ်ႈဢွၼ်ႇ ၽၢၼ်ပေႃႈၽၢၼ်မႄႈ ၼၼ်ႉ။ ၵဝ် တၵ်း သမ်ႉ ၶိုၼ်း မႃး တီႈ သူ လူးၵွၼ်ႇ ဢေႃႈ။- 19 ဢမ်ႇ ႁိုင် ဢမ်ႇ ၼၢၼ်း ၵူၼ်း လေႃးၵႃႉ ၼႆႉ တၵ်း ဢမ်ႇ လႆႈ ႁၼ် ၵဝ် လႃးလႃး ယဝ်ႉ။ သူ ၸမ်ႉ၊တေ လႆႈ ႁၼ် ၵဝ် ပိူဝ်ႈ ဢၼ် ၵဝ် ဢသၢၵ်ႈလိပ်း ယူႇ လႄႈ၊သူ ၵေႃႈ တေ ဢသၢၵ်ႈလိပ်း ၸွမ်း ယူႇ ၼၼ်ႉ ဢေႃႈ။- 20 ၼႂ်း ဝၼ်း ၼၼ်ႉ သူ တေ လႆႈ ႁု လွင်ႈ ဢၼ် ၵဝ် မီး ယူႇ ၼႂ်း ပေႃႈၸဝ်ႈ ၵဝ်၊သူ မီး ယူႇ ၵႃႈၼႂ်း ၵဝ် လႄႈ ၵဝ် ၵေႃႈ မီး ယူႇ ၼႂ်း သူ ၼၼ်ႉ ဢေႃႈ။ 21 "ၵေႃႉ ဢၼ် လႆႈ ပိင်းၺၢပ်ႈတြႃး ၵဝ် တင်းလၢႆ လႄႈ ပႂ်ႉ ၸွမ်း ၼၼ်ႉ၊ၵေႃႉ ၼၼ်ႉ ပဵၼ် ၵေႃႉ ဢၼ် ႁၵ်ႉ ၵဝ် ဢေႃႈ။ ၵေႃႉ ဢၼ် ႁၵ်ႉ ၵဝ် ၼၼ်ႉ ပေႃႈၸဝ်ႈ ၵဝ် တၵ်း ႁၵ်ႉ မၼ်း ဢေႃႈ။ ၵဝ် ၵေႃႈ တၵ်း ႁၵ်ႉ မၼ်း လႄႈ ၼႄပျႃး တူဝ် ၵဝ် ထၢင်ႇသႃး တီႈ မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 22 ယုတႃႉ၊ (ၵေႃႉ ဢၼ် ဢမ်ႇၸႂ်ႈ ယုတႃႉ ဢိသၵႃႇရေႇဢုတ်ႈ၊) ၼၼ်ႉ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ၵွပ်ႈသင် လႄႈ ၸဝ်ႈႁဝ်း တၵ်း ၼႄပျႃး တူဝ်ၸဝ်ႈၵဝ်ႇ တီႈ ႁဝ်းၶႃႈ လႄႈ၊သမ်ႉ ဢမ်ႇ ၼႄပျႃး တီႈ ၵူၼ်းလေႃးၵီႇ တင်းလၢႆ ၼၼ်ႉ ၶႃႈ၊" ဝႃႈ ၼင်ႇ ၼႆ ဢေႃႈ။ 23 ၸဝ်ႈ ယေႇသု၊ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ႁၵ်ႉ ၵဝ် ၼၼ်ႉ တၵ်း ထွမ်ႇဢဝ် ၵႂၢမ်း ၵဝ် ဢေႃႈ။ ပေႃႈၸဝ်ႈ ၵဝ် ၵေႃႈ တၵ်း ႁၵ်ႉ ၵေႃႉ ၼၼ်ႉ ဢေႃႈ။ ႁဝ်း သမ်ႉ တေ မႃး တီႈ မၼ်း သေလႄႈ ႁဵတ်း တီႈ ယူႇ တီႈ သဝ်း လူၺ်ႈ ၵၼ် တင်း မၼ်း ဢေႃႈ။- 24 ၵေႃႉ ဢၼ် ဢမ်ႇ ႁၵ်ႉ ၵဝ် ၼၼ်ႉ ဢမ်ႇ ထွမ်ႇဢဝ် ၵႂၢမ်း ၵဝ်။ ၵႂၢမ်း ဢၼ် သူ လႆႈ ငိၼ်း ၼႆႉ ပဵၼ် ၵႂၢမ်း ၵဝ် ဢမ်ႇၸႂ်ႈ။ ပဵၼ် ၵႂၢမ်း ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ 25 "လွင်ႈတၢင်း ၸိူဝ်း ၼႆႉ ၵဝ် လၢတ်ႈ သူ ဝႆႉ ၸူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ၼႆႉ ယဝ်ႉ။- 26 ၸဝ်ႈ ဢၼ် ၸွႆႈထႅမ် ဢၼ် ဝႃႈ ဝိၺိၺ်ႇ မူတ်းၸၢင်ႇ ၸဝ်ႈ၊ဢၼ် ပေႃႈၸဝ်ႈ တၵ်း ပွႆႇၸႂ်ႉ မႃး ၼႂ်း ၸိုဝ်ႈသဵင် ၵဝ် ၼၼ်ႉ၊တၵ်း သင်ႇ သွၼ် ၵႃႈမီး တင်းသဵင်ႈ ပၼ် သူ၊ႁႂ်ႈ သူ ၶုၵ်းၸႂ်လႆႈ လွင်ႈတၢင်း ၸိူဝ်း ဢၼ် ၵဝ် လၢတ်ႈ ဝႆႉ ယဝ်ႉ တင်းသဵင်ႈတင်းမူတ်း ၼၼ်ႉ ဢေႃႈ။ 27 "ၵဝ် ဢဝ် တၢင်းၼိမ် ဝႆႉ တီႈ သူ ဢေႃႈ။ ၵဝ် ဢဝ် တၢင်းၼိမ် ၵဝ် ပၼ် တီႈ သူ ဝႆႉ ဢေႃႈ။ ၵဝ် ပၼ် ၸိူဝ်ႉ ၼင်ႇ ၵူၼ်းလေႃးၵီႇ ပၼ် ၼၼ်ႉ ဢမ်ႇၸႂ်ႈ။ ယႃႇပေ ႁႂ်ႈ ႁူဝ်ၸႂ် သူ လႆႈ ယၢပ်ႇၸႂ် ယုင်ႈၸႂ် လႄႈ လႆႈ သၼ်ႇ ဝႆ ၵူဝ်ႁႄ။- 28 သူ လႆႈ ငိၼ်း ၵႂၢမ်း ဢၼ် ၵဝ် ဝႃႈ၊ 'ၵဝ် တၵ်း ၵႂႃႇ လႄႈ သမ်ႉ တၵ်း ၶိုၼ်း မႃး တီႈ သူ၊' ဝႃႈၼႆ ယဝ်ႉ။ ပေႃး သူ ႁၵ်ႉ ၵဝ် ၸိုင်၊သူ တၵ်း သိူဝ်းပျေႃႇ လူၺ်ႈ လွင်ႈ ဢၼ် ၵဝ် တၵ်း ၵႂႃႇ ၵႃႈတီႈ ပေႃႈၸဝ်ႈ ၼၼ်ႉ၊ပိူဝ်ႈ ဢၼ် ပေႃႈၸဝ်ႈ ၵဝ် ယဵင်ႈၶႅၼ်း ယႂ်ႇ မျၢတ်ႈ ၼႃႇ သေ ၵဝ် ဢေႃႈ။- 29 ၸူဝ်ႈ ဢၼ် လွင်ႈတၢင်း ၸိူဝ်း ၼႆႉ ဢမ်ႇ ပႆႇ ပဵၼ် ၸိုင်၊ၵဝ် လၢတ်ႈ ဝႆႉ တီႈ သူ မိူဝ်ႈလဵဝ် ၼႆႉ ယဝ်ႉ။ ပိူဝ်ႈ ၼႆ လႄႈ မိူဝ်ႈ ဢၼ် လွင်ႈတၢင်း ၸိူဝ်း ၼႆႉ ပဵၼ် ၸွမ်း မႃး ၸိုင်၊သူ တၵ်း ယုမ်ႇ ဢေႃႈ။- 30 ၵွပ်ႈပိူဝ်ႈ ဝႃႈ ၶုၼ် ဢၼ် ဢုပ်ႉပိူင်ႇ လေႃးၵႃႉ ၼႆႉ ၼၼ်ႉ မႃး ယူႇ လႄႈ၊တႄႇၸႃႉ ဢဝ် မိူဝ်ႈလဵဝ် ၼႆႉ ၵႂႃႇ ၵဝ် တၵ်း ဢမ်ႇ လၢတ်ႈ ၼမ် ၼမ် တေႃႇ သူ ယဝ်ႉ။ ၼႂ်းဝႃႈၼၼ် သေၵေႃႈ မၼ်း ၼၼ်ႉ ဢမ်ႇ မီး ဢႃႇၼႃႇ တၼ်းၶူဝ်း ၵႃႈၼိူဝ် ၵဝ် ၵႃႈသင်။- 31 ၵူၺ်းၵႃႈ၊ၵဝ် ႁဵတ်း ၸွမ်း ၵႃႈ ၼင်ႇ ဢၼ် ပေႃႈၸဝ်ႈ သင်ႇ လၢတ်ႈ ဝႆႉ ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ တၵ်း ႁု လွင်ႈ ဢၼ် ၵဝ် ႁၵ်ႉ ပေႃႈၸဝ်ႈ ၼၼ်ႉ ဢေႃႈ။ "လုၵ်ႉ တႃႉ။ ဢွၼ်ၵၼ် ဢွၵ်ႇ သေ ၵႃႈတီႈ ၼႆႈ ၵႂႃႇ တႃႉ ႁဝ်း။
John 15
1 "ၵဝ် ပဵၼ် ၶိူဝ်း မၢၵ်ႇၸပိတ်ႉ ဢၼ် ၸႅတ်ႈ လႄႈ ပေႃႈၸဝ်ႈ ၵဝ် ၼၼ်ႉ၊ပဵၼ် ၵေႃႉ ဢၼ် ႁဵတ်း သူၼ် မၢၵ်ႇ ၼၼ်ႉ ဢေႃႈ။- 2 မၼ်းၸဝ်ႈ ၽၼ်း ပႅတ်ႈ ၵူႈ ၵိင်ႇ ၵူႈ ၶႃႈ ဢၼ် ဢမ်ႇ ၸၢင်ႈ မၢၵ်ႇ ၼၼ်ႉ သေယဝ်ႉ၊သမ်ႉ တွၼ် ပႅတ်ႈ ၵူႈ ၵိင်ႇ ၵူႈ ၶႃႈ ဢၼ် ၸၢင်ႈ မၢၵ်ႇ ၼၼ်ႉ၊ႁႂ်ႈ မၼ်း ပၢင်ႇ လီ ႁႂ်ႈ ယိင်း ၶႅၼ်း မၢၵ်ႇ မၢၵ်ႇ မႃး ၼမ် ၼမ် ဢေႃႈ။- 3 သူ လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ မူတ်းသႂ် လီ ၵွပ်ႈပိူဝ်ႈ ၵႂၢမ်း ဢၼ် ၵဝ် ႁေႃးလၢတ်ႈ ၼႆႉ ယဝ်ႉ ဢေႃႈ။- 4 တႄႇ ယူႇ ၼႂ်း ၵဝ် တႃႉ။ ၵဝ် ၵေႃႈ တၵ်း တႄႇ ယူႇ ၼႂ်း သူ ဢေႃႈ။ ၸိူဝ်ႉ ၼင်ႇ ဢၼ် ပေႃး ၵိင်ႇ မၢၵ်ႇၸပိတ်ႉ ဢမ်ႇ ၸပ်း ယူႇ ၼႂ်း ၶိူဝ်း မၼ်း ၸိုင်၊မၼ်း ဢမ်ႇ ၸၢင်ႈ မၢၵ်ႇ မၢၵ်ႇ မၼ်း လႆႈ ၵူၺ်း မၼ်း ၼၼ်ႉ၊သူ ၵေႃႈ ပေႃး ဢမ်ႇ တႄႇ ယူႇ ၼႂ်း ၵဝ် ၸိုင်၊သူ ဢမ်ႇ ၸၢင်ႈ မၢၵ်ႇ မၢၵ်ႇ လႆႈ။ 5 "ၵဝ် ပဵၼ် ၶိူဝ်း မၢၵ်ႇၸပိတ်ႉ လႄႈ၊သူ ပဵၼ် ၵိင်ႇ မၼ်း ၶႃႈ မၼ်း ဢေႃႈ။ ၵေႃႉ ဢၼ် တႄႇ ယူႇ ၵႃႈၼႂ်း ၵဝ် လႄႈ ၵဝ် ၵေႃႈ တႄႇ ယူႇ ၵႃႈၼႂ်း မၼ်း ၼၼ်ႉ မၼ်း ပဵၼ် ၵေႃႉ ဢၼ် ၸၢင်ႈ မၢၵ်ႇ မၢၵ်ႇ မႃး ၼမ်ၼႃႇ ဢေႃႈ။ ပိူဝ်ႈ ဝႃႈ၊ပေႃး သူ ၽၢတ်ႇ ၵၼ် တင်း ၵဝ် ၸိုင်၊သူ ဢမ်ႇ ႁဵတ်း ၵႃႈသင် လႆႈ လႃးလႃး။- 6 ၽူႈလႂ် သေဢမ်ႇဝႃႈ၊ပေႃး ယင်း ဢမ်ႇ တႄႇ ယူႇ ၼႂ်း ၵဝ် ၸိုင်၊လႆႈ ၶၢမ်ႇ တၢင်း ဢၼ် ထိမ်ႈ ဢွၵ်ႇ ပႅတ်ႈ ၸိူဝ်ႉ ၼင်ႇ ၵိင်ႇ ၼင်ႇ ၶႃႈ လႄႈ ႁဵဝ်ႇ ႁႅင်ႈ ၵႂႃႇ ဢေႃႈ။ ပိူၼ်ႈ မႃး ၵဵပ်း သိမ်းဢဝ် ၵိင်ႇၶႃႈ ၸိူဝ်း ၼၼ်ႉ လႄႈ တုတ်ႇ ပႅတ်ႈ ၵႃႈၼႂ်း ၽႆး သေ ဢေႃႈ။- 7 ပေႃး သူ တႄႇ ယူႇ ၼႂ်း ၵဝ် လႄႈ ၵႂၢမ်း တြႃး ၵဝ် ၵေႃႈ တႄႇ ယူႇ ၼႂ်း သူ ၸိုင်၊ၵႃႈ ၼင်ႇ ဢၼ် သူ မီး ဢလူဝ်ႇ လႄႈ ယွၼ်း သေ ၸိူဝ်ႉ သေ ပိူင် ၼၼ်ႉ သူ တၵ်း လႆႈ ဢေႃႈ။- 8 မုၼ်ၽုင်း ပေႃႈၸဝ်ႈ ၵဝ် လႆႈ ထၢင်ႇသႃး မႃး ၵွပ်ႈပိူဝ်ႈ သူ မၢၵ်ႇ မၢၵ်ႇ ၼမ်ၼႃႇ ၼၼ်ႉ လႄႈ၊သမ်ႉ လႆႈ ႁု ဝႃႈ သူ ပဵၼ် တပႄး ၵဝ် ဢေႃႈ။- 9 ၸိူဝ်ႉ ၼင်ႇ ဢၼ် ပေႃႈၸဝ်ႈ ႁၵ်ႉ ၵဝ် ၼၼ်ႉ ၵဝ် ၵေႃႈ ႁၵ်ႉ သူ ဢေႃႈ။ တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ ၵဝ် တႃႉ။- 10 ပေႃး သူ ပႂ်ႉ ၸွမ်း ပိင်းၺၢပ်ႈတြႃး ၵဝ် တင်းလၢႆ ၸိုင်၊သူ တၵ်း တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ ၵဝ် မိူၼ် ၸိူဝ်ႉ ၼင်ႇ ဢၼ် ၵဝ် ပႂ်ႉ ၸွမ်း ပိင်းၺၢပ်ႈတြႃး ပေႃႈၸဝ်ႈ ၵဝ် တင်းလၢႆ လႄႈ တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ မၼ်းၸဝ်ႈ ၼၼ်ႉ ဢေႃႈ။ 11 "လွင်ႈတၢင်း ၸိူဝ်း ၼႆႉ ၵဝ် ႁေႃးလၢတ်ႈ တီႈ သူ ႁႂ်ႈ တၢင်း ဢၼ် သိူဝ်းပျေႃႇ ၵဝ် တၵ်း မီး ယူႇ ၵႃႈၼႂ်း သူ၊ဢိၵ်ႇတင်း ႁႂ်ႈ တၢင်း ဢၼ် သိူဝ်းပျေႃႇ သူ တၵ်း ပျေႉၸုမ်ႇ ဢေႃႈ။- 12 ဢၼ် ၵဝ် ပိင်းၺၢပ်ႈ သူ ၸမ်ႉ၊သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် မိူၼ် ၸိူဝ်ႉ ၼင်ႇ ဢၼ် ၵဝ် ႁၵ်ႉ သူ ၼၼ်ႉ တႃႉ။- 13 ဢမ်ႇ မီး ၽူႈလႂ် သေၵေႃႉသေၵူၼ်း မီး တၢင်းႁၵ်ႉ မႅတ်ႈတႃႇ ဢၼ် ယဵင်ႈၶႅၼ်း ယႂ်ႇ ၼႃႇ သေ မႅတ်ႈတႃႇ ဢၼ် ၵူၼ်း ၵေႃႉ ၼိုင်ႈ ၶၢမ်ႇ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၵေႃႉသႄႈ မၼ်း ၼၼ်ႉ။- 14 ပေႃး သူ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ၵဝ် ပိင်းၺၢပ်ႈ ဝႆႉ ၼၼ်ႉ ၸိုင်၊သူ ပဵၼ် ၵေႃႉသႄႈ ၵဝ် ဢေႃႈ။- 15 တႄႇၸႃႉ ဢဝ် မိူဝ်ႈလဵဝ် ၼႆႉ ၵႂႃႇ ၵဝ် ဢမ်ႇ ႁွင်ႉ သူ ဝႃႈ၊ၶႃႈ ယဝ်ႉ။ ၶႃႈ ဢၼ် ဝႃႈ ၼၼ်ႉ ဢမ်ႇ လႆႈ ႁု ၸွမ်း တၢင်းႁဵတ်း ၸဝ်ႈ မၼ်း။ ၵဝ် ႁွင်ႉ သူ ဝႃႈ၊ၵေႃႉသႄႈ ဢေႃႈ။ ၵွပ်ႈသင် လႄႈ ဝႃႈ ၸမ်ႉ၊ၵႃႈ ဢၼ် ၵဝ် လႆႈ ငိၼ်း တီႈ ပေႃႈၸဝ်ႈ ၵဝ် တင်းသဵင်ႈတင်းမူတ်း ၼၼ်ႉ ၵဝ် ၼႄပျႃး တီႈ သူ ဢေႃႈ။- 16 သူ လိူၵ်ႈၵဵပ်း ဢဝ် ၵဝ် ဢမ်ႇၸႂ်ႈ။ ၵဝ် လိူၵ်ႈၵဵပ်း ဢဝ် သူ လႄႈ ၶၢၼ်း ဝႆႉ ႁႂ်ႈ သူ မၢၵ်ႇ မၢၵ်ႇ မႃး၊ႁႂ်ႈ မၢၵ်ႇ သူ ၸိူဝ်း ၼၼ်ႉ ၸပ်း မၼ်ႈ ယူႇ၊ဢိၵ်ႇတင်း ႁႂ်ႈ သူ လႆႈ ၵူႈၸိူဝ်ႉၵူႈပိူင် ၵႃႈ ဢၼ် သူ လဝ်ႈ ယွၼ်း ၵႃႈတီႈ ပေႃႈၸဝ်ႈ ၵႃႈၼႂ်း ၸိုဝ်ႈသဵင် ၵဝ် ၼၼ်ႉ ဢေႃႈ။- 17 ၼႆႉ ၸမ်ႉ၊ပဵၼ် ပိင်းၺၢပ်ႈတြႃး ဢၼ် ၵဝ် ပၼ် တီႈ သူ ႁႂ်ႈ သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် ဢေႃႈ။ 18 "ပေႃး ၵူၼ်းလေႃးၵီႇ ၼႆႉ ၸင်း သူ ၸိုင်၊ဝႃႈ ဝႆႉ ဝႃႈ ၶဝ် သမ်ႉ ပေႃး လႆႈ ၸင်း ၵဝ် ယဝ်ႉ ဢွၼ်တၢင်း ဢၼ် ဢမ်ႇ ပႆႇ ၸင်း သူ ၼၼ်ႉ ဢေႃႈ။- 19 ပေႃး သူ ပဵၼ် ၵူၼ်းလေႃးၵီႇ ၼႆႉ ၸိုင်၊ၵူၼ်းလေႃးၵီႇ ၼႆႉ ၵေႃႈ တၵ်း ႁၵ်ႉ သူ ၸိူဝ်ႉ ၼင်ႇ ပဵၼ် ၶွင် မၼ်း ဢေႃႈ။ ပိူဝ်ႈ ဢၼ် သူ ဢမ်ႇ ပဵၼ် ၵူၼ်းလေႃးၵီႇ၊ပဵၼ် ၵေႃႉ ဢၼ် ၵဝ် လိူၵ်ႈၵဵပ်း ဢဝ် ၵႃႈၼႂ်း ၵူၼ်းလေႃးၵီႇ ၼႆႉ လႄႈ ၶဝ် ၸင်း သူ ဢေႃႈ။- 20 ၶုၵ်းၸႂ်လႆႈ ၵႂၢမ်း ဢၼ် ၵဝ် လၢတ်ႈ ဝႆႉ လႄႈ ဝႃႈ၊ 'ၶႃႈ ဢမ်ႇ ယႂ်ႇ မျၢတ်ႈ ၼႃႇ သေ ၸဝ်ႈ မၼ်း၊' ဝႃႈ ၼင်ႇ ၼႆ ၼၼ်ႉ တႃႉ။ ပေႃး ၶဝ် ၼိၵ်ႈၸၢၵ်ႈ ငႅၼ်းသႄး ၵဝ် ၸိုင်၊ၶဝ် တၵ်း ၼိၵ်ႈၸၢၵ်ႈ ငႅၼ်းသႄး သူ ဢေႃႈ။ ပေႃး ၶဝ် ထွမ်ႇဢဝ် ၵႂၢမ်း ၵဝ် ၸိုင်၊ၶဝ် တၵ်း ထွမ်ႇဢဝ် ၵႂၢမ်း သူ ၼင်ႇၵဝ်ႇ ဢေႃႈ။- 21 ပိူဝ်ႈ ဢၼ် ၶဝ် ဢမ်ႇ ႁုၸၵ်း ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ လႄႈ ၶဝ် တၵ်း ႁဵတ်း လွင်ႈတၢင်း ၸိူဝ်း ၼႆႉ တင်းသဵင်ႈတင်းမူတ်း တီႈ သူ ၵွပ်ႈပိူဝ်ႈ သူ ပဵၼ် ၵူၼ်း ၵဝ် ၼၼ်ႉ ဢေႃႈ။- 22 ပေႃး ၵဝ် ယင်း ဢမ်ႇ မႃး လႄႈ ႁေႃးလၢတ်ႈ တီႈ ၶဝ် ၸိုင်၊ၶဝ် ၼၼ်ႉ ဢမ်ႇ မီး ဢပျတ်ႈ။ တေႃႈလဵဝ် ၼႆႉ ၸမ်ႉ၊ၶဝ် ဢမ်ႇ ႁူမ်ႇ ဢပျတ်ႈ ၶဝ် ဝႆႉ လႆႈ။- 23 ၵေႃႉ ဢၼ် ၸင်း ၵဝ် ၼၼ်ႉ ၸင်း ပႃး ပေႃႈၸဝ်ႈ ၵဝ် ၼင်ႇၵဝ်ႇ ဢေႃႈ။- 24 ပေႃး ၵဝ် ယင်း ဢမ်ႇ ႁဵတ်း လွင်ႈတၢင်း ဢၼ် ပိူၼ်ႈ ဢမ်ႇ ပႆႇ တွၼ်ႉ ႁဵတ်း သေပွၵ်ႈ ၼၼ်ႉ ၵႃႈၼႂ်း ၶဝ် ၸိုင်၊ၶဝ် ၼၼ်ႉ ယင်း တၵ်း ဢမ်ႇ မီး ဢပျတ်ႈ။ တေႃႈလဵဝ် ၼႆႉ ၸမ်ႉ၊ၶဝ် လႆႈ ႁၼ် ယဝ်ႉ လႄႈ၊ၸင်း ၸႃႉၸဵမ် ၵဝ် ဢိၵ်ႇတင်း ပေႃႈၸဝ်ႈ ၵဝ် ယဝ်ႉ။- 25 ၵူၺ်းၵႃႈ၊လွင်ႈတၢင်း ဢၼ် ပဵၼ် မႃး ၸိူဝ်ႉ ၼင်ႇ ၼႆ ၼႆႉ၊မၼ်း တၵ်း လႆႈ ပဵၼ် ၸွမ်း မႅၼ်ႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်း ပိင်းၺၢပ်ႈတြႃး ၶဝ် ဢၼ် ဝႃႈ၊ 'ယင်း ဢမ်ႇ မီး လွင်ႈ ၵႃႈသင် လႄႈ ၶဝ် ၸင်း ၵဝ် ဢေႃႈ၊' ဝႃႈ ၼင်ႇ ၼႆ ၼၼ်ႉ ဢေႃႈ။ 26 "ၼႂ်းဝႃႈၼၼ် သေၵေႃႈ၊ၸဝ်ႈ ဢၼ် ၸွႆႈထႅမ် ဢၼ် တၵ်း ပွႆႇၸႂ်ႉ မၼ်း လုၵ်ႉ ၵႃႈတီႈ ပေႃႈၸဝ်ႈ မႃး ၼၼ်ႉ တၵ်း ၶၢမ်ႇသၢၵ်ႈသေႇ လွင်ႈ ၵဝ် ဢေႃႈ။ မၼ်း ၼၼ်ႉ ပဵၼ် ၸဝ်ႈ ဝိၺိၺ်ႇ ဢၼ် လုၵ်ႉ သေ ၵႃႈတီႈ ပေႃႈၸဝ်ႈ ႁွတ်ႈမႃး လႄႈ ၼႄပျႃး သမ်ႇမႃႇ တြႃး ဢေႃႈ။- 27 သူ ၵေႃႈ ပိူဝ်ႈ ဢၼ် မီး ယူႇ လူၺ်ႈ ၵၼ် တင်း ၵဝ် ၸဵမ် ဢၼ် မိူဝ်ႈ တႄႇၸႃႉ မႃး ၼၼ်ႉ လႄႈ သူ တၵ်း ပဵၼ် သၢၵ်ႈသေႇ ၽၢႆႇ ၵဝ် ဢေႃႈ။
John 16
1 "ၵဝ် ႁေႃးလၢတ်ႈ ၵႂၢမ်း ၼႆႉ ပုၼ်ႈ လွင်ႈ ၼင်ႇ ႁိုဝ် တၢင်းယုမ်ႇမၢတ်ႈ သူ တၵ်း ဢမ်ႇ လု ၵႂႃႇ ဢေႃႈ။- 2 ၶဝ် တၵ်း ပႄႇပႅတ်ႈ သူ ဢွၵ်ႇ သေ ၵႃႈတီႈ ၸရွပ်ႈ ႁေႃးတြႃး တင်းလၢႆ ဢေႃႈ။ မိူဝ်ႈ ဢၼ် သေၵေႃႉသေၵူၼ်း ဢဝ် သူ တၢႆ ၼၼ်ႉ၊မၼ်း ယင်း တၵ်း ဝႃႈ၊ 'ၵဝ် ႁဵတ်းဝၢတ်ႈ ၽြႃးပဵၼ်ၸဝ်ႈ ဢေႃႈ၊' ဝႃႈၼႆ ၶိင်ႇၵႃႇလႃႉ မဵဝ်း ၼၼ်ႉ တၵ်း ႁွတ်ႈမႃး ဢေႃႈ။- 3 ၵွပ်ႈပိူဝ်ႈ ဝႃႈ၊ၶဝ် ဢမ်ႇ ႁုၸၵ်း ပေႃႈၸဝ်ႈ ဢိၵ်ႇတင်း ၵဝ် လႄႈ ၶဝ် တၵ်း ႁဵတ်း ၸိူဝ်ႉ ၼင်ႇ ၼၼ် ဢေႃႈ။- 4 ၵဝ် လၢတ်ႈ လွင်ႈတၢင်း ၸိူဝ်း ၼႆႉ ဝႆႉ၊ပုၼ်ႈ လွင်ႈ ၼင်ႇ ႁိုဝ် ၼႂ်း မိူဝ်ႈ ဢၼ် ၶိင်ႇၵႃႇလႃႉ ပုၼ်ႈ ၶဝ် တၵ်း ႁဵတ်း လွင်ႈတၢင်း ၸိူဝ်း ၼၼ်ႉ ႁွတ်ႈမႃး ၼၼ်ႉ ၸိုင်၊သူ တၵ်း ၶုၵ်းၸႂ်လႆႈ ၵႂၢမ်း ဢၼ် ၵဝ် လၢတ်ႈ ဝႆႉ လွင်ႈ ၶဝ် ၼၼ်ႉ ဢေႃႈ။ "ပိူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ယူႇ လႄႈ၊ၵဝ် ဢမ်ႇ ပႆႇ တွၼ်ႉ လၢတ်ႈ လွင်ႈ ၸိူဝ်း ၼႆႉ တီႈ သူ ၸဵမ်မိူဝ်ႈ တႄႇၸႃႉ ႁူဝ်ပိုင်း ၼၼ်ႉ သေပွၵ်ႈ။- 5 တေႃႈလဵဝ် ၼႆႉ ၸိုင်၊ၵဝ် တၵ်း လႆႈ ၵႂႃႇ ၵႃႈတီႈ ၸဝ်ႈ ဢၼ် ပွႆႇၸႂ်ႉ ၵဝ် မႃး ပုၼ်ႉ လႄႈ၊ၵဝ် တၵ်း ၵႂႃႇ ၵႃႈတီႈလႂ်၊ဝႃႈၼႆ သူ ယင်း ဢမ်ႇ လဝ်ႈထၢမ် သေၵေႃႉသေၵူၼ်း။- 6 ၵမ်း ၼႆႉ၊ၵဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ လႄႈ သူ ၸႂ်လဵၵ်ႉ ၼႃႇ ယဝ်ႉ ဢေႃႈ။- 7 ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ပေႃး ၵဝ် ၵႂႃႇ ၸိုင် တၵ်း ယဵင်ႈၶႅၼ်း ပဵၼ် ဢၵျူဝ်း ပုၼ်ႈ သူ ဢေႃႈ။ လွင်ႈ မၼ်း ၸမ်ႉ၊ပေႃး ၵဝ် ဢမ်ႇ ၵႂႃႇ ၸိုင်၊ၸဝ်ႈ ဢၼ် ၸွႆႈထႅမ် ၼၼ်ႉ တေ ဢမ်ႇ မႃး တီႈ သူ။ ပေႃး ၵဝ် ၵႂႃႇ ၸိုင်၊ၵဝ် တၵ်း ပွႆႇၸႂ်ႉ မၼ်းၸဝ်ႈ မႃး ၵႃႈတီႈ သူ ဢေႃႈ။- 8 မိူဝ်ႈ ဢၼ် မၼ်းၸဝ်ႈ ႁွတ်ႈမႃး ၸိုင်၊မၼ်း တၵ်း ၽုၺ်ႇၼႄ လွင်ႈ ဢၼ် ၵူၼ်းလေႃးၵီႇ ႁု ပွင်ႇ ၽိတ်း လွင်ႈ တုၸရိူၵ်ႈ ဢပျတ်ႈ၊ဢိၵ်ႇတင်း လွင်ႈတၢင်း ဢၼ် သိုဝ်ႈတေႃႇ၊တင်း လွင်ႈတၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ တြႃး ၼၼ်ႉ လႅင်း လႅင်း ဢေႃႈ။- 9 မၼ်း တၵ်း ၽုၺ်ႇၼႄ လွင်ႈ တၢင်းၽိတ်း ၶဝ် ဢၼ် ၸၢပ်ႈသႅင်ႇ ၵၼ် တင်း တုၸရိူၵ်ႈ ဢပျတ်ႈ ၸမ်ႉ၊ပဵၼ် ၵွပ်ႈပိူဝ်ႈ ၶဝ် ဢမ်ႇ ယုမ်ႇမၢတ်ႈ ၵဝ် ယဝ်ႉ။- 10 ဢၼ် ၸၢပ်ႈသႅင်ႇ ၵၼ် တင်း တၢင်း ဢၼ် သိုဝ်ႈတေႃႇ ၽြႃးပဵၼ်ၸဝ်ႈ ၸမ်ႉ၊ၵဝ် တၵ်း ၵႂႃႇ ၵႃႈတီႈ ပေႃႈၸဝ်ႈ ပုၼ်ႉ သေလႄႈ၊ၵမ်းလိုၼ်း သူ တၵ်း ဢမ်ႇ လႆႈ ထူပ်း ႁၼ် ၵဝ် ထႅင်ႈ ယဝ်ႉ။- 11 ဢၼ် ၸၢပ်ႈသႅင်ႇ ၵၼ် တင်း တၢင်း ဢၼ် မၼ်းၸဝ်ႈ တႅပ်းတတ်း တြႃး ၼၼ်ႉ၊သမ်ႉ ပဵၼ် ၵွပ်ႈပိူဝ်ႈ ၶုၼ် ဢၼ် လႆႈ ဢုပ်ႉပိူင်ႇ လေႃးၵႃႉ ၼႆႉ လႆႈ ၶၢမ်ႇ တၢင်း ဢၼ် ၸီႇယၢင်ႇ ဢပျတ်ႈ ယဝ်ႉ ၼၼ်ႉ ဢေႃႈ။ 12 "ၵဝ် မီး ၵႂၢမ်း ၼမ်ၼႃႇ ဢၼ် လူဝ်ႇ လၢတ်ႈ တီႈ သူ ဢေႃႈ။ ၵူၺ်းၵႃႈ၊တေႃႈလဵဝ် ၼႆႉ သူ ဢမ်ႇ ၸၢင်ႈ ၶၢမ်ႇ ဢဝ် လႆႈ။- 13 ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၸဝ်ႈ ဝိၺိၺ်ႇ ဢၼ် ၽုၺ်ႇၼႄ လွင်ႈ ၽြႃးပဵၼ်ၸဝ်ႈ မၢၼ်ႇမႅၼ်ႈ ၸိုဝ်ႈၸႂ်ႈ ၼၼ်ႉ ႁွတ်ႈမႃး ၸိုင်၊မၼ်းၸဝ်ႈ တၵ်း ႁဵတ်း ႁႂ်ႈ သူ ႁု ပွင်ႇလွင်ႈ သမ်ႇမႃႇ တြႃး တင်းသဵင်ႈတင်းလူင် ဢေႃႈ။ မၼ်းၸဝ်ႈ တၵ်း ႁေႃးလၢတ်ႈ ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ လႄႈ၊တၵ်း ႁေႃးလၢတ်ႈ ၵႃႈ ဢၼ် မၼ်း လႆႈ ငိၼ်း ၼၼ်ႉ သေလႄႈ၊မၼ်းၸဝ်ႈ တၵ်း မွၵ်ႇလၢတ်ႈ လွင်ႈတၢင်း ဢၼ် တၵ်း မႃး ၵမ်းလိုၼ်း ၼၼ်ႉ တီႈ သူ ဢေႃႈ။- 14 မၼ်းၸဝ်ႈ ၼၼ်ႉ တၵ်း ႁႂ်ႈ မုၼ်ၽုင်း ၵဝ် ထၢင်ႇသႃး မႃး၊ၵွပ်ႈပိူဝ်ႈ မၼ်းၸဝ်ႈ တၵ်း ဢဝ် လွင်ႈတၢင်း ဢၼ် ၸၢပ်ႈသႅင်ႇ ၵၼ် တင်း ၵဝ် ၼၼ်ႉ မွၵ်ႇလၢတ်ႈ သူ ဢေႃႈ။- 15 လွင်ႈတၢင်း ဢၼ် ၸၢပ်ႈသႅင်ႇ ၵၼ် တင်း ပေႃႈၸဝ်ႈ ၵဝ် တင်းသဵင်ႈတင်းလူင် ၸိူဝ်း ၼၼ်ႉ ၸၢပ်ႈသႅင်ႇ ၵၼ် တင်း ၵဝ် ဢေႃႈ။ ပိူဝ်ႈ ၼႆ ၸင်ႇ ၵဝ် ဝႃႈ မၼ်းၸဝ်ႈ တၵ်း ဢဝ် လွင်ႈတၢင်း ဢၼ် ၸၢပ်ႈသႅင်ႇ ၵၼ် တင်း ၵဝ် ၼၼ်ႉ မွၵ်ႇလၢတ်ႈ သူ ဢေႃႈ။ 16 "ႁိုင် ၵမ်းဢွၼ်ႇၼိုင်ႈ ၵူၺ်း ယဝ်ႉ၊သူ တၵ်း ဢမ်ႇ လႆႈ ႁၼ် ၵဝ် လႃးလႃး လႄႈ သမ်ႉ ႁိုင် ၵမ်းဢွၼ်ႇၼိုင်ႈ ၵူၺ်း သူ တၵ်း ၶိုၼ်း လႆႈ ႁၼ် ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 17 တပႄးၸဝ်ႈ ၼင်ႇ ၵၼ် တွင်ႈထၢမ် ၵၼ် လႄႈ ဝႃႈ၊ "မၼ်းၸဝ်ႈ လၢတ်ႈၼႄ ႁဝ်း လႄႈ ဝႃႈ၊ 'ႁိုင် ၵမ်းဢွၼ်ႇၼိုင်ႈ ၵူၺ်း ယဝ်ႉ၊သူ တၵ်း ဢမ်ႇ လႆႈ ႁၼ် ၵဝ် လႃးလႃး လႄႈ သမ်ႉ ႁိုင် ၵမ်းဢွၼ်ႇၼိုင်ႈ ၵူၺ်း၊သူ တၵ်း ၶိုၼ်း လႆႈ ႁၼ် ၵဝ်၊' ဝႃႈ ၼင်ႇ ၼႆ ဢိၵ်ႇတင်း ၵႂၢမ်း ဢၼ် ဝႃႈ၊ 'ၵဝ် တၵ်း ၵႂႃႇ ၵႃႈတီႈ ပေႃႈၸဝ်ႈ ပုၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ သင်။- 18 ၵႂၢမ်း ဢၼ် ဝႃႈ၊ 'ႁိုင် ၵမ်းဢွၼ်ႇၼိုင်ႈ ၵူၺ်း၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ် ႁဝ်း ဢမ်ႇ ပွင်ႇ ၵႂၢမ်း ဢၼ် မၼ်းၸဝ်ႈ လၢတ်ႈ ၼႆႉ၊" ဝႃႈ ၼင်ႇ ၼႆ ဢေႃႈ။ 19 ၸဝ်ႈ ယေႇသု၊ႁု လွင်ႈ ၶဝ် ၶႂ်ႈ တွင်ႈထၢမ် မၼ်းၸဝ်ႈ ၼၼ်ႉ လႄႈ ၸင်ႇ လၢတ်ႈ ဝႃႈ၊ "ဢၼ် ၵဝ် ဝႃႈ၊ 'ႁိုင် ၵမ်းဢွၼ်ႇၼိုင်ႈ ၵူၺ်း ယဝ်ႉ၊သူ တၵ်း ဢမ်ႇ လႆႈ ႁၼ် ၵဝ် လႃးလႃး၊သမ်ႉ ႁိုင် ၵမ်းဢွၼ်ႇၼိုင်ႈ ၵူၺ်း၊သူ တၵ်း ၶိုၼ်း လႆႈ ႁၼ် ၵဝ်၊' ဝႃႈ ၼင်ႇ ၼႆ ၼၼ်ႉ သူ ၼင်ႇ ၵၼ် တွင်ႈထၢမ် ၵၼ် ယူႇ ဢမ်ႇၸႂ်ႈ ႁိုဝ်း။- 20 ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊သူ ၸိုင်၊တၵ်း လႆႈ ႁွင်ႉႁႆႈ ပွင်ႉၶၢင်း ဢေႃႈ။ ၵူၼ်းလေႃးၵီႇ ၸမ်ႉ၊တၵ်း သိူဝ်းပျေႃႇ ဢေႃႈ။ သူ ၸိူဝ်း ၼႆႉ တၵ်း လႆႈ ၸႂ်လဵၵ်ႉ ဢေႃႈ။ ၵူၺ်းၵႃႈ၊တၢင်း ဢၼ် ၸႂ်လဵၵ်ႉ ၼၼ်ႉ တၵ်း ပိၼ်ႇ ပဵၼ် တၢင်း ဢၼ် သိူဝ်းပျေႃႇ ဢေႃႈ။- 21 မိူဝ်ႈ ဢၼ် မႄႈယိင်း ၸမ် တၵ်း ၵိူတ်ႇလဵင်ႉ လုၵ်ႈ ၸိုင်၊မၼ်း ၸၢင်ႈ ၸႂ်လဵၵ်ႉ ၼႃႇ ပိူဝ်ႈ ဢၼ် ထိုင် ၶိင်ႇ ဢၼ် တၵ်း လႆႈ ၶၢမ်ႇ ဝူၺ်ႇတၼႃႇ ၼၼ်ႉ ဢေႃႈ။ ၵူၺ်းၵႃႈ၊မိူဝ်ႈ ဢၼ် လုၵ်ႈဢွၼ်ႇ ၵိူတ်ႇလဵင်ႉ ယဝ်ႉ ၸိုင်၊မၼ်း လိုမ်း ပႅတ်ႈ ဝူၺ်ႇတၼႃႇ မၼ်း ၼၼ်ႉ ၵွပ်ႈပိူဝ်ႈ မၼ်း လႆႈ သိူဝ်းပျေႃႇ ပိူဝ်ႈ ဢၼ် လုၵ်ႈဢွၼ်ႇ ၵေႃႉ ၼိုင်ႈ ၵိူတ်ႇလဵင်ႉ မႃး ၼႂ်း လေႃးၵႃႉ ၼႆႉ ၼၼ်ႉ ဢေႃႈ။- 22 သူ ၵေႃႈ ပဵၼ် ၸိူဝ်ႉ ၼင်ႇ ၼၼ် ယဝ်ႉ။ တေႃႈလဵဝ် ၼႆႉ သူ ၸႂ်လဵၵ်ႉ သေၵေႃႈ၊ၵမ်းလိုၼ်း ၵဝ် တၵ်း ထူပ်း ႁၼ် သူ လႄႈ ႁူဝ်ၸႂ် သူ တၵ်း တဵမ် ဝႆႉ တင်း တၢင်း ဢၼ် သိူဝ်းပျေႃႇ ဢေႃႈ။ တၢင်း သိူဝ်းပျေႃႇ ၸိူဝ်ႉ ၼင်ႇ ၼၼ် ၼၼ်ႉ ၽူႈလႂ် သေၵေႃႉသေၵူၼ်း ဢမ်ႇ ႁၢမ်ႈ သူ လႆႈ။ 23 "မိူဝ်ႈ ဢၼ် ဝၼ်း ၼၼ်ႉ ႁွတ်ႈထိုင် ၸိုင်၊သူ တၵ်း ဢမ်ႇ တွင်ႈ ဢမ်ႇ ထၢမ် ၵဝ် သေ ၸိူဝ်ႉ သေ ပိူင် ယဝ်ႉ။ ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ပေႃႈၸဝ်ႈ တၵ်း ပၼ် သူ ၵႃႈ ၼင်ႇ ဢၼ် သူ လဝ်ႈ ယွၼ်း မၼ်းၸဝ်ႈ ၵႃႈၼႂ်း ၸိုဝ်ႈသဵင် ၵဝ် ၼၼ်ႉ ဢေႃႈ။- 24 ႁၢၼ်ႉ တေႃႇ မိူဝ်ႈလဵဝ် ၼႆႉ၊သူ ယင်း ဢမ်ႇ ပႆႇ လဝ်ႈ ယွၼ်း သေ ၸိူဝ်ႉ သေ ပိူင် ၵႃႈၼႂ်း ၸိုဝ်ႈသဵင် ၵဝ်။ ယွၼ်း တႃႉ။ ပေႃး ယွၼ်း ၸိူဝ်ႉ ၼင်ႇ ၼႆ ၸိုင် တၵ်း လႆႈ ဢေႃႈ။ ႁဵတ်း ၼၼ် ၸင်ႇ တၢင်း သိူဝ်းပျေႃႇ သူ တၵ်း ၸေးၸုမ်ႇ ဢေႃႈ။ 25 "ၵဝ် ဢဝ် တင်း ၵႂၢမ်း ဢုပမႃႇ လႄႈ ႁေႃးလၢတ်ႈ လွင်ႈတၢင်း ၸိူဝ်း ၼႆႉ မႃး ယဝ်ႉ။ ၵူၺ်းၵႃႈ၊ၶိင်ႇၵႃႇလႃႉ ဢၼ် ၵဝ် တၵ်း ဢမ်ႇ လၢတ်ႈ တင်း ၵႂၢမ်း ဢုပမႃႇ ၼၼ်ႉ တၵ်း ႁွတ်ႈမႃး လႄႈ ၵမ်း ၼၼ်ႉ တၵ်း ႁေႃးလၢတ်ႈ လွင်ႈ ပေႃႈၸဝ်ႈ လႅင်း လႅင်း ဢေႃႈ။- 26 မိူဝ်ႈ ဢၼ် ဝၼ်း ၼၼ်ႉ ႁွတ်ႈမႃး ၸိုင်၊သူ တၵ်း လဝ်ႈ ယွၼ်း ၵႃႈၼႂ်း ၸိုဝ်ႈသဵင် ၵဝ် ဢေႃႈ။ ၵဝ် တၵ်း သူးတွင်း တီႈ ပေႃႈၸဝ်ႈ ပုၼ်ႈ သူ ဝႃႈၼႆ ၵဝ် ဢမ်ႇ ဝႃႈ၊- 27 လွင်ႈ မၼ်း ၸမ်ႉ၊ပေႃႈၸဝ်ႈ ၼၼ်ႉ တူဝ် မၼ်းၸဝ်ႈ ႁၵ်ႉ သူ ဢေႃႈ။ မၼ်းၸဝ်ႈ ၼၼ်ႉ ႁၵ်ႉ သူ ၵွပ်ႈပိူဝ်ႈ သူ ႁၵ်ႉ ၵဝ် လႄႈ ယုမ်ႇ လွင်ႈ ဢၼ် ၵဝ် လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ဢေႃႈ။- 28 ၵဝ် ဢွၵ်ႇ သေ ပေႃႈၸဝ်ႈ လႄႈ မႃး ၸူး ၼႂ်း လေႃးၵႃႉ ၼႆႉ ယဝ်ႉ။ ၵဝ် သမ်ႉ တၵ်း ဢွၵ်ႇ သေ ၵႃႈတီႈ လေႃးၵႃႉ လႄႈ ၵႂႃႇၸူး တီႈ ပေႃႈၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 29 မိူဝ်ႈ ၼၼ်ႉ၊တပႄးၸဝ်ႈ ၶဝ် လၢတ်ႈ လႄႈ ဝႃႈ၊ "ၸႂ်ႈ ၶႃႈ ယဝ်ႉ၊ၸဝ်ႈ။ တေႃႈလဵဝ် ၼႆႉ ၸဝ်ႈႁဝ်း ယင်း ဢမ်ႇ လၢတ်ႈ တင်း ၵႂၢမ်း ဢုပမႃႇ လႄႈ ႁေႃးလၢတ်ႈ လႅင်း လႅင်း ဢေႃႈ။- 30 တေႃႈလဵဝ် ၼႆႉ လွင်ႈ ဢၼ် ၸဝ်ႈႁဝ်း မီး သပ်း ပိင်ႇၺႃႇ တႃႉ ၺၢၼ်ႇ ဢၼ် ႁုၸႅင်ႈ တင်းသဵင်ႈ တင်းမူတ်း၊ဢိၵ်ႇတင်း လွင်ႈ ဢၼ် ၸဝ်ႈႁဝ်း ယင်း ဢမ်ႇ လူဝ်ႇ ႁႂ်ႈ ၽူႈလႂ် သေၵေႃႉသေၵူၼ်း တွင်ႈထၢမ် တီႈ ၸဝ်ႈႁဝ်း သေ ၶေႃႈ သေၵမ်း ၼၼ်ႉ၊ႁဝ်းၶႃႈ ႁု ယဝ်ႉ ဢေႃႈ။ ထွၵ်ႈလူၺ်ႈ လွင်ႈတၢင်း ၸိူဝ်း ၼႆႉ လႄႈ ႁဝ်းၶႃႈ ယုမ်ႇ လွင်ႈ ဢၼ် ၸဝ်ႈႁဝ်း လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 31 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "တေႃႈလဵဝ် ၼႆႉ သူ ယုမ်ႇမၢတ်ႈ တႄႉတႄႉ ယဝ်ႉ ႁိုဝ်း။- 32 ၶိင်ႇၵႃႇလႃႉ ဢၼ် သူ တၵ်း လႅၼ်ႈပၢႆႈ ၽၢတ်ႇၽႄ ၵၼ် ၵႂႃႇ မီး ယူႇ ၵႃႈတီႈ ႁိူၼ်း ၽႂ် ႁိူၼ်း မၼ်း လႄႈ ပွႆႇ ပႅတ်ႈ ၵဝ် ၵိုတ်း ယူႇ ၵူၺ်းၶေႃ ၵဝ် ၼၼ်ႉ တၵ်း ႁွတ်ႈမႃး လႄႈ၊တေႃႈလဵဝ် ၼႆႉ ၵေႃႈ ႁွတ်ႈထိုင် ဝႆႉ ယဝ်ႉ ဢေႃႈ။ ၼႂ်းဝႃႈၼၼ် သေၵေႃႈ ၵဝ် မီး ယူႇ ၵေႃႉလဵဝ် ၵူၺ်း တႄႉ ဢမ်ႇၸႂ်ႈ။ ပေႃႈၸဝ်ႈ ၼၼ်ႉ မီး ယူႇ လူၺ်ႈ ၵၼ် တင်း ၵဝ် ဢေႃႈ။- 33 ၵဝ် ႁေႃးလၢတ်ႈ ၵႂၢမ်း ၼႆႉ ႁႂ်ႈ သူ လႆႈ ၼိမ်ၸႂ် ၼႂ်း ၵဝ် ဢေႃႈ။ ၵူၼ်းလေႃးၵီႇ ၼႆႉ တၵ်း ႁဵတ်း ႁႂ်ႈ သူ ႁွတ်ႈ တုၵ်ႉၶႃႉ ဢေႃႈ။ ၼႂ်းဝႃႈၼၼ် သေၵေႃႈ၊မီး ၸႂ် ႁတ်းႁၢၼ် တႃႉ။ ၵဝ် ပႄႉၼႅင်ႇ တၼ်းၶူဝ်း လေႃးၵႃႉ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။
John 17
1 ဝၢႆးသေ ၸဝ်ႈ ယေႇသု၊ဝႃႈ ၸိူဝ်ႉ ၼင်ႇ ၼႆ ယဝ်ႉ ၸိုင်၊မၼ်းၸဝ်ႈ ႁႅၼ် တူၺ်း ၵႃႈၼိူဝ် ၽႃႉၵၢင်ႁၢဝ် ပုၼ်ႉ သေလႄႈ လၢတ်ႈ ဝႃႈ၊ "ဢူဝ်း ပေႃႈၸဝ်ႈ တီႈၶႃႈ။ ၶိင်ႇ ယၢမ်း ႁွတ်ႈမႃး တီႈၶႃႈ ယဝ်ႉ။ ပၼ် ႁႂ်ႈ မုၼ်ၽုင်း လုၵ်ႈၸဝ်ႈ ႁဝ်း ထၢင်ႇသႃး မႃး ပုၼ်ႈ လွင်ႈ ၼင်ႇ ႁိုဝ် လုၵ်ႈၸဝ်ႈ တၵ်း ႁဵတ်း ႁႂ်ႈ မုၼ်ၽုင်း ၸဝ်ႈႁဝ်း ထၢင်ႇသႃး မႃး ၼၼ်ႉ သေၵမ်း တီႈၶႃႈ။- 2 လွင်ႈ မၼ်း ၸမ်ႉ၊ၸဝ်ႈႁဝ်း ပၼ် ဢၶႂၢင်ႉ တၼ်းၶူဝ်း တီႈ လုၵ်ႈၸဝ်ႈ ႁႂ်ႈလႆႈ ဢုပ်ႉပိူင်ႇ ၵူၼ်း မဵဝ်း တင်းသဵင်ႈတင်းမူတ်း လႄႈ ၸၢင်ႈ ပၼ် ဢသၢၵ်ႈ ထႃႇဝရႃႉ တီႈ ၶဝ် ၸိူဝ်း ဢၼ် ၸဝ်ႈႁဝ်း ဢဝ် ဢၢပ်ႈပၼ် ၵႃႈၼႂ်း မိုဝ်း လုၵ်ႈၸဝ်ႈ ၼၼ်ႉ ဢေႃႈ။- 3 ဢသၢၵ်ႈ ထႃႇဝရႃႉ ဢၼ် ဝႃႈ ၼၼ်ႉ၊ပဵၼ် တၢင်း ဢၼ် ႁုၸၵ်း ၸဝ်ႈႁဝ်း ဢၼ် ပဵၼ် ၽြႃးပဵၼ်ၸဝ်ႈ ဢၼ် ၸိုဝ်ႈ ဢၼ် ၸႂ်ႈ သူႇလဵဝ် ပႃးလဵဝ်၊ဢိၵ်ႇတင်း ၸဝ်ႈ ယေႇသု ၶရိၸ်ႈ၊ဢၼ် ၸဝ်ႈႁဝ်း ပွႆႇၸႂ်ႉ မႃး ၼၼ်ႉ တီႈၶႃႈ ဢေႃႈ။- 4 ၵဝ်ၶႃႈ ႁႂ်ႈ မုၼ်ၽုင်း ၸဝ်ႈႁဝ်း ထၢင်ႇသႃး မႃး ၵႃႈၼိူဝ် လိၼ်မိူင်း ၼႆႉ တီႈၶႃႈ ယဝ်ႉ။ ၵၢၼ် တၢင်းႁဵတ်း ဢၼ် ၸဝ်ႈႁဝ်း ၸႂ်ႉ ႁဵတ်း ၼၼ်ႉ ၵေႃႈ ၵဝ်ၶႃႈ ႁဵတ်း ယဝ်ႉ တူဝ်ႈ တီႈၶႃႈ ယဝ်ႉ။- 5 ဢူဝ်း ပေႃႈၸဝ်ႈ တီႈၶႃႈ။ ၸိူဝ်ႉ ၼင်ႇ ဢၼ် ၵဝ်ၶႃႈ လႆႈ ၸၢမ်ႇၸႃး မုၼ်ၽုင်း သရေႇ လူၺ်ႈ ၵၼ် တင်း ၸဝ်ႈႁဝ်း ၸဵမ်မိူဝ်ႈ ဢၼ် ၵမ်ႇၽႃႇ ၼႆႉ ဢမ်ႇ ပႆႇ တႄႇ ၼၼ်ႉ၊တေႃႈလဵဝ် ၼႆႉ ၵေႃႈ ၶႅၼ်းတေႃႈ ယုၵ်ႉယွင်ႈ မုၼ်ၽုင်း သရေႇ ၵဝ်ၶႃႈ သိုဝ်ႈ ၼႃႈ တႂ်ႈတႃ ၸဝ်ႈႁဝ်း သေၵမ်း တီႈၶႃႈ။ 6 "ၵဝ်ၶႃႈ ႁဵတ်း ႁႂ်ႈ ၸဝ်ႈႁဝ်း လႆႈ ႁု ထၢင်ႇသႃး ၵႃႈတီႈ ၶဝ် ၸိူဝ်း ဢၼ် ၸဝ်ႈႁဝ်း ဢဝ် ၵႃႈၼႂ်း လေႃးၵႃႉ ၼႆႉ မႃး ဢၢပ်ႈပၼ် တီႈ ၵဝ်ၶႃႈ ၸိူဝ်း ၼၼ်ႉ တီႈၶႃႈ ယဝ်ႉ။ ၶဝ် ပဵၼ် ၵူၼ်း ၸဝ်ႈႁဝ်း လႄႈ၊ၸဝ်ႈႁဝ်း ဢဝ် ၶဝ် ဢၢပ်ႈပၼ် တီႈ ၵဝ်ၶႃႈ ၶႃႈ ဢေႃႈ။ ၶဝ် ၼၼ်ႉ ပႂ်ႉ ၸွမ်း ၵႂၢမ်း တြႃး ၸဝ်ႈႁဝ်း တီႈၶႃႈ ဢေႃႈ။- 7 တေႃႈလဵဝ် ၼႆႉ၊ၶဝ် ႁု လွင်ႈ ၵႃႈ ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ တင်းသဵင်ႈတင်းမူတ်း ၸိူဝ်း ၼၼ်ႉ၊ပဵၼ် မႃး ၵႃႈတီႈ ၸဝ်ႈႁဝ်း ၼၼ်ႉ တီႈၶႃႈ ဢေႃႈ။- 8 ၵဝ်ၶႃႈ ဢဝ် ၵႂၢမ်း တြႃး ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ ၼၼ်ႉ ပၼ် တီႈ ၶဝ် လႄႈ။ ၶဝ် ၵေႃႈ ႁပ်ႉ ၶၢမ်ႇ ဢဝ် ဢေႃႈ။ ၶဝ် ႁု လွင်ႈ ဢၼ် ၵဝ်ၶႃႈ လုၵ်ႉ သေ ၵႃႈတီႈ ၸဝ်ႈႁဝ်း မႃး ၸႂ်ႈ တႄႉ သေလႄႈ ယုမ်ႇ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၼၼ်ႉ တီႈၶႃႈ ဢေႃႈ။ 9 "ၵဝ်ၶႃႈ သူးတွင်း ပုၼ်ႈ ၵူၼ်းလေႃးၵီႇ တင်းလၢႆ ဢမ်ႇၸႂ်ႈ တီႈၶႃႈ။ ၵဝ်ၶႃႈ သူးတွင်း ပုၼ်ႈ ၶဝ် ၸိူဝ်း ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ ၼၼ်ႉ ၵွပ်ႈပိူဝ်ႈ ၶဝ် ပဵၼ် ၵူၼ်း ၸဝ်ႈႁဝ်း တီႈၶႃႈ ဢေႃႈ။- 10 ၵႃႈ ဢၼ် ပဵၼ် ၵူၼ်း ၵဝ်ၶႃႈ ၵႃႈမီး တင်းသဵင်ႈတင်းမူတ်း ပဵၼ် ၵူၼ်း ၸဝ်ႈႁဝ်း လႄႈ၊ၵႃႈ ဢၼ် ပဵၼ် ၵူၼ်း ၸဝ်ႈႁဝ်း ၵႃႈမီး တင်းသဵင်ႈတင်းမူတ်း ၵေႃႈ၊ပဵၼ် ၵူၼ်း ၵဝ်ၶႃႈ တီႈၶႃႈ ဢေႃႈ။ မုၼ်ၽုင်း သရေႇ ၵဝ်ၶႃႈ ၵေႃႈ၊လႆႈ ထၢင်ႇသႃး မႃး ၵွပ်ႈ လူၺ်ႈ ၶဝ် တီႈၶႃႈ ဢေႃႈ။- 11 တေႃႈလဵဝ် ၼႆႉ ၵဝ်ၶႃႈ မႃး ၸူး တီႈ ၸဝ်ႈႁဝ်း ယူႇ တီႈၶႃႈ လႄႈ၊ၵဝ်ၶႃႈ ဢမ်ႇ မီး ၵႃႈၼႂ်း လေႃးၵႃႉ ၼႆႉ တီႈၶႃႈ ယဝ်ႉ။ ၶဝ် ၸမ်ႉ၊မီး ယူႇ ၼႂ်း လေႃးၵႃႉ ၼႆႉ လူးၵွၼ်ႇ ဢေႃႈ။ ဢူဝ်း ပေႃႈၸဝ်ႈ ဢၼ် မူတ်းၸၢင်ႇ တီႈၶႃႈ႟။ ၼင်ႇ ႁိုဝ် ၶဝ် တၵ်း ပဵၼ် ဢၼ်လဵဝ် ၵၼ် မိူၼ် ၸိူဝ်ႉ ၼင်ႇ ၸဝ်ႈႁဝ်း တင်း ၵဝ်ၶႃႈ ပဵၼ် ၼၼ်ႉ ၸိုင်၊ႁႂ်ႈ ၶဝ် တႄႇ မၼ်ႈ ယူႇ ၼႂ်း တၼ်းၶူဝ်း ၸိုဝ်ႈသဵင် ၸဝ်ႈ ဢၼ် ၸဝ်ႈႁဝ်း ပၼ် တီႈ ၵဝ်ၶႃႈ ၼၼ်ႉ သေၵမ်း တီႈၶႃႈ။- 12 ၸူဝ်ႈ ဢၼ် ၵဝ်ၶႃႈ ယင်း မီး ယူႇ လူၺ်ႈ ၵၼ် တင်း ၶဝ် ၼၼ်ႉ ၸိုင်၊ၵဝ်ၶႃႈ ႁႂ်ႈ ၶဝ် တႄႇ မၼ်ႈ ၼႂ်း တၼ်းၶူဝ်း ၸိုဝ်ႈသဵင် ၸဝ်ႈ ဢၼ် ၸဝ်ႈႁဝ်း ပၼ် တီႈ ၵဝ်ၶႃႈ ၼၼ်ႉ တီႈၶႃႈ ဢေႃႈ။ ၵဝ်ၶႃႈ ၵႅတ်ႇၶႄ ႁႄႉၵင်ႈ ပၼ် ၶဝ် လႄႈ ၶဝ် ဢမ်ႇ လႆႈ ႁူင်ႈ လႆႈ ႁၢႆ သေၵေႃႉသေၵူၼ်း။ ၵူၺ်း မီး ၵေႃႉ ဢၼ် တိုၼ်း တေ လႆႈ လု လႆႈ လႅဝ် ၼၼ်ႉ၊လႆႈ ႁူင်ႈ လႆႈ ႁၢႆ ၵႂႃႇ ပုၼ်ႈ လွင်ႈ ၼင်ႇ ႁိုဝ် တၵ်း ပဵၼ် ၸွမ်း ၵႃႈ ၼင်ႇ ဢၼ် ၵျၢမ်းလိၵ်ႈ တႅမ်ႈ ဝႆႉ ၼၼ်ႉ တီႈၶႃႈ ဢေႃႈ။- 13 တေႃႈလဵဝ် ၼႆႉ ၵဝ်ၶႃႈ မႃး ၸူး တီႈ ၸဝ်ႈႁဝ်း ယူႇ လႄႈ၊ၵဝ်ၶႃႈ လၢတ်ႈ လွင်ႈတၢင်း ၸိူဝ်း ၼႆႉ ၼႂ်း လေႃးၵႃႉ ၼႆႉ၊ႁႂ်ႈ တပႄးၸဝ်ႈ တင်းလၢႆ၊မီး ႁူဝ်ၸႂ် ဢၼ် သိူဝ်းပျေႃႇ ထူၼ်ႈ တဵမ် ၼႃႇ မိူၼ် ၸိူဝ်ႉ ၼင်ႇ ၵဝ်ၶႃႈ သိူဝ်းပျေႃႇ ၼၼ်ႉ တီႈၶႃႈ ဢေႃႈ။- 14 ၵဝ်ၶႃႈ ပၼ် ၶၢဝ်ႇ တြႃး ၸဝ်ႈႁဝ်း ၼၼ်ႉ တီႈ ၶဝ် လႄႈ ၵူၼ်းလေႃးၵီႇ ၼႆႉ ငိၼ်းၸင်း ၶဝ် ၵွပ်ႈပိူဝ်ႈ ၶဝ် ဢမ်ႇ မီး ၸႂ်သၽေႃး ၵူၼ်းလေႃးၵီႇ မိူၼ် ၸိူဝ်ႉ ၼင်ႇ ဢၼ် ၵဝ်ၶႃႈ ဢမ်ႇ မီး ၼၼ်ႉ တီႈၶႃႈ ဢေႃႈ။- 15 ၵဝ်ၶႃႈ လဝ်ႈ ယွၼ်း ႁႂ်ႈ ၸဝ်ႈႁဝ်း ၼုၵ်ႈ ဢဝ် ၶဝ် ဢွၵ်ႇ သေ ၵႃႈၼႂ်း လေႃးၵႃႉ ၼႆႉ ၵႂႃႇ ဢမ်ႇၸႂ်ႈ တီႈၶႃႈ လႄႈ၊ၵဝ်ၶႃႈ လဝ်ႈ ယွၼ်း ႁႂ်ႈ ၸဝ်ႈႁဝ်း ၵႅတ်ႇၶႄ ႁႄႉၵင်ႈ ပၼ် ၶဝ်၊ႁႂ်ႈ ၶဝ် လွတ်ႈၵၢင်း သေ ၵႃႈတီႈ ၶုၼ်ၽီႁၢႆႉ ၼၼ်ႉ တီႈၶႃႈ ဢေႃႈ။- 16 ၸိူဝ်ႉ ၼင်ႇ ဢၼ် ၵဝ်ၶႃႈ ဢမ်ႇ မီး ၸႂ်သၽေႃး ၵူၼ်းလေႃးၵီႇ ၼႆႉ ၼၼ်ႉ၊ၶဝ် ၼႆႉ ၵေႃႈ ဢမ်ႇ မီး ၸႂ်သၽေႃး ၵူၼ်းလေႃးၵီႇ ၼႆႉ တီႈၶႃႈ။- 17 ၶႅၼ်းတေႃႈ ႁႂ်ႈ ၶဝ် ပဵၼ် ၵူၼ်း ဢၼ် မူတ်းၸၢင်ႇ ၸွမ်းၼင်ႇ သမ်ႇမႃႇ တြႃး ၸဝ်ႈႁဝ်း သေၵမ်း တီႈၶႃႈ။ ၼုၵ်ႈၵပၢတ်ႈ ၸဝ်ႈႁဝ်း ပဵၼ် သမ်ႇမႃႇ တြႃး တီႈၶႃႈ ဢေႃႈ။- 18 ၸိူဝ်ႉ ၼင်ႇ ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၵႃႈၼႂ်း လေႃးၵႃႉ ၼႆႉ ၼၼ်ႉ၊ၵဝ်ၶႃႈ ပွႆႇၸႂ်ႉ ၶဝ် ၵႂႃႇ ၵႃႈၼႂ်း လေႃးၵႃႉ ၼႆႉ တီႈၶႃႈ ဢေႃႈ။- 19 ၵဝ်ၶႃႈ ႁဵတ်း ႁႂ်ႈ တူဝ်ၸဝ်ႈၵဝ်ႇ မူတ်းၸၢင်ႇ သေလႄႈ ဢဝ် သၢၵ်ႈၵၢပ်ႈ ပုၼ်ႈ ၶဝ် ၵႃႈတီႈ ၸဝ်ႈႁဝ်း၊ၼင်ႇ ႁိုဝ် ၶဝ် ၵေႃႈ တၵ်း ပဵၼ် ၵူၼ်း ဢၼ် မူတ်းၸၢင်ႇ တႄႉတႄႉ ၵႃႈတီႈ ၸဝ်ႈႁဝ်း ၼၼ်ႉ တီႈၶႃႈ ဢေႃႈ။ 20 "ၵဝ်ၶႃႈ သူးတွင်း ပုၼ်ႈ ၶဝ် ၵူၺ်း ဢမ်ႇၸႂ်ႈ တီႈၶႃႈ၊ပုၼ်ႈ ၵူၼ်း တင်းလၢႆ ဢၼ် ယုမ်ႇမၢတ်ႈ ၵဝ်ၶႃႈ၊ၵွပ်ႈပိူဝ်ႈ ၶၢဝ်ႇ တြႃး ဢၼ် ၶဝ် ႁေႃးလၢတ်ႈ ၼၼ်ႉ ၵေႃႈ ၵဝ်ၶႃႈ သူးတွင်း တီႈၶႃႈ ဢေႃႈ။- 21 ၵဝ်ၶႃႈ သူးတွင်း ႁႂ်ႈ ၶဝ် ပဵၼ် ဢၼ် ၼိုင်ႈ ဢၼ်လဵဝ် ၵၼ် တီႈၶႃႈ ဢေႃႈ။ ဢူဝ်း ပေႃႈၸဝ်ႈ တီႈၶႃႈ၊ႁႂ်ႈ ၶဝ် မီး ယူႇ ၵႃႈၼႂ်း ႁဝ်း မိူၼ် ၸိူဝ်ႉ ၼင်ႇ ဢၼ် ၸဝ်ႈႁဝ်း မီး ယူႇ ၵႃႈၼႂ်း ၵဝ်ၶႃႈ လႄႈ ၵဝ်ၶႃႈ မီး ယူႇ ၵႃႈၼႂ်း ၸဝ်ႈႁဝ်း ၼၼ်ႉ သေၵမ်း တီႈၶႃႈ။ ႁႂ်ႈ ၶဝ် ပဵၼ် ဢၼ် ၼိုင်ႈ ဢၼ်လဵဝ် ၵၼ် ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ ၼႆႉ တၵ်း ယုမ်ႇ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၼၼ်ႉ သေၵမ်း တီႈၶႃႈ။- 22 ၵဝ်ၶႃႈ ဢဝ် မုၼ် ၵုင်ႇသရေႇ ဢၼ် ၸဝ်ႈႁဝ်း ပၼ် ၵဝ်ၶႃႈ ၼၼ်ႉ၊ပၼ် တီႈ ၶဝ် ပုၼ်ႈ လွင်ႈ ၼင်ႇ ႁိုဝ် ၶဝ် တၵ်း ပဵၼ် ဢၼ် ၼိုင်ႈ ဢၼ်လဵဝ် ၵၼ် မိူၼ် ၸိူဝ်ႉ ၼင်ႇ ဢၼ် ၸဝ်ႈႁဝ်း တင်း ၵဝ်ၶႃႈ ပဵၼ် ဢၼ် ၼိုင်ႈ ဢၼ်လဵဝ် ၵၼ် ၼၼ်ႉ လႄႈ၊- 23 ၵဝ်ၶႃႈ မီး ယူႇ ၵႃႈၼႂ်း ၶဝ် လႄႈ ၸဝ်ႈႁဝ်း သမ်ႉ မီး ယူႇ ၵႃႈၼႂ်း ၵဝ်ၶႃႈ ႁႂ်ႈ ၶဝ် လႆႈ ပဵၼ် ဢၼ် ၼိုင်ႈ ဢၼ်လဵဝ် ၵၼ် ၸေးၸေးၸုမ်ႇၸုမ်ႇ၊ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ ၼႆႉ တၵ်း ႁု လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး၊ဢိၵ်ႇတင်း လွင်ႈ ဢၼ် ၸဝ်ႈႁဝ်း ႁၵ်ႉ ၶဝ် မိူၼ် ၸိူဝ်ႉ ၼင်ႇ ဢၼ် ၸဝ်ႈႁဝ်း ႁၵ်ႉ ၵဝ်ၶႃႈ ၼၼ်ႉ တီႈၶႃႈ ဢေႃႈ။ 24 "ဢူဝ်း ပေႃႈၸဝ်ႈ တီႈၶႃႈ။ ၶဝ် ၼၼ်ႉ ၸဝ်ႈႁဝ်း ပၼ် တီႈ ၵဝ်ၶႃႈ ယဝ်ႉ လႄႈ၊ၵဝ်ၶႃႈ မီး ဢလူဝ်ႇ ၶႂ်ႈႁႂ်ႈ ၶဝ် မီး ယူႇ လူၺ်ႈ ၵၼ် တင်း ၵဝ်ၶႃႈ ၵႃႈၼႂ်း တီႈ ဢၼ် ၵဝ်ၶႃႈ တၵ်း မီး ၼၼ်ႉ၊ႁႂ်ႈ ၶဝ် လႆႈ ႁၼ် မုၼ် ၵုင်ႇသရေႇ ၵဝ်ၶႃႈ ဢၼ် ၸဝ်ႈႁဝ်း ပၼ် ၵဝ်ၶႃႈ ၼႂ်း တၢင်း ဢၼ် ၸဝ်ႈႁဝ်း ႁၵ်ႉ ၵဝ်ၶႃႈ ၸဵမ်မိူဝ်ႈ ၵမ်ႇၽႃႇ ဢမ်ႇ ပႆႇ တႄႇပဵၼ် ၼၼ်ႉ တီႈၶႃႈ ဢေႃႈ။- 25 ဢူဝ်း ပေႃႈၸဝ်ႈ ဢၼ် သိုဝ်ႈတေႃႇ တီႈၶႃႈ၊ၵူၼ်းလေႃးၵီႇ ၼႆႉ ဢမ်ႇ ႁုၸၵ်း ၸဝ်ႈႁဝ်း သေၵေႃႈ၊ၵဝ်ၶႃႈ ႁုၸၵ်း တီႈၶႃႈ ဢေႃႈ။ ၶဝ် ၸိူဝ်း ၼႆႉ ၵေႃႈ၊ႁု လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၼၼ်ႉ တီႈၶႃႈ ဢေႃႈ။- 26 ၵဝ်ၶႃႈ မွၵ်ႇ ၼႄ ႁႂ်ႈ ၶဝ် ႁုၸၵ်း ၸဝ်ႈႁဝ်း ယဝ်ႉ တီႈၶႃႈ လႄႈ တၵ်း မွၵ်ႇ ၼႄ ထႅင်ႈ လူးၵွၼ်ႇ၊ပုၼ်ႈ လွင်ႈ ၼင်ႇ ႁိုဝ် တၢင်းႁၵ်ႉ မႅတ်ႈတႃႇ ၸဝ်ႈႁဝ်း ဢၼ် ႁၵ်ႉ ၵဝ်ၶႃႈ ၼၼ်ႉ၊တၵ်း မီး ယူႇ ၼႂ်း ၶဝ် လႄႈ၊ၵဝ်ၶႃႈ ၼႆႉ ၵေႃႈ တၵ်း မီး ယူႇ ၼႂ်း ၶဝ် ၼၼ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ သူးတွင်း ဢေႃႈ။
John 18
1 ဝၢႆးသေ ၸဝ်ႈ ယေႇသု၊သူးတွင်း ၸိူဝ်ႉ ၼင်ႇ ၼႆ ယဝ်ႉ ၸင်ႇ၊မၼ်းၸဝ်ႈ ဢွၵ်ႇ လူၺ်ႈ ၵၼ် တင်း တပႄးၸဝ်ႈ တင်းလၢႆ ၵႂႃႇ ၽၢႆႇပုၼ်ႉ ၼမ်ႉ ၵေႇတရုၼ်ႇ၊ဢေႃႈ။ ၵႃႈတီႈ ၼၼ်ႈ မီး သူၼ်ဢူးယဵၼ်ႇ လႄႈ ၸဝ်ႈ ယေႇသု၊တင်း တပႄးၸဝ်ႈ ၸိူဝ်း ၼၼ်ႉ ၶဝ်ႈ ၵႂႃႇ ဢေႃႈ။- 2 ယုတႃႉ ဢိသၵႃႇရေႇဢုတ်ႈ၊ဢၼ် ဢဝ် မၼ်းၸဝ်ႈ ဢၢပ်ႈ ၼႂ်း မိုဝ်း ရၢၼ်ႇသူႇ ၼၼ်ႉ ႁု တီႈ ၼၼ်ႈ ၵွပ်ႈပိူဝ်ႈ ၸဝ်ႈ ယေႇသု၊ၵႆႉ ဢွၼ် ၶဝ် ၵႂႃႇ လၢႆ ပွၵ်ႈ ယဝ်ႉ ၼၼ်ႉ ဢေႃႈ။- 3 ပိူဝ်ႈ ၼႆ လႄႈ ယုတႃႉ၊ဢွၼ် ပႃး ၵူၼ်းသိုၵ်း ရူဝ်းမႃႉ၊မူႇ ၼိုင်ႈ ဢိၵ်ႇတင်း ၵူၼ်းႁၢၼ်ဢွၼ်ႇ ဢၼ် ပႂ်ႉ ၵျွင်း ၽြႃး ၶဝ် ဢၼ် ယဵၸ်ႈပရေႃးႁဵၵ်ႈ လူင် ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ ပွႆႇၸႂ်ႉ ၵႂႃႇ ၸိူဝ်း ၼၼ်ႉ မႃး ၵႃႈတီႈ ၼၼ်ႈ ဢေႃႈ။ ၶဝ် ၸိူဝ်း ၼၼ်ႉ ယိပ်းၵမ် လၢၵ်ႈၼၢၵ်ႈ ၸေး မိုဝ်း လႄႈ ပႃး ဢဝ် တင်း ႁူင်းၽႆးမၢၼ်ႇ၊ဢိၵ်ႇတင်း ၵၢၼ်ႈၶႄႈ လႂ် မႃး ဢေႃႈ။- 4 ၸဝ်ႈ ယေႇသု၊ႁု လွင်ႈတၢင်း ဢၼ် တၵ်း ပဵၼ် မႃး တီႈ မၼ်းၸဝ်ႈ ၸိူဝ်ႉ ၼင်ႇ ႁိုဝ် ၼၼ်ႉ လႄႈ ၵႂႃႇၸူး သေယဝ်ႉ၊ထၢမ် ၶဝ် လႄႈ ဝႃႈ၊ "သူ သွၵ်ႈႁႃ ၽူႈလႂ်" ဝႃႈ ၼင်ႇ ၼႆ ဢေႃႈ။ 5 ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း သွၵ်ႈႁႃ ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပဵၼ် ၵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ ယုတႃႉ၊ဢၼ် ဢဝ် မၼ်းၸဝ်ႈ ဢၢပ်ႈ ၼၼ်ႉ ၵေႃႈ၊ၸုၵ်း ယူႇ လူၺ်ႈ ၵၼ် တင်း ၶဝ် ဢေႃႈ။- 6 မိူဝ်ႈ ဢၼ် ၸဝ်ႈ ယေႇသု၊လၢတ်ႈ ဝႃႈ၊ "ပဵၼ် ၵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ၼၼ်ႉ ၶဝ် သုတ်ႉ ႁူၼ် တၢင်းလင် လႄႈ ပိၼ်ႈ လူမ်ႉ ၵႂႃႇ ၵႃႈၼိူဝ် လိၼ် ဢေႃႈ။- 7 ၸဝ်ႈ ယေႇသု၊သမ်ႉ ထၢမ် ၶဝ် ထႅင်ႈ လႄႈ ဝႃႈ၊ "သူ သွၵ်ႈႁႃ ၽူႈလႂ်" ဝႃႈ ၼင်ႇ ၼႆ လႄႈ၊ ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း သွၵ်ႈႁႃ ယေႇသု၊ၵူၼ်း ဝဵင်း ၼႃႇၸရႅတ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။ 8 ၸဝ်ႈ ယေႇသု၊သမ်ႉ လၢတ်ႈ လႄႈ ဝႃႈ၊ "ပဵၼ် ၵဝ် ၼႆႉ ယဝ်ႉ ဝႃႈၼႆ၊ၵဝ် ပေႃး မွၵ်ႇလၢတ်ႈ သူ ယဝ်ႉ။ ပိူဝ်ႈ ၼႆ လႄႈ ပေႃး သူ သွၵ်ႈႁႃ ၵဝ် ၸိုင်၊ပွႆႇ ႁႂ်ႈ ၵူၼ်း ၵဝ် ၸိူဝ်း ၼႆႉ ၵႂႃႇ သေတႃႉ၊" ဝႃႈ ၼင်ႇ ၼႆ ဢေႃႈ။- 9 မၼ်းၸဝ်ႈ လၢတ်ႈ ဝႃႈ ၸိူဝ်ႉ ၼင်ႇ ၼႆ ပုၼ်ႈ လွင်ႈ ၼင်ႇ ႁိုဝ် ၵႂၢမ်း ဢၼ် မၼ်းၸဝ်ႈ လၢတ်ႈ ဝႆႉ လႄႈ ဝႃႈ၊ "ဢူဝ်း ပေႃႈၸဝ်ႈ တီႈၶႃႈ၊ၶဝ် ၸိူဝ်း ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ ၼၼ်ႉ ၶဝ် ဢမ်ႇ လႆႈ ႁူင်ႈ လႆႈ ႁၢႆ သေၵေႃႉသေၵူၼ်း၊" ဝႃႈ ၼင်ႇ ၼႆ ၼၼ်ႉ တၵ်း ပဵၼ် ၸွမ်း ၵႂၢမ်း ၼၼ်ႉ ဢေႃႈ။ 10 သိမုၼ်ႇ ပေႇတရု၊ပႃး လႅဝ်း ဝႆႉ လႄႈ၊မၼ်း ထွတ်ႇ လႅဝ်း ၽၼ်း သႂ်ႇ ၶႃႈ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၵေႃႉ ၼိုင်ႈ လႄႈ ၽၼ်း မႅၼ်ႈ ဝၢၼ်ႁူ မၼ်း ၽၢႆႇ ၶႂႃ ၶၢတ်ႇ တူၵ်း ၵႂႃႇ ဢေႃႈ။ ၸိုဝ်ႈသဵင် ၵူၼ်း ၵေႃႉ ၼၼ်ႉ ႁွင်ႉဝႃႈ၊မႃႇလၶု၊ဢေႃႈ။- 11 ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ဢဝ် လႅဝ်း မႂ်း ၶိုၼ်း သႂ်ႇ ၵပ်း မၼ်း ဝႆႉ တႃႉ။ မႂ်း ထၢင်ႇ ၵဝ် တၵ်း ဢမ်ႇ ၵိၼ် ၵွၵ်း ဝူၺ်ႇတၼႃႇ ဢၼ် ပေႃႈၸဝ်ႈ ၵဝ် ပၼ် ၵဝ် ဝႆႉ ၼၼ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 12 မိူဝ်ႈ ၼၼ်ႉ ၵူၼ်းသိုၵ်း ရူဝ်းမႃႉ၊မူႇ ၼၼ်ႉ ပႃး ၸဵမ် ႁူဝ်သိုၵ်း ၶဝ်၊ဢိၵ်ႇတင်း ၵူၼ်းႁၢၼ်ဢွၼ်ႇ ဢၼ် ပႂ်ႉ ၵျွင်း ၽြႃး ၵူၼ်း မဵဝ်း ၵျူး၊ၶဝ် ၸိူဝ်း ၼၼ်ႉ တိ ၺွပ်း ဢဝ် ၸဝ်ႈ ယေႇသု၊လႄႈ မတ်ႉၽုၵ်ႇ သေယဝ်ႉ၊- 13 ဢဝ် ၵႂႃႇၸူး ၵႃႈတီႈ ၶုၼ် ဢၼ်ႇၼတ်ႉ၊ဢွၼ်တၢင်း ဢေႃႈ။ ၶုၼ် ဢၼ်ႇၼတ်ႉ၊ၸမ်ႉ၊ပဵၼ် ပေႃႈ ၼၢႆး ၵႃႇယၽႃႉ၊ဢၼ် ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ ဢေႃႈ။- 14 ၵႃႇယၽႃႉ၊ၼႆႉ ယဝ်ႉ၊ပဵၼ် ၵေႃႉ ဢၼ် ပၼ် တၢင်းၵျၢမ်ႇတၢင်းပွင် တီႈ ၶုၼ် ဢႃႇၼႃႇ မဵဝ်း ၵျူး၊ၶဝ် လႄႈ ဝႃႈ၊ "တၢင်း ဢၼ် ၵူၼ်း ၵေႃႉလဵဝ် တၢႆ တၢင် ၵူၼ်း တင်းလၢႆ ၼၼ်ႉ ယဵင်ႈၶႅၼ်း လီ ၼႃႇ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 15 ပေႇတရု၊တင်း တပႄးၸဝ်ႈ တၢင်ႇၵေႃႉ ၸွမ်း တၢင်းလင် ၸဝ်ႈ ယေႇသု၊ၵႂႃႇ ပိူဝ်ႈ ဢၼ် တပႄးၸဝ်ႈ ၵေႃႉ ၼၼ်ႉ၊မိုတ်ႈၵိုဝ်း ၵၼ် တင်း ၶုၼ် ယဵၸ်ႈပရေႃးႁဵၵ်ႈ လႄႈ မၼ်း ၸင်ႇ ၶဝ်ႈ လူၺ်ႈ ၵၼ် တင်း ၸဝ်ႈ ယေႇသု၊ၵႂႃႇ ၵႃႈတီႈ ၼႂ်း ပၢင်ႇ ဝၢင်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ၼၼ်ႉ ဢေႃႈ။- 16 ပေႇတရု၊ၸမ်ႉ၊ၸုၵ်း ယူႇ ၽၢႆႇၼွၵ်ႈ ၵႃႈတီႈ ႁိမ်း ၽၵ်းတူ ဢေႃႈ။ တပႄးၸဝ်ႈ ဢၼ် မိုတ်ႈၵိုဝ်း ၵၼ် တင်း ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၶိုၼ်း ဢွၵ်ႇ ၵႂႃႇ လၢတ်ႈ တီႈ မႄႈယိင်း ဢၼ် ပႂ်ႉ ၽၵ်းတူ ၼၼ်ႉ ယဝ်ႉ ၸင်ႇ ဢွၼ် ဢဝ် ပေႇတရု၊ၶဝ်ႈ မႃး ဢေႃႈ။- 17 ၵမ်း ၼၼ်ႉ၊မႄႈယိင်း ၼၼ်ႉ လၢတ်ႈ တီႈ ပေႇတရု၊လႄႈ ဝႃႈ၊ "မႂ်း ၵေႃႈ ၶဝ်ႈပႃး ၼႂ်း တပႄး ၵူၼ်း ၵေႃႉ ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ လႄႈ၊ ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၵဝ် ဢမ်ႇ ၶဝ်ႈပႃး ၵူၺ်း၊" ဝႃႈ ၼင်ႇ ၼႆ ဢေႃႈ။ 18 မိူဝ်ႈ ယၢမ်း ၼၼ်ႉ ၵတ်း ၼႃႇ လႄႈ ၶႃႈၸႂ်ႉ လႂ်၊ဢိၵ်ႇတင်း ၵူၼ်းၸၢႆးၼုမ်ႇ ဢၼ် ပႂ်ႉ ၵျွင်း ၽြႃး ၶဝ် ဢွၼ်ၵၼ် သုမ် ထၢၼ်ႇၽႆး သေလႄႈ ဢွမ်ႇၽႆး ၸုၵ်း လွမ်ႉႁွပ်ႈ ယူႇ ဢေႃႈ။ ပေႇတရု၊ၵေႃႈ ၵႂႃႇ ၸုၵ်း ဢွမ်ႇၽႆး ၸွမ်း လူၺ်ႈ ၵၼ် တင်း ၶဝ် ယူႇ ဢေႃႈ။ 19 မိူဝ်ႈ ၼၼ်ႉ ၶုၼ် ယဵၸ်ႈပရေႃးႁဵၵ်ႈ ၸႅတ်ႈထၢမ် ၸဝ်ႈ ယေႇသု၊လွင်ႈ တပႄး မၼ်းၸဝ်ႈ တင်းလၢႆ၊ဢိၵ်ႇတင်း လွင်ႈ တြႃး ဢၼ် မၼ်းၸဝ်ႈ သင်ႇ သွၼ်ပၼ် ၼၼ်ႉ ဢေႃႈ။- 20 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ယၢမ်ႈ ႁေႃးလၢတ်ႈ ထၢင်ႇထၢင်ႇသႃးသႃး ၽၢႆႇၼႃႈ ၵူၼ်း တင်းလၢႆ တႃႇသေႇ လႄႈ၊ၵႃႈ ဢၼ် ၵဝ် သင်ႇ သွၼ်ပၼ် ၼၼ်ႉ ၵဝ် ႁေႃးလၢတ်ႈ ၼႂ်း ၸရွပ်ႈ ႁေႃးတြႃး တင်းလၢႆ၊ဢိၵ်ႇတင်း ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ တီႈ ဢၼ် ၵူၼ်း မဵဝ်း ၵျူး၊တင်းသဵင်ႈတင်းလူင် ၸုတုမ် ၵၼ် ၼၼ်ႉ သေႇ သေႇ ယဝ်ႉ။ ၵဝ် ဢမ်ႇ တွၼ်ႉ ႁေႃးလၢတ်ႈ ၼႂ်း တီႈ ဢၼ် လပ်ႉ ဢၼ် သိူင်ႇ ၼၼ်ႉ လႃးလႃး။- 21 ၵွပ်ႈပိူဝ်ႈ သင် လႄႈ တွင်ႈထၢမ် ၵဝ် ၼင်ႇ ႁိုဝ်။ တွင်ႈထၢမ် တီႈ ၶဝ် ၸိူဝ်း ဢၼ် လႆႈ ထွမ်ႇ လႆႈ ငိၼ်း ၼၼ်ႉ တႃႉ။ ၵဝ် ႁေႃးလၢတ်ႈ ၸိူဝ်ႉ ၼင်ႇ ႁိုဝ် ၸိုင်၊ၶဝ် ႁု ထွမ်ႇ ယဝ်ႉ ဢေႃႈ၊" ဝႃႈ ၼင် ၼႆ ဢေႃႈ။ 22 မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ၸိုင်၊ၵူၼ်းႁၢၼ်ဢွၼ်ႇ ဢၼ် ပႂ်ႉ ၵျွင်း ၽြႃး ၸုၵ်း ယူႇ ၵႃႈတီႈ ႁိမ်း ၼၼ်ႉ ၵေႃႉ ၼိုင်ႈ ပေႃႉ ထုပ်ႉ မၼ်းၸဝ်ႈ သေလႄႈ ဝႃႈ၊ "မႂ်း တၵ်း လႆႈ တွပ်ႇထဵင် ၶုၼ် ယဵၸ်ႈပရေႃးႁဵၵ်ႈ ၸိူဝ်ႉ ၼင်ႇ ၼႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23 ၸဝ်ႈ ယေႇသု၊ၵေႃႈ ၶိုၼ်း တွပ်ႇ ၵေႃႉ ၼၼ်ႉ လႄႈ ဝႃႈ၊ "ပေႃး ၵႂၢမ်း ဢၼ် ၵဝ် လၢတ်ႈ ၼႆႉ ၽိတ်းပိူင်ႈ ၸိုင်၊လၢတ်ႈၼႄ ဢၼ် ၽိတ်းပိူင်ႈ ၼၼ်ႉ သေၵမ်း။ ပေႃး ၵဝ် လၢတ်ႈ ၸိုဝ်ႈၸႂ်ႈ ယူႇ ၸိုင်၊ၵွပ်ႈပိူဝ်ႈ သင် လႄႈ မႂ်း ပေႃႉ ယႅၼ်ႉ ၵဝ်၊" ဝႃႈ ၼင်ႇ ၼႆ ဢေႃႈ။ 24 ၶုၼ် ဢၼ်ႇၼတ်ႉ၊ပၼ် ဢမိင်ႉ ႁႂ်ႈ ဢဝ် ၸဝ်ႈ ယေႇသု၊ဢၼ် လႆႈ ၶၢမ်ႇ ၽုၵ်ႇ မတ်ႉ ယူႇ ၼၼ်ႉ ၵႂႃႇ သူင်ႇ ၵႃႈတီႈ ၶုၼ် ယဵၸ်ႈပရေႃးႁဵၵ်ႈ ၵႃႇယၽႃႉ၊သေ ဢေႃႈ။ 25 မိူဝ်ႈ ၼၼ်ႉ၊ပေႇတရု၊ယင်း ၸုၵ်း ယူႇ ၵႃႈတီႈ ၼၼ်ႈ လႄႈ ဢွမ်ႇၽႆး ယူႇ ဢေႃႈ။ ပိူၼ်ႈ ၵမ်ႈၽွင်ႈ ထၢမ် မၼ်း လႄႈ ဝႃႈ၊ "မႂ်း ၵေႃႈ ၶဝ်ႈပႃး ၼႂ်း တပႄး ၵူၼ်း ၵေႃႉ ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ ပေႇတရု၊ထဵင် ပႅတ်ႈ လႄႈ ဝႃႈ၊ "ၵဝ် ဢမ်ႇ ၶဝ်ႈပႃး ၵူၺ်း၊" ဝႃႈ ၼင်ႇ ၼႆ ဢေႃႈ။ 26 ၶႃႈ ၶုၼ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ ဢၼ် ပဵၼ် ၸိူဝ်ႉၶိူဝ်း လဵဝ် ၵၼ် တင်း ၵေႃႉ ဢၼ် ပေႇတရု၊ၽၼ်း ဝၢၼ်ႁူ မၼ်း ၶၢတ်ႇ ၵႂႃႇ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵဝ် ႁၼ် မႂ်း မီး ယူႇ လူၺ်ႈ ၵၼ် တင်း ယေႇသု၊ၵႃႈၼႂ်း သူၼ် ဢူးယဵၼ်ႇ ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 27 ပေႇတရု၊သမ်ႉ ထဵင် ပႅတ်ႈ ထႅင်ႈ လႄႈ ဝႃႈ၊ "ဢမ်ႇၸႂ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ ၵႆႇ ၵေႃႈ ၶၼ် မိူဝ်ႈ ၼၼ်ႉ ၵမ်းလဵဝ် ဢေႃႈ။ 28 မိူဝ်ႈ ဢၼ် ထိုင် ၶိင်ႇ ႁူဝ်ၼႂ် ၸဝ်ႉ ၸဝ်ႉ ၸိုင်၊ၶဝ် ဢဝ် ၸဝ်ႈ ယေႇသု၊ဢွၵ်ႇ သေ ၵႃႈတီႈ ႁိူၼ်း ၵႃႇယၽႃႉ၊လႄႈ ၵႂႃႇ ၵႃႈတီႈ ႁေႃ ၸဝ်ႈၽႃႉ ဢေႃႈ။ ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ပိူဝ်ႈ ဢၼ် ၶႂ်ႈႁႂ်ႈ တူဝ် ၶဝ် မူတ်းသႂ် လႄႈ တေ လႆႈ ၵိၼ် ပွႆး ပသၶႃႇ၊ၸွမ်းၼင်ႇ ၽႃႇသႃႇ တြႃး ၶဝ် မီး ၼၼ်ႉ လႄႈ၊ၶဝ် ဢမ်ႇ ၶဝ်ႈ ၵႃႈၼႂ်း ႁေႃ လႄႈ ယူႇ ဢေႃႈ။- 29 ပိူဝ်ႈ ၼႆ လႄႈ ၶုၼ် ပိလတ်ႉ၊ဢွၵ်ႇ ၸူး ၵႃႈတီႈ ဢၼ် ၶဝ် မီး ၼၼ်ႉ သေလႄႈ ထၢမ် ဝႃႈ၊ "သူ တၢင်ႇ ဢပျတ်ႈ ဢၼ် လႂ် တီႈ ၵူၼ်း ၵေႃႉ ၼႆႉ၊" ဝႃႈ ၼင်ႇ ၼႆ ဢေႃႈ။ 30 ၶဝ် ၵေႃႈ ၶိုၼ်း လၢတ်ႈ လႄႈ ဝႃႈ၊ "ပေႃး မၼ်း ယင်း ဢမ်ႇ ႁဵတ်း ဢၼ် ႁၢႆႉ ဢၼ် မိူၵ်ႈ ၸိုင်၊ႁဝ်းၶႃႈ ဢမ်ႇ ဢဝ် မၼ်း မႃး ဢၢပ်ႈ တီႈ ၸဝ်ႈႁဝ်း ၶႃႈ၊" ဝႃႈ ၼင်ႇ ၼႆ ဢေႃႈ။ 31 ၶုၼ် ပိလတ်ႉ၊ၵေႃႈ လၢတ်ႈ လႄႈ ဝႃႈ၊ "ပေႃး ပဵၼ် ၼႆ ၸိုင်၊သူ ဢဝ် မၼ်း ၵႂႃႇ ၸီႇယၢင်ႇ ၸွမ်းၼင်ႇ ထုင်းတြႃး ၽႃႇသႃႇ သူ တႃႉ၊" ဝႃႈ ၼင်ႇ ၼႆ ဢေႃႈ။ ၶဝ် ဢွၼ်ၵၼ် ၶိုၼ်း လၢတ်ႈ လႄႈ ဝႃႈ၊ "ႁဝ်းၶႃႈ ဢမ်ႇ ပိူင်ႇ တၵ်း ၸီႇယၢင်ႇ ႁႂ်ႈ ဢဝ် ၽူႈလႂ် တၢႆ လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။- 32 လွင်ႈ ဢၼ် ၶဝ် လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ၸမ်ႉ၊ၼင်ႇ ႁိုဝ် ၵႂၢမ်း ဢၼ် ၸဝ်ႈ ယေႇသု၊လၢတ်ႈၼႄ လွင်ႈ ဢၼ် မၼ်းၸဝ်ႈ တၵ်း လႆႈ တၢႆ ၸိူဝ်ႉ ၼင်ႇ ႁိုဝ် ၼၼ်ႉ၊တၵ်း ပဵၼ် ၸွမ်း ၸိုင်၊ၸင်ႇ လၢတ်ႈ ဢေႃႈ။ 33 ၶုၼ် ပိလတ်ႉ၊ၶိုၼ်း ၶဝ်ႈ ၵႂႃႇ ၵႃႈၼႂ်း ႁေႃ လႄႈ ႁွင်ႉ ဢဝ် ၸဝ်ႈ ယေႇသု၊သေယဝ်ႉ၊ထၢမ် လႄႈ ဝႃႈ၊ "မႂ်း ပဵၼ် ၶုၼ်ႁေႃၶမ်း ၵူၼ်း မဵဝ်း ၵျူး၊ၸႂ်ႈ တႄႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 34 ၸဝ်ႈ ယေႇသု၊ၵေႃႈ ၶိုၼ်း ထၢမ် လႄႈ ဝႃႈ၊ "ၵႂၢမ်း ထၢမ် ၼႆႉ ၸွင်ႇ ပဵၼ် မႃး ၵႃႈတီႈ ၶုၼ်လူင် ႁိုဝ်း။ ဢမ်ႇၼၼ် ၵေႃႈ ပဵၼ် မႃး ၵွပ်ႈပိူဝ်ႈ ပိူၼ်ႈ မွၵ်ႇလၢတ်ႈ လွင်ႈ ၵဝ် တီႈ မႂ်း ဝႆႉ ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 35 ၶုၼ် ပိလတ်ႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "မႂ်း ထၢင်ႇ ၵဝ် ပဵၼ် ၵူၼ်း မဵဝ်း ၵျူး၊ႁိုဝ်း။ ၵူၼ်း မဵဝ်း မႂ်း တင်း ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ ပဵၼ် ၶဝ် ၸိူဝ်း ဢၼ် ဢဝ် မႂ်း ဢၢပ်ႈ တီႈ ၵဝ် ယဝ်ႉ။ မႂ်း ႁဵတ်း မႅၼ်ႈ ဢပျတ်ႈ ၵႃႈသင်၊" ဝႃႈ ၼင်ႇ ၼႆ လႄႈ။ 36 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "မိူင်း ၵဝ် ၼႆႉ ဢမ်ႇ ၸၢပ်ႈသႅင်ႇ ၵၼ် တင်း လေႃးၵႃႉ ၼႆႉ။ ပေႃး မိူင်း ၵဝ် ၸၢပ်ႈသႅင်ႇ ၵၼ် တင်း လေႃးၵႃႉ ၼႆႉ ၸိုင်၊တပႄး ၵဝ် တင်းလၢႆ တၵ်း တိုၵ်းတေႃး ႁႄႉၶႅၼ် ႁႂ်ႈ ၵဝ် လႆႈ လွတ်ႈ သေ တၢင်း ဢၼ် ဢဝ် ဢၢပ်ႈ ၼႂ်း မိုဝ်း ၶုၼ် ဢႃႇၼႃႇ မဵဝ်း ၵျူး၊တင်းလၢႆ ဢေႃႈ။ မိူင်း ၵဝ် ၸၢပ်ႈသႅင်ႇ ၵၼ် တင်း လိၼ်မိူင်း ၼႆႉ ဢမ်ႇၸႂ်ႈ၊" ဝႃႈ ၼင်ႇ ၼႆ ဢေႃႈ။ 37 ၶုၼ် ပိလတ်ႉ၊သမ်ႉ ထၢမ် လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ပဵၼ် ၶုၼ်ႁေႃၶမ်း တႄႉ ႁိုဝ်း၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၶုၼ်လူင် လၢတ်ႈ ဝႃႈ ၵဝ် ပဵၼ် ၶုၼ်ႁေႃၶမ်း ယဝ်ႉ။ ၵဝ် ၵိူတ်ႇလဵင်ႉ မႃး ၼႂ်း လေႃးၵႃႉ ၼႆႉ တိုၼ်း ပဵၼ် ပုၼ်ႈ ဢၼ် တၵ်း ႁေႃးလၢတ်ႈ သမ်ႇမႃႇ တြႃး ယဝ်ႉ။ ၶဝ် ၸိူဝ်း ဢၼ် ၸၢပ်ႈသႅင်ႇ ၵၼ် တင်း သမ်ႇမႃႇ တြႃး ၵႃႈမီး တင်းသဵင်ႈတင်းလူင် ၼၼ်ႉ ထွမ်ႇဢဝ် ၵႂၢမ်း ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 38 ၶုၼ် ပိလတ်ႉ၊ၵေႃႈ ထၢမ် လႄႈ ဝႃႈ၊ "သမ်ႇမႃႇ တြႃး ၼၼ်ႉ ပဵၼ် ဢီႈသင်၊" ဝႃႈ ၼင်ႇ ၼႆ ဢေႃႈ။ ၶုၼ် ပိလတ်ႉ၊သမ်ႉ ဢွၵ်ႇ ၸူး ၵႃႈတီႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လႄႈ လၢတ်ႈ ဝႃႈ၊ "ၵဝ် ဢမ်ႇ ႁၼ် လွင်ႈတၢင်း ဢၼ် တၵ်း ၸီႇယၢင်ႇ ၼိူဝ် ၵေႃႉ ၼႆႉ သေ ၸိူဝ်ႉ သေ ပိူင်။- 39 ပိူဝ်ႈ ဢၼ် မီး ထုင်းၸၢမ်ႇ ဢၼ် ၵဝ် တၵ်း လႆႈ ပွႆႇလွတ်ႈ ၵူၼ်း ၵေႃႉ ၼိုင်ႈ ပၼ် တီႈ သူ ၼႂ်း ဝၼ်း ပွႆး ပသၶႃႇ၊လႄႈ၊သူ ၶႂ်ႈႁႂ်ႈ ၵဝ် ပွႆႇလွတ်ႈ ၶုၼ်ႁေႃၶမ်း ၵူၼ်း မဵဝ်း ၵျူး၊ၼႆႉ ပၼ် တီႈ သူ ႁိုဝ်း၊" ဝႃႈ ၼင်ႇ ၼႆ ဢေႃႈ။ 40 ၶဝ် ဢွၼ်ၵၼ် ႁွင်ႉ ပၢဝ်ႇ လႄႈ လၢတ်ႈ ဝႃႈ၊ "ဢမ်ႇ ၶႂ်ႈႁႂ်ႈ ပွႆႇလွတ်ႈ ၵေႃႉ ၼႆႉ ၶႃႈ။ ၶႂ်ႈႁႂ်ႈ ပွႆႇလွတ်ႈ ပႃႇရပ်ႉပႃႉ၊ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ပႃႇရပ်ႉပႃႉ၊ၼၼ်ႉ ပဵၼ် ၵူၼ်း ၸူၼ် ဢေႃႈ။
John 19
1 မိူဝ်ႈ ၼၼ်ႉ ၶုၼ် ပိလတ်ႉ၊ဢဝ် ၸဝ်ႈ ယေႇသု၊ၵႂႃႇ ပုၼ်ႈ ဢၼ် တၵ်း လႆႈ ၶၢမ်ႇ တၢင်း ဢၼ် ပေႃႉ ယႅၼ်ႉ ဢေႃႈ။- 2 ၵူၼ်းသိုၵ်း တင်းလၢႆ ဢဝ် ၶိူဝ်း ၼၢမ် ၶူၺ်ႇ ႁဵတ်း သရၽူႇ သေယဝ်ႉ၊သုပ်း တိုဝ်း ပၼ် ၵႃႈၼိူဝ် ႁူဝ် မၼ်းၸဝ်ႈ လႄႈ၊ဢဝ် သိူဝ်ႈယၢဝ်း ဢၼ် လႅင်ၵမ်ႇ ၼုင်ႈ ပၼ် မၼ်းၸဝ်ႈ ဢေႃႈ။- 3 ၶဝ် ဢွၼ်ၵၼ် မႃး တီႈ မၼ်းၸဝ်ႈ သေလႄႈ၊ၽွမ်ႉၵၼ် ဝႃႈ၊ "ၶုၼ်ႁေႃၶမ်း ၵူၼ်း မဵဝ်း ၵျူး၊႟။ ႁႂ်ႈ ၸဝ်ႈႁဝ်း မီး မၢင်ႇၵလႃႇ သေၵမ်း လူၺ်ႈ၊" ဝႃႈ ၼင်ႇ ၼႆ သေလႄႈ ဢွၼ်ၵၼ် ပေႃႉ ယႅၼ်ႉ မၼ်းၸဝ်ႈ ဢေႃႈ။ 4 ၶုၼ် ပိလတ်ႉ၊သမ်ႉ ဢွၵ်ႇ ၸူး မူႇၵူၼ်း ၸိူဝ်း ၼၼ်ႉ ထႅင်ႈ လႄႈ ဝႃႈ၊ "တူၺ်း တႃႉ။ ၵဝ် ဢဝ် ၵေႃႉ ၼႆႉ ဢွၵ်ႇ ၼႄ သူ ႁႂ်ႈ သူ လႆႈ ႁု လွင်ႈ ဢၼ် ၵဝ် ဢမ်ႇ ႁၼ် လွင်ႈတၢင်း ဢၼ် တၵ်း ၸီႇယၢင်ႇ ၼိူဝ် မၼ်း သေ ၸိူဝ်ႉ သေ ပိူင် ၼၼ်ႉ ယဝ်ႉ၊" ဝႃႈ ၼင်ႇ ၼႆ လႄႈ၊- 5 ၸဝ်ႈ ယေႇသု၊ၵေႃႈ သုပ်း တိုဝ်း သရၽူႇ ၼၢမ် ယူႇ ၼုင်ႈ သိူဝ်ႈယၢဝ်း ဢၼ် လႅင်ၵမ်ႇ ယူႇ သေလႄႈ ဢွၵ်ႇ မႃး ဢေႃႈ။ ၶုၼ် ပိလတ်ႉ၊လၢတ်ႈ တီႈ ၶဝ် လႄႈ ဝႃႈ၊ "တူၺ်း တႃႉ။ ၵေႃႉ ၼႆႉ မီး တီႈ ၼႆႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 6 မိူဝ်ႈ ဢၼ် ယဵၸ်ႈပရေႃးႁဵၵ်ႈ လူင် တင်းလၢႆ၊ဢိၵ်ႇတင်း ၵူၼ်းၸၢႆးၼုမ်ႇ ဢၼ် ပႂ်ႉ ၵျွင်း ၽြႃး ၸိူဝ်း ၼၼ်ႉ ႁၼ် မၼ်းၸဝ်ႈ ၼၼ်ႉ၊ၶဝ် ပၢဝ်ႇ လၢတ်ႈ ဝႃႈ၊ "ဢဝ် မၼ်း တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း တႃႉ။ ဢဝ် တွၵ်ႇ ဝႆႉ တႃႉ၊" ဝႃႈ ၼင်ႇ ၼႆ ဢေႃႈ။ ၶုၼ် ပိလတ်ႉ၊ၵေႃႈ လၢတ်ႈ လႄႈ ဝႃႈ၊ "ပေႃး ပဵၼ် ၼႆ ၸိုင်၊သူ ဢဝ် မၼ်း တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း တႃႉ။ ၵဝ် ဢမ်ႇ ႁၼ် လွင်ႈတၢင်း ဢၼ် တၵ်း ၸီႇယၢင်ႇ ၼိူဝ် မၼ်း ၼႆႉ၊" ဝႃႈ ၼင်ႇ ၼႆ ဢေႃႈ။ 7 မူႇၵူၼ်း ၸိူဝ်း ၼၼ်ႉ ၶိုၼ်း လဝ်ႈလၢတ်ႈ ဝႃႈ၊ "ႁဝ်းၶႃႈ မီး ပိင်းၺၢပ်ႈတြႃး ယူႇ ၶႃႈ ဢေႃႈ။ ပိူဝ်ႈ ဢၼ် ၵေႃႉ ၼႆႉ ႁဵတ်း တူဝ်ၸဝ်ႈၵဝ်ႇ ပဵၼ် လုၵ်ႈၽြႃးပဵၼ်ၸဝ်ႈ လႄႈ ၸွမ်းၼင်ႇ ပိင်းၺၢပ်ႈတြႃး ၼၼ်ႉ မၼ်း ထိူၵ်ႈၶၢမ်ႇ တၢင်းတၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 8 မိူဝ်ႈ ဢၼ် ငိၼ်း ၵႂၢမ်း ၸိူဝ်ႉ ၼင်ႇ ၼၼ် ၸိုင်၊ၶုၼ် ပိလတ်ႉ၊ယဵင်ႈၶႅၼ်း ၵူဝ် ၼႃႇ လႄႈ၊- 9 သမ်ႉ ၶိုၼ်း ၶဝ်ႈ ၵႃႈၼႂ်း ႁေႃ သေယဝ်ႉ၊ထၢမ် ၸဝ်ႈ ယေႇသု၊လႄႈ ဝႃႈ၊ "မႂ်း လုၵ်ႉ ၵႃႈတီႈလႂ် ပဵၼ် မႃး၊" ဝႃႈ ၼင်ႇ ၼႆ သေၵေႃႈ။ ၸဝ်ႈ ယေႇသု၊ဢမ်ႇ ၶိုၼ်း တွပ်ႇ သေ ၶေႃႈ သေၵမ်း။- 10 ၵမ်း ၼၼ်ႉ၊ၶုၼ် ပိလတ်ႉ၊ၵေႃႈ လၢတ်ႈ လႄႈ ဝႃႈ၊ "မႂ်း ဢမ်ႇ လၢတ်ႈ တေႃႇ ၵဝ် ၼႆႉ မီး လွင်ႈ ၸိူဝ်ႉ ၼင်ႇ ႁိုဝ်။ ၵဝ် ပိူင်ႇ တၵ်း ပွႆႇ ႁႂ်ႈ မႂ်း လွတ်ႈ၊ဢိၵ်ႇတင်း ၵဝ် ပိူင်ႇ တၢင်း ဢၼ် တၵ်း ဢဝ် မႂ်း တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ၸိုင်၊ၶုၵ်းၸႂ်လႆႈ တႃႉ၊" ဝႃႈ ၼင်ႇ ၼႆ ဢေႃႈ။ 11 ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး ၽြႃးပဵၼ်ၸဝ်ႈ ဢမ်ႇ ပၼ် ဢၶႂၢင်ႉ ဢႃႇၼႃႇ ၸိုင်၊ၶုၼ်လူင် ဢမ်ႇ ပိူင်ႇ ႁဵတ်း တီႈ ၵဝ် လႆႈ သေ ၸိူဝ်ႉ သေ ပိူင်။ ပိူဝ်ႈ ၼႆ လႄႈ ၵေႃႉ ဢၼ် ဢဝ် ၵဝ် ဢၢပ်ႈ ၵႃႈၼႂ်း မိုဝ်း ၶုၼ်လူင် ၼၼ်ႉ၊ထုၵ်ႇမႅၼ်ႈ ဢပျတ်ႈ ဢၼ် ယဵင်ႈၶႅၼ်း ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12 မိူဝ်ႈ ဢၼ် လႆႈ ငိၼ်း ၵႂၢမ်း ၼၼ်ႉ ၸိုင်၊ၶုၼ် ပိလတ်ႉ၊ၵျၢမ်ႇ ႁႃ လွင်ႈ ႁႃ တၢင်း ႁႂ်ႈလႆႈ ပွႆႇ မၼ်းၸဝ်ႈ လွတ်ႈ ဢေႃႈ။ ၵူၺ်းၵႃႈ၊မူႇၵူၼ်း တင်းလၢႆ ၶိုၼ်း ႁွင်ႉ ပၢဝ်ႇ လႄႈ လၢတ်ႈ ဝႃႈ၊ "ပေႃး ၸဝ်ႈႁဝ်း ပွႆႇ ၵေႃႉ ၼႆႉ လွတ်ႈ ၸိုင်၊ၸဝ်ႈႁဝ်း ဢမ်ႇၸႂ်ႈ ၵေႃႉသႄႈ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၶႃႈ ယဝ်ႉ ဢေႃႈ။ ၵေႃႉ ဢၼ် ႁဵတ်း တူဝ်ၸဝ်ႈၵဝ်ႇ ဝႃႈ၊ပဵၼ် ၶုၼ်ႁေႃၶမ်း ၼၼ်ႉ၊ပဵၼ် ၵေႃႉ ဢၼ် လုၵ်ႉၽိုၼ်ႉ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13 မိူဝ်ႈ ဢၼ် လႆႈ ငိၼ်း ၵႂၢမ်း ၼၼ်ႉ ၸိုင်၊ၶုၼ် ပိလတ်ႉ၊ဢဝ် ၸဝ်ႈ ယေႇသု၊ဢွၵ်ႇ ၵႂႃႇ ၵႃႈ ၼွၵ်ႈ သေယဝ်ႉ၊ၼင်ႈ ၵႃႈၼိူဝ် ပလၢင်ႇ ဢၼ် ၸီႇယၢင်ႇ တြႃး တီႈ ဢၼ် မီး ၸိုဝ်ႈ ဢၼ် ႁွင်ႉ ႁဵၵ်ႈ ဝႃႈ၊မၢၵ်ႇႁိၼ် သိူဝ်ႇ၊ဢၼ် ၼႂ်း ၵႂၢမ်း ႁေႇပြႄး၊ႁွင်ႉဝႃႈ၊ၵပ်ပထႃႉ၊ၼၼ်ႉ ဢေႃႈ။- 14 ၶိင်ႇ ယၢမ်း ၼၼ်ႉ၊ပဵၼ် ၶိင်ႇ ၵၢင်ဝၼ်းတဵင်ႈ ၸမ် ၸမ်၊ပဵၼ် ဝၼ်းၽိတ်ႈ ပွႆး ပသၶႃႇ၊ၼၼ်ႉ လႄႈ ၶုၼ် ပိလတ်ႉ၊လၢတ်ႈ တီႈ ၵူၼ်း တင်းလၢႆ လႄႈ ဝႃႈ၊ "ၶုၼ်ႁေႃၶမ်း သူ မီး တီႈ ၼႆႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 15 ၶဝ် ၶိုၼ်း ႁွင်ႉ ပၢဝ်ႇ လႄႈ လၢတ်ႈ ဝႃႈ၊ "ဢဝ် မၼ်း တၢႆ တႃႉ။ ဢဝ် မၼ်း တၢႆ တႃႉ။ ဢဝ် မၼ်း တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း တႃႉ၊" ဝႃႈ ၼင်ႇ ၼႆ ဢေႃႈ။ ၶုၼ် ပိလတ်ႉ၊ၵေႃႈ ၶိုၼ်း ထၢမ် လႄႈ ဝႃႈ၊ "သူ ၶႂ်ႈႁႂ်ႈ ၵဝ် ဢဝ် ၶုၼ်ႁေႃၶမ်း သူ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ႁိုဝ်း၊" ဝႃႈ ၼင်ႇ ၼႆ ဢေႃႈ။ ယဵၸ်ႈပရေႃးႁဵၵ်ႈလူင် ၸိူဝ်း ၼၼ်ႉ ၵေႃႈ ၶိုၼ်း လၢတ်ႈ ဝႃႈ၊ "လိူဝ် သေ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊ၼၼ်ႉ၊ႁဝ်းၶႃႈ ဢမ်ႇ မီး ၶုၼ်ႁေႃၶမ်း သေ ပႃး ၶႃႈ၊" ဝႃႈ ၼင်ႇ ၼႆ ဢေႃႈ။ 16 မိူဝ်ႈ ၼၼ်ႉ၊ၶုၼ် ပိလတ်ႉ၊ဢဝ် ၸဝ်ႈ ယေႇသု၊ဢၢပ်ႈပၼ် ၵႃႈၼႂ်း မိုဝ်း ၶဝ် ႁႂ်ႈ ဢဝ် မၼ်းၸဝ်ႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ သေ ဢေႃႈ။ ၶဝ် ၵေႃႈ ဢဝ် မၼ်းၸဝ်ႈ ဢွၵ်ႇ ၵႂႃႇ ဢေႃႈ။ ၶဝ် ၵေႃႈ ဢဝ် မၼ်းၸဝ်ႈ ဢွၵ်ႇ ၵႂႃႇ ဢေႃႈ။- 17 ၸဝ်ႈ ယေႇသု၊မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ သေလႄႈ ဢွၵ်ႇ ၵႂႃႇၸူး ၵႃႈတီႈ ဢၼ် ႁွင်ႉ ႁဵၵ်ႈ ဝႃႈ၊ၵွင်း ၵွၵ်းႁူဝ် ဢၼ် ၼႂ်း ၵႂၢမ်း ႁေႇပြႄး၊ႁွင်ႉဝႃႈ၊ၵေႃးလႃႉၵေႃးထႃႉ၊ၼၼ်ႉ ဢေႃႈ။- 18 ၵႃႈတီႈ ၼၼ်ႈ ၶဝ် ဢဝ် မၼ်းၸဝ်ႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ။ ၶဝ် သမ်ႉ ဢဝ် ၵူၼ်း သွင် ၵေႃႉ တွၵ်ႇ ဝႆႉ ယေႈ ၽၢႆႇ ယေႈ ၵေႃႉ လႄႈ ၸဝ်ႈ ယေႇသု၊မီး ယူႇ ၵႃႈတီႈ ၶိုင်ႈၵၢင် ၶဝ် ဢေႃႈ။- 19 ၶုၼ် ပိလတ်ႉ၊ၵေႃႈ တႅမ်ႈလိၵ်ႈ သေလႄႈ တွၵ်ႇၸပ်း ၵႃႈတီႈ ႁူဝ် သဝ် ဝႆႉ ဢေႃႈ။ လိၵ်ႈ ၼၼ်ႉ တႅမ်ႈ ဝႆႉ ဝႃႈ၊ "ယေႇသု၊ၵူၼ်း ဝဵင်း ၼႃႇၸရႅတ်ႈ၊ၶုၼ်ႁေႃၶမ်း ၵူၼ်း မဵဝ်း ၵျူး၊" ဝႃႈ ၼင်ႇ ၼႆ ဢေႃႈ။- 20 ၵူၼ်း ၼမ်ၼႃႇ ဢွၼ်ၵၼ် ၽတ်းဢၢၼ်ႇ လိၵ်ႈ ၼၼ်ႉ၊ၵွပ်ႈပိူဝ်ႈ တီႈ ဢၼ် ၶဝ် ဢဝ် ၸဝ်ႈ ယေႇသု၊တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ဢမ်ႇ ၵႆ ၵၼ် တင်း ဝဵင်း၊ဢိၵ်ႇတင်း ၵွပ်ႈပိူဝ်ႈ ဢၼ် ၶဝ် ဢဝ် တင်း ၵႂၢမ်း ႁေႇပြႄး၊လႄႈ ၵႂၢမ်း လႃႇတိၼ်ႇ၊ဢိၵ်ႇတင်း ၵႂၢမ်း ၵရိၵ်ႉ၊တႅမ်ႈ ဝႆႉ ဢေႃႈ။- 21 ယဵၸ်ႈပရေႃးႁဵၵ်ႈလူင် ၵူၼ်း မဵဝ်း ၵျူး၊ၶဝ်၊ၶဝ်ႈ ၸူး ၵႃႈတီႈ ၶုၼ် ပိလတ်ႉ၊လႄႈ လဝ်ႈ ယွၼ်း ဝႃႈ၊ "ၶႅၼ်းတေႃႈ ယႃႇပေ တႅမ်ႈ ဝႃႈ၊ 'ၶုၼ်ႁေႃၶမ်း ၵူၼ်း မဵဝ်း ၵျူး၊' ဝႃႈ ၼင်ႇ ၼႆ သေၵမ်း ၶႃႈ။ ၸဝ်ႈႁဝ်း ၶႅၼ်းတေႃႈ တႅမ်ႈ ဝႃႈ၊ 'ၵေႃႉ ၼႆႉ ဝႃႈ ၵဝ် ပဵၼ် ၶုၼ်ႁေႃၶမ်း ၵူၼ်း မဵဝ်း ၵျူး၊ဢေႃႈ၊' ဝႃႈ ၼင်ႇ ၼႆ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 22 ၶုၼ် ပိလတ်ႉ၊ၶိုၼ်း လၢတ်ႈ လႄႈ ဝႃႈ၊ "ဢၼ် ၵဝ် တႅမ်ႈ ယဝ်ႉ ၼၼ်ႉ ဢမ်ႇ လူဝ်ႇ မႄး ၶိုၼ်း၊" ဝႃႈ ၼင်ႇ ၼႆ ဢေႃႈ။ 23 ဝၢႆးသေ ၵူၼ်းသိုၵ်း ၶဝ် ဢဝ် ၸဝ်ႈ ယေႇသု၊တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ယဝ်ႉ ၼၼ်ႉ ၶဝ် ဢဝ် သိူဝ်ႈၶူဝ်း မၼ်းၸဝ်ႈ ၸိူဝ်း ၼၼ်ႉ ၽႄ ႁဵတ်း သီႇ ပွတ်း သေလႄႈ မႅင်ႇ ၵၼ် ဢဝ် ယေႈ ၵေႃႉ ယေႈ ပွတ်း ဢေႃႈ။ သိူဝ်ႈ ႁွင်း ႁိူဝ်ႇ ၸဝ်ႈ ၼၼ်ႉ ၸမ်ႉ၊ယင်း ဢမ်ႇ မီး ႁွႆး ယဵပ်ႉ လႄႈ တေႃး ဝႆႉ ၸႃႉၸဵမ် ႁူဝ် တေႃႇ တိၼ် ဢေႃႈ။- 24 ပိူဝ်ႈ ၼႆ လႄႈ ၶဝ် ၼင်ႇ ၵၼ် လၢတ်ႈ တီႈ ၵၼ် လႄႈ ဝႃႈ၊ "သိူဝ်ႈ ၼႆႉ တႄႉ ႁဝ်း ယင်း ဢမ်ႇ သိၵ်ႇ လႄႈ၊ၵေႃႉလႂ် ထုၵ်ႇလီ လႆႈ ၸိုင်၊ႁဝ်း တူၵ်းၸႃႇၵွၵ်ႈ သေလႄႈ ဢဝ် တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ ပဵၼ် မႃး ၸိူဝ်ႉ ၼင်ႇ ၼႆ ပုၼ်ႈ လွင်ႈ ၼင်ႇ ႁိုဝ် ၵႂၢမ်း ၵျၢမ်းလိၵ်ႈ ဢၼ် တႅမ်ႈ ဝႆႉ ဝႃႈ၊ "ၶဝ် ဢဝ် သိူဝ်ႈၶူဝ်း ၵဝ်ၶႃႈ ၽႄမႅင်ႇ ပၼ် ၵၼ် လႄႈ ဢဝ် သိူဝ်ႈ ၵဝ်ၶႃႈ တူၵ်းၸႃႇၵွၵ်ႈ တီႈၶႃႈ ဢေႃႈ၊" ဝႃႈ ၼင်ႇ ၼႆ ၼၼ်ႉ တၵ်း ပဵၼ် ၸွမ်း ဢေႃႈ။ ပိူဝ်ႈ ၼႆ ၸင်ႇ ၵူၼ်းသိုၵ်း ၸိူဝ်း ၼၼ်ႉ လႆႈ ႁဵတ်း ၸိူဝ်ႉ ၼင်ႇ ၼၼ် ဢေႃႈ။ 25 ၵႃႈႁိမ်း သဝ်မႆႉဝႃးမိုဝ်း ၸဝ်ႈ ယေႇသု၊ၼၼ်ႉ၊မီး မႄႈၸဝ်ႈ၊ၼွင်ႉယိင်း မႄႈၸဝ်ႈ၊မႃႇရိ၊ဢၼ် ပဵၼ် မေး ၵလေႃးၽႃႉ၊တင်း မႃႇရိမႃႇၵတလႃႉ၊ၸိူဝ်း ၼၼ်ႉ ၸုၵ်း ယူႇ ဢေႃႈ။- 26 မိူဝ်ႈ ဢၼ် ၸဝ်ႈ ယေႇသု၊ႁၼ် မႄႈၸဝ်ႈ၊ဢိၵ်ႇတင်း တပႄးၸဝ်ႈ ဢၼ် မၼ်းၸဝ်ႈ ႁၵ်ႉ ၼၼ်ႉ ၸုၵ်း ယူႇ ႁိမ်း ၵၼ် ၼၼ်ႉ ၸိုင်၊မၼ်းၸဝ်ႈ လၢတ်ႈ တီႈ မႄႈၸဝ်ႈ လႄႈ ဝႃႈ၊ "မၢတ်ႈ မၼ်း ပဵၼ် လုၵ်ႈၸၢႆး မႄႈ ႁဝ်း တႃႉ၊" ဝႃႈ ၼင်ႇ ၼႆ သေယဝ်ႉ။ 27 သမ်ႉ လၢတ်ႈ တီႈ တပႄးၸဝ်ႈ ၼၼ်ႉ လႄႈ ဝႃႈ၊ "မၢတ်ႈ မၼ်း ပဵၼ် မႄႈ မႂ်း တႃႉ၊" ဝႃႈ ၼင်ႇ ၼႆ ဢေႃႈ။ တႄႇၸႃႉ ဢဝ် ၸဵမ်မိူဝ်ႈ ၼၼ်ႉ လႄႈ တပႄးၸဝ်ႈ ၼၼ်ႉ ႁွင်ႉ ဢဝ် မႄႈၸဝ်ႈ ၵႂႃႇ ယူႇ ၵႃႈတီႈ ႁိူၼ်း မၼ်း ဢေႃႈ။ 28 လိုၼ်းၼၼ်ႉ၊ၸဝ်ႈ ယေႇသု၊ႁု လွင်ႈ ဢၼ် တင်းသဵင်ႈတင်းလူင် ယဝ်ႉ တူဝ်ႈ ယၢမ်း မိူဝ်ႈ ၼၼ်ႉ လႄႈ ၼင်ႇ ႁိုဝ် ၵႂၢမ်း ၵျၢမ်းလိၵ်ႈ ဢၼ် တႅမ်ႈ ဝႆႉ တၵ်း ပဵၼ် ၸွမ်း ၸိုင်၊မၼ်းၸဝ်ႈ လၢတ်ႈ ဝႃႈ၊ "ၵဝ် ယၢၵ်ႇၼမ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 29 ၵႃႈတီႈ ၼၼ်ႈ မီး ပုင်း ႁူၺ်ႇ ၼိုင်ႈ တဵမ် ဝႆႉ တင်း ၼမ်ႉမၢၵ်ႇၸပိတ်ႉ သူမ်ႈ လႄႈ၊ၶဝ် ဢဝ် ၵုၺ် ၸုမ်ႇ သႂ်ႇ ၼႂ်း ၼမ်ႉမၢၵ်ႇၸပိတ်ႉ သူမ်ႈ ၼၼ်ႉ ႁႂ်ႈ တဵမ် သေယဝ်ႉ၊သဵပ်ႇ ပၢႆ တူၼ်ႈ ယိူဝ်ႈယႃႈ ႁုတ်ႉသူပ်ႉ လႄႈ ယိုၼ်ႈ ပၼ် တီႈ သူပ်း မၼ်းၸဝ်ႈ ဢေႃႈ။- 30 ၸဝ်ႈ ယေႇသု၊ၶၢမ်ႇ ဢဝ် ၼမ်ႉမၢၵ်ႇၸပိတ်ႉ သူမ်ႈ ၼၼ်ႉ သေယဝ်ႉ လၢတ်ႈ ဝႃႈ၊ "လွင်ႈတၢင်း ယဝ်ႉ တူဝ်ႈ ယဝ်ႉ၊" ဝႃႈ ၼင်ႇ ၼႆ သေလႄႈ၊ ႁူဝ် မၼ်းၸဝ်ႈ ၵူမ်ႈ တူၵ်း ၵႂႃႇ လႄႈ ပူတ်းၸႂ် တၢႆ ၵႂႃႇ ဢေႃႈ။ 31 မိူဝ်ႈ ၼၼ်ႉ၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ်၊ၶဝ်ႈ ၸူး ၶုၼ် ပိလတ်ႉ၊လႄႈ ယွၼ်း ဢၶႂၢင်ႉ ႁႂ်ႈလႆႈ ပေႃႉ ႁၵ်း ၶႃ ၵူၼ်း ၸိူဝ်း ဢၼ် ဢဝ် တွၵ်ႇ ဝႆႉ ၼၼ်ႉ၊ဢိၵ်ႇ တၢင်း ႁႂ်ႈလႆႈ ဢဝ် ၶျႃး လူင်း သေ ၵႃႈတီႈ သဝ်မႆႉဝႃးမိုဝ်း ၼၼ်ႉ ဢေႃႈ။ ၶဝ် ႁဵတ်း ၸိူဝ်ႉ ၼင်ႇ ၼၼ် ၵွပ်ႈပိူဝ်ႈ ဝၼ်း ၼၼ်ႉ ပဵၼ် ဝၼ်းၽိတ်ႈ လႄႈ၊ၶဝ် ဢမ်ႇ ၶႂ်ႈႁႂ်ႈ တူဝ်တၢႆ ၸိူဝ်း ၼၼ်ႉ ႁွႆႈ ဝႆႉ ၵႃႈၼိူဝ် သဝ် ၼႂ်း ဝၼ်းၵမ်သိၼ် ဢၼ် ယႂ်ႇ မျၢတ်ႈ ၼႃႇ ၼၼ်ႉ ဢေႃႈ။- 32 မိူဝ်ႈ ၼၼ်ႉ ၵူၼ်းသိုၵ်း ၸိူဝ်း ၼၼ်ႉ ၵႂႃႇ ႁၵ်း ၶႃ ၵေႃႉ ၼိုင်ႈ ယဝ်ႉ သေလႄႈ၊သမ်ႉ ၵႂႃႇ ႁၵ်း ၶႃ တၢင်ႇၵေႃႉ ဢၼ် တွၵ်ႇ ဝႆႉ ၵႃႈၼိူဝ် သဝ် လူၺ်ႈ ၵၼ် တင်း ၸဝ်ႈ ယေႇသု၊ၼၼ်ႉ ဢေႃႈ။- 33 ၵူၺ်းၵႃႈ၊မိူဝ်ႈ ဢၼ် ၶဝ် မႃး တီႈ ၸဝ်ႈ ယေႇသု၊ၼၼ်ႉ ၸိုင်၊ၶဝ် ႁၼ် မၼ်းၸဝ်ႈ ပူတ်းၸႂ် တၢႆ ယဝ်ႉ လႄႈ ၶဝ် ဢမ်ႇ ႁၵ်း ၶႃ ၸဝ်ႈ ယဝ်ႉ။- 34 ၼႂ်း ၵူၼ်းသိုၵ်း ၸိူဝ်း ၼၼ်ႉ ၵေႃႉ ၼိုင်ႈ၊ဢဝ် ႁွၵ်ႇ တႅင်း သႂ်ႇ ပဵမ်ႉ ၸဝ်ႈ လႄႈ လိူတ်ႈ တင်း ၼမ်ႉ လႆ ဢွၵ်ႇ မႃး ဢေႃႈ။- 35 ၵေႃႉ ဢၼ် ႁၼ် လွင်ႈတၢင်း ဢၼ် ပဵၼ် မႃး ၼၼ်ႉ မၼ်း ၶၢမ်ႇသၢၵ်ႈသေႇ ပုၼ်ႈ လွင်ႈ ၼင်ႇ ႁိုဝ် သူ ၵေႃႈ တၵ်း ယုမ်ႇ ဢေႃႈ။ တၢင်း ဢၼ် မၼ်း ၶၢမ်ႇသၢၵ်ႈသေႇ ၼၼ်ႉ ပဵၼ် ဢၼ် မၢၼ်ႇ ဢၼ် မႅၼ်ႈ လႄႈ မၼ်း ႁု လွင်ႈ ဢၼ် ၵႂၢမ်း မၼ်း ၵေႃႈ ပဵၼ် ဢၼ် မၢၼ်ႇ ဢၼ် မႅၼ်ႈ ဢေႃႈ။- 36 လွင်ႈတၢင်း ၼႆႉ ၸိုင်၊ႁႂ်ႈ ၵႂၢမ်း ၵျၢမ်းလိၵ်ႈ ဢၼ် တႅမ်ႈ ဝႆႉ ဝႃႈ၊ "လုပ်ႇ မၼ်းၸဝ်ႈ ဢၼ် ၼိုင်ႈ ၵေႃႈ တေ ဢမ်ႇ လႆႈ ႁၵ်း၊" ဝႃႈ ၼင်ႇ ၼႆ ၼၼ်ႉ လႄႈ သင်၊- 37 ၶေႃႈၵႂၢမ်း ဢၼ် ၵျၢမ်းလိၵ်ႈ တၢင်ႇတီႈ တႅမ်ႈ ဝႆႉ ဝႃႈ၊ "ၵူၼ်း တင်းလၢႆ တၵ်း လႆႈ ဢွၼ်ၵၼ် တူၺ်း ႁၼ် ၵေႃႉ ဢၼ် ၶဝ် တႅင်း ပွင်ႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ပဵၼ် ၸွမ်း ဢေႃႈ။ 38 လိုၼ်းၼၼ်ႉ၊ယူဝ်းသႅပ်ႈ၊ၵူၼ်း ဝဵင်း ဢရိမသႄး၊ၼၼ်ႉ ၶဝ်ႈ ၸူး ၶုၼ် ပိလတ်ႉ၊သေလႄႈ ယွၼ်း ႁႂ်ႈလႆႈ ဢဝ် တူဝ်တၢႆ ၸဝ်ႈ ယေႇသု၊ၵႂႃႇ ဢေႃႈ။ ယူဝ်းသႅပ်ႈ၊ၼၼ်ႉ ပဵၼ် တပႄး ၸဝ်ႈ ယေႇသု၊ၵေႃႉ ၼိုင်ႈ ဢေႃႈ။ ပိူဝ်ႈ ဢၼ် ၵူဝ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် လႄႈ လွမ် ပဵၼ် တပႄးၸဝ်ႈ ယူႇတဵတ်ႇတဵတ်ႇ ဢေႃႈ။ ၶုၼ် ပိလတ်ႉ၊ၵေႃႈ ပၼ် ဢၶႂၢင်ႉ လႄႈ မၼ်း ၸင်ႇ ဢဝ် တူဝ်တၢႆ ၼၼ်ႉ ၵႂႃႇ ဢေႃႈ။- 39 ၼိၵေႃးတိၼ်ႇ၊ၵေႃႉ ဢၼ် ၵႂႃႇၸူး ၸဝ်ႈ ယေႇသု၊ၶိင်ႇ ၵၢင်ၶိုၼ်း ပွၵ်ႈ ၼိုင်ႈ ၼၼ်ႉ ၵေႃႈ ပႃး ဢဝ် တင်း ယႃ ႁွမ် ဢၼ် လေႃး ၵၼ် တင်း မုရၼ်ႇ တင်း ဢၵျေႃႇ ၼမ်ႉၼၵ်း မၼ်း မီး သၢမ် သိပ်း ၸွႆႉ ၸမ် ၸမ် ၼၼ်ႉ လႄႈ ၵႂႃႇ လူၺ်ႈ ၵၼ် တင်း ယူဝ်းသႅပ်ႈ၊ဢေႃႈ။- 40 ၶဝ် ၼၼ်ႉ ဢဝ် တူဝ်တၢႆ ၸဝ်ႈ ယေႇသု၊သေယဝ်ႉ၊ဢဝ် ယႃ ႁွမ် ၼၼ်ႉ သႂ်ႇ သေလႄႈ ဢဝ် ၽႃႈ ပၢၼ်ႇ ၶျေႃး ၶဵၼ်း ႁေႃႇ ၸွမ်းၼင်ႇ ထုင်းၸၢမ်ႇ ၵူၼ်း မဵဝ်း ၵျူး၊ၶဝ် မႄးႁႅၼ်း လွင်ႈတၢင်း ဢၼ် သၢင်းၵျူဝ်ႇ ၼၼ်ႉ ဢေႃႈ။- 41 တီႈ ႁိမ်း ဢၼ် ဢဝ် ၸဝ်ႈ ယေႇသု၊တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ မီး သူၼ်ဢူးယဵၼ်ႇ ဢေႃႈ။ ၵႃႈၼႂ်း သူၼ် ဢူးယဵၼ်ႇ ၼၼ်ႉ မီး ပိုင်ႈ ပႃႇႁဵဝ်ႈ မႂ်ႇ ဢၼ် ၼိုင်ႈ ဢၼ် ယင်း ဢမ်ႇ ပႆႇ တွၼ်ႉ သၢင်းၵျူဝ်ႇ ၽူႈလႂ် သေပွၵ်ႈ ၼၼ်ႉ ဢေႃႈ။- 42 ၵွပ်ႈပိူဝ်ႈ ပဵၼ် ဝၼ်းၽိတ်ႈ ၵူၼ်း မဵဝ်း ၵျူး၊ၶဝ် ၵူၺ်းဢမ်ႇၵႃး၊ပိုင်ႈ ပႃႇႁဵဝ်ႈ ၼၼ်ႉ ယင်း မီး ၸမ် ႁိမ်း ၼၼ်ႉ ၵူၺ်း လႄႈ၊ၶဝ် ဢဝ် တူဝ်တၢႆ ၸဝ်ႈ သၢင်းၵျူဝ်ႇ ၵႃႈတီႈ ၼၼ်ႈ သေ ဢေႃႈ။
John 20
1 ၼႂ်း ဝၼ်းတၼၢင်းၼူၺ်ႇ ၸဝ်ႉ ၸဝ်ႉ၊ၸူဝ်ႈ ဢၼ် ယင်း တိုၵ်ႉ လပ်းသိင်ႇ ယူႇ ၼၼ်ႉ မႃႇရိမႃႇၵတလႃႉ၊ၵႂႃႇ ၵႃႈတီႈ ပိုင်ႈ ပႃႇႁဵဝ်ႈ ၼၼ်ႉ လႄႈ ထူပ်း ႁၼ် မၢၵ်ႇႁိၼ် ဢၼ် ဢိုတ်း ဝႆႉ ၵႃႈတီႈ ပၢၵ်ႇ ပိုင်ႈ ၼၼ်ႉ၊ၵိင်ႈ ၵႂႃႇ မီး ဝႆႉ တၢင်ႇတီႈ ယူႇ ဢေႃႈ။- 2 မႄႈယိင်း ၼၼ်ႉ ၸင်ႇ လႅၼ်ႈ ၵႂႃႇၸူး တီႈ သိမုၼ်ႇ ပေႇတရု၊ဢိၵ်ႇတင်း တီႈ တပႄးၸဝ်ႈ တၢင်ႇၵေႃႉ ဢၼ် ၸဝ်ႈ ယေႇသု၊ႁၵ်ႉ ၼၼ်ႉ သေယဝ်ႉ မွၵ်ႇလၢတ်ႈ ဝႃႈ၊ "ပိူၼ်ႈ ဢဝ် ၸဝ်ႈၽြႃး ဢွၵ်ႇ သေ ၵႃႈတီႈ ပိုင်ႈ ပႃႇႁဵဝ်ႈ လႄႈ ၵႂႃႇ ဝႆႉ ၵႃႈတီႈလႂ် ႁဝ်း ဢမ်ႇ ႁု ၶႃႈ၊" ဝႃႈ ၼင်ႇ ၼႆ ဢေႃႈ။ 3 ပေႇတရု၊တင်း တပႄးၸဝ်ႈ တၢင်ႇၵေႃႉ ၼၼ်ႉ ၵေႃႈ၊ဢွၵ်ႇ ၵႂႃႇၸူး ၵႃႈတီႈ ပိုင်ႈ ပႃႇႁဵဝ်ႈ ၼၼ်ႉ ဢေႃႈ။- 4 ၶဝ် ၶုၼ်ႇလႅၼ်ႈ ၵႂႃႇ ၸွမ်း ၵၼ် သေၵေႃႈ ပိူဝ်ႈ ဢၼ် တပႄးၸဝ်ႈ တၢင်ႇၵေႃႉ ၼၼ်ႉ လႅၼ်ႈ ၽႂ်း သေပေႇတရု၊လႄႈ ႁွတ်ႈ ၽႅဝ် ၵႂႃႇ တီႈ ပိုင်ႈ ပႃႇႁဵဝ်ႈ ဢွၼ်တၢင်း ဢေႃႈ။- 5 မၼ်း ၵူမ်ႈ တူၺ်း လႄႈ လႆႈ ႁၼ် ၽႃႈ ပၢၼ်ႇ ၶျေႃး ၼၼ်ႉ ၵူၺ်း ၵိုတ်းၵျၢၼ်ႇ မီး ဝႆႉ ယူႇ ၼၼ်ႉ ၸိုင်၊မၼ်း ယင်း ဢမ်ႇ ၶဝ်ႈ ၵႂႃႇ လႄႈ ယူႇ ဢေႃႈ။- 6 သိမုၼ်ႇ ပေႇတရု၊ၵေႃႈ ႁွတ်ႈ ၽႅဝ် မႃး ပႃႈလင် မၼ်း သေယဝ်ႉ၊ၶဝ်ႈ ၵႂႃႇ ၵႃႈၼႂ်း ပိုင်ႈ ၼၼ်ႉ ၵမ်းလဵဝ် လႄႈ လႆႈ ထူပ်း ႁၼ် ၽႃႈ ပၢၼ်ႇ ၶျေႃး ၵိုတ်းၵျၢၼ်ႇ မီး ဝႆႉ ယူႇ ဢေႃႈ။- 7 သမ်ႉ လႆႈ ႁၼ် ၽႅၼ်ႇ ႁူမ်ႇၼႃႈ ၸဝ်ႈ ၼၼ်ႉ ယင်း ဢမ်ႇ မီး လူၺ်ႈ တင်း ၽႃႈ ပၢၼ်ႇ ၶျေႃး ၼၼ်ႉ လႄႈ ႁမ်း ၵဵၼ် မီး ဝႆႉ ထႅင်ႈ တီႈ ၼိုင်ႈ ၵူၺ်း မၼ်း ဢေႃႈ။- 8 ၵမ်း ၼၼ်ႉ တပႄးၸဝ်ႈ ဢၼ် ႁွတ်ႈ ၽႅဝ် တီႈ ပိုင်ႈ ဢွၼ်တၢင်း ပိူၼ်ႈ ၼၼ်ႉ ၶဝ်ႈ ၵႂႃႇ လႄႈ ႁၼ် သေယဝ်ႉ၊ယုမ်ႇ လွင်ႈ ၼၼ်ႉ ဢေႃႈ။- 9 တေႃႇထိုင်ႁွတ်ႈ ၶိင်ႇ ၼၼ်ႉ ၶဝ် ယင်း ဢမ်ႇ ပႆႇ ႁု ၵႂၢမ်း ၵျၢမ်းလိၵ်ႈ ဢၼ် ဝႃႈ၊မၼ်းၸဝ်ႈ တၵ်း လႆႈ လုၵ်ႉ သေ ၵႃႈတီႈ တၢင်းတၢႆ ၶိုၼ်းလိပ်း မႃး ၼၼ်ႉ လူးၵွၼ်ႇ ဢေႃႈ။- 10 လိုၼ်း ၼၼ်ႉ တပႄးၸဝ်ႈ ၸိူဝ်း ၼၼ်ႉ ၵေႃႈ ၶိုၼ်း မိူဝ်း ႁိူၼ်း ၵႂႃႇ သေ ဢေႃႈ။ 11 မႃႇရိ၊ၸုၵ်း ယူႇ ပႃႈ ၼွၵ်ႈ ပိုင်ႈ ပႃႇႁဵဝ်ႈ လႄႈ ႁွင်ႉ ႁႆႈ ယူႇ ဢေႃႈ။ ယၢမ်း မိူဝ်ႈ ဢၼ် ယင်း ႁွင်ႉ ႁႆႈ ယူႇ ၼၼ်ႉ မၼ်း ၵူမ်ႈ တူၺ်း ၵႃႈၼႂ်း ပိုင်ႈ ၼၼ်ႉ လႄႈ၊- 12 ႁၼ် တမၢၼ်ႇၵၢင်ႁၢဝ် သွင် ပႃး ၼုင်ႈ ၶူဝ်း ဢၼ် ၽိူၵ်ႇၶၢဝ် သေလႄႈ ၼင်ႈ ယူႇ ၵႃႈတီႈ ဢၼ် ဝၢင်း တူဝ်တၢႆ ၸဝ်ႈ ၼၼ်ႉ ၽၢႆႇ တၢင်း ႁူဝ်ၼွၼ်း ပႃး ၼိုင်ႈ ၽၢႆႇ တၢင်း ပၢႆ တိၼ် ပႃး ၼိုင်ႈ ဢေႃႈ။- 13 ၶဝ် ၼၼ်ႉ ထၢမ် မႄႈယိင်း ၼၼ်ႉ လႄႈ ဝႃႈ၊ "မႄႈယိင်း႟။ မႂ်း ႁွင်ႉ ႁႆႈ ယူႇ ႁဵတ်းသင်၊" ဝႃႈ ၼင်ႇ ၼႆ လႄႈ၊ မၼ်း ၶိုၼ်း လၢတ်ႈ လႄႈ ဝႃႈ၊ "ပိူၼ်ႈ ဢဝ် ၸဝ်ႈၽြႃး ၵဝ်ၶႃႈ ၵႂႃႇ ဝႆႉ ၵႃႈတီႈလႂ် ၵဝ်ၶႃႈ ဢမ်ႇ ႁု ၶႃႈ၊" ဝႃႈ ၼင်ႇ ၼႆ ဢေႃႈ။ 14 မၼ်း ဝႃႈ ၸိူဝ်ႉ ၼင်ႇ ၼႆ သေယဝ်ႉ၊မိူဝ်ႈ ဢၼ် ဝၢႆႇ တူၺ်း ၸိုင်၊မၼ်း ႁၼ် ၸဝ်ႈ ယေႇသု၊ၸုၵ်း ယူႇ ၵႃႈတီႈ ၽၢႆႇလင် မၼ်း ဢေႃႈ။ ၵူၺ်းၵႃႈ၊ဢမ်ႇ ႁု လွင်ႈ ဢၼ် ပဵၼ် ၸဝ်ႈ ယေႇသု။- 15 ၸဝ်ႈ ယေႇသု၊ၵေႃႈ ထၢမ် မၼ်း လႄႈ ဝႃႈ "မႄႈယိင်း႟။ မႂ်း ႁွင်ႉ ႁႆႈ ယူႇ ႁဵတ်းသင်။ မႂ်း သွၵ်ႈႁႃ ၽူႈလႂ်၊" ဝႃႈ ၼင်ႇ ၼႆ ဢေႃႈ။ မႃႇရိ၊သမ်ႉ ထၢင်ႇ မၼ်းၸဝ်ႈ ပဵၼ် ၵူၼ်း ပႂ်ႉ သူၼ်ဢူးယဵၼ်ႇ လႄႈ လၢတ်ႈ လႄႈ ဝႃႈ၊ "ၸဝ်ႈ႟။ ပေႃး ၸဝ်ႈ လႆႈ ဢဝ် တူဝ်တၢႆ မၼ်းၸဝ်ႈ ၵႂႃႇ ၸိုင်၊ဢဝ် ဝႆႉ ၵႃႈတီႈလႂ် မွၵ်ႇလၢတ်ႈ ပၼ် ၶႃႈ သေၵမ်း။ ၵဝ်ၶႃႈ တၵ်း ဢဝ် ၵႂႃႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 16 ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "မႃႇရိ၊႟။" မိူဝ်ႈ ဢၼ် ဝႃႈ ၸိူဝ်ႉ ၼင်ႇ ၼႆ ၸိုင်၊မၼ်း ဝၢႆႇ တူၺ်း သေယဝ်ႉ၊ၶိုၼ်း တွပ်ႇ ၼႂ်း ၵႂၢမ်း ႁေႇပြႄး၊လႄႈ ဝႃႈ၊ "ရပ်ႉပုၼိ၊" (ဢၼ် ပွင် ဝႃႈ၊ၸဝ်ႈ သြႃႇလူင် တီႈၶႃႈ) ဝႃႈ ၼင်ႇ ၼႆ ဢေႃႈ။ 17 ၸဝ်ႈ ယေႇသု၊လၢတ်ႈ လႄႈ ဝႃႈ၊ "ယႃႇပေ တိူဝ်ႉ ပေ ယိပ်း ၵဝ် လူးၵွၼ်ႇ။ လွင်ႈ မၼ်း ၸမ်ႉ၊ၵဝ် ဢမ်ႇ ပႆႇ လႆႈ ၶိုၼ်း ၵႂႃႇ ၵႃႈတီႈ ပေႃႈၸဝ်ႈ ပုၼ်ႉ။ ၵူၺ်းၵႃႈ၊ၵႂႃႇ တီႈ ပီႈၼွင်ႉ ၵေႃႉသႄႈ ၵဝ် ၸိူဝ်း ၼၼ်ႉ ပုၼ်ႉ သေလႄႈ လၢတ်ႈ ပၼ် လွင်ႈ ဢၼ် ၵဝ် တၵ်း လႆႈ ၶိုၼ်း ၵႂႃႇ ၵႃႈတီႈ ပေႃႈၸဝ်ႈ ၵဝ်၊ဢၼ် ပဵၼ် ပေႃႈၸဝ်ႈ သူ၊သမ်ႉ ပဵၼ် ၽြႃးပဵၼ်ၸဝ်ႈ ၵဝ် လႄႈ ပဵၼ် ၽြႃးပဵၼ်ၸဝ်ႈ သူ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 18 ၵႃႈ ၼင်ႇ ဢၼ် ဝႃႈ ၼၼ်ႉ၊မႃႇရိမႃႇၵတလႃႉ၊ၵႂႃႇ လႄႈ လၢတ်ႈ ပၼ် လွင်ႈ ဢၼ် မၼ်း လႆႈ ထူပ်း ႁၼ် မၼ်းၸဝ်ႈ၊ဢိၵ်ႇတင်း လွင်ႈ ဢၼ် မၼ်းၸဝ်ႈ သင်ႇ ဝႃႈ ၸိူဝ်း ၼၼ်ႉ တီႈ တပႄးၸဝ်ႈ တင်းလၢႆ ဢေႃႈ။ 19 ၼႂ်း ဝၼ်း ၼၼ်ႉ မိူဝ်ႈ ဢၼ် ထိုင် ၶိင်ႇ ႁူဝ်ၶမ်ႈ ၸိုင်၊တပႄးၸဝ်ႈ တင်းလၢႆ ၸုတုမ် ၵၼ် ယူႇ လႄႈ ဢိုတ်း ၶတ်း ၽၵ်းတူ ဝႆႉ၊ၵွပ်ႈပိူဝ်ႈ ၶဝ် ၵူဝ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ဢေႃႈ။ မိူဝ်ႈ ၼၼ်ႉ ၸဝ်ႈ ယေႇသု၊မႃး ၸုၵ်း ယူႇ ၵႄႈၵၢင် ၶဝ် သေယဝ်ႉ လၢတ်ႈ ဝႃႈ၊ "ႁႂ်ႈ တၢင်းၼိမ် မီး တီႈ သူ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။- 20 ဝႃႈ ၸိူဝ်ႉ ၼင်ႇ ၼႆ သေယဝ်ႉ၊မၼ်းၸဝ်ႈ ၼႄ ၽႃႇမိုဝ်း ၸဝ်ႈ တင်း ပဵမ်ႉ ၸဝ်ႈ တီႈ ၶဝ် ဢေႃႈ။ တပႄးၸဝ်ႈ ၸိူဝ်း ၼၼ်ႉ ႁၼ် ၸဝ်ႈၽြႃး သေယဝ်ႉ၊ၸူမ်းသိူဝ်း ၼႃႇ လူင်လၢင် ဢေႃႈ။- 21 ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ႁႂ်ႈ တၢင်းၼိမ် မီး တီႈ သူ သေၵမ်း လူၺ်ႈ။ ၸိူဝ်ႉ ၼင်ႇ ဢၼ် ပေႃႈၸဝ်ႈ ပွႆႇၸႂ်ႉ ၵဝ် မႃး ၼၼ်ႉ ၵဝ် ပွႆႇၸႂ်ႉ သူ ဢေႃႈ၊" ဝႃႈ ၼင်ႇ ၼႆ သေယဝ်ႉ။- 22 ဢဝ် လူမ်း ပဝ်ႇ သႂ်ႇ ၵႃႈၼိူဝ် ၶဝ် လႄႈ လၢတ်ႈ ဝႃႈ၊ "ႁပ်ႉ တုင်း ဢဝ် ဝိၺိၺ်ႇ မူတ်းၸၢင်ႇ ၸဝ်ႈ တႃႉ။- 23 ပေႃး သူ ပွႆႇလွတ်ႈ ဢပျတ်ႈ ပိူၼ်ႈ တၢင်ႇၵေႃႉ ၸိုင်၊ၶဝ် တၵ်း လႆႈ လွတ်ႈ ဢပျတ်ႈ ဢေႃႈ။ ပေႃး သူ ဢမ်ႇ ပွႆႇလွတ်ႈ ဢပျတ်ႈ ၶဝ် ၸိုင်၊ၶဝ် တၵ်း ဢမ်ႇ လႆႈ လွတ်ႈၵၢင်း တင်း ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 24 ၼႂ်း တပႄးၸဝ်ႈ ၸိူဝ်း ၼၼ်ႉ ၵေႃႉ ၼိုင်ႈ ဢၼ် ပဵၼ် ထူဝ်းမႃႉ၊ဢၼ် လႆႈ ၸိုဝ်ႈ တိတုမု၊ (ပွင်ႇဝႃႈ လုၵ်ႈ ၽႃၽႄ) ၼၼ်ႉ၊ဢမ်ႇ မီး ယူႇ လူၺ်ႈ ၵၼ် တင်း ၶဝ် မိူဝ်ႈ ဢၼ် ၸဝ်ႈ ယေႇသု၊မႃး ၼၼ်ႉ။- 25 ပိူဝ်ႈ ၼႆ လႄႈ တပႄးၸဝ်ႈ ၸိူဝ်း ၼၼ်ႉ မွၵ်ႇလၢတ်ႈ ပၼ် မၼ်း လွင်ႈ ဢၼ် ၶဝ် လႆႈ ထူပ်း ႁၼ် ၸဝ်ႈၽြႃး ၼၼ်ႉ သေၵေႃႈ၊မၼ်း ယင်း ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် ယင်း ဢမ်ႇ လႆႈ ႁၼ် ႁွႆး လဵၵ်းမၢႆႇၼႃး ၵႃႈတီႈ မိုဝ်း မၼ်းၸဝ်ႈ လႄႈ ဢမ်ႇ လႆႈ ဢဝ် ၼိဝ်ႉမိုဝ်း သႄႇ တူၺ်း ႁွႆး လဵၵ်း၊ဢိၵ်ႇတင်း ဢမ်ႇ လႆႈ သႄႇ တူၺ်း ႁွႆး ႁွၵ်ႇ ၵႃႈတီႈ ပဵမ်ႉ ၸဝ်ႈ ၸိုင်၊ၵဝ် ဢမ်ႇ ယုမ်ႇ၊" ဝႃႈ ၼင်ႇ ၼႆ ဢေႃႈ။ 26 လိုၼ်းသေ ၼၼ်ႉ ပႅတ်ႇ ဝၼ်း၊တပႄးၸဝ်ႈ တင်းလၢႆ သမ်ႉ ၸုတုမ် ၵၼ် ယူႇ ၵႃႈၼႂ်း ႁိူၼ်း ထႅင်ႈ လႄႈ ထူဝ်းမႃႉ၊ၵေႃႈ ၶဝ်ႈပႃး ဢေႃႈ။ ၽၵ်းတူ ၶဝ် ဢိုတ်း ၶတ်း ဝႆႉ သေၵေႃႈ ၸဝ်ႈ ယေႇသု၊မႃး ၸုၵ်း ယူႇ ၼႂ်း ၵႄႈၵၢင် ၶဝ် သေယဝ်ႉ လၢတ်ႈ ဝႃႈ၊ "ႁႂ်ႈ တၢင်းၼိမ် မီး တီႈ သူ သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။- 27 မိူဝ်ႈ ၼၼ်ႉ မၼ်းၸဝ်ႈ လၢတ်ႈ တီႈ ထူဝ်းမႃႉ၊လႄႈ ဝႃႈ၊ "ယိုၼ်ႈ ၼိဝ်ႉမိုဝ်း မႂ်း မႃး ၵႃႈတီႈ ၼႆႈ သေလႄႈ တူၺ်း မိုဝ်း ၵဝ် ၼႆႉ တႃႉ၊သမ်ႉ သႄႇ တူၺ်း ပဵမ်ႉ ၵဝ် ၼႆႉ တႃႉ။ ယႃႇ ႁႂ်ႈ မီး ၸႂ် ဢၼ် ထၢင်ႇ ဢၼ် ထိူမ် သေၵမ်း၊မီး တၢင်း ဢၼ် ယုမ်ႇ တႃႉ၊" ဝႃႈ ၼင်ႇ ၼႆ ဢေႃႈ။ 28 ထူဝ်းမႃႉ၊ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ပဵၼ် ၸဝ်ႈၽြႃး ၵဝ်ၶႃႈ၊ၽြႃးပဵၼ်ၸဝ်ႈ ၵဝ်ၶႃႈ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 29 ၸဝ်ႈ ယေႇသု၊လၢတ်ႈ လႄႈ ဝႃႈ၊ "မႂ်း ၼႆႉ လႆႈ ႁၼ် ၵဝ် လႄႈ ၸင်ႇ ယုမ်ႇ ႁိုဝ်း။ ၶဝ် ၸိူဝ်း ဢၼ် ဢမ်ႇ လႆႈ ႁၼ် ၵဝ် လႄႈ ယုမ်ႇမၢတ်ႈ ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 30 ၼိမိၵ်ႈ လၢၵ်ႈၶၼႃႇ တၢင်ႇၸိူဝ်ႉ တၢင်ႇဢၼ် ၼမ်ၼႃႇ ဢၼ် ဢမ်ႇ လႆႈ တႅမ်ႈ မၢႆ ဝႆႉ ၵႃႈၼႂ်း ၵျၢမ်းလိၵ်ႈ ၼႆႉ ၵေႃႈ ၸဝ်ႈ ယေႇသု၊ႁဵတ်း ၼႄ ၵႃႈတီႈ ၽၢႆႇၼႃႈ တပႄးၸဝ်ႈ တင်းလၢႆ ဢေႃႈ။- 31 လွင်ႈတၢင်း ဢၼ် တႅမ်ႈ မၢႆ ဝႆႉ ထၢၼ်ႇ ၼႆႉ ၸိုင်၊ပဵၼ် ပုၼ်ႈ လွင်ႈ ၼင်ႇ ႁိုဝ် သူ တၵ်း လႆႈ ယုမ်ႇ လွင်ႈ ဢၼ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ၼၼ်ႉ သေယဝ်ႉ၊ယုမ်ႇ သေလႄႈ သူ တၵ်း တေ လႆႈ ဢသၢၵ်ႈ ၵႃႈၼႂ်း ၸိုဝ်ႈသဵင် ၸဝ်ႈ ၼၼ်ႉ ဢေႃႈ။
John 21
1 ဝၢႆး ၼၼ်ႉ၊ၸဝ်ႈ ယေႇသု၊ၼႄပျႃး တူဝ်ၸဝ်ႈၵဝ်ႇ တီႈ တပႄးၸဝ်ႈ ၸိူဝ်း ၼၼ်ႉ ထႅင်ႈ ပွၵ်ႈ ၼိုင်ႈ ၵႃႈတီႈ ၼွင် တိပေႇရိ၊ဢေႃႈ။ ၼႆႉ ၸမ်ႉ၊ပဵၼ် ၼႄး လၢႆး ဢၼ် မၼ်းၸဝ်ႈ ၼႄပျႃး တူဝ်ၸဝ်ႈၵဝ်ႇ ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။- 2 သိမုၼ်ႇ ပေႇတရု၊ဢိၵ်ႇတင်း ထူဝ်းမႃႉ၊ဢၼ် လႆႈ ၸိုဝ်ႈ တိတုမု၊ (ပွင်ႇဝႃႈ လုၵ်ႈ ၽႃၽႄ) ဢိၵ်ႇတင်း ၼႃႇႀၼေႇလႃႉ၊ၵူၼ်း ဝဵင်း ၵႃႇၼႃႉ၊မိူင်း ၵႃႇလိလႄး၊ဢိၵ်ႇတင်း လုၵ်ႈၸၢႆး ၸေႇပေႇတႄး၊ၶဝ်၊တင်း တပႄးၸဝ်ႈ ထႅင်ႈ သွင် ၵေႃႉ ၸိူဝ်း ၼၼ်ႉ ၶဝ် ၸုတုမ် ၵၼ် ယူႇ ဢေႃႈ။- 3 ပေႇတရု၊လၢတ်ႈ တီႈ ၶဝ် လႄႈ ဝႃႈ၊ "ၵဝ် တေ ၵႂႃႇ ႁႃပႃ ဢေႃႈ၊" ဝႃႈၼႆ လႄႈ၊ ၶဝ် ၵေႃႈ ဢွၼ်ၵၼ် ဝႃႈ၊ "ႁဝ်း ၵေႃႈ တေ ၵႂႃႇ ၸွမ်း ဢေႃႈ၊" ဝႃႈ ၼင်ႇ ၼႆ ဢေႃႈ။ ပိူဝ်ႈ ၼႆ လႄႈ ၶဝ် ၶီႇႁိူဝ်း ဢွၵ်ႇ ၵႂႃႇ လႄႈ ႁႃပႃ တင်းၶိုၼ်း သေၵေႃႈ ဢမ်ႇ လႆႈ ပႃ သေ တူဝ် ဢေႃႈ။- 4 မိူဝ်ႈ ဢၼ် ထိုင် ၶိင်ႇ လႅတ်ႇ ဢွၵ်ႇ မႃး ၸိုင်၊ၸဝ်ႈ ယေႇသု၊ၸုၵ်း ယူႇ ၵႃႈတီႈ ႁိမ်း ၽင်ႇ ၼွင် ဢေႃႈ။ ၼႂ်းဝႃႈၼၼ် သေၵေႃႈ တပႄးၸဝ်ႈ ၸိူဝ်း ၼၼ်ႉ ဢမ်ႇ ႁု လွင်ႈ ဢၼ် ပဵၼ် ၸဝ်ႈ ယေႇသု။- 5 မၼ်းၸဝ်ႈ ၵေႃႈ ထၢမ် ၶဝ် လႄႈ ဝႃႈ၊ "ၵေႃႉသႄႈ ၶဝ်႟။ ပႃ တႃႇ တေ ၵိၼ် ဢမ်ႇ မီး သေ တူဝ် ႁိုဝ်း၊" ဝႃႈ ၼင်ႇ ၼႆ လႄႈ၊ ၶဝ် ၶိုၼ်း လၢတ်ႈ လႄႈ ဝႃႈ၊ "ဢမ်ႇ မီး ၶႃႈ၊" ဝႃႈ ၼင်ႇ ၼႆ ဢေႃႈ။ 6 ၵမ်း ၼၼ်ႉ၊မၼ်းၸဝ်ႈ လၢတ်ႈ လႄႈ ဝႃႈ၊ "ဝၢၼ်ႇ ၶႄ တူၵ်း ၽၢႆႇ ၶႂႃ ႁိူဝ်း ၼၼ်ႉ တႃႉ။ သူ တေ လႆႈ ဢေႃႈ၊" ဝႃႈၼႆ၊ၵႃႈ ၼင်ႇ ဢၼ် မၼ်းၸဝ်ႈ ဝႃႈ ၼၼ်ႉ ၶဝ် ဝၢၼ်ႇ ၶႄ တူၵ်း လႄႈ တိုတ်ႉၸၼ် ဢဝ် ၶႄ ယင်း ဢမ်ႇ ပႄႉ လႆႈ ၵွပ်ႈပိူဝ်ႈ ဢၼ် ႁူမ်ႇ မႅၼ်ႈ ပႃ ၼမ်ၼႃႇ လူင်လၢင် ၼၼ်ႉ ဢေႃႈ။ 7 မိူဝ်ႈ ၼၼ်ႉ တပႄးၸဝ်ႈ ၵေႃႉ ဢၼ် မၼ်းၸဝ်ႈ ႁၵ်ႉ ၼၼ်ႉ လၢတ်ႈ တီႈ ပေႇတရု၊လႄႈ ဝႃႈ၊ "ၵေႃႉ ၼႆႉ ပဵၼ် ၸဝ်ႈၽြႃး ဢေႃႈ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ဢၼ် ပေႇတရု၊လႆႈ ငိၼ်း ဝႃႈ၊ပဵၼ် ၸဝ်ႈၽြႃး ၼၼ်ႉ ၸိုင်၊ (ပိူဝ်ႈ ဢၼ် မၼ်း ထွတ်ႇ ၶူဝ်းၼုင်ႈ မၼ်း ဝႆႉ ၼၼ်ႉ) ဢဝ် သိူဝ်ႈ မၼ်း ဝဵၼ်း တူဝ်ၸဝ်ႈၵဝ်ႇ သေလႄႈ ဝႅၼ် တူၵ်း ၵႃႈၼႂ်း ၼမ်ႉ ၵႂႃႇ ဢေႃႈ။- 8 တပႄးၸဝ်ႈ တၢင်ႇၵေႃႉ ၸိူဝ်း ၼၼ်ႉ ပိူဝ်ႈ ဢၼ် ယၢၼ် ၽင်ႇ သေ ပၢၵ်ႇ ဝႃး ၼိုင်ႈ ၵူၺ်း လႄႈ ၽၢႆး ႁိူဝ်း ၶဝ် တိုတ်ႉ လၢၵ်ႈ ပႃး ၶႄ ၶဝ် ဢၼ် တဵမ် ဝႆႉ တင်း ပႃ ၼၼ်ႉ မႃး ၸူး တီႈ ၽင်ႇ ၼွင် ဢေႃႈ။- 9 မိူဝ်ႈ ဢၼ် ၶဝ် ႁွတ်ႈထိုင် ၵႃႈၼိူဝ် ၵွင်း ၸိုင်၊ၶဝ် လႆႈ ႁၼ် ၵွင် ထၼ်ႇ ၽႆး ဢၼ် ဢဝ် ပႃ ပိင်ႈ ၽႆး ဝႆႉ၊ဢိၵ်ႇတင်း မီး ၶဝ်ႈမုၼ်း ၵမ်ႈၽွင်ႈ ဢေႃႈ။- 10 ၸဝ်ႈ ယေႇသု၊ၵေႃႈ ဝႃႈ၊ "ပႃ ဢၼ် သူ လႆႈ မႃး တေႃႈလဵဝ် ၼႆႉ ဢဝ် မႃး ၵမ်ႈၽွင်ႈ တႃႉ၊" ဝႃႈ ၼင်ႇ ၼႆ ဢေႃႈ။ 11 သိမုၼ်ႇ ပေႇတရု၊ၶိုၼ်ႈ ႁိူဝ်း ၵႂႃႇ လႄႈ တိုတ်ႉၸၼ် ၶႄ ဢၼ် တဵမ် ဝႆႉ တင်း ပႃ တူဝ် ယႂ်ႇ ၼၼ်ႉ တၢင်ႇ ၶိုၼ်ႈ ၵႃႈၼိူဝ် ၵွင်း ဢေႃႈ။ ပႃ တင်းသဵင်ႈတင်းမူတ်း မီး ပၢၵ်ႇ ပၢႆ ႁႃႈ သိပ်း သၢမ် တူဝ် ဢေႃႈ။ ပိၵ်ႉသမ်ႉ ၼမ် ထၢၼ်ႇ ၼၼ်ႉ သေၵေႃႈ ၶႄ ယင်း ဢမ်ႇ သိၵ်ႇ ဢမ်ႇ ၶၢတ်ႇ သေ ဢိတ်း ဢေႃႈ။- 12 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "မႃး ၵိၼ် ၶဝ်ႈၼႂ် တႃႉ၊" ဝႃႈ ၼင်ႇ ၼႆ ဢေႃႈ။ တပႄးၸဝ်ႈ ၸိူဝ်း ၼၼ်ႉ ၵေႃႈ၊ပိူဝ်ႈ ဢၼ် ႁု ပဵၼ် ၸဝ်ႈၽြႃး ၼၼ်ႉ ယဝ်ႉ လႄႈ၊ "ၸဝ်ႈႁဝ်း ပဵၼ် ၽူႈလႂ်၊" ဝႃႈၼႆ ဢမ်ႇ ႁတ်း တွင်ႈ ႁတ်း ထၢမ် သေၵေႃႉသေၵူၼ်း။- 13 ၸဝ်ႈ ယေႇသု၊မႃး လႄႈ ဢဝ် ၶဝ်ႈမုၼ်း တင်း ပႃ မႅင်ႇ ပၼ် ၶဝ် ဢေႃႈ။ 14 တၢင်း ဢၼ် ၸဝ်ႈ ယေႇသု၊ၼႄပျႃး တူဝ်ၸဝ်ႈၵဝ်ႇ ပွၵ်ႈ ၼႆႉ ၸမ်ႉ၊ဝၢႆးသေ မၼ်းၸဝ်ႈ လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ ၼၼ်ႉ၊ပဵၼ် ပွၵ်ႈ ဢၼ် ၼႄပျႃး တူဝ် ထူၼ်ႈ ထိုင် ပွၵ်ႈ တီႈ သၢမ် ဢေႃႈ။ 15 ဝၢႆးသေ ၵိၼ် ၶဝ်ႈၼႂ် ယဝ်ႉ ၼၼ်ႉ၊ၸဝ်ႈ ယေႇသု၊ထၢမ် သိမုၼ်ႇ ပေႇတရု၊လႄႈ ဝႃႈ၊ "သိမုၼ်ႇ၊လုၵ်ႈၸၢႆး ယူဝ်းႁၢၼ်ႇ၊႟။ ၸွင်ႇ မႂ်း ႁၵ်ႉ ၵဝ် ၼႃႇ သေ ၶဝ် ၸိူဝ်း ၼႆႉ ႁၵ်ႉ ၵဝ် ၼၼ်ႉ ႁိုဝ်း၊" ဝႃႈၼႆ လႄႈ၊ မၼ်း ၶိုၼ်း လဝ်ႈလၢတ်ႈ လႄႈ ဝႃႈ၊ "ပဵၼ် ဢၼ် ၸိုဝ်ႈၸႂ်ႈ ၶႃႈ ယဝ်ႉ။ ၸဝ်ႈႁဝ်း ႁု လွင်ႈ ဢၼ် ၵဝ်ၶႃႈ ႁၵ်ႉ ၸဝ်ႈႁဝ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "လဵင်ႉ ထိင်း သူဝ်းဢွၼ်ႇ ၵဝ် တင်းလၢႆ တႃႉ၊" ဝႃႈ ၼင်ႇ ၼႆ ဢေႃႈ။- 16 မၼ်းၸဝ်ႈ သမ်ႉ ထၢမ် ထႅင်ႈ ပွၵ်ႈ တီႈ သွင် လႄႈ ဝႃႈ၊ "သိမုၼ်ႇ၊လုၵ်ႈၸၢႆး ယူဝ်းႁၢၼ်ႇ၊႟။ ၸွင်ႇ မႂ်း ႁၵ်ႉ ၵဝ် ႁိုဝ်း၊" ဝႃႈၼႆ လႄႈ၊ မၼ်း သမ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ပဵၼ် ဢၼ် ၸိုဝ်ႈၸႂ်ႈ တီႈၶႃႈ ယဝ်ႉ။ ၸဝ်ႈႁဝ်း ႁု လွင်ႈ ဢၼ် ၵဝ်ၶႃႈ ႁၵ်ႉ ၸဝ်ႈႁဝ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ပႂ်ႉ သူဝ်း ၵဝ် တင်းလၢႆ တႃႉ၊" ဝႃႈ ၼင်ႇ ၼႆ ဢေႃႈ။- 17 မၼ်းၸဝ်ႈ သမ်ႉ ထၢမ် ထႅင်ႈ ပွၵ်ႈ တီႈ သၢမ် လႄႈ ဝႃႈ၊ "သိမုၼ်ႇ၊လုၵ်ႈၸၢႆး ယူဝ်းႁၢၼ်ႇ၊႟။ ၸွင်ႇ မႂ်း ႁၵ်ႉ ၵဝ် ႁိုဝ်း၊" ဝႃႈၼႆ လႄႈ၊ပိူဝ်ႈ ဢၼ် မၼ်းၸဝ်ႈ ထၢမ် ထူၼ်ႈ ထိုင် သၢမ် ပွၵ်ႈ လႄႈ ဝႃႈ၊ "ၸွင်ႇ မႂ်း ႁၵ်ႉ ၵဝ် ႁိုဝ်း၊" ဝႃႈၼႆ ၼၼ်ႉ၊ ပေႇတရု၊ၸႂ်လု လႄႈ လဝ်ႈလၢတ်ႈ ဝႃႈ၊ "ၸဝ်ႈၽြႃး တီႈၶႃႈ။ ၸဝ်ႈ ႁဝ်း ႁု လွင်ႈတၢင်း ၵူႈၸိူဝ်ႉၵူႈပိူင် ဢေႃႈ။ ၸဝ်ႈႁဝ်း ႁု လွင်ႈ ဢၼ် ၵဝ်ၶႃႈ ႁၵ်ႉ ၸဝ်ႈႁဝ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "လဵင်ႉ ထိင်း သူဝ်း ၵဝ် တင်းလၢႆ တႃႉ။- 18 ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း ၸမ်ႉ၊မိူဝ်ႈ ဢၼ် မႂ်း ယင်း ၼုမ်ႇ ယင်း ၵမ် ယူႇ ၼၼ်ႉ ၸိုင်၊မႂ်း ၸၢင်ႈ ႁတ်ႉ သၢႆ ဢႅဝ် မႂ်း လႄႈ ၵႂႃႇ ၵႃႈတီႈ ဢၼ် မႂ်း ၶႂ်ႈ ၵႂႃႇ ၼၼ်ႉ ဢေႃႈ။ ၵူၺ်းၵႃႈ၊မိူဝ်ႈ ဢၼ် မႂ်း ထဝ်ႈ မႃး ၼၼ်ႉ ၸမ်ႉ၊မႂ်း တၵ်း ယဵတ်ႇ မိုဝ်း မႂ်း တင်း သွင် ၶွၼ် လႄႈ ပိူၼ်ႈ တၢင်ႇၵေႃႉ တၵ်း မတ်ႉ ဢႅဝ် မႂ်း သေလႄႈ ဢဝ် မႂ်း ၵႂႃႇ ၵႃႈတီႈ ဢၼ် မႂ်း ဢမ်ႇ ၶႂ်ႈ ၵႂႃႇ လႃးလႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 19 မၼ်းၸဝ်ႈ ဝႃႈ ၸိူဝ်ႉ ၼင်ႇ ၼႆ ႁႂ်ႈလႆႈ လၢတ်ႈၼႄ လွင်ႈ ဢၼ် ပေႇတရု၊တၵ်း လႆႈ ၶၢမ်ႇတၢႆ ၸိူဝ်ႉ ၼင်ႇ ႁိုဝ် လႄႈ ႁႂ်ႈ မုၼ်ၽုင်း ၽြႃးပဵၼ်ၸဝ်ႈ ထၢင်ႇသႃး မႃး ၼၼ်ႉ ဢေႃႈ။ မၼ်းၸဝ်ႈ လၢတ်ႈ ၸိူဝ်ႉ ၼင်ႇ ၼၼ် သေယဝ်ႉ၊သမ်ႉ လၢတ်ႈ တီႈ မၼ်း လႄႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ ဢေႃႈ။ 20 ပေႇတရု၊ဝၢႆႇ တူၺ်း လႄႈ ႁၼ် တပႄးၸဝ်ႈ တၢင်ႇၵေႃႉ မီး ယူႇ ၽၢႆႇလင် မၼ်း ဢေႃႈ။ တပႄးၸဝ်ႈ ၵေႃႉ ၼၼ်ႉ ပဵၼ် ၵေႃႉ ဢၼ် ၸဝ်ႈ ယေႇသု၊ႁၵ်ႉ၊ဢၼ် ယၢမ်ႈ ယူႇ ႁိမ်း ၶၢင်ႈ ၽၢႆႇ ၶႂႃ ၸဝ်ႈ ၼႂ်း မိူဝ်ႈ ဢၼ် ၵိၼ် ၶဝ်ႈၶမ်ႈ မိူဝ်ႈ ၼၼ်ႉ သေလႄႈ လဝ်ႈထၢမ် ဝႃႈ၊ "ၸဝ်ႈၽြႃး တီႈၶႃႈ။ ၵေႃႉ ဢၼ် ဢဝ် ၸဝ်ႈႁဝ်း ဢၢပ်ႈ ၼႂ်း မိုဝ်း ရၢၼ်ႇသူႇ ၼၼ်ႉ ပဵၼ် ၽူႈလႂ် ၶႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 21 မိူဝ်ႈ ဢၼ် ပေႇတရု၊ႁၼ် တပႄးၸဝ်ႈ ၵေႃႉ ၼၼ်ႉ ၸိုင်၊မၼ်း လဝ်ႈထၢမ် တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ။ တီႈ ၵေႃႉ ၼႆႉ သမ်ႉ တၵ်း ပဵၼ် ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 22 ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပေႃး ၵဝ် ၶႂ်ႈႁႂ်ႈ ၵေႃႉ ၼႆႉ လႆႈ ယူႇ တေႃႇထိုင်ႁွတ်ႈ ၶိင်ႇၵႃႇလႃႉ ဢၼ် ၵဝ် တၵ်း ၶိုၼ်း မႃး ၼၼ်ႉ ၸိုင်၊ၸၢပ်ႈသႅင်ႇ ၵၼ် တင်း မႂ်း ၸိူဝ်ႉ ၼင်ႇ ႁိုဝ်။ မႂ်း ၸမ်ႉ၊ၸွမ်း ၵဝ် မႃး ၵူၺ်း တႃႉ၊" ဝႃႈ ၼင်ႇ ၼႆ ဢေႃႈ။ 23 ႁဵတ်း ၼၼ် လႄႈ၊ၵႂၢမ်း ၸဝ်ႈ ၶေႃႈ ဢၼ် ဝႃႈ၊တပႄးၸဝ်ႈ ၵေႃႉ ၼၼ်ႉ တၵ်း ဢမ်ႇ လႆႈ တၢႆ ဝႃႈ ၼင်ႇ ၼႆ ၼၼ်ႉ ၸွတ်ႇတူဝ်ႈ ၵႂႃႇ ၼႂ်း ပီႈၼွင်ႉ တင်းလၢႆ ဢေႃႈ။ ၼႂ်းဝႃႈၼၼ် သေၵေႃႈ၊မၼ်းၸဝ်ႈ ၶႂ်ႈဝႃႈ၊ၵေႃႉ ၼၼ်ႉ ဢမ်ႇ လႆႈ တၢႆ ဝႃႈၼႆ ဢမ်ႇၸႂ်ႈ။ မၼ်းၸဝ်ႈ ၶႂ်ႈဝႃႈ၊ "ပေႃး ၵဝ် ၶႂ်ႈႁႂ်ႈ ၵေႃႉ ၼၼ်ႉ လႆႈ ယူႇ တေႃႇထိုင် ၶိင်ႇၵႃႇလႃႉ ဢၼ် ၵဝ် တၵ်း မႃး ၼၼ်ႉ ၸိုင်၊ၸၢပ်ႈသႅင်ႇ ၵၼ် တင်း မႂ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ၵူၺ်း ဢေႃႈ။ 24 တပႄးၸဝ်ႈ ၵေႃႉ ၼႆႉ ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ လွင်ႈတၢင်း ၸိူဝ်း ၼႆႉ လႄႈ၊တႅမ်ႈ ဝႆႉ လွင်ႈတၢင်း ၸိူဝ်း ၼႆႉ ဢေႃႈ။ ပိူဝ်ႈ ၼႆ လႄႈ ႁဝ်း ႁု ဝႃႈ၊ၵႃႈ ဢၼ် မၼ်း ၶၢမ်ႇသၢၵ်ႈသေႇ ၼၼ်ႉ ပဵၼ် ဢၼ် ၸိုဝ်ႈ ဢၼ် ၸႂ်ႈ ဢေႃႈ။ 25 လွင်ႈတၢင်း ဢၼ် ၸဝ်ႈ ယေႇသု၊ႁဵတ်း တၢင်ႇၸိူဝ်ႉ တၢင်ႇဢၼ် ယင်း မီး ၼမ်ၼႃႇ လူးၵွၼ်ႇ ဢေႃႈ။ ပေႃး တေ တႅမ်ႈ ဝႆႉ လွင်ႈတၢင်း တင်းသဵင်ႈတင်းလူင် ဢၼ် လႂ် ဢၼ် ၼၼ်ႉ ၸိုင်၊ၵဝ် ထၢင်ႇ ၵျၢမ်းလိၵ်ႈ တၵ်း ၼမ်ၼႃႇ လူင်လၢင် ထၢၼ်ႈပေႃး တၵ်း လူၼ်ႉ လိူဝ် လိၼ်မိူင်း ၵႂႃႇ ဢေႃႈ။